(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΗ΄

Πέμπτη 23 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Άνω Λιοσίων, το 19ο Δημοτικό Σχολείο Αχαρνών, το 3ο Γενικό Λύκειο Περιστερίου, το Δημοτικό Σχολείο Αγίου Δημητρίου Βοιωτίας, το Δημοτικό Σχολείο Αγίου Γεωργίου Βοιωτίας, το Γυμνάσιο και λυκειακές τάξεις Καλιανών Κορινθίας, το Γυμνάσιο Μυκόνου, το 4ο Δημοτικό Σχολείο Ζακύνθου, το 1ο Γυμνάσιο Σπάρτης, το δημοτικό σχολείο Πηγής Λέσβου και από το 6ο Δημοτικό Σχολείο Κέρκυρας, σελ.   
2. Ανακοινώνονται επιστολές προς τον Πρόεδρο της Βουλής κ. Κωνσταντίνο Τασούλα, των Βουλευτών κ.κ. Χαρίτση Αλέξανδρου, Τζούφη Μερόπης, Φερχάτ Οζγκιούρ, Τζανακόπουλου Δημητρίου, Ζεϊμπέκ Χουσεΐν, Φωτίου Θεανώς, Αναγνωστοπούλου Αθανασίας, Αχτσιόγλου Ευτυχίας και Ηλιόπουλου Αθανάσιου με τις οποίες δηλώνουν ότι αποχωρούν από την Κοινοβουλευτική Ομάδας του ΣΥΡΙΖΑ-Προοδευτική Συμμαχία, σελ.   
3. Επί προσωπικού θέματος, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 27 Νοεμβρίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: « Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις», σελ.   
2. Κατάθεση σχεδίου νόμου:οι Υπουργοί Εθνικής Οικονομίας και Οικονομικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 22.7.2023 σχέδιο νόμου: «Δάνεια: Διαφάνεια, ανταγωνισμός, προστασία των ευάλωτων ? Ενσωμάτωση της Οδηγίας (ΕΕ) 2021/2167, επανεισαγωγή του προγράμματος «ΗΡΑΚΛΗΣ» και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί προσωπικού θέματος:  
 ΣΙΜΟΠΟΥΛΟΣ Ε. , σελ.   
  
Β. Επί διαδικαστικού θέματος:  
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.

ΓΕΩΡΓΑΝΤΑΣ Γ., σελ.  
 ΚΑΤΡΙΝΗΣ Μ. , σελ.   
 ΚΥΡΙΑΖΙΔΗΣ Δ. , σελ.   
 ΛΑΜΠΡΟΥΛΗΣ Γ. , σελ.   
 ΠΑΡΑΣΥΡΗΣ Φ. , σελ.   
 ΠΛΑΚΙΩΤΑΚΗΣ Ι. , σελ.   
 ΣΔΟΥΚΟΥ Α. , σελ.   
 ΣΙΜΟΠΟΥΛΟΣ Ε. , σελ.   
 ΣΚΥΛΑΚΑΚΗΣ Θ. , σελ.   
  
Γ. Επί του σχεδίου νόμου του Υπουργείου Περιβάλλοντος και Ενέργειας:  
 ΑΓΑΠΗΔΑΚΗ Ε. , σελ.   
 ΑΝΤΩΝΙΟΥ Μ. , σελ.   
 ΒΕΤΤΑ Κ. , σελ.   
 ΒΡΕΤΤΟΣ Ν. , σελ.   
 ΓΚΙΚΑΣ Σ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΔΗΜΟΣΧΑΚΗΣ Α. , σελ.   
 ΖΑΜΠΑΡΑΣ Μ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΤΡΙΝΗΣ Μ. , σελ.   
 ΚΟΝΣΟΛΑΣ Ε. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΡΑΣΥΡΗΣ Φ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΙΜΟΠΟΥΛΟΣ Ε. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΑΓΑΡΑΣ Ν. , σελ.   
 ΧΗΤΑΣ Κ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΗ΄

Πέμπτη 23 Νοεμβρίου 2023

Αθήνα, σήμερα στις 23 Νοεμβρίου 2023, ημέρα Πέμπτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις».

Η Διάσκεψη των Προέδρων αποφάσισε στη συνεδρίασή της, στις 16 Νοεμβρίου 2023, τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Θα ήθελα να ανακοινώσω προς το Σώμα ότι οι Υπουργοί Εθνικής Οικονομίας και Οικονομικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 22-7-2023 σχέδιο νόμου: «Δάνεια: Διαφάνεια, ανταγωνισμός, προστασία των ευάλωτων - Ενσωμάτωση της Οδηγίας (ΕΕ) 2021/2167, επανεισαγωγή του προγράμματος «ΗΡΑΚΛΗΣ» και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

Τον λόγο έχει ο εισηγητής της Νέας Δημοκρατίας κ. Ευστράτιος Σιμόπουλος -και τον καλώ στο Βήμα- για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο αναδεικνύεται με εμφατικό τρόπο και μια άλλη μορφή λειτουργίας της Κυβέρνησης. Ο γνωστός τρόπος είναι οι μεταρρυθμίσεις, ώστε η χώρα να προχωρήσει μπροστά, όπως λέει ο Πρωθυπουργός, με έναν πολυδιάστατο εκσυγχρονισμό. Γνωστές άλλωστε είναι οι μεταρρυθμίσεις στους τομείς της ψηφιακής μετάβασης της λειτουργίας των ανώτατων εκπαιδευτικών ιδρυμάτων ή της ψήφου των Ελλήνων από το εξωτερικό.

Αυτός όμως που αναδεικνύεται σήμερα είναι ένας άλλος, εξίσου σημαντικός τρόπος. Είναι η διάθεση και τελικά η δηλωμένη πρόθεση της Κυβέρνησης με συγκεκριμένες ρυθμίσεις να λύνει συνεχώς προβλήματα προερχόμενα είτε από τη δημόσια διοίκηση είτε από την ανάγκη να διευκρινιστούν νομοθετικά οι προηγούμενες ρυθμίσεις. Παράλληλα, με τον ίδιο τρόπο αντιδρά, όταν η πρακτική και η εμπειρία υλοποίησης σημαντικών παρεμβάσεων δημιουργεί την ανάγκη να γίνουν βελτιώσεις σε αυτές.

Ο δεύτερος, λοιπόν, αυτός τρόπος φέρνει σήμερα στη Βουλή το παρόν νομοσχέδιο με εκ πρώτης όψεως αποσπασματικά άρθρα για τη χωροταξία, το περιβάλλον και την ενέργεια. Είναι όμως αποσπασματικά; Απαντώ: Όχι, προφανώς. Και δεν είναι αποσπασματικά, διότι εντάσσονται στο προαναφερθέν πλαίσιο προσεγγίζοντας παράλληλα σημαντικά θέματα με κυρίαρχη προτεραιότητα να προχωρήσουν μικρές και μεγάλες επενδύσεις, να προστατευθεί το περιβάλλον και να προχωρήσει η ενεργειακή μετάβαση της χώρας.

Ο χαρακτηρισμός του ως "ερανιστικού" δεν μειώνει καθόλου, μα καθόλου τη μεγάλη σημασία του όπως θα εξηγήσω παρακάτω. Πώς μπορεί άλλωστε να μην είναι μεγάλης σημασίας η ρύθμιση που αφορά στην επέκταση της διάρκειας της εθνικής στρατηγικής για την βιοποικιλότητα, όπως και η δυνατότητα να γνωμοδοτεί ο ΟΦΥΠΕΚΑ για έργα και δραστηριότητες εντός προστατευόμενων περιοχών του δικτύου «NATURA 2000», τα οποία δεν αδειοδοτούνται περιβαλλοντολογικά; Ποιος μπορεί να έχει αντίρρηση, ώστε να δοθεί η δυνατότητα στον ΔΕΔΔΗΕ να προχωρήσει σε κλαδέματα δέντρων σε όλους τους δημόσιους χώρους ή την υποχρέωση των ιδιοκτητών ΑΠΕ να αναλαμβάνουν και υπηρεσίες δασοπυρόσβεσης;

Στην ίδια κατηγορία εντάσσεται και η αναγκαστική δενδροφύτευση περιμετρικά των φωτοβολταϊκών σταθμών. Σε μία εποχή κατά την οποία η προσφυγή η πρόληψη από πυρκαγιές καθίσταται αναγκαία και αναγκαία, είναι προφανές ότι ο ρόλος του ΔΕΔΔΗΕ και της οργάνωσης την οποία διαθέτει είναι κρίσιμος, ώστε από νωρίς, από τον χειμώνα ακόμη, να γίνουν εκείνες οι ενέργειες τις οποίες είτε ιδιώτες είτε οι δήμοι δεν μπορούν να κάνουν.

Ομοίως σημαντική είναι η δυνατότητα του Πράσινου Ταμείου να χρηματοδοτεί πράσινα έργα σε άλλους φορείς. Το έχουμε δει με το ΤΑΙΠΕΔ στην Πεντέλη. Το ΤΑΙΠΕΔ αυτή τη στιγμή λειτουργεί στην Πεντέλη με έργα αντιπλημμυρικά, με έργα δασοπροστασίας, έχει τη δυνατότητα να λειτουργεί έξω από τον κλασικό τρόπο που λειτουργεί το δημόσιο. Δίνουμε, λοιπόν, τη δυνατότητα στο Πράσινο Ταμείο με τη συγκεκριμένη ρύθμιση να χρηματοδοτεί αντίστοιχα έργα. Πού βλέπετε κάποιο πρόβλημα; Φαντάζομαι πουθενά.

Κυρίες και κύριοι συνάδελφοι, έρχομαι τώρα σε ρυθμίσεις που έχουν έναν και μοναδικό στόχο. Ποιος είναι αυτός; Να επιταχυνθούν οι επενδύσεις στις ΑΠΕ. Κορυφαία θεωρώ την εκ των προτέρων δέσμευση ηλεκτρικού χώρου 2 γιγαβάτ για υπεράκτια αιολικά πάρκα που απαιτούν πολύ μεγάλες επενδύσεις. Ποιος επενδυτής θα διαθέσει πολύ μεγάλους πόρους, αν δεν είναι σίγουρος για το πότε και πώς θα συνδεθεί στο δίκτυο;

Με μια παρόμοια φιλοσοφία κινούνται και οι ρυθμίσεις για την παράταση των προθεσμιών υποβολής αιτήματος για σύναψη δέσμευσης με τους μεγάλους σταθμούς ΑΠΕ, όπως και οι ρυθμίσεις επιτάχυνσης της διαδικασίας αδειοδοτήσεων για τις ΑΠΕ.

Ναι, βλέπουμε ότι παρά τη διάθεση η οποία υπάρχει για τέτοιες επενδύσεις, πολλές από αυτές τις επενδύσεις δεν αδειοδοτούνται λόγω κυρίως θεμάτων γραφειοκρατικών που αφορούν τη δημόσια διοίκηση. Με τις ρυθμίσεις αυτές ξεπερνάμε αυτά τα γραφειοκρατικά προβλήματα χωρίς, όμως, αυτό να σημαίνει σε καμμία περίπτωση ότι δεν σεβόμαστε τον ρόλο της δημόσιας διοίκησης. Αυτό είναι εξαιρετικά σημαντικό. Σεβόμαστε τη δημόσια διοίκηση, αλλά παράλληλα πρέπει να ενεργούμε με τρόπο πυροσβεστικό και, αν θέλετε, χειρουργικό κυρίως, ώστε να λύνουμε προβλήματα.

Στη βελτίωση της διαδικασίας της πράσινης μετάβασης ανήκουν και οι ρυθμίσεις για τη δυνατότητα εγκατάστασης φωτοβολταϊκών σε απολήξεις κλιμακοστασίων. Θεωρώ ότι εκ του αποτελέσματος θα κριθεί αυτή η ρύθμιση. Είναι, όμως, αναγκαία ώστε να δούμε τις δυνατότητες που έχουν κυρίως οι ιδιώτες να προχωρήσουν σε μία τέτοια επένδυση. Αλλά εδώ δεν είναι μόνο οι ιδιώτες, μπορεί να είναι και δημόσια κτήρια, μπορεί να είναι και άλλα κτήρια, όπου θα μπορούν πραγματικά να γίνουν επενδύσεις στις απολήξεις των κλιμακοστασίων.

Σε αυτή την κατεύθυνση κινείται και η μείωση της αναγκαίας απόστασης για εγκατάσταση φωτοβολταϊκών από λατομεία. Μπορεί να αφορά μία περίπτωση, δύο περιπτώσεις, τρεις, πέντε, δέκα. Δεν είναι φωτογραφική. Αυτή η ρύθμιση έχει σκοπό πραγματικά να βελτιώσει τη δυνατότητα σε όσο το δυνατόν περισσότερες περιοχές να εγκαθίστανται ΑΠΕ φωτοβολταϊκά.

Τώρα, για τις ρυθμίσεις για την αναβάθμιση του οδοφωτισμού των ΟΤΑ και τη μείωση της κατανάλωσης ενέργειας στα δημόσια κτήρια, δεν έχω να αναφέρω σπουδαία πράγματα. Ούτε για την επιδότηση εννέα χιλιάδων ωφελούμενων από προγράμματα εγκατάστασης ηλιοθερμικών, φωτοβολταϊκών και συστημάτων αποθήκευσης. Είναι εκ των ων ουκ άνευ άρθρα, τα οποία η Αντιπολίτευση πρέπει να ψηφίσει.

Έρχομαι τώρα στις πολεοδομικές διατάξεις, αρχίζοντας από τρεις που αίρουν αδικίες της διοίκησης προς τους πολίτες. Και πάλι καλώ την Αντιπολίτευση να σκεφτεί τα συγκεκριμένα άρθρα. Πρώτη είναι η ρύθμιση που διασφαλίζει την αρτιότητα μετά τη μείωση του εμβαδού των οικοπέδων λόγω αναγκαστικών απαλλοτριώσεων. Ποιος ο λόγος κάποιες πλευρές της Αντιπολίτευσης να μην ψηφίσουν μια τέτοια πολύ δίκαιη και υπέρ του πολίτη ρύθμιση;

Δεύτερη, αλλά όχι μικρότερης σημασίας, είναι η ρύθμιση η οποία διευκρινίζει με εμφατικό τρόπο ότι συνεχίζουν απρόσκοπτα να ασκούνται δραστηριότητες, που ασκούνται βέβαια νόμιμα, σε περιοχές στις οποίες ο καθορισμός χρήσεων γης από τον πολεοδομικό σχεδιασμό πρώτου επιπέδου τις καθιστά μη συμβατές. Με λίγα λόγια, έχεις σε μία περιοχή μία βιοτεχνία εδώ και δέκα, είκοσι χρόνια και ξαφνικά η χρήση της, η λειτουργία της, δεν είναι συμβατή. Πρέπει να τον αναγκάσουμε να μετεγκατασταθεί; Προφανώς και όχι. Αυτό κάνει η συγκεκριμένη ρύθμιση.

Τρίτη είναι η μεταβατική διάταξη, ώστε να μπορέσουν να ολοκληρωθούν οικοδομικά έργα, όταν ο πολεοδομικός σχεδιασμός δεν εναρμονίζεται πλέον με το γενικό πολεοδομικό σχέδιο. Με απλά λόγια, έχεις μια νόμιμη άδεια, έφτασε στα μπετά αλλά γίνονται αλλαγές στο ΓΠΣ. Θα σταματήσεις; Η άδειά σου είναι νόμιμη, πρέπει να συνεχίσεις. Είναι και αυτή, λοιπόν, μια τρίτη ρύθμιση, που και αυτή δεν βλέπω λόγο να μην την ψηφίσει η Αντιπολίτευση.

Όσον αφορά στις παρεκκλίσεις, όλες έχουν έναν και μοναδικό στόχο. Ποιος είναι αυτός; Να προχωρήσουν επενδύσεις, έτσι ώστε να έχουμε πλέον τη δυνατότητα, μέσα από μία περιβαλλοντική εισφορά, να δίνονται παρεκκλίσεις μέσα στα βιομηχανικά και τα βιοτεχνικά πάρκα. Παρεκκλίσεις είτε από τη διαδικασία είτε από τον πολεοδομικό σχεδιασμό δίνει το νομοσχέδιο και για την αξιοποίηση των λιμένων μας, που αποτελούν τεράστιο αναπτυξιακό μας πλεονέκτημα.

Είναι γεγονός πως είναι στρατηγικός στόχος της Κυβέρνησης να αξιοποιήσει τα λιμάνια μας, κυρίως τα μεγάλα λιμάνια. Σε αυτή την κατεύθυνση, λοιπόν, ναι, είναι ένα θέμα το οποίο μας αφορά, είναι ένα θέμα αναπτυξιακό, είναι ένα θέμα που είναι στον πυρήνα της Κυβέρνησης και με αυτό τον τρόπο λύνουμε προβλήματα δεκαετιών, που δημιουργούσαν θέματα στην ανάπτυξη των λιμένων μας.

Με ανάλογο τρόπο κινείται το νομοσχέδιο για τη χωροθέτηση και αδειοδότηση των data centers, τομέα που η χώρα μας τα τελευταία χρόνια έχει κάνει πολύ μεγάλα βήματα.

Μεγάλη ώθηση, κυρίως στην κατοικία, αλλά και σε μικρά οικοδομικά έργα θα δώσει η ρύθμιση για τον καθορισμό της διαδικασίας αλλαγής επιβλέποντος, όταν ο ίδιος αρνείται να παραιτηθεί. Είναι ένα θέμα που το ξέρω καλά. Είναι ένα θέμα που έχει δημιουργήσει πάρα πολλά προβλήματα στην αγορά των τεχνικών έργων και επειδή ο καθένας έχει μία διαφορετική προσέγγιση λόγω σπουδών, να τα εξηγήσω για τους περισσότερους συναδέλφους. Υπογράφει, λοιπόν, ένας ιδιοκτήτης οικοπέδου με έναν μηχανικό για να βγάλει την άδεια ή να έχει και την επίβλεψη. Αυτή τη διαδικασία, αν για κάποιον λόγο ο ιδιοκτήτης του οικοπέδου ήθελε να τη σταματήσει, δεν μπορούσε. Ήταν ουσιαστικά όμηρος του μηχανικού και σκεφτείτε ότι είμαι μηχανικός.

Άρα έπρεπε να παρέμβουμε. Με τον τρόπο αυτό παρεμβαίνει η Κυβέρνηση, δημιουργεί το πλαίσιο ώστε αυτή η διαδικασία να γίνει με έναν σωστό τρόπο, να μην αδικηθεί οικονομικά αυτός που είχε την επίβλεψη μέχρι το σημείο εκείνο, αλλά να μπορέσει και αυτός ο οποίος ανέθεσε την εργασία, να την αναθέσει κάπου αλλού. Είναι ένα θέμα πολύ απλό, που η μη λύση του έχει δημιουργήσει πάρα πολλά προβλήματα έως σήμερα στην αγορά.

Ακόμη και το άρθρο για την ανασύσταση του φακέλου των οικοδομικών αδειών, λύνει προβλήματα στον τομέα της ηλεκτρονικής ταυτότητας κτηρίων και στη διευκόλυνση των μεταβιβάσεων ακινήτων.

Κατανοώ τώρα τις αντιδράσεις όλων όσων δραστηριοποιούνται στην αγορά του φυσικού αερίου, αλλά προφανώς πρέπει να καταργηθεί η υποχρεωτική εγκατάσταση δικτύου στις νέες οικοδομές. Κατανοώ, επίσης, τις αντιδράσεις ορισμένων πλευρών της δημόσιας διοίκησης που εκφράζονται και από την Αντιπολίτευση στη Βουλή και αφορούν το ξεπέρασμα γραφειοκρατικών αγκυλώσεων που θέτει αρκετές φορές η δημόσια διοίκηση. Ναι, λοιπόν, όταν η δημόσια διοίκηση αδυνατεί ή κωλυσιεργεί, πρέπει τα θέματα να παραπέμπονται σε υψηλότερο επίπεδο και ακόμη σε επίπεδο γενικού γραμματέα. Δεν είναι λύση οι συνεχείς προσλήψεις και η μεγέθυνση του δημόσιου τομέα, εκτός από εξαιρετικούς τομείς που πράγματι υπάρχει ανάγκη προσλήψεων ούτε θα βελτιωθεί η λειτουργία των κεντρικών συμβουλίων με τη συμμετοχή σε αυτές όλων όσων το επιθυμούν. ΄

Πρόσθετη αξία θα δώσουν, επίσης, ορισμένες επονομαζόμενες «φωτογραφικές» διατάξεις, οι οποίες λύνουν προβλήματα περιοχών της Αττικής, αλλά και δίνουν τη δυνατότητα να προχωρήσουν ανακαινίσεις αθλητικών χώρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Στο σημείο αυτό, θα μου επιτρέψετε μία παρέμβαση που αφορά το Μουσείο Ναυτικής Παράδοσης. Γίνεται μία παρέμβαση πάρα πολύ σωστή. Όμως, κύριε Υπουργέ -αυτό δεν αφορά εσάς, βέβαια- επειδή είχαμε το πρόβλημα με το αντιτορπιλικό «Βέλος» στη Θεσσαλονίκη, γνωρίζω ότι κάποιες πλευρές επιθυμούν το «Βέλος» να μεταφερθεί στην Αθήνα και στο Μουσείο Ναυτικής Παράδοσης. Πιστεύω ότι πρέπει όλες οι πλευρές της Βουλής, κυρίως οι Βουλευτές της Θεσσαλονίκης, να δώσουμε αγώνα, ώστε το «Βέλος» κάτω από συνθήκες μεγάλης ασφάλειας να παραμείνει στη Θεσσαλονίκη.

Θεωρώ ότι πρόσθετη αξία -και τελειώνω με αυτό- δίνουν οι ρυθμίσεις του νομοσχεδίου με τις οποίες υιοθετούνται έξυπνα συστήματα δέσμευσης, στάθμευσης και, επίσης, αξιοποιούνται αδόμητα ακίνητα για στάθμευση στο ιστορικό κέντρο της πόλης.

Κυρίες και κύριοι συνάδελφοι, σας καλώ να ψηφίσετε το νομοσχέδιο. Ο ερανιστικός χαρακτήρας του είναι αυτός που το κάνει σημαντικό. Υπερπηδά γραφειοκρατικές αγκυλώσεις, επεμβαίνει σημειακά σε συγκεκριμένα προβλήματα απελευθερώνοντας αναπτυξιακές δυνάμεις, προστατεύει -και το τονίζω- παράλληλα το περιβάλλον και επιταχύνει την «πράσινη» μετάβαση, ενώ αίρει αδικίες της διοίκησης σε βάρος των πολιτών.

Η Κυβέρνηση συνεχίζει στον δρόμο που χάραξε από την αρχή, μεταρρυθμίσεις από τη μία, αλλά εδώ και τώρα λύσεις, ώστε να προχωρήσουμε μπροστά. Κάποιοι τις λύσεις αυτές τις ονομάζετε «φωτογραφικές». Εγώ τις ονομάζω αναγκαίες.

Καλώ, λοιπόν, κυρίως τα δύο κόμματα που προσανατολίζονται στην καταψήφιση να αναθεωρήσουν στη συνολική καταψήφιση. Όσον αφορά στα υπόλοιπα κόμματα, δεν έχω παρά να τα ευχαριστήσω για τη συμβολή τους στη διαμόρφωση του νομοσχεδίου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο εισηγητής του ΣΥΡΙΖΑ κ. Μιλτιάδης Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, χθες ο Υπουργός Περιβάλλοντος μας εγκάλεσε στην αρμόδια επιτροπή της Βουλής για το ότι έχουμε μία μηδενιστική αντίληψη για τα πράγματα, μία μηδενιστική προσέγγιση, επειδή δεν υπερψηφίζουμε το νομοσχέδιο που έφερε και επειδή δεν βρίσκουμε τίποτα θετικό σε αυτό. Ωστόσο, θα ήθελα να εξηγήσω στον Υπουργό στην Αίθουσα της Ολομέλειας ότι δεν έχουμε κάποια εμμονή, όπως ο ίδιος θεωρεί, και δεν βρίσκουμε καλά τα νομοσχέδια της Κυβέρνησης. Απλά, κύριε Υπουργέ, δεν καταλαβαίνετε ότι έχουμε μία εντελώς διαφορετική θεώρηση των πραγμάτων, μία εντελώς διαφορετική προσέγγιση, μία εντελώς διαφορετική λογική και μία εντελώς διαφορετική στρατηγική. Για εσάς, ας πούμε η κατάργηση που βάζετε στο παρόν σχέδιο νόμου του επιστημονικού συμβουλίου των δημοσίων υπηρεσιών είναι κομβικής σημασίας ζητήματα, όπως οι τροποποιήσεις των σχεδίων πόλης και οι παρεκκλίσεις δόμησης. Το κάνετε αυτό, έτσι όπως λέτε, για να παρακάμψετε τη γραφειοκρατία και να λύσετε προβλήματα που αφορούν τον δημόσιο τομέα. Όμως, αυτό για εμάς, κύριε Υπουργέ, σημαίνει πρακτικά αδιαφάνεια στις διαδικασίες και ευκολότερη εξυπηρέτηση συμφερόντων χωρίς κανέναν έλεγχο. Και αυτό το συγκεκριμένο άρθρο πρέπει να τονίσουμε ότι έρχεται σε αντίθεση με την άποψη της Επιστημονικής Επιτροπής της Βουλής που βρίσκει πρόβλημα στο παρόν άρθρο.

Επίσης, προσπαθώ να εξηγήσω τη διαφορετική θεώρηση και τη διαφορετική προσέγγιση που έχουμε ως ΣΥΡΙΖΑ στα ζητήματα του περιβάλλοντος. Για σας, για παράδειγμα, οι τροποποιήσεις των master plan των λιμανιών χωρίς περιβαλλοντικούς όρους, η αλλαγή στα ρυμοτομικά σχέδια των λιμανιών χωρίς τη σύμφωνη γνώμη του οικείου δήμου και οι παρεκκλίσεις από τον νέο οικονομικό κώδικα είναι απλά τρόποι για να αποφεύγετε, όπως είπατε, τις καθυστερήσεις και τις συγκρούσεις, ενώ για μας είναι φανερό ότι το κάνετε, γιατί κλείνετε το μάτι στους ιδιώτες Είναι ένα δωράκι, θα λέγαμε, στους επενδυτές δίνοντάς τους το ελεύθερο να καταστρατηγούν τα πάντα. Και αυτό το άρθρο έχει πρόβλημα, κατά την επιτροπή της Βουλής, γιατί προφανώς προσκρούει στον ευρύτερο χωροταξικό σχεδιασμό που δεν ενδιαφέρει την Κυβέρνηση εάν υλοποιείται με έναν ορθό τρόπο ή όχι.

Επίσης, για εσάς η εθνική στρατηγική για τη βιοποικιλότητα είναι ένα κενό γράμμα που απλά τη χρησιμοποιείτε πολλές φορές, κάτι που είδαμε και χθες στην Ολομέλεια της Βουλής από τον Πρωθυπουργό, για καθαρά επικοινωνιακούς λόγους, αφού τα τελευταία τεσσεράμισι χρόνια δεν έχετε διαμορφώσει διαδικασίες και τρόπους διαβούλευσης σε αντίθεση με τις ευρωπαϊκές υποχρεώσεις που προβλέπουν συμμετοχή των πολιτών στις αποφάσεις, συμμετοχή των πολιτών στη λήψη των αποφάσεων.

Για μας όμως, αγαπητές και αγαπητοί συνάδελφοι, η εθνική στρατηγική βιοποικιλότητας είναι ένα εργαλείο πολύ ουσιαστικό που χρειάζεται σοβαρή διαβούλευση με τους πολίτες, με τις τοπικές κοινωνίες και τους εμπλεκόμενους, καθώς και με τις αρμόδιες υπηρεσίες, όπως είναι ο ΟΦΥΠΕΚΑ.

Ένα άλλο χαρακτηριστικό παράδειγμα που δείχνει την παρασάγγας διαφορετική αντίληψη που έχουμε στα θέματα του περιβάλλοντος είναι ότι τα Μεταλλεία της Νάξου περνούν από το ΥΠΕΝ στον Δήμο Νάξου με απόφαση που δεν πέρασε καν από δημοτικό συμβούλιο και το χειρότερο είναι ότι δεν μπήκε σε καμμία διαβούλευση και με τους εργαζόμενους στη Σμύριδα, αλλά και με τις τοπικές κοινωνίες. Τριακόσιοι εργαζόμενοι είναι, κύριε Υπουργέ, και πολλά χωριά στη Νάξο ζουν, βιοπορίζονται και στέκονται από αυτή την δραστηριότητα. Και εσείς τι κάνετε; Το μεταβιβάζεται, το περνάτε από το Υπουργείο Περιβάλλοντος στον Δήμο Νάξου και μικρών Κυκλάδων, χωρίς καμμία απολύτως διαβούλευση με τους εργαζόμενους να είναι απ’ έξω και με εμάς να δεχόμαστε τις τελευταίες μέρες πολλά τηλεφωνήματα από τον κόσμο στη Νάξο που μας λέει ότι αυτό που θα γίνει είναι έγκλημα. Μιλάμε για μια πολύ σοβαρή και καταστροφική απόφαση, αφού μεταβιβάζει δικαιώματα και αρμοδιότητες για τη σμύριδα στον Δήμο Νάξου, χωρίς όμως να διασφαλίζεται η ανάλογη χρηματοδότηση, η απαραίτητη υποδομή και η εγγύηση λειτουργίας των ορυχείων σμύριδας μέχρι το 2026 με αοριστίες, κενά, λάθη, αντιφάσεις και πολλές συγχύσεις.

Όπως καταλαβαίνετε, λοιπόν, προφανώς και δεν υπάρχει κάποια εμμονή στο ότι δεν υπερψηφίζουμε το παρόν σχέδιο νόμου. Αυτό γίνεται, ακριβώς επειδή έχουμε διαφορετική πολιτική και αξιακή προσέγγιση για τις ρυθμίσεις που αφορούν το περιβάλλον, τη χωροταξία και τα ενεργειακά. Η δική μας προσέγγιση, κύριε Υπουργέ, έχει επίκεντρο τον άνθρωπο, έχει επίκεντρο τον πολίτη, έχει επίκεντρο το βιώσιμο περιβάλλον.

Φέρνετε, λοιπόν, σήμερα στην Ολομέλεια ένα νομοσχέδιο που για μία ακόμη φορά γίνεται με προχειρότητα, αφού τροποποιούνται περισσότερα από τριάντα άρθρα που θεσπίστηκαν από το 2020 και μετά. Αυτό σημαίνει ότι ούτε εσείς ξέρετε τι νομοθετείτε. Νομοθετείτε με έναν απολύτως πρόχειρο, αποσπασματικό και μερικό τρόπο, δημιουργώντας έτσι ένα χαοτικό σχήμα νομοθέτησης και μια δαιδαλώδη νομοθεσία που συνεχώς μεταβάλλεται.

Νομοθετείτε, επίσης, μια σειρά διατάξεων που παρεκκλίνουν -και αυτό είναι πολύ σημαντικό να τονιστεί- από τον οικοδομικό κανονισμό και συμβάλλουν στην περαιτέρω απορρύθμιση του χωροταξικού σχεδιασμού σε όλα τα επίπεδα, αποθεώνοντας τη νομιμοποίηση της εξαίρεσης, όπως κάνετε για τα άρθρα 15 και 16.

Επιπλέον, η λογική του πληρώνω για να έχω την κατά παρέκκλιση πολεοδόμηση δεν μας βρίσκει σύμφωνους. Μας βρίσκει πλήρως αντίθετους και αυτό δημιουργεί για μας ορισμένα ερωτήματα. Μήπως αυτή η «ευκολία», κύριε Υπουργέ, υποκρύπτει προσπάθεια τροποποίησης του υφιστάμενου πολεοδομικού σχεδίου;

Κάνετε, επίσης, άρση της απαλλοτρίωσης σε ακίνητο στον Άγιο Ιωάννη Ρέντη, ενώ θα μπορούσε να συνεχιστεί να χρησιμοποιείται από το Φεστιβάλ Αθηνών ή για άλλες κοινωφελείς χρήσεις και τροποποιείτε ως προς το χειρότερο τους όρους δόμησης για το Πάρκο Ναυτικής Παράδοσης, ένα πάρκο που κατόπιν της δωρεάς θα λειτουργήσει με καθαρά ιδιωτικοοικονομικά κριτήρια και θα αποτελέσει μια εμπορική επιχείρηση.

Μετά από έναν χρόνο φέρνετε διάταξη για να πληρωθούν επιτέλους οι δασεργάτες που βοήθησαν στις κατασβέσεις στον Έβρο από το Πράσινο Ταμείο. Ενάμιση χρόνο μετά θα πληρωθούν αυτοί οι άνθρωποι. Άριστος βαθμός επιτελικότητας. Συγχαρητήρια στην Κυβέρνηση που αυτοί οι άνθρωποι που έβαλαν πλάτη για να σβήσουν τις φωτιές, να προστατέψουν το δάσος και να βάλουν όλο τους το είναι στην αποκατάσταση, πληρώθηκαν ενάμιση χρόνο μετά.

Τι άλλο κάνετε; Χρησιμοποιείτε τους σημαντικούς πόρους του Πράσινου Ταμείου για να αποπληρώνονται οι ρυπάνσεις από ιδιώτες, καταστρατηγώντας τη βασική θέση ότι ο ρυπαίνων πληρώνει, που είναι και μια θεμελιακή θέση σε σχέση με το Διεθνές και Ευρωπαϊκό Δίκαιο.

Απαξιώνετε, επίσης, το ήδη στελεχωμένο δημόσιο απαξιώνοντας περαιτέρω το επιστημονικό προσωπικό, ανανεώνοντας τους συμβασιούχους μεν, αλλά δίνοντας σε εξωτερικούς συνεργάτες την εκπόνηση μελετών, ενώ οι αρμόδιοι φορείς στις επιτροπές όταν ήρθαν να μιλήσουν, σχεδόν με απόλυτο οριζόντιο τρόπο εξέφρασαν τη δυσκολία που υπάρχει αυτή τη στιγμή να προχωρήσει η δουλειά στο δημόσιο, γιατί υπάρχουν πάρα πολλές ελλείψεις μηχανικών, δασολόγων, δασοπόνων. Ειδικά για τους μηχανικούς και οι αρχιτέκτονες και οι πολεοδόμοι και ο Σύλλογος Πολιτικών Μηχανικών και ο Σύλλογος Μηχανικών Δημοσίων είπαν ότι ακόμα και αν βγαίνουν μόνιμες θέσεις δεν καλύπτουν τις περισσότερες θέσεις, γιατί πολύ απλά υπάρχουν δύο ζητήματα που δεν έχετε καταφέρει να επιλύσετε τεσσεράμισι χρόνια, που είναι το μισθολογικό τους και το ζήτημα των ευθυνών. Αυτό έρχεται σε αντίθεση. Είναι λίγα χρήματα, πολλές ευθύνες και δεν βοηθάει στο να έρθουν νέοι επιστήμονες, νέα παιδιά να προσληφθούν στο δημόσιο και να βοηθήσουν και στο επίπεδο των μελετών, αλλά και στο επίπεδο της διαχείρισης.

Επίσης, μετατρέπετε τη Ρυθμιστική Αρχή Ενέργειας σε Ρυθμιστική Αρχή Αποβλήτων Ενέργειας και Υδάτων. Και γιατί το λέω αυτό; Γιατί προχθές στις επιτροπές της Βουλής όπου ήρθαν οι φορείς να μιλήσουν, όταν τέθηκε το ερώτημα τι γίνεται με τη Ρυθμιστική Αρχή Ενέργειας και Υδάτων σε σχέση με τη διαχείριση, μας είπε υπεύθυνος: «Δεν μπορώ να εκφέρω άποψη για το συγκεκριμένο άρθρο του παρόντος νομοσχεδίου γιατί τα απόβλητα», ακούστε είναι σημαντικό, «είναι μεν μια αρμοδιότητα που έχουμε πάρει, αλλά δεν έχουμε πάρει και τους αντίστοιχους υπαλλήλους για να μπορέσουμε να τοποθετηθούμε για το συγκεκριμένο νομοσχέδιο».

Αυτές, λοιπόν, τις κραυγές αγωνίας των δημοσίων υπαλλήλων θα τις ακούσετε; Θα κάνετε κάτι γι' αυτό; Δεν είναι πραγματικά σωστό, δεν είναι σοβαρό, να βγαίνει ένας φορέας και να λέει ότι δεν μπορώ να τοποθετηθώ για ένα νομοσχέδιο, γιατί πολύ απλά ενώ έχω την αρμοδιότητα, θεσμικά δεν έχω τον κόσμο, δεν έχω το προσωπικό, δεν έχω τη στελέχωση, για να μπορέσω να καταλάβω ακριβώς πώς θα λειτουργήσω, πώς θα κάνω, πώς θα προχωρήσω.

Επιπλέον, στα άρθρα που αφορούν τα ενεργειακά, νομοθετείται η δέσμευση χώρου 200 MW για αιολικά πάρκα. Ερώτηση προς τον αρμόδιο Υπουργό: Για αυτοπαραγωγή και ενεργειακές κοινότητες τι χώρος δεσμεύεται; Προφανώς το ερώτημα εδώ είναι ρητορικό, γιατί δεν δεσμεύετε κατά την άποψή μας συνειδητά χώρο για αυτοπαραγωγή και ενεργειακές κοινότητες. Ο ΣΥΡΙΖΑ - Προοδευτική Συμμαχία, να θυμίσω, είχε πολύ ψηλά στην ατζέντα τις ενεργειακές κοινότητες, γιατί αν θέλουμε επί της ουσίας να μιλάμε για ενεργειακή δημοκρατία, για αποκέντρωση των ενεργειακών συστημάτων, θα πρέπει να επενδύσουμε -γιατί η χώρα μπορεί να το κάνει αυτό, έχει τη δυνατότητα με βάση τις συνθήκες στις ενεργειακές κοινότητες. Εσείς όχι μόνο δεν κάνετε αυτό, αλλά το αντιστρέφετε πλήρως και δεν δίνετε καμμία σημασία και κανένα βάρος στις ενεργειακές κοινότητες και στην αυτοπαραγωγή ενέργειας.

Πρόκειται, λοιπόν, για ένα ζήτημα που αφορά επίσης το θεσμικό πλαίσιο για τα υπεράκτια αιολικά το οποίο για μας είναι έτσι κι αλλιώς προβληματικό, γιατί κάνει συνολικά bypass τον θαλάσσιο χωροταξικό σχεδιασμό.

Να θυμίσω συγκεκριμένα ότι ο ν.4964 για τη δέσμευση ηλεκτρικού χώρου προέβλεπε τα εξής βήματα: Πρώτον, αίτημα φορέα υπεράκτιων αιολικών πάρκων, Εισήγηση Επιτροπής Συντονισμού Σύνδεσης και Ανάπτυξης Δικτύων, δέσμευση ηλεκτρικού χώρου από τον ΑΔΜΗΕ. Πλέον, όμως, η διαδικασία γίνεται bypass και με το άρθρο 54 δεσμεύεται αυτόματα ηλεκτρικός χώρος 2 MW και στη συνέχεια με υπουργική απόφαση θα αποσαφηνιστεί, θα αποφασιστεί πώς ο ηλεκτρικός χώρος θα κατανεμηθεί.

Και όλα αυτά συμβαίνουν ενώ σήμερα υπάρχει πρόβλημα, υπάρχει ζήτημα, δεν υπάρχει πλέον ηλεκτρικός χώρος για έργα ενεργειακών κοινοτήτων και ο αριθμός των αιτήσεων έργων αυτοπαραγωγής που απορρίπτονται από τον ΔΕΔΗΕ λόγω αδυναμίας σύνδεσης στο δίκτυο διαρκώς αυξάνεται. Αυτό για εμάς είναι ένα πολύ σοβαρό ζήτημα, είναι ένα πολιτικό ζήτημα. Και είναι ένα ζήτημα ιεράρχησης -για να το συνδέσω και με την αρχή της τοποθέτησής μου ότι έχουμε άλλη αντίληψη, ότι έχουμε άλλον σχεδιασμό, ότι έχουμε άλλη προσέγγιση που βρίσκεται στον αντίποδα με τη δική σας- γιατί εμείς θέλουμε να ενισχύσουμε αυτά τα έργα, τις ενεργειακές κοινότητες και εσείς δεν το κάνετε.

Οι επιλέξιμες περιοχές οργανωμένης ανάπτυξης υπεράκτιων αιολικών πάρκων για τη μεσοπρόθεσμη φάση ανάπτυξης υπεράκτιων αιολικών αντιστοιχούν σε 4,9 γιγαβάτ και στο τέλος, δίνεται η δυνατότητα σταθμών ΑΠΕ σε διάφορα στάδια της αδειοδοτικής διαδικασίας να ζητήσουν τη σύγκλιση ΠΕΣΠΑ ή ΚΕΣΠΑ εφόσον έχουν παρέλθει οι προθεσμίες της διαδικασίας περιβαλλοντικής αδειοδότησης. Η ρύθμιση αυτή για εμάς θεωρείται απαράδεκτη. Αποτελεί μια ακόμη προσπάθεια δήθεν επιτάχυνσης των διαδικασιών ΑΠΕ, με παράκαμψη όμως διαδικασιών, όταν μάλιστα οι γνωμοδοτήσεις κατά τη διαδικασία περιβαλλοντικής αδειοδότησης πρέπει να δίνονται εντός αποκλειστικής προθεσμίας ή αλλιώς η περιβαλλοντική αδειοδότηση προχωρά χωρίς αυτές.

Το νομοσχέδιο, λοιπόν, αγαπητοί και αγαπητές συνάδελφοι, δεν το καταψηφίζουμε επειδή δεν καταλαβαίνουμε τόσο καιρό πόσο καλά νομοθετείτε και επειδή έχουμε κάποια στείρα Αντιπολίτευση και θέλουμε απλά να καταψηφίσουμε ένα νομοσχέδιο, αλλά επειδή το νομοσχέδιο αυτό χαρακτηρίζεται από αποσπασματικές ρυθμίσεις και διατάξεις.

Δεν είναι, όμως, μόνο αυτό. Θα το ακούγαμε με μεγαλύτερη προσοχή, αν ήταν μόνο αυτό. Αυτές όχι μόνο δεν εντάσσονται σε μια συνεκτική θεώρηση για την πολεοδομία, δηλαδή δεν είναι άρθρα που μπαίνουν εμβόλιμα έστω και με αυτόν τον τρόπο για μία όμως συνεκτική θεώρηση για όλα αυτά, για την πολεοδομία και τη χωροταξία στη χώρα μας, αλλά ενισχύουν περαιτέρω τη δημιουργία ενός ασαφούς και τροποποιημένου εσαεί, κατά το δοκούν και χωρίς την αναγκαία τεκμηρίωση ή σκοπιμότητα θεσμικού πλαισίου, και συμβάλλει στην απορρύθμιση του χωροταξικού σχεδιασμού σε όλα τα επίπεδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε, και για την τήρηση του χρόνου.

Παρακαλώ να κλείσει το σύστημα των ηλεκτρονικών εγγραφών των ομιλητών.

Έχω δύο ανακοινώσεις για το Σώμα.

Κυρίες και κύριοι συνάδελφοι, έχω την τιμή να σας ανακοινώσω το δελτίο επίκαιρων ερωτήσεων της Δευτέρας 27 Νοεμβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 391/15-11-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Μιλτιάδη (Μίλτου) Ζαμπάρα, προς την Υπουργό Εσωτερικών, με θέμα: «Πλήρης απαξίωση και εγκατάλειψη στο Μουσείο Βάσως Κατράκη στο Αιτωλικό Μεσολογγίου».

2. Η με αριθμό 390/14-11-2023 επίκαιρη ερώτηση της Βουλευτού Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Ελένης Βατσινά, προς τον Υπουργό Υγείας, με θέμα: «Ελλείψεις κέντρων υγείας Ηρακλείου».

3. Η με αριθμό 406/20-11-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Ψηφιακής Διακυβέρνησης με θέμα: «Για το κλείσιμο του καταστήματος ΕΛΤΑ στα Βασιλικά του Δήμου Θέρμης».

4. Η με αριθμό 387/13-11-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Ανάπτυξης με θέμα: «Διαγραφές παραγωγών και πωλητών λαϊκών αγορών με απώλεια αδειών και θέσεων».

5. Η με αριθμό 396/16-11-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Σπαρτιάτες» κ. Πέτρου Δημητριάδη, προς τον Υπουργό Εξωτερικών με θέμα: «Διπλωματικές ενέργειες για την διεκδίκηση των πολεμικών αποζημιώσεων από τη Γερμανία και τις συμμάχους της κατά τον Β΄ Παγκόσμιο Πόλεμο για τις καταστροφές και τις θηριωδίες που διέπραξαν τα στρατεύματα κατοχής κατά τα έτη 1941-1944».

6. Η με αριθμό 401/17-11-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικόλαου Παπαδόπουλου, προς τον Υπουργό Υγείας, με θέμα: «Σοβαρές παρενέργειες από τα πειραματικά εμβόλια κατά της COVID-19 βάσει τεκμηριωμένων επιστημονικών δεδομένων».

7. Η με αριθμό 402/17-11-2023 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου, προς την Υπουργό Πολιτισμού με θέμα: «Για την εκκρεμή αίτηση, στο κεντρικό συμβούλιο νεότερων μνημείων (ΚΣΝΜ), προς έγκριση μελέτης ανέγερσης οικίας, εντός της προσδιορισμένης ζώνης προστασίας του ιστορικού ναού της Παναγίας της Αρμάτας και των πλησίον αυτού καλλιμάρμαρων μνημείων επί κατάφυτου άλσους, συνδεόμενων με την επανάσταση του 1821».

8. Η με αριθμό 400/ 17-11-2023 επίκαιρη ερώτηση της Ανεξάρτητης Βουλευτού Φλωρίνης κ. Θεοπίστης (Πέτης) Πέρκα προς τον Υπουργό Υποδομών και Μεταφορών με θέμα: «Η Κυβέρνηση επιλέγει ΣΔΙΤ αντί για δημόσια έργα και στον σιδηρόδρομο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 394/16-11-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού, προς τον Υπουργό Προστασίας του Πολίτη με θέμα: «Άμεση ανάγκη ίδρυσης Ψυχιατρικού Τμήματος γυναικών κρατουμένων στο Σωφρονιστικό Κατάστημα Γυναικών Ελαιώνα Θηβών».

2. Η με αριθμό 392/15-11-2023 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Νικητιάδη, προς τον Υπουργό Υγείας, με θέμα: «Ελλείψεις πτητικών μέσων αεροδιακομιδών στα Δωδεκάνησα - Σε κίνδυνο οι ανθρώπινες ζωές στα νησιά μας».

3. Η με αριθμό 407/20-11-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη, προς τον Υπουργό Υποδομών και Μεταφορών, με θέμα: «Να σταματήσει η εργασιακή ομηρία των εργαζόμενων στην Εγκατάσταση Επεξεργασίας Νερού (ΕΕΝ) φράγματος Αποσελέμη, Νομού Ηρακλείου Κρήτης».

4. Η με αριθμό 389/13-11-2023 επίκαιρη ερώτηση του Βουλευτή Β1΄Βόρειου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου, προς τον Υπουργό Εθνικής Οικονομίας και Οικονομικών, με θέμα: «Προβληματικές εξαγορές, απαξίωση επενδύσεων και απώλεια προστιθέμενης αξίας στην κρατική αμυντική βιομηχανία».

5. Η με αριθμό 420/20-11-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Νίκη» κ. Ασπασίας Κουρουπάκη, προς τον Υπουργό Παιδείας, Θρησκευμάτων και Αθλητισμού, με θέμα: «Σεξουαλική διαπαιδαγώγηση στα σχολεία στο πλαίσιο της διδακτικής ενότητας «Εργαστήριο Δεξιοτήτων».

6. Η με αριθμό 403/18-11-2023 επίκαιρη ερώτηση του Βουλευτή Επικρατείας Αθηνών της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Προστασίας του Πολίτη, με θέμα: «Οι προσαγωγές πολιτών από την Ελληνική Αστυνομία λόγω της ύψωσης της παλαιστινιακής σημαίας».

7. Η με αριθμό 395/16-11-2023 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού προς την Υπουργό Κοινωνικής Συνοχής και Οικογένειας, με θέμα: «Άμεση ανάγκη επέκτασης του προγράμματος "Σχολικά Γεύματα" στα νηπιαγωγεία και στη δευτεροβάθμια εκπαίδευση και καθολικά στα σχολεία όλης της χώρας».

8. Η με αριθμό 393/15-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστάσιου (Τάσου) Νικολαΐδη, προς τον Υπουργό Αγροτικής Ανάπτυξης και Τροφίμων, με θέμα: «Ηλικιωμένοι μικροπαραγωγοί τσίπουρου Νομού Δράμας».

9. Η με αριθμό 408/20-11-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Παπαναστάση, προς τον Υπουργό Υγείας, με θέμα: «Για τις συνθήκες λειτουργίας της ΜΕΘ Γενικού Νοσοκομείου Αγρινίου».

10. Η με αριθμό 418/20-11-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Ψηφιακής Διακυβέρνησης, με θέμα: «Απόπειρα ψηφιακής μετάβασης στις μεταβιβάσεις ακίνητης περιουσίας χωρίς προϋποθέσεις και εγγυήσεις κατά παράβαση της ασφάλειας των συναλλαγών».

11. Η με αριθμό 399/17-11-2023 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Πέτρου Παππά, προς τον Υπουργό Υγείας, με θέμα: «Σήμα κινδύνου από τα ετοιμόρροπα νοσοκομεία της Θεσσαλονίκης».

12. Η με αριθμό 397/16-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Πατατοκαλλιέργεια Λεκανοπεδίου Κάτω Νευροκοπίου Ν. Δράμας και ευρύτερης περιοχής - Ανάγκη παροχής άμεσης συνδρομής».

13. Η με αριθμό 409/20-11-2023 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας (Σεμίνας) Διγενή προς την Υπουργό Κοινωνικής Συνοχής και Οικογένειας, με θέμα: «Για την προστασία και στήριξη των γυναικών από την πολύμορφη βία».

14. Η με αριθμό 415/20-11-2023 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη, προς τον Υπουργό Αγροτικής Ανάπτυξης και Τροφίμων, με θέμα: «Να μάθουν όλη την αλήθεια αγρότες και κτηνοτρόφοι για τις επιδοτήσεις».

15. Η με αριθμό 398/16-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Ακίνητα κάτω των εκατό στρεμμάτων».

16. Η με αριθμό 410/20-11-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς την Υπουργό Εσωτερικών, με θέμα: «Για την άμεση αποκατάσταση, λόγω κατάρρευσης της εθνικής οδού Φλώρινας - Κρυσταλλοπηγής στο ύψος του Πισοδερίου του Δήμου Πρεσπών στην Περιφερειακή Ενότητα Φλώρινας».

17. Η με αριθμό 419/20-11-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Γεωργίου Καραμέρου προς τον Υπουργό Ψηφιακής Διακυβέρνησης, με θέμα: «Η κατάσταση στον Εθνικό Κέντρο Οπτικoακουστικών Μέσων και Επικοινωνίας (ΕΚΟΜΕ) δυσφημεί τη χώρα και εκθέτει σε κινδύνους εργαζόμενους και επιχειρήσεις».

18. Η με αριθμό 411/20-11-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Παιδείας, Θρησκευμάτων και Αθλητισμού, με θέμα: «Για το κλείσιμο του ΕΑΚ στο Αλκαζάρ της Λάρισας».

19. Η με αριθμό 421/20-11-2023 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Σε ποιο στάδιο βρίσκεται η διαδικασία της απαλλοτρίωσης του διατηρητέου κτηρίου της οδού Τοσίτσα, όπου στεγάζεται η Εταιρεία Ελλήνων Σκηνοθετών».

20. Η με αριθμό 412/20-11-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Περιβάλλοντος και Ενέργειας με θέμα: «Απομάκρυνση της εγκατάστασης αποθήκευσης φιαλών υγραερίου, που είναι επικίνδυνη για ατύχημα μεγάλης έκτασης στην κατοικημένη περιοχή της Φοινικιάς Ηρακλείου Κρήτης».

21. Η με αριθμό 416/20-11-2023 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Παπαναστάση προς τον Υπουργό Υγείας, με θέμα: «Ποινική δίωξη των ιατρών του Νοσοκομείου Αγρινίου».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και πέντε εκπαιδευτικοί συνοδοί τους από το 1ο Δημοτικό Σχολείο Μαλίων Ηρακλείου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε τώρα με τον ειδικό αγορητή του ΠΑΣΟΚ - Κινήματος Αλλαγής κ. Εμμανουήλ Χριστοδουλάκη.

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Προτού ξεκινήσω την τοποθέτησή μου όσον αφορά τα επιμέρους ζητήματα του νομοσχεδίου που φέρει προς ψήφιση το Υπουργείο Περιβάλλοντος και Ενέργειας και δεδομένου ότι είναι το πρώτο νομοσχέδιο του Υπουργείου το οποίο συζητάμε στην Ολομέλεια και έρχεται στη νέα κοινοβουλευτική περίοδο, επιτρέψτε μου να βάλουμε πρωτίστως στη συζήτησή μας ένα πολύ σημαντικό πλαίσιο το οποίο αφορά ευρύτερες σοβαρές διεθνείς εξελίξεις όσον αφορά την αντιμετώπιση της κλιματικής αλλαγής.

Το λέω αυτό ακριβώς γιατί, παρ’ όλο που η διεθνής προστασία του περιβάλλοντος προωθείτε με τη Σύμβαση - Πλαίσιο του Ρίο για την Κλιματική Αλλαγή και προωθείτε από τη Συμφωνία του Παρισιού και αποτελεί έναν από τους δεκαεπτά στόχους για τη βιώσιμη ανάπτυξη του Οργανισμού Ηνωμένων Εθνών, δυστυχώς τα τελευταία στοιχεία δείχνουν ότι βρισκόμαστε πια καθαρά σε ένα καθεστώς έκτακτης ανάγκης. Γιατί; Διότι, σύμφωνα με τον Παγκόσμιο Μετεωρολογικό Οργανισμό, ο Σεπτέμβριος του 2023 ήταν ο θερμότερος μήνας στην ιστορία. Σύμφωνα με τα στοιχεία του ΟΗΕ ο άνθρακας, το πετρέλαιο και το φυσικό αέριο εξακολουθούν να ευθύνονται για το 75% των παγκόσμιων εκπομπών αερίων θερμοκηπίου, που συνεχίζουν ακριβώς να τροφοδοτούν την κλιματική κρίση. Και σύμφωνα με τα στοιχεία του «COPERNICUS», η περασμένη Παρασκευή, η 17η Νοεμβρίου, ήταν η πρώτη μέρα που η θερμοκρασία του πλανήτη ξεπέρασε τους 2 βαθμούς Κελσίου πάνω, από την προβιομηχανική εποχή, δηλαδή τον μέσο όρο της περιόδου 1850 έως 1900.

Το λέω αυτό ακριβώς γιατί οι συνθήκες δείχνουν ότι γίνονται όλο και πιο επείγουσες, με την ανάγκη μείωσης των εκπομπών αερίων θερμοκηπίου αλλά και εμπέδωσης της κλιματικής δικαιοσύνης να είναι αναμφισβήτητα σήμερα πιο επιτακτικές από ποτέ. Τι μας δείχνουν όλα αυτά; Όλα αυτά μας δείχνουν ότι βρισκόμαστε σε μια κατάσταση επείγουσας κλιματικής ανάγκης. Όμως, δυστυχώς, φαίνεται ότι η Κυβέρνηση την επικαλείται μόνο για να δικαιολογήσει την αποτυχία της να προστατέψει τους πολίτες από τις φυσικές καταστροφές. Διότι στην πραγματικότητα υστερούμε πάρα πολύ στο να ανταποκριθούμε εμείς στις δικές μας απαιτήσεις και στις δικές μας υποχρεώσεις σε αυτόν τον δρόμο που συζητάνε όλοι για την πολυπόθητη κλιματική ουδετερότητα, για την πολυπόθητη βιώσιμη προοπτική που θέλουμε να έχουμε εμείς και τα παιδιά μας.

Άκουσα, λοιπόν, εχθές τον Πρωθυπουργό από αυτό εδώ το Βήμα της Ολομέλειας να δηλώνει κατά λέξη ότι «Γνωρίζουμε ότι οι επιπτώσεις της κλιματικής κρίσης ήδη χτυπούν την πόρτα μας. Η προσαρμογή σε αυτές τις επιπτώσεις και στα ακραία καιρικά φαινόμενα αποτελεί απόλυτη πολιτική προτεραιότητα». Υπάρχει, όμως, μια τεράστια αντίφαση, μια αντίφαση μεταξύ λόγων και έργων, μια μεγάλη απόσταση μεταξύ αυτών, ακριβώς γιατί, για παράδειγμα, μέχρι και σήμερα δεν έχει καταρτιστεί ακόμα η εθνική στρατηγική για την προσαρμογή στην κλιματική αλλαγή, όπως προβλέπει το άρθρο 5 του Εθνικού Κλιματικό Νόμου. Και αποδεικνύεται για ακόμη μια φορά ότι η Κυβέρνηση έχει κάνει επάγγελμα τις μεγαλόστομες διακηρύξεις -και ειδικά μετά από μεγάλες και σοβαρές περιβαλλοντικές, αλλά και ανθρωπιστικές καταστροφές- όμως, μετά, όταν φεύγουν τα φώτα της δημοσιότητας, δυστυχώς, τις περισσότερες φορές όλα αυτά μένουν ένα κενό γράμμα.

Κυρίες και κύριοι συνάδελφοι, έρχομαι τώρα στο νομοσχέδιο που συζητάμε σήμερα στην Ολομέλεια με μια πολύ μικρή παρένθεση. Μπορεί να έχουμε συνηθίσει τις υπερνυχτερινές τροπολογίες, αυτό όμως δεν σημαίνει ότι αποδεχόμαστε την κοινοβουλευτική τους ορθότητα. Και να δεχτούμε ότι τροπολογία άλλου Υπουργείου σάς έπιασε στον ύπνο. Η τροπολογία του Υπουργείου Περιβάλλοντος και Ενέργειας που ήρθε χθες το βράδυ στις 23.30΄, πώς γίνεται να μην υπήρξε οποιοδήποτε σημείο αναφοράς της σε καμμία από τις συνεδριάσεις των επιτροπών έως και τη δεύτερη ανάγνωση που τελείωσε εχθές το μεσημέρι; Αυτό είναι ένα προβληματικό στοιχείο το οποίο οφείλουμε διαρκώς να το αναδεικνύουμε ως προς την πρακτική της κακής νομοθέτησης που συνεχίζεται συστηματικά.

Ο Υπουργός, λοιπόν, χαρακτήρισε το νομοσχέδιο στην επιτροπή ως ερανιστικό, εγώ θα προσέθετα: και με μια ίσως εμφανή αμηχανία ως προς τον προσδιορισμό της κεντρικής ιδέας του νομοσχεδίου. Ποια είναι, αλήθεια, η κεντρική φιλοσοφία του νομοσχεδίου, εκτός από το ότι πολύ απλά θα μπορούσε κάποιος να το χαρακτηρίσει ως μια συρραφή τροπολογιών; Η αμηχανία αυτή επιχειρήθηκε να καλυφθεί από μία «υπόσχεση» ότι το επόμενο νομοσχέδιο του Υπουργείου θα είναι αρκετά πιο φιλόδοξο, θα είναι αρκετά πιο μεταρρυθμιστικό, θα αφορά τη δασική πολιτική, θα αφορά την εκτός σχεδίου δόμηση, θέματα ενέργειας και θέματα υδάτων.

Όλα αυτά, όμως, την ώρα που ήδη υπάρχει μια πραγματικότητα όχι ιδιαίτερα κολακευτική και για το Υπουργείο. Και αναφέρομαι στην πρόσφατη ανακοίνωση της Ευρωπαϊκής Επιτροπής για την παραπομπή της Ελλάδας στο Ευρωπαϊκό Δικαστήριο για τη μη δημοσιοποίηση των επικαιροποιημένων Χαρτών Κινδύνων Πλημμύρας και Επικινδυνότητας Πλημμύρας, κατά παράβαση των προβλέψεων της σχετικής οδηγίας για τα ύδατα. Και όντως δεν είναι ιδιαίτερα κολακευτικό το ότι η Ελλάδα είναι σήμερα το μόνο κράτος-μέλος της Ευρωπαϊκής Ένωσης που δεν έχει υλοποιήσει αυτές τις ενωσιακές της υποχρεώσεις. Δεν είναι κολακευτικό να γινόμαστε δέκτες αρνητικής δημοσιότητας από μεγάλα μέσα ενημέρωσης του εξωτερικού. Και σίγουρα δεν είναι η πρώτη φορά που τουλάχιστον εμείς σας το επισημαίνουμε, χωρίς καμμία απολύτως ανταπόκριση.

Όμως, δεν είναι η μόνη περίπτωση αδράνειας που παρουσιάζεται. Το ίδιο συμβαίνει και με την αναθεωρημένη εθνική στρατηγική για την ενέργεια και για το κλίμα, η οποία έπρεπε να έχει γίνει μέχρι τις 30 Ιουνίου, αλλά την καταθέσατε μόλις στις 2 Νοεμβρίου και με ένα τεράστιο σοβαρό έλλειμμα οποιασδήποτε διαβούλευσης με την επιστημονική κοινότητα, αλλά και με την κοινωνία των πολιτών, με αποτέλεσμα να υπάρχουν σαφείς και σοβαρές ελλείψεις στο περιεχόμενό της. Το ίδιο συμβαίνει και ως προς την επικαιροποίηση της εθνικής στρατηγικής για την προσαρμογή στην κλιματική αλλαγή, αλλά και στα επιμέρους περιφερειακά σχέδια που, όπως ανέφερα και προηγουμένως, η αντίστοιχη ευρωπαϊκή στρατηγική εγκρίθηκε τον Ιούνιο του 2021, και σήμερα εδώ στην Ελλάδα, δυόμισι χρόνια μετά, ακόμα περιμένουμε.

Για να ανακαλύψουμε, λοιπόν, μαζί, όσο μπορούμε, αυτή τη φυσιογνωμία και τη φιλοσοφία του νομοσχεδίου, πάμε να δούμε το πρώτο βασικό χαρακτηριστικό. Είναι η μη συμμόρφωση ή η αδράνεια συμμόρφωσης στις βασικές ενωσιακές υποχρεώσεις και οι επιταγές που οφείλει να τηρεί η χώρα μας, ειδικά στον τομέα του περιβάλλοντος. Πάμε να δούμε το δεύτερο χαρακτηριστικό, το οποίο είναι καταφανές. Είναι η αποσπασματικότητα της νομοθέτησή σας. Φέρνετε, λοιπόν, προς ψήφιση ένα ετερόκλητο πλέγμα διατάξεων που αφορούν κυρίως τον πολεοδομικό και τον χωροταξικό σχεδιασμό και σε ορισμένα θέματα που αφορούν το περιβάλλον και την ενέργεια.

Κατά τη διάρκεια της συνεδρίασης των επιτροπών είχα την ευκαιρία και εγώ να αναλύσω διεξοδικά τα βασικά προβληματικά άρθρα που αφορούν κεφάλαια του πολεοδομικού και του χωροταξικού σχεδιασμού. Σας τα επεσήμαναν και οι φορείς κατά την ακρόαση στην επιτροπή.

Δηλαδή, κατά τη δική μας άποψη, αλλά και κατά την άποψη πολλών φορέων που τοποθετήθηκαν, το παρόν νομοσχέδιο συμβάλλει στην επιδείνωση της ποιότητας των νομοθετικών ρυθμίσεων, εντείνει τη αποσπασματικότητα του νομοθετικού πλαισίου, αλλά και την περαιτέρω απορρύθμιση του χωροταξικού σχεδιασμού. Στις αιτιάσεις αυτές θα συμπλήρωνα και ένα τρίτο βασικό χαρακτηριστικό αυτής της φιλοσοφίας, ότι αυτή είναι δηλαδή η εργαλειοποίηση του πολεοδομικού και του χωροταξικού σχεδιασμού, μέσω πολεοδομικών και όχι οικονομικών κινήτρων που θα ήταν για εμάς το ορθό και το υγιές προς όφελος, μικρότερων ή μεγαλύτερων ιδιωτικών συμφερόντων. Και όλα αυτά μέσα στον ήδη υποβαθμισμένο περιβαλλοντικά και επιβαρυμένο από την υπερδόμηση αστικό ιστό.

Για παράδειγμα, αυτό που γίνεται με τα data centers, όχι οικονομικά κίνητρα, αλλά πολεοδομικά και σε περιοχές που δεν έχουν καθοριστεί χρήσεις γης, επιτρέποντας έως και ενάμιση όροφο επιπρόσθετης δόμησης, σε σχέση με τα προβλεπόμενα από την πολεοδομική μελέτη της εκάστοτε περιοχής, είναι προβληματικό. Και για να το ξεκαθαρίσω. Προφανώς και είμαστε υπέρ των επενδύσεων που δημιουργούν οικονομική ανάπτυξη, προφανώς είμαστε υπέρ των επενδύσεων που δημιουργούν νέες, καλές ποιοτικές θέσεις εργασίας, αλλά αυτές οι επενδύσεις πρέπει να γίνονται σεβόμενες τους υπάρχοντες κανόνες και όχι να εισάγουν περισσότερα εξαιρετικά ειδικά καθεστώτα, όχι δηλαδή διαρκώς να τροποποιούν τους κανόνες κατά το δοκούν.

Θα αναφερθώ, λοιπόν, αμέσως στο εμβληματικό για εμάς άρθρο 11 του νομοσχεδίου, το οποίο προβλέπει την πολεοδομική αυτονόμηση των λιμένων της χώρας που έχουν χαρακτηριστεί ως «διεθνούς ενδιαφέροντος» ή «εθνικής σημασίας». Με το άρθρο 11, λοιπόν, εισάγεται ένα ειδικό πολεοδομικό και χωροταξικό καθεστώς, που συνοδεύεται και με δύο βασικά χαρακτηριστικά. Το πρώτο είναι ότι δίνεται η δυνατότητα το προεδρικό διάταγμα που θα εκδοθεί να τροποποιεί ήδη εγκεκριμένα ειδικά ή τοπικά πολεοδομικά σχέδια. Και το δεύτερο είναι ότι παρέχεται ουσιαστικά εν λευκώ η εξουσιοδότηση για τροποποίηση του πολεοδομικού και του χωροταξικού σχεδιασμού κατά το δοκούν, χωρίς να ερωτηθούν καν οι τοπικές κοινωνίες, καθιστώντας εντελώς διακοσμητική την Επιτροπή Ανάπτυξης και Σχεδιασμού Λιμένων και στην πράξη, παραμερίζοντας ακόμα και τους δήμους και τις περιφέρειες εντός των γεωγραφικών ορίων των οποίων βρίσκονται τα υπό συζήτηση λιμάνια.

Κύριε Υπουργέ, λοιπόν, εμείς θεωρούμε ότι πρέπει να επανεξετάσετε το άρθρο 11 και να λάβετε υπ’ όψιν την άποψη της ΚΕΔΕ, η οποία στο υπόμνημά της αναφέρει ότι θα πρέπει στη διαδικασία να ενταχθεί στάδιο ενημέρωσης και γνωμοδότησης των δημοτικών και των περιφερειακών συμβουλίων. Προχωράω στο τέταρτο βασικό χαρακτηριστικό της φιλοσοφίας σας, που είναι η περιφρόνηση της δημόσιας διοίκησης και κατ’ επέκταση, άρα η προτεραιοποίηση των μετακλητών έναντι των μονίμων δημοσίων υπαλλήλων και πολλές φορές και η μη επαρκής στελέχωση ατάκτως συγχωνευμένων διοικητικών αρχών, κρίσιμων για το δημόσιο συμφέρον, όπως στην περίπτωση της Ρυθμιστικής Αρχής Αποβλήτων Ενέργειας και Υδάτων.

Θα αναφερθώ, λοιπόν, σε δύο κωδικοποιημένα παραδείγματα: Στο άρθρο 35 που αφορά τα Συμβούλια Πολεοδομικών Θεμάτων και Αμφισβητήσεων και τα Συμβούλια Αρχιτεκτονικής. Δίνετε τη δυνατότητα διαβίβασης θεμάτων προς τα συμβούλια αυτά με μοναδικό γνώμονα και σύμφωνα με τις σκοπιμότητες του εκάστοτε μετακλητού, μέσω του ενημερωτικού σημειώματος που καταρτίζεται από τον Γενικό Γραμματέα Χωρικού Σχεδιασμού του Υπουργείου. Ενώ μέχρι σήμερα οι αρμόδιες υπηρεσίες του Υπουργείου είναι εκείνες που εισηγούνται τα προς εξέταση θέματα στα δύο αυτά συμβούλια. Με τη χρήση αυτών λοιπόν καθαρά υποκαθιστάτε και αγνοείτε τη δημόσια διοίκηση, νομιμοποιείτε τη δυνατότητα παρέμβασης της εκάστοτε πολιτικής ηγεσίας, ενισχύετε τις αρμοδιότητες του γενικού γραμματέα έναντι των υπηρεσιακών αρμοδιοτήτων, ενδυναμώνετε την αδιαφάνεια, αποδυναμώνετε τον δημόσιο χαρακτήρα του χωροταξικού και του χωρικού σχεδιασμού. Και στο άρθρο 50 που αφορά την Εταιρεία Παγίων της ΕΥΔΑΠ. Και εδώ, δυστυχώς, για ακόμη μια φορά διαιωνίζετε μια πάγια πρακτική της Κυβέρνησής σας να τοποθετείτε στις θέσεις προϊσταμένων μετακλητούς και όχι μόνιμους υπαλλήλους μέχρι και τον Ιούνιο του 2024, συνεχίζοντας έτσι την απαξίωση των μόνιμων υπηρεσιακών παραγόντων που διαθέτουν την απαιτούμενη εμπειρία και διαθέτουν την αναγκαία κατάρτιση, ειδικά για τα εξειδικευμένα θέματα τα οποία διαχειρίζονται.

Περνώ, λοιπόν, στις διατάξεις που αφορούν τις περιβαλλοντικές ρυθμίσεις. Ο κύριος Υπουργός ανέφερε επί λέξει για το Πράσινο Ταμείο ότι: «Θα αποτελέσει κεντρικό χρηματοδοτικό εργαλείο για τα θέματα της προσαρμογής στην κλιματική αλλαγή». Σωστό. Μακάρι να ήταν έτσι. Αλλά η πραγματικότητα πάρα πολλές φορές σας διαψεύδει. Διότι ακόμα και σήμερα η Κυβέρνηση προσφεύγει κατά καιρούς στο Πράσινο Ταμείο για την εύρεση πόρων λόγω εκτάκτων αναγκών, χρηματοδοτώντας δράσεις που δεν έχουν καμμία απολύτως σχέση με τα όσα προβλέπει ο ιδρυτικός του νόμος. Υπενθυμίζω ότι το Πράσινο Ταμείο ιδρύθηκε το 2010 από την κυβέρνηση του ΠΑΣΟΚ, πολύ πριν καν η Νέα Δημοκρατία ανακαλύψει τις επιπτώσεις της κλιματικής αλλαγής ή της επερχόμενης κλιματικής κρίσης. Και δημιουργήθηκε ακριβώς για να πρωταγωνιστήσει πραγματικά και όχι φαινομενικά σε αυτό που εμείς αποζητάμε που είναι η πράσινη και η δίκαιη μετάβαση, και σίγουρα όχι για να αποτελέσει «ουρά» του ΤΑΙΠΕΔ, νοθεύοντας αυτόν τον ιδρυτικό του σκοπό.

Ως προς τις υπόλοιπες περιβαλλοντικές διατάξεις θέλω να επισημάνω, και έχουμε το θάρρος να το κάνουμε, ότι είναι προς τη σωστή και τη θετική κατεύθυνση οι διατάξεις που αφορούν την εθνική στρατηγική για τη βιοποικιλότητα, τα σχέδια διαχείρισης των προστατευόμενων περιοχών, αλλά και το θέμα που αφορά την παροχή επιπλέον γνωμοδοτικής αρμοδιότητας του ΟΦΥΠΕΚΑ και για έργα που δεν εμπίπτουν στο καθεστώς της περιβαλλοντικής αδειοδότησης.

Θέλουμε, κύριε Υπουργέ, όμως, γόνιμα και συμπληρωματικά να επισημάνουμε ότι, όπως αναδείχθηκε και από το στάδιο της διαβούλευσης, θεωρούμε τη δεκαπενθήμερη προθεσμία που παρέχει το άρθρο 46 του νομοσχεδίου ασφυκτική. Και θεωρούμε τον κατάλογο των έργων και των δραστηριοτήτων που δεν εμπίπτουν στην περιβαλλοντική αδειοδότηση ασαφή. Για αυτό λοιπόν ζητάμε τα δύο θέματα αυτά να επανεξεταστούν, με τις κατάλληλες σχετικές ειδικές νομοτεχνικές βελτιώσεις.

Κλείνω με ορισμένες σημειακές παρατηρήσεις επί των ενεργειακών διατάξεων. Είναι προς τη σωστή κατεύθυνση τα άρθρα που εμπλέκουν τον ΔΕΔΔΗΕ και τους κατόχους Σταθμών Ανανεώσιμων Πηγών Ενέργειας, στη δασοπροστασία και τη δασοπυρόσβεση αντίστοιχα. Και προφανώς ο καθένας πρέπει να κάνει τη δουλειά στον βαθμό που του αναλογεί. Όμως, αυτό δεν σημαίνει ότι τέτοιες ρυθμίσεις πρέπει να απεμπολούν την πρώτιστη ευθύνη της πολιτείας να διαμορφώσει έναν ολοκληρωμένο μηχανισμό δασοπυρόσβεσης και δασοπροστασίας, τον οποίο θα αναλάβει να εξοπλίσει με τα κατάλληλα μέσα, με τους κατάλληλους πόρους, με τους κατάλληλους ανθρώπους και το κατάλληλο στελεχιακό δυναμικό.

Όσον αφορά τώρα το καθεστώς των ΑΠΕ στη χώρα μας, να πω ότι με ρυθμίσεις που φέρνετε, αποδεικνύετε ένα πέμπτο στοιχείο, χαρακτηριστικό της Κυβέρνησης, το οποίο δεν είναι άλλο από το να νομοθετηθεί εκ νέου πάνω στις διατάξεις που έχει ήδη νομοθετήσει σε δικά της νομοσχέδια και δικούς της νόμους, αναιρώντας πάρα πολλές φορές και τον εαυτό της. Προφανώς και είμαστε υπέρ της περαιτέρω απλοποίησης των διαδικασιών που αφορούν στην αδειοδότηση και την εγκατάσταση των ΑΠΕ, όμως αυτό πρέπει να γίνεται μέσα σε ένα σταθερό και καλά μελετημένο θεσμικό πλαίσιο, το οποίο θα λαμβάνει υπ’ όψιν όλες τις περιβαλλοντικές παραμέτρους και δεν θα αλλάζει κάθε φορά μέσα σε μερικούς μήνες, είτε επειδή παρατηρούνται στην πράξη γραφειοκρατικές καθυστερήσεις είτε επειδή η διοίκηση αδυνατεί να ανταποκριθεί σε ένα πολυδαίδαλο και πολλές φορές πληθωριστικό νομοθετικό πλαίσιο, ειδικά όταν δεν της παρέχονται και από το κεντρικό κράτος όλοι οι απαιτούμενοι πόροι.

Συμπέρασμα. Δυστυχώς, λοιπόν, για εμάς το παρόν νομοσχέδιο αποτυγχάνει να απαντήσει στις σύγχρονες ανάγκες ενός ολοκληρωμένου, ενός βιώσιμου και ενός περιβαλλοντικά φιλικού πολεοδομικού σχεδιασμού. Διαιωνίζει το καθεστώς των εξαιρέσεων και των ειδικών ρυθμίσεων, των διαρκών παρατάσεων, που πολλές φορές ούτε αυτές οι ίδιες δεν τηρούνται, με ένα περιβαλλοντικό πρόσημο το οποίο είναι ισχνό, ασθενές, διεκπεραιωτικό και καθόλου φιλόδοξο.

Θα συμφωνήσω, λοιπόν, με τον Υπουργό ότι όντως το νομοσχέδιο είναι ερανιστικό. Και –εντός εισαγωγικών- «ερανίζει» την πρακτική της κακής νομοθέτησης της Κυβέρνησης, με ένα συγκεντρωτικό μοντέλο οικονομικής ανάπτυξης και με μια δημόσια διοίκηση υποστελεχωμένη και περιθωριοποιημένη, μια περιβαλλοντική στρατηγική στα χαρτιά, που πολλές φορές αυτοαναιρείται, μέσα από έναν κυκεώνα εξυπηρετήσεων και διευθετήσεων συμφερόντων. Αυτή, λοιπόν, η λογική και η φιλοσοφία εμάς μας βρίσκει σταθερά και σθεναρά απέναντι. Θα ψηφίσουμε υπέρ στα άρθρα με τα οποία συμφωνούμε. Καταψηφίζουμε το νομοσχέδιο επί της αρχής.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας κ. Διαμάντω Μανωλάκου.

Κυρία συνάδελφε, παρακαλώ, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Το χαρακτηριστικό αυτού του νομοσχεδίου είναι η πληθώρα αποσπασματικών ρυθμίσεων που προωθούν παρεκκλίσεις-εξαιρέσεις από χωροταξικούς και πολεοδομικούς όρους και κανονισμούς, αλλά και από αναγκαίες περιβαλλοντικές μελέτες. Αφορούν βέβαια και καινούργια ζητήματα, όπως το πλαίσιο λειτουργίας των κέντρων δεδομένων, ψηφιοποίηση, για να μας καταλαβαίνει ο κόσμος, ωστόσο ο προσανατολισμός πάντα με τις συγκεκριμένες ρυθμίσεις-εξαιρέσεις είναι να εξασφαλίζουν το περιβάλλον στο οποίο θα μπορούν, χωρίς γραφειοκρατικά και θεσμικά κωλύματα, να ολοκληρώνονται οι αδειοδοτήσεις τους, ακόμα και σε βάρος της προστασίας του περιβάλλοντος και της ποιότητας ζωής.

Δεν συμφωνούμε, λοιπόν, ότι είναι κακές ρυθμίσεις, όπως είπε ο εισηγητής του ΠΑΣΟΚ. Έχουν στόχο. Και πάντα ο στόχος τους είναι η προνομιακή εξυπηρέτηση για ευνοϊκό περιβάλλον, για ολοκλήρωση των επενδυτικών σχεδίων. Έτσι εξασφαλίζονται οι εταιρείες κολοσσοί που αποθηκεύουν διαδικτυακά δεδομένα και βεβαίως αποκτούν τεράστια κέρδη. Συνεπώς οι πολεοδομικές διατάξεις προσαρμόζονται στις ειδικές απαιτήσεις τέτοιων επενδύσεων, που συνολικά εντάσσονται στην αντιλαϊκή πολιτική της Ευρωπαϊκής Ένωσης για την πράσινη ψηφιακή μετάβαση.

Όμως δεν ακολουθείτε τέτοιες fast track διαδικασίες και εξαιρέσεις για έργα κοινωνικού συνόλου, γιατί εκεί δεν υπάρχει το κέρδος του καπιταλιστή. Κατά τ’ άλλα, η ζωή των λαϊκών στρωμάτων θα γίνεται αφόρητη από την ακρίβεια, τους χαμηλούς μισθούς και συντάξεις, τις ιδιωτικοποιήσεις σε υγεία, παιδεία, πρόνοια, τον περιορισμό των κοινωνικο-πολιτικών δικαιωμάτων τους και δείχνει ότι το σύστημά σας δεν μπορεί να ικανοποιήσει τις ανάγκες του λαού και σαπίζει.

Είναι χαρακτηριστικό ότι διάφορες ειδικές, αδειοδοτικές, πολεοδομικές, χωροταξικές και κτηριο-δομικές παρεκκλίσεις στα κέντρα δεδομένων, ακόμα και στα εκτός σχεδίου δόμησης, καταπατούν τον πολεοδομικό σχεδιασμό πρώτου επιπέδου, τη στιγμή που η βασική υποδομή των κέντρων δεδομένων είναι εξαιρετικά ενεργοβόρα, εγκυμονώντας -ενδεχομένως- κινδύνους, σχετικά με την πυροπροστασία. Όμως, εγκαθίσταται εντός οικιστικής περιοχής με το πρόσχημα δημιουργίας της ειδικής χρήσης, όπως την ονομάζετε, χωρίς μέτρα προστασίας, υποβαθμίζοντας την περιοχή που θα επιβαρυνθεί τόσο περιβαλλοντικά, όσο και ως προς την ποιότητα ζωής. Αλλά με αυτόν τον τρόπο την απαλλάσσετε από το να συντάξει περιβαλλοντική μελέτη, όπως θα έπρεπε, αναφέροντας τις επιπτώσεις που θα έχει, ώστε να πάρει μέτρα προστασίας. Συνεπώς, νομιμοποιείτε με αυτόν τον τρόπο να μην τηρούνται τα πρωτόκολλα ασφαλείας. Δεν είναι, λοιπόν, μόνο αντιπεριβαλλοντικό, είναι και επικίνδυνο.

Τροποποιείτε ρυμοτομικό σχέδιο σε συγκεκριμένο οικοδομικό τετράγωνο που θα ευνοήσει τον ιδιοκτήτη του, αν και θα μπορούσατε να τροποποιήσετε τις συγκεκριμένες χρήσεις για τις ανάγκες του Υπουργείου Πολιτισμού. Το κυριότερο, όμως, επιταχύνετε την παράδοση λιμένων στις πολυεθνικές με fast track διαδικασίες, προεδρικά διατάγματα ή υπουργικές αποφάσεις, όπου εγκρίνονται τα αναπτυξιακά προγράμματα. Μάλιστα, για τη μελέτη διαχείρισης λιμένων για την προώθηση του master plan στα λιμάνια προβλέπονται παραπέρα ρυθμίσεις και προνόμια ως προς τους ειδικούς όρους δόμησης.

Με προεδρικό διάταγμα εγκρίνεται ο ειδικός οικοδομικός κανονισμός και μέχρι την έγκρισή του επιτρέπονται φωτογραφικές παρεκκλίσεις, σε σχέση με όσα προβλέπει και επιτρέπει ο γενικός οικοδομικός κανονισμός.

Τελικά είναι πιο ισχυρές οι παρεκκλίσεις - εξαιρέσεις από τα πολεοδομικά που τροποποιούνται και είναι υποχρεωμένα να αποδέχονται τις χρήσεις λιμένων, ακόμα και εάν είναι ασύμβατες οι χρήσεις και τα προγράμματα ανάπτυξης των λιμανιών.

Αναφέρεται ότι, εάν δεν είναι ουσιώδεις οι αλλαγές στο περιβάλλον, μπορεί να γίνεται τροποποίηση των σχεδίων, χωρίς να ακολουθείται η διαδικασία για στρατηγική μελέτη περιβαλλοντικών επιπτώσεων. Αυτό είναι αυθαίρετο γιατί, χωρίς εκτίμηση, ποιος θα πει εάν μια τροποποίηση έχει επιπτώσεις στο περιβάλλον; Το ίδιο ισχύει και για τον περιβαλλοντικό προέλεγχο που λέει ότι θα καθορίσει το αν χρειάζεται να γίνει στρατηγική μελέτη περιβαλλοντικών επιπτώσεων. Με ποια κριτήρια θα γίνεται ο προέλεγχος;

Για τον ειδικό οικοδομικό κανονισμό δεν αναφέρονται κριτήρια που θα εξασφαλίζουν την προστασία του περιβάλλοντος και των κατοίκων. Αυτά εμείς τα ζούμε με την «COSCO» στον Πειραιά, που για το κέρδος ποδοπατάει ανάγκες των κατοίκων των περιοχών, περιβαλλοντικούς όρους και κανόνες προστασίας της δημόσιας υγείας. Το κέρδος του κινεζικού μονοπωλίου πάνω από όλα. Αυτά τα υπογράψατε και η Νέα Δημοκρατία και το ΠΑΣΟΚ το 2016 με την κυβέρνηση του ΣΥΡΙΖΑ, καταστρέφοντας την ωραιότερη περιοχή του Πειραιά. Σήμερα, βέβαια, μπορείτε να κάνετε κριτική.

Χορηγούνται, επίσης, παρεκκλίσεις στον συντελεστή δόμησης, το μέγιστο επιτρεπόμενο ύψος και τον συντελεστή όγκου, ποσοστό κάλυψης. Δηλαδή, παρεκκλίσεις από όλους τους όρους δόμησης που ευνοούν τους επιχειρηματικούς ομίλους για κτήρια που βρίσκονται εντός εγκεκριμένων πολεοδομικών μελετών βιομηχανικών και βιοτεχνικών πάρκων.

Η μόνη προϋπόθεση να πληρώσουν την εισφορά σε γη, δηλαδή δίνουν τζάμπα συντελεστή δόμησης και εισφοράς στο πράσινο ταμείο. Είναι τυπικοί και πολύ μικροί, μόνο για τα προσχήματα.

Ταυτόχρονα, δίνετε ακόμα 50% εκτάσεων για δόμηση σε όμορες περιοχές, ειδικά ρυθμιζόμενες πολεοδόμησης. Πρακτικά, στο όνομα της περιβαλλοντικής αναβάθμισης επεκτείνετε τη δόμηση, παραδίνετε ακόμα και κρατικές εκτάσεις, εντείνοντας την εμπορευματοποίηση της γης. Με λίγα λόγια, στο όνομα της περιβαλλοντικής αναβάθμισης καταστρέφετε το περιβάλλον. Αυτό κάνετε. Και όταν είναι να ικανοποιηθούν συγκεκριμένα εξοπλιστικά συμφέροντα, ε, τότε οι διαδικασίες αδειοδότησης είναι fast track, όπως του πάρκου ναυτικής παράδοσης.

Όμως, για τους σμυριδορύκτες στη Νάξο και ειδικά στα ορεινά χωριά της που βιώνουν την εγκατάλειψη, την υποβάθμιση, όλων των υποδομών και παροχών από τις πολιτικές όλα αυτά τα χρόνια -δηλαδή, και από τις προηγούμενες κυβερνήσεις- έρχεστε με ένα άρθρο, όπου μεταβιβάζετε τα δικαιώματα έρευνας και εκμετάλλευσης της σμύριδας Νάξου στον δήμο. Τι σημαίνει αυτό; Ιδιωτικοποίηση και οριστικό κλείσιμο στα ορυχεία, αντί να εκσυγχρονιστούν και να αξιοποιηθούν, αφού δεν υπάρχει δυνατότητα ο δήμος να οργανώσει με αυτεπιστασία την έρευνα και εκμετάλλευση της σμύριδας.

Βέβαια, ταφόπλακα έβαλε η κυβέρνηση ΣΥΡΙΖΑ - ΑΝΕΛ με την πρόταση για δημιουργία κοινωνικής συνεταιριστικής επιχείρησης, οδηγώντας στην περαιτέρω υποβάθμιση και στο αναγκαστικό κλείσιμο των ορυχείων, καθώς μεταφέρει την ευθύνη εξόρυξης μεταφοράς εμπορίας και κυρίως, τη μισθοδοσία και ασφάλιση στις πλάτες των εργαζομένων, καταργώντας κάθε κοινωνικό χαρακτήρα και συμμετοχή του κράτους.

Σήμερα, τα μεταβιβάζετε στον δήμο με ελάχιστους πόρους που δεν φτάνουν. Είναι πολύ λίγα τα λεφτά που δίνετε από το Υπουργείο Περιβάλλοντος για τα σμυριδεργατικά δικαιώματα και τις αντίστοιχες ασφαλιστικές εισφορές στον Δήμο Νάξου, που σημαίνει ότι πέταξε το μπαλάκι για το κλείσιμο στον δήμο. Ως συνήθως, για να μπει οριστικό τέλος και να δοθεί το πιστοποιητικό θανάτου, μεταβιβάζετε το αντικείμενο στον δήμο, χωρίς τους αντίστοιχους πόρους. Αυτό κάνετε όλες οι κυβερνήσεις.

Εμείς στηρίζουμε το ομόφωνο ψήφισμα του Συνδέσμου Σμυριδορυκτών και ζητάμε να αποσυρθεί το άρθρο 48.

Καταθέτουμε για τα Πρακτικά και το ψήφισμά τους, αλλά και την ανακοίνωση του Συλλόγου Σκαδιωτών - Μεσωτών Νάξου.

(Στο σημείο αυτό, η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι άλλο κάνετε; Εμποδίζετε το δικαίωμα της συμμετοχής στην κινητικότητα υπαλλήλων των επιθεωρήσεων εφαρμογής δασικής πολιτικής. Ούτε καν προς τη Γενική Διεύθυνση Δασών και Δασικού Περιβάλλοντος. Αντίθετα, στους υπαλλήλους της Γενικής Διεύθυνσης Δασών του Υπουργείου σας, δεν υπάρχει κανένας περιορισμός. Δηλαδή, για υπαλλήλους του ίδιου Υπουργείου, υπάρχουν δύο μέτρα και δύο σταθμά.

Το αναφέρουμε, γιατί στερείτε δικαιώματα, ακόμα και αν υπάρχουν αντικειμενικές ή οικογενειακές ή άλλες συνθήκες που επιβάλλουν τη μετακίνηση ή τη μετάθεση του υπαλλήλου από την υπηρεσία ή το μέρος που δουλεύει σε άλλο.

Τελικά, καταφεύγετε επιλεκτικά κατά της κινητικότητας -απαράδεκτη ρύθμιση- αντί να κάνετε μαζικές προσλήψεις.

Επίσης, σοβαρά ζητήματα δεν λύνονται με παρατάσεις συμβάσεων, με σχέση εργασίας ιδιωτικού δικαίου ορισμένου χρόνου, αλλά χρειάζονται προσλήψεις δύο χιλιάδων μονίμων δασολόγων και δέκα χιλιάδων δασεργατών για τη διαχείριση και προστασία των δασών.

Τελικά, όμως, απαξιώνετε και τη γνώμη των αρμόδιων υπηρεσιών. Αυτό φαίνεται στη διάταξη που προσθέσατε στον Κανονισμό Λειτουργίας Συμβουλίων. Αντικαταστήστε τις ολοκληρωμένες εισηγήσεις των κρατικών υπηρεσιών με ενημερωτικά σημειώματα του εκάστοτε γενικού γραμματέα. Δίκαια έβγαλε ανακοίνωση διαμαρτυρίας η ΠΟΕΜΔΥΔΑΣ, που αποτελεί την ομοσπονδία που εκπροσωπεί το σύνολο των διπλωματούχων μηχανικών που υπηρετούν στη δημόσια διοίκηση.

Αυτή η ρύθμιση είναι προφανές ότι εξυπηρετεί την επιτάχυνση των διαδικασιών όπως βολεύει τους επιχειρηματικούς ομίλους, που θέλουν να χωροθετήσουν τα επενδυτικά τους σχέδια. Και όμως, το Κεντρικό Συμβούλιο Αρχιτεκτονικής, όπως και το Κεντρικό Συμβούλιο Πολεοδομικών Θεμάτων και Αμφισβητήσεων, χειρίζονται εξαιρετικά πολεοδομικά ζητήματα, όπως εγκρίσεις πολεοδομικών μελετών, τροποποιήσεις σχεδίων πόλεων, ειδικών διαταγμάτων, χαρακτηρισμού κτηρίων ως διατηρητέων, εγκρίσεις παρεκκλίσεων δόμησης, δόμηση αθλητικών εγκαταστάσεων, που σημαίνει ότι οι εισηγήσεις των κρατικών υπηρεσιών ήταν απαραίτητες.

Ωστόσο, το ταξικό σας κριτήριο υπέρ των μεγαλοεπιχειρηματιών ακόμα μια φορά επιβεβαιώνεται και ειδικά όταν πρόκειται να εξυπηρετηθεί η πόλη των πλουσίων στο Ελληνικό. Τότε βρίσκετε λύσεις άμεσα και γρήγορα, ώστε να υπάρχει αποτέλεσμα και να μην γίνονται αποσπασματικά. Προσθέτετε, λοιπόν, στις αρμοδιότητες του φορέα διαχείρισης εντός του μητροπολιτικού πόλου του Ελληνικού και την εκπόνηση και υλοποίηση τοπικού σχεδίου διαχείρισης, για να μην γίνεται αποσπασματικά από κάθε δήμο. Με τη διάταξη αυτή αυτονομείται πλήρως η επένδυση του Ελληνικού από βαρίδια και καθυστερήσεις στη διαχείριση των αστικών αποβλήτων, που έχει προκαλέσει το αλληλοφάγωμα τεσσάρων-πέντε κατασκευαστικών ομίλων που λυμαίνονται το υπ’ όψιν αντικείμενο.

Και για να μην είμαστε άδικοι, ο δρόμος αυτός ήδη είχε στρωθεί καλά από το 2018 με νόμο του ΣΥΡΙΖΑ, καθώς προβλεπόταν ότι στις αποκλειστικές αρμοδιότητες του φορέα διαχείρισης περιλαμβάνονται η παροχή υπηρεσιών καθαριότητας, καθώς και η περισυλλογή, μεταφορά και διάθεση απορριμμάτων. Έτσι, αυτοί οι μεγάλοι όμιλοι δεν πληρώνουν στους δήμους τίποτα, αν και ρυπαίνουν συνολικά.

Τα ίδια ισχύουν και με την «COSCO» στον Πειραιά. Ωστόσο, και το ξεπούλημα στο Ελληνικό και πάλι η Νέα Δημοκρατία, το ΠΑΣΟΚ και ο ΣΥΡΙΖΑ το ψηφίσατε παρέα.

Τέλος, ενισχύετε με κάθε τρόπο τις ανανεώσιμες πηγές ενέργειας, ιδιαίτερα στα φωτοβολταϊκά, αφού προωθούνται φωτοβολταϊκά ακόμα και στις απολήξεις στις σκάλες, κατασκευές που μέχρι σήμερα απαγορεύονταν. Επίσης, συγκεκριμενοποιείται το είδος των εγκαταστάσεων, για να μην υπάρχουν εμπόδια στην αδειοδότηση και στην ταχύτητα εγκατάστασης και λειτουργίας των ΑΠΕ.

Για τους ομίλους αυτούς παίρνετε μέτρα άμεσα και γρήγορα. Δεν ισχύουν, όμως, τα ίδια για λαϊκές ανάγκες, για σχολεία, για νοσοκομεία, για αθλητικά κέντρα. Μάλιστα, χωρίς τεκμηρίωση, επιτρέπετε άσχετες και επιβαρυντικές χρήσεις μέσα σε αυστηρά προστατευόμενες ζώνες, όπως είναι οι τουριστικές κατασκηνώσεις και οι αυστηρά προστατευόμενες ζώνες διατήρησης οικοτόπων και ειδών.

Για τους σταθμούς ανανεώσιμων πηγών ενέργειας που δεν έχουν πάρει άδεια, και όμως είναι εγκατεστημένοι, τους απενοχοποιείτε και λέτε, αν μη τι άλλο, βοηθήστε στην πυρόσβεση. Τελικά, και άδεια εγκατάστασης δεν έχουν και σε εθνικούς ευεργέτες θα ανακηρύξετε αυτούς τους παράνομα εγκατεστημένους σταθμούς ΑΠΕ.

Επίσης, και η δέσμευση ηλεκτρικού χώρου από τον διαχειριστή του συστήματος για την εγκατάσταση έργων ανάπτυξης υπεράκτιων αιολικών πάρκων δείχνει την επιμονή σε ακριβή ενέργεια που θα πληρώσει ο λαός πολλαπλά. Ταυτόχρονα, εκτός από καταστροφή «NATURA» περιοχών στη στεριά, θα έχουμε δέσμευση και θαλασσίων εκτάσεων, χωρίς να ξέρουμε τις επιπτώσεις. Ήδη, έχουν δοθεί άδειες ερευνών για πιλοτικά προγράμματα υπεράκτιων αιολικών πάρκων σε μεγάλους ομίλους και αφορούν θαλάσσιες περιοχές ανάμεσα σε Έβρο και Σαμοθράκη. Όμως, και η μεγάλη δανέζικη εταιρεία εγκαταστάθηκε στην Αθήνα. Επιδοτήσεις και φοροαπαλλαγές υπάρχουν πάμπολλες για αυτές τις μεγάλες εταιρείες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ωστόσο, για τα λαϊκά νοικοκυριά οι αυξήσεις στο ρεύμα έρχονται, αφού με το νέο τρόπο τιμολόγησης, που θα ισχύσει από την 1η Γενάρη του 2024, Κυβέρνηση και πάροχοι ηλιακής ενέργειας βάζουν στο τζογάρισμα την ανάγκη του λαού για ηλεκτρικό ρεύμα και θέρμανση. Να, λοιπόν, γιατί καταψηφίζουμε το νομοσχέδιο ως βαθιά ταξικό και αντιπεριβαλλοντικό, όπως είναι και η πολιτική της Κυβέρνησης.

Για τις δύο τροπολογίες θα μιλήσουμε στη δευτερολογία μας.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω μια ανακοίνωση προς το Σώμα. Θα ήθελα να σας ανακοινώσω ότι εννέα Βουλευτές της Κοινοβουλευτικής Ομάδας του ΣΥΡΙΖΑ - Προοδευτική Συμμαχία απέστειλαν σήμερα, 23 Νοεμβρίου 2023, τις ακόλουθες επιστολές προς τον Πρόεδρο της Βουλής κ. Κωνσταντίνο Τασούλα. Τις επιστολές αυτές, με τη σειρά που έχουν πρωτοκολληθεί, έχουν αποστείλει οι Βουλευτές κ.κ. Χαρίτσης Αλέξανδρος, Τζούφη Μερόπη, Φερχάτ Οζγκιούρ, Τζανακόπουλος Δημήτριος, Ζεϊμπέκ Χουσεΐν, Φωτίου Θεανώ, Αναγνωστοπούλου Αθανασία, Αχτσιόγλου Ευτυχία και Ηλιόπουλος Αθανάσιος.

Οι επιστολές που θα αναγνωστούν τώρα, θα κατατεθούν στα Πρακτικά της σημερινής συνεδρίασης.

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Χαρίτσης Αλέξανδρος».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Μερόπη Τζιούφη».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Οζγκιούρ Φερχάτ».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Τζανακόπουλος Δημήτριος».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και την ανεξαρτητοποίησή μου.

Με τιμή,

Χουσεΐν Ζεϊμπέκ».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Θεανώ Φωτίου».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Αθανασία Αναγνωστοπούλου».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Ευτυχία Ατσιόγλου».

«Αξιότιμε κύριε Πρόεδρε, με την παρούσα δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, σύμφωνα με την παράγραφο 5 του άρθρου 16 του Κανονισμού της Βουλής.

Με τιμή,

Αθανάσιος Ηλιόπουλος».

Οι προαναφερθείσες επιστολές κατατίθενται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 57-66)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να κάνω μία ακόμα ανακοίνωση. Κυρίες και κύριοι συνάδελφοι, γίνεται γνωστό ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και έξι εκπαιδευτικοί συνοδοί τους από το 7ο Δημοτικό Σχολείο Άνω Λιοσίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον ειδικό αγορητή της Ελληνικής Λύσης κ. Μπούμπα.

Κύριε συνάδελφε, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ** **ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Πρόεδρε της Βουλής, κυρίες και κύριοι συνάδελφοι, πριν αναφερθώ στο νομοσχέδιο, δράττομαι της ευκαιρίας, μιας και στην Επιτροπή Περιφερειών αυτήν τη στιγμή συζητάμε το μεγαλύτερο ίσως εθνικό πρόβλημα αυτήν την ώρα, το δημογραφικό, και είναι παρών και ο Πρόεδρος της Βουλής, να κάνω μία σχετική αναφορά.

Η πρότασή μας είναι να γίνει επιτέλους στη Βουλή μια συζήτηση επί της ουσίας για το δημογραφικό. Είναι πρόταση, κύριε Πρόεδρε. Πρέπει όλα τα κόμματα να τοποθετηθούν, οι φορείς να μιλήσουν, για να δούμε ποια είναι η επόμενη μέρα που ξημερώνει γι’ αυτό το μεγάλο πρόβλημα που ταλανίζει τη χώρα μας. Με μαθηματική ακρίβεια πάμε σε ραγδαία μείωση του πληθυσμού και ό,τι αυτό συνεπάγεται για το έθνος των Ελλήνων.

Εδώ πρέπει να εστιάσουμε, κύριοι, αν θέλουμε αυτή η Βουλή να σηματοδοτήσει ότι έχει χαράξει μία πορεία εποικοδομητική και ουσιαστική για το έθνος και το κράτος μας προκειμένου να βοηθήσουμε τον Έλληνα. Η ελληνική ράτσα, η ελληνική φυλή θα πρέπει να σταθεί απέναντι στις προκλήσεις των καιρών που δέχεται. Τα νέα ζευγάρια σήμερα δεν παντρεύονται, όχι να τεκνοποιήσουν. Πρέπει να υπάρχουν ελαφρύνσεις, πρέπει να έχουν γενναία φορολογικά κίνητρα οι τρίτεκνοι και οι πολύτεκνοι σε ό,τι αφορά τα πανεπιστήμια γιατί πρέπει να σπουδάσουν οι άνθρωποι, για να μπορέσουν πραγματικά αυτές οι πολύτεκνες οικογένειες να ορθοποδήσουν, να επιστρέψει το επίδομα των τριτέκνων. Αυτήν την ώρα όπως είπαμε στην Επιτροπή Περιφερειών έχουν αποστείλει τις θέσεις τους η Ομοσπονδία Πολυμελών Οικογενειών και οι τρίτεκνοι. Αναφέρουν, σκιαγραφούν, κωδικοποιούν και καταγράφουν τις εκφάνσεις του δημογραφικού ζητήματος.

Επιτέλους, λοιπόν, να γίνει μια συζήτηση στη Βουλή για να δούμε ποια θα είναι τα μέτρα τα οποία θα τους ενισχύσουν, για να μπορέσουν οι Έλληνες να ορθοποδήσουν, να μπορέσει η ύπαιθρος να αποκτήσει και πάλι μια ζωντάνια διότι πραγματικά μειώνεται ο πληθυσμός της Ελλάδας. Σε μερικές δεκαετίες θα πάμε σε ραγδαία μείωση του πληθυσμού. Είναι το μεγαλύτερο εθνικό πρόβλημα τούτη την ώρα και μετά είναι όλα τα άλλα.

Εμείς ως Ελληνική Λύση έχουμε συγκεκριμένες προτάσεις, μας απασχολεί στο πρόγραμμά μας, στην ατζέντα μας, το έχουμε πρωταρχικό, για να μπορέσουν επιτέλους οι πολύτεκνοι να ορθοποδήσουν και να δώσουμε και τα εχέγγυα, τα κίνητρα στα νέα ζευγάρια, ώστε ο πληθυσμός μας να σταθεροποιηθεί. Το πρώτο είναι να σταθεροποιηθεί, δεν είναι καν να αυξηθεί. Ο κίνδυνος είναι να μειωθεί ραγδαία. Δεν είναι επί της παρούσης να πάμε σε στοιχεία τα οποία πραγματικά σοκάρουν.

Έρχομαι στο νομοσχέδιο. Διαβάσαμε την επιστολή που απέστειλε ο σύνδεσμος σμυριδορυκτών της Νάξου. Οι άνθρωποι τι λένε; Να αποσυρθεί το συγκεκριμένο άρθρο του νομοσχεδίου διότι περνάνε στον δήμο χωρίς να είναι έτοιμα όλα αυτά. Άρα με μαθηματική ακρίβεια αυτά τα παραδοσιακά ορυχεία θα κλείσουν. Και μιλάμε για ένα παραδοσιακό επάγγελμα στο νησί της Νάξου, στις Κυκλάδες. Πάνω από έξι χωριά αυτήν τη στιγμή τρώνε ψωμί, μεροκάματο από αυτό το ορυκτό και το επάγγελμα εντάσσεται και στα ανθυγιεινά και βαρέα με ό,τι αυτό συνεπάγεται. Ο σύνδεσμος στηλιτεύει αυτήν την προχειρότητα, καθώς δεν έγινε η διαβούλευση που έπρεπε να γίνει. Έπρεπε να επανεκκινήσουν τις διαδικασίες διαβούλευσης από το 2024 και για το 2023 τα ορυχεία να λειτουργήσουν με ευθύνη του Υπουργείου, όπως είχε γίνει παλαιότερα με το άρθρο 104 του ν.4964/2022 ή με άλλο πρόσφορο τρόπο. Αυτούς τους ανθρώπους τους μεροκαματιάρηδες, που δουλεύουν σε ορυχεία, πρέπει να τους αφουγκραστούμε, να αφουγκραστούμε το αίτημά τους, την αγωνία τους διότι θα χάσουν το μεροκάματό τους, θα χάσουν τα προς το ζην σε ένα επάγγελμα πάρα πολύ ανθυγιεινό και δύσκολο.

Σε ό,τι αφορά τώρα τους δασεργάτες πριν από λίγες ημέρες εμείς ως Ελληνική Λύση καταθέσαμε μια επίκαιρη ερώτηση. Υπάρχουν υποσχέσεις. Τα κενά στους δασεργάτες είναι πάρα πολύ μεγάλα. Μετά θα έρθει πάλι το θέρος και δεν θα έχουμε οργανωθεί ως κράτος. Το προλαμβάνειν είναι πολύ καλύτερο του θεραπεύειν.

Πριν από μία εβδομάδα, λοιπόν, εμείς ως Ελληνική Λύση εντοπίσαμε το πρόβλημα στην οργάνωση των δασικών υπηρεσιών με νέα επιχειρησιακά σχέδια δράσης, εξοπλισμού, αλλά και στελέχωσης. Εμείς λέμε φυσικά «ναι» στην πληρωμή των δεδουλευμένων των εργατών. Είναι το άρθρο 39. Ξεκινούμε από το άρθρο αυτό, κύριε Σιμόπουλε και κύριοι που φέρνετε το νομοσχέδιο του Υπουργείου, γιατί έχει ανθρωποκεντρικό χαρακτήρα. Καλώς ορίζεται -και εμείς συμφωνούμε ως Ελληνική Λύση με το συγκεκριμένο άρθρο- να πληρωθούν οι δασεργάτες. Είναι ο κάματός τους. Όμως θα περιμέναμε στο ίδιο άρθρο να υπάρχει και μία προβλεπόμενη χρηματοδότηση για ουσιαστική ενίσχυση στο προσωπικό, αλλά και στον εξοπλισμό.

Στο προσδιοριστικό άρθρο 2 που αφορά τα κέντρα δεδομένων που θα εγκατασταθούν, εμείς θεωρούμε ότι δεν χρειάζονται τόσα πολλά και ότι επιβαρύνουν αυτό που λέμε «αποτύπωμα του περιβάλλοντος». Ξέρετε, μιας και είναι και τα παιδιά εδώ, να πω ότι οι περιβαλλοντολόγοι λένε ότι για να κατανοήσεις το περιβάλλον και να το αγαπήσεις, κυρίως γι’ αυτά τα παιδιά που πρέπει να πουν το «άμμες δε γ’ εσόμεθα πολλώ κάρρονες», για να έχουμε ένα καλύτερο μέλλον αύριο γιατί τα παιδιά είναι το μέλλον και πρέπει η κάθε γενιά να είναι καλύτερη από την προηγούμενη για να μπορέσουμε να βελτιώσουμε αυτό που λέγεται ανθρωπότητα και αυτό που λέγεται κοινωνία. Το περιβάλλον, λοιπόν, είναι παρατήρηση δεν είναι τίποτε άλλο. Παρατηρούμε τη φύση, το πώς λειτουργεί και από εκεί και πέρα την προστατεύουμε αλλά πάνω απ’ όλα τη σεβόμαστε.

Γι’ αυτό, κύριοι του Υπουργείου, όταν μιλάμε για οποιονδήποτε πολεοδομικό και χωροταξικό σχεδιασμό έχει να κάνει με το μέλλον, έχει να κάνει με το αύριο, έχει να κάνει με τις επόμενες γενεές. Βέβαια θα μπορούσαν οι Οργανισμοί Τοπικής Αυτοδιοίκησης να έχουν έναν πιο ουσιαστικό και πρωταγωνιστικό ρόλο, να έχουν στην αρμοδιότητά τους το χωροταξικό. Όμως εσκεμμένα δεν δίνεται το χωροταξικό στον δεύτερο και πρώτο βαθμό -και κυρίως στον δεύτερο βαθμό της τοπικής αυτοδιοίκησης- αλλά αυτό θα το συζητήσουμε άλλη ώρα. Δεν θέλετε να χωρίσετε τη λεγόμενη «εξουσία του χωροταξικού», διότι η κάθε περιφέρεια γνωρίζει και τις ανάγκες της και τα ιδιαίτερα χαρακτηριστικά για να μπορέσει να κάνει συγκεκριμένες προτάσεις σε ό,τι αφορά έναν πολεοδομικό, ρυμοτομικό, αρχιτεκτονικό, χωροταξικό σχεδιασμό.

Εμείς, λοιπόν, θεωρούμε ότι αυτά τα κέντρα δεδομένων είναι πολλά. Ποιο είναι το κόστος εγκατάστασης και λειτουργίας και τι τελικά εξυπηρετούν; Αυτό που μας προβληματίζει σε αυτό το νομοσχέδιο είναι φυσικά τα αιολικά πάρκα. Ποιοι κρύβονται πίσω από αυτά, ποια επιχειρηματικά συμφέροντα, ποια κάστα συγκεκριμένων ανθρώπων, οι οποίοι ναι μεν επενδύουν, αλλά από εκεί και πέρα όμως προσβάλλουν το περιβάλλον; Πρέπει να προστατέψουμε το αρχιτεκτονικό τοπίο. Αν ταξιδέψετε με αεροπλάνο -υπάρχουν εδώ πολλοί Βουλευτές από την επαρχία- και κυρίως όσοι πηγαίνετε στα νησιά θα δείτε ότι έχουμε μια αλλοίωση πάνω από την Εύβοια, στις Σποράδες, τις Κυκλάδες και σε κάποια άλλα παράλια, όχι μόνο του Παγασητικού, αλλά και αλλού, όπου έχει αλλάξει άρδην το τοπίο από τα «φουρφούρια», από τις ανεμογεννήτριες. Το ίδιο θα γίνει και για καλλιεργήσιμες εύφορες εκτάσεις με φωτοβολταϊκά. Πρέπει, λοιπόν, να είμαστε προσεκτικοί διότι πρώτα είναι η παραγωγική διαδικασία στον αγροτοκτηνοτροφικό πρωτογενή τομέα. Όσον αφορά τα αιολικά και φωτοβολταϊκά εμείς έχουμε τις επιφυλάξεις μας.

Δεν διευκρινίζεται επίσης ποια η κατανάλωση ηλεκτρικής ενέργειας από τη λειτουργία των κέντρων δεδομένων, αν υπάρχει σχέδιο βιωσιμότητας, δεν διευκρινίζεται το παράβολο που απαιτείται ώστε εξαρχής πάνω από όλα να προϋπολογίζεται. Σε ό,τι έχει να κάνει με τον προϋπολογισμό αυτού του κράτους είναι χρήματα του βιοπαλαιστή μεροκαματιάρη φορολογούμενου Έλληνα πολίτη, πρέπει να είμαστε ιδιαίτερα προσεκτικοί. Είναι χρήματα του ελληνικού λαού και πρέπει ελληνικός λαός να ξέρει πού πηγαίνουν και για ποιον λόγο δίδονται αυτά τα χρήματα γενικότερα.

Στο άρθρο 7 για τις κατασκευές πάνω από το επιτρεπόμενο ύψος κέντρων δεδομένων δεν προσδιορίζεται ο τρόπος εφαρμογής των εν λόγω κατασκευών που επιτρέπονται από αυτό το ύψος.

Στο άρθρο 8 η διάταξη μπορεί να κινείται προς τη σωστή κατεύθυνση, καθώς στο παρελθόν πολλές επιχειρήσεις αναγκάστηκαν βάσει νόμου να δημιουργήσουν θέσεις στάθμευσης, αλλά τελικά ποιος θα καλύψει αυτό το κόστος της κατάργησης των υφιστάμενων θέσεων στάθμευσης και την εκ νέου αξιοποίηση των παραγωγικών χρήσεων; Το κράτος ή τα κέντρα; Αφορά την υποχρέωση δημιουργίας θέσεων στάθμευσης σε κέντρα δεδομένων, αυτά τα περιβόητα στην αγγλοσαξονική, που μάθαμε τώρα και τα αγγλικά, τα data centers, και ξεχάσαμε πολλές φορές τις όμορφες ελληνικές λέξεις.

Είναι πολλά τα άρθρα. Υπάρχει μια πανσπερμία από δώδεκα κεφάλαια. Είναι δύσκολο να τα αναλύσουμε στον προβλεπόμενο χρόνο διότι έχουμε κι άλλα ζητήματα που εμείς εδώ, ως Ελληνική Λύση, πρέπει να τα σταχυολογήσουμε, να τα επισημάνουμε και να τα αναλύσουμε, όπως είπαμε πριν, για το δημογραφικό.

Σε ό,τι αφορά το άρθρο 11 «Αξιοποίηση λιμένων» αφορά τη Ραφήνα, το Λαύριο, την Καβάλα, την Πάτρα, όπου σίγουρα υπάρχοντα σχέδια θα έρχονται σε σύγκρουση με τα προτεινόμενα του αναπτυξιακού προγράμματος και της μελέτης διαχείρισης λιμένα. Εδώ λοιπόν με τις λιμενικές εγκαταστάσεις ρωτάμε: Οι κάτοικοι, αυτοί που διαθέτουν ακίνητη περιουσία στις περιοχές, θα ερωτηθούν για την αλλαγή γενικότερα του τοπίου στην ευρύτερη περιοχή; Αυτοί οι άνθρωποι εκεί έχουν περιουσίες άρα λοιπόν θα υποβαθμιστεί ενδεχομένως –βάζω το ενδεχομένως- η ποιότητα ζωής αυτών των κατοίκων. Ρωτάμε: Αν είναι οτιδήποτε νομοσχέδιο να έρχεται το οποίο αν θέλετε να «προσβάλει» μια περιοχή χωρίς να ερωτηθεί η τοπική κοινωνία, έχει ουσία η πολιτική που παράγουμε; Οι φορολογούμενοι, οι ψηφοφόροι, αυτοί οι πολίτες που πρέπει να χαίρουν ισονομίας και ισοπολιτείας -με αφορμή αυτό- θα ερωτηθούν ποτέ για κάποια αλλαγή που γίνεται, για κοινωφελή σκοπό να πω, αλλά πρέπει να τους πείσουμε, στην ευρύτερη περιοχή; Μου θυμίζει τους ΧΑΔΑ. Όλοι θέλουμε την ανακύκλωση των απορριμμάτων, κανείς όμως δίπλα στο σπίτι του, που και εκεί δεν έγινε ορθή, λελογισμένη χωροθέτηση.

Σε ό,τι αφορά το άρθρο 13 για τις περιοχές περιμετρικά των λατομικών περιοχών που μπορούν να αξιοποιούνται για την εγκατάσταση των ΑΠΕ, εδώ είναι μεν στη σωστή κατεύθυνση, αλλά προκύπτουν δύο ζητήματα για τις προτεινόμενες αποστάσεις που ίσως σχετίζεται με τις περιπτώσεις συντήρησης και αρκεί, κύριοι, να μην έχει κηρυχθεί αναδασωτέα η περιοχή, η οποία μπορεί να είναι στη συνθήκη προστασίας «NATURA» ή Ραμσάρ. Αλλά τι έχετε κάνει; Έχετε δώσει τη δυνατότητα στη Νέα Δημοκρατία να έχουμε, κύριε Σιμόπουλε και κύριε Υπουργέ, επιχειρηματικές δραστηριότητες σε περιοχές «NATURA». Εδώ θέλει ιδιαίτερη προσοχή διότι αυτές οι περιοχές προστατεύουν πανίδα και χλωρίδα. Γιατί με τον ν.4623, αν θυμάμαι, δίνετε αυτή τη δυνατότητα άρα θέλει προσοχή.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Την έχουμε την προσοχή.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία, να το δεχτώ, αλλά θέλει προσοχή γιατί όταν υπάρχει αυτό το παραθυράκι του νόμου μπαίνουν ερωτηματικά.

Σε ό,τι αφορά τώρα το άρθρο 16 για τα ακίνητα που βρίσκονται εντός περιοχών που χαρακτηρίζονται από το εγκεκριμένο γενικό πολεοδομικό σχέδιο ΒΙΠΑ, βιοτεχνικά και ΒΙΟΠΑ, η προσθήκη με τον τρόπο υπολογισμού της εισφοράς σε περιοχές που χαρακτηρίζονται από εγκεκριμένο γενικό πολεοδομικό σχέδιο φαίνεται να έρχεται σε αντίθεση με τα άρθρα 13 και 20. Βλέπουμε μια αντίφαση εδώ και θέλουμε διευκρινίσεις επ’ αυτού, ο ν.4982/2022. Και γιατί το λέμε; Είστε από επαρχία οι περισσότεροι και όχι μόνο, και από την Αττική. Είναι εγκαταλελειμμένα τα βιοτεχνικά πάρκα. Ήταν κάτι που ξεκίνησε πριν χρόνια, αλλά δεν υλοποιήθηκε ορθά. Στις δε βιομηχανικές περιοχές δεν υπάρχει ευταξία, δεν υπάρχει οργάνωση, δεν υπάρχει αυτό που λέμε βιομηχανικός όντως ιστός, για να μπορέσουν οι άνθρωποι να ευδοκιμήσουν στην παραγωγική τους δραστηριότητα χωρίς προβλήματα. Θέλετε οδοποιία; Θέλετε εγκατάσταση φωτοβολταϊκών; Ξέρετε, άλλο μεγάλο ζήτημα είναι εκεί. Πολλές βιομηχανίες συνδέθηκαν με φωτοβολταϊκά, γέμισε ο ΔΕΔΔΗΕ και δεν δίνει τη δυνατότητα σε μικρότερες βιομηχανίες να βάλουν φωτοβολταϊκά για να μειώσουν το κόστος λειτουργίας. Έχουμε σπείρει φωτοβολταϊκά σε όλη την ύπαιθρο. Έχουμε βάλει φουρφούρια σε όλα τα βουνά, λόφους και λαγκάδια. Ξέρετε ότι σε λίγο στις Σέρρες θα γίνει το μεγαλύτερο φωτοβολταϊκό πάρκο στην Ελλάδα με τετρακόσιες εξήντα πέντε χιλιάδες πάνελ; Το διανοείστε; Ενενήντα κτηνοτροφικές μονάδες φεύγουν! Γι’ αυτό λέμε ότι τα πράγματα είναι πάρα πολύ σοβαρά.

Πάω γρήγορα, γιατί πιέζει ο χρόνος, στα άρθρα 28 έως 37. Για την πολεοδομική νομοθεσία υπάρχει ένα αόριστο πλαίσιο για εμάς, μια πολυνομία, ένα σύνθετο νομικό καθεστώς. Εκεί είναι οι δικές μας πραγματικά παρατηρήσεις.

Για τους δασεργάτες, ως Ελληνική Λύση αναφερθήκαμε και είπαμε ναι, να πληρωθούν οι άνθρωποι. Είπαμε προηγουμένως και για την επίκαιρη που καταθέσαμε πριν από λίγες ημέρες.

Με το άρθρο 42 προτείνεται η εκχώρηση της υλοποίησης δράσεων και έργων αρμοδιότητας σε έναν άλλον φορέα της γενικής κυβέρνησης. Εδώ βλέπουμε μια άλλη ιδιωτικοποίηση. Είναι ένα βήμα για ξεπούλημα, κύριοι, του δημοσίου. Εμείς τι λέμε ως κόμμα; Ακούσατε και τους ομοϊδεάτες μου, και τον κ. Χήτα και όλους τους συναδέλφους μου, τι λένε; Ενέργεια και λιμάνια αυτά με την κρατική προστασία, με την κρατική επιστασία. Αν τα ξεπουλήσουμε και αυτά, τελειώσαμε, είμαστε έρμαια, όμηροι, δέσμιοι, υπόχρεοι ιδιωτικών συμφερόντων.

Για τα απόβλητα, για να μην μακρηγορήσω για να μην υπερκεράσω τον χρόνο, εδώ μιλάμε για τον Γενικό Γραμματέα Συντονισμού Διαχείρισης Αποβλήτων ύστερα από εισήγησή του στον Υπουργό σε έγκριση, καθώς ο Υπουργός θα μπορεί να πραγματοποιήσει εξαιρέσεις ειδικά όταν είναι γνωστό πως τον περισσότερο όγκο αποβλήτων τον παράγουν συγκεκριμένες βιομηχανίες. Είναι συγκεκριμένα τα συμφέροντα. Επομένως για να υπάρχει δικαιοκρίση, για να είναι πιο δίκαιο, να αποφασίζει ένας ανεξάρτητος φορέας. Είναι απαραίτητα για την αντιμετώπιση της ρύπανσης. Είναι πολλά τα λεφτά στα απόβλητα, ξεκάθαρα. Δεν έχουμε κάτι, τον σέβομαι και τον εκτιμώ. Δεν έχει να κάνει με το πρόσωπο για τον κύριο Υπουργό και Υφυπουργό. Εδώ έχει να κάνει όμως με κάποιες φωτογραφικές διατάξεις που αν αυτό θεσπιστεί νομικά, θα δίνει αυτή τη δυνατότητα για ένα συγκεκριμένο λόμπι. Εγώ να πω ότι Υπουργός έχει την καλή διάθεση, αλλά μπορεί να πιεστεί και θα είναι ένας. Δεν λέω να γίνει Κρέοντας. Μπορεί ο άνθρωπος να είναι ευαίσθητος, να πιεστεί. Γι’ αυτό λέμε φορέα, για να προστατευθούν γενικότερα.

Σε ό,τι αφορά το κλάδεμα των δένδρων εδώ να συμφωνήσουμε. Η ρύθμιση εισάγεται, προκειμένου να αντιμετωπίζονται προβλήματα για τη μεταφορά του ηλεκτρικού ρεύματος στη διανομή ηλεκτρικής ενέργειας, όπως πτώση αγωγών και καλωδίων, και σε ακραίες περιπτώσεις. Αλλά θα έπρεπε να προβλέπεται ότι δικαιούνται να αρνηθούν τη χορήγησή της με ειδική αιτιολογία. Για παράδειγμα να μην επιτρέπεται η ανεξέλεγκτη υλοτομία. Ναι μεν να έχουμε το κλάδεμα των δέντρων, για να διευκολυνθεί η μεταφορά ηλεκτρικού ρεύματος, αλλά ξέρετε πολλές φορές κοντά στα ξερά καίμε και τα χλωρά. Ανεξέλεγκτη μετά γίνεται η υλοτόμηση στην περιοχή και ό,τι αυτό συνεπάγεται. Έπρεπε να είναι ένα πολύ αυστηρό πλαίσιο.

Όπως και για το άλλο άρθρο, το οποίο αφορά τα κέντρα δεδομένων, να μην διαλάθει της προσοχής το εξής. Τα τριάντα μέτρα που βάζετε από τον αιγιαλό σε εκείνο το άρθρο, κύριε Σιμόπουλε, είναι λίγα. Ο αιγιαλός έχει χίλια μύρια προβλήματα. Ακούμε κατά κόρον το τι καταπάτηση γίνεται στον αιγιαλό. Βάλτε εκατό μέτρα ως ένα δίχτυ προστασίας. Είναι πρότασή μας. Πηγαίνετε στα εκατό μέτρα. Γιατί στα τριάντα; Γι’ αυτό λέμε προστατέψτε και κάντε μία ζώνη η οποία θα μπορούσε πραγματικά να προστατεύσει το περιβάλλον.

Είναι και άλλα ζητήματα, αλλά θεωρούμε ότι αυτά είναι τα πιο σημαντικά.

**ΠΡΟΕΔΡΕΥΩΝ (Γεώργιος Γεωργαντάς):** Έχετε και τη δευτερολογία σας, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε, για να μην γίνεται και κατάχρηση του χρόνου.

Επαναλαμβάνω, θέλει προσοχή, το περιβάλλον, όπως είπαμε, είναι παρατήρηση. Τη γη πρέπει να τη σεβαστούμε, το σπίτι μας, την Ελλάδα μας, τη χώρα μας, τον ιερό αυτό τόπο των προγόνων μας. Μη μας πιάνει μια πρεμούρα να αλλάξουμε όλο αυτό το αρχιτεκτονικό τοπίο. Αυτό λέμε, αυτό θα επιμείνουμε, διότι πραγματικά θέλουμε την Ελλάδα και τους Έλληνες να πρωταγωνιστούν για να μπορέσουμε να δημιουργήσουμε για τις επόμενες γενεές πραγματικά ένα παραγωγικό κοινοβουλευτικό έργο που θα καθορίζει τη μοίρα τους και θα βελτιώσει την ποιότητα ζωής.

Με τετράωρα και ελαστικό ωράριο των 500 ευρώ και το άλλο μεγάλο δημογραφικό που συζητείται αυτή την ώρα δεν επιλύεται. Πρόταση της Ελληνικής Λύσης να συζητηθεί στο Κοινοβούλιο το δημογραφικό για να πάρουμε επιτέλους πρωτοβουλία με συγκεκριμένες προτάσεις και μέτρα για να προστατέψουμε την υπογεννητικότητα. Αυτό συζητάει αυτή την ώρα η Επιτροπή Περιφερειών. Δράττομαι της ευκαιρίας διότι για εμάς είναι ακρογωνιαίος λίθος το θέμα του δημογραφικού. Είναι το μεγαλύτερο εθνικό πρόβλημα. Επιτέλους, κύριοι, να αναλάβουμε τις ευθύνες μας για εμάς, τα παιδιά και τα εγγόνια μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί τους από το 19ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ τώρα τον ειδικό αγορητή της κοινοβουλευτικής ομάδας των Σπαρτιατών κ. Δημητροκάλλη να πάρει τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη χθεσινή του ομιλία ο κύριος Πρωθυπουργός είπε: «Ας συμφωνήσουμε ότι η κλιματική κρίση είναι πραγματικότητα που δεν προσφέρεται για πολιτικές αντιπαραθέσεις». Σε αυτό διαφωνούμε κάθετα. Όπως υπάρχει κλιματική κρίση, έτσι υπάρχουν και οι πολιτικές ευθύνες της Νέας Δημοκρατίας. Να μην χαρακτηρίζετε τεχνηέντως την ανάδειξη των κυβερνητικών ευθυνών ως πολιτική αντιπαράθεση, κύριοι συνάδελφοι. Η κλιματική αλλαγή είναι γεγονός όχι όμως δικαιολογία για να κρύβει η Κυβέρνηση τα εγκληματικά της λάθη.

Εγκληματικά λάθη που τα βλέπουμε συνεχώς σε όλους τους τομείς, όπως πρόσφατα με έναν δράκο, που κυκλοφορούσε ελεύθερος, πραγματοποιώντας επιθέσεις εις βάρος γυναικών στο κέντρο της πρωτεύουσας. Όπως διαβάζουμε για αυτόν τον τύπο, έφτασε στη χώρα μας το 2016 σε ηλικία δεκαπέντε ετών και μεταφέρθηκε σε δομή φιλοξενίας ανηλίκων. Το 2018 πήρε το καθεστώς του πρόσφυγα και άδεια διαμονής, η οποία έληξε τρία χρόνια αργότερα. Έκτοτε διέμενε παράνομα στη χώρα. Μάλιστα είχε συλληφθεί για επίθεση το 2020 σε βάρος εβδομηντάχρονης γυναίκας και παρέμεινε στη φυλακή από τον Αύγουστο του 2022 έως και τον Αύγουστο του 2023, όταν αποφυλακίστηκε με περιοριστικό όρο εμφάνισης για παρών στο αστυνομικό τμήμα και διαμονή στη Δομή Φιλοξενίας στη Μαλακάσα. Παρ’ όλα αυτά ο τύπος αυτός κυκλοφορούσε στην Αθήνα, στις κεντρικές γειτονιές της πρωτεύουσας της χώρας μας, και πραγματοποιούσε επιθέσεις κατά ανυποψίαστων γυναικών. Ποιος ευθύνεται για όλη αυτή την κατάσταση;

Κύριοι της Νέας Δημοκρατίας, εσείς είστε ικανοί, για να κρύψετε τις ευθύνες σας, να μας πείτε πως φταίει η κλιματική αλλαγή που ήρθε στη χώρα μας ο συγκεκριμένος αλλοδαπός και έκανε όσα έκανε.

Ας έρθουμε τώρα στα του νομοσχεδίου. Το νομοσχέδιο που καλούμαστε να ψηφίσουμε σήμερα αποτελείται από ένα πλήθος ασύνδετων διατάξεων, χωρίς κάποια συνοχή με το ευρύτερο υπάρχον χωροταξικό και πολεοδομικό πλαίσιο, που στο τέλος θα καταφέρει απλά να απορυθμίσει ακόμη περισσότερο τη χαοτική κατάσταση της ελληνικής χωροταξίας. Περιέχει πάρα πολλές ασαφείς διατάξεις, τροποποιήσεις και ειδικές ρυθμίσεις, που είναι αν μη τι άλλο φωτογραφικές.

Αρχικά θα ήθελα να αναφερθώ σε ένα άρθρο που έχει δημιουργήσει αρκετές αντιδράσεις και λόγω καταγωγής έχω μια ιδιαίτερη ευαισθησία για το ζήτημα αυτό. Μιλάω για το άρθρο 48 για μεταβίβαση δικαιωμάτων έρευνας και εκμετάλλευσης της σμύριδας Νάξου από τον Δήμο Νάξου. Είναι ένα άρθρο κακογραμμένο με αοριστίες, κενά, λάθη, αντιφάσεις που ουδέποτε μπήκε στη διαβούλευση και δεν έγινε ποτέ ένας ουσιαστικός διάλογος με τους ενδιαφερόμενους για το μέλλον της σμύριδας.

Το Υπουργείο λοιπόν με συμπεριφορά «αποφασίζουμε και διατάζουμε» προέβη στον ορισμό του δήμου ως υπεύθυνου για τα μεταλλεία. Είναι κάτι που δεν μας βρίσκει αρχικά αντίθετους, όμως το κάνει αυτό χωρίς να έχει δώσει την ανάλογη χρηματοδότηση, χωρίς να έχει ενδιαφερθεί εάν οι υπάρχουσες υποδομές και η τεχνογνωσία του δήμου είναι σε τέτοιο επίπεδο ώστε να εγγυάται τη λειτουργία των σμυριδορυχείων μετά το 2026.

Ο δήμαρχος Νάξου σας έστειλε ένα έγγραφο –θα το καταθέσω και στα Πρακτικά- στο οποίο και εκείνος λίγο-πολύ ζητάει τα αυτονόητα. Ζητάει πρωτίστως να μη θιχτούν τα δικαιώματα των σμυριδορυκτών Νάξου, οι οποίοι πλήττονται όχι μόνο από την οικονομική κρίση, αλλά και από την απόφαση της πολιτείας να καταργήσει στην ουσία την μεταλλευτική δραστηριότητα εξόρυξης σμύριδας και αναζητεί τρόπους επίλυσης του ζητήματος.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τη στιγμή λοιπόν που θα γίνει αυτό και θα μεταφερθούν όλες οι αρμοδιότητες στον δήμο θα πρέπει να ληφθούν υπ’ όψιν τα παρακάτω και να δεσμευτεί ο Υπουργός εδώ, μέσα στη Βουλή, σήμερα ότι οι λοιπές βοηθητικές εγκαταστάσεις που ανήκουν στο δημόσιο, παραδείγματος χάριν γραφείο σμυριδορυχείων, αποθήκη, χώροι εναπόθεσης σμύριδας, εναέριος μεταφορέας σμύριδας κ.λπ. θα πρέπει να μεταβιβαστούν και αυτά στον δήμο. Θα πρέπει να γίνει καταγραφή ύπαρξης τυχόν οικονομικών απαιτήσεων τρίτων κατά του ελληνικού δημοσίου και να προβλεφθεί νομοθετικά ότι αυτά δεν θα βαρύνουν το νέο διάδοχο σχήμα. Επίσης θα πρέπει να ορισθεί και μεγαλύτερο χρονικό διάστημα πέραν του 2026 για το οποίο η δαπάνη για το εργατικό δικαίωμα και τις εργοδοτικές ασφαλιστικές εισφορές κατ’ έτος θα βαρύνουν τον προϋπολογισμό του Υπουργείου και το ποσό αυτό θα πρέπει να αυξηθεί. Επίσης θα πρέπει για το έτος 2023 να γίνει άμεσα το άνοιγμα των ορυχείων Νάξου από το Υπουργείο λόγω περιορισμένου χρόνου, όπως έγινε και το 2022, ώστε να μην απωλεστούν τα δικαιώματα των σμυριδορυκτών. Μάλιστα τις προηγούμενες ημέρες ο Σύνδεσμος Σμυριδορυκτών Όρμου Λυώνα έστειλε κι αυτός ένα ψήφισμα στην Επιτροπή Παραγωγής και Εμπορίου στο οποίο ομόφωνα ζητάνε δύο πράγματα: Για το 2023 τα ορυχεία να λειτουργήσουν με την ευθύνη του Υπουργείου, όπως έχει γίνει και παλαιότερα, και λόγω του περιορισμένου χρονικού διαστήματος και την ελλιπή συγκέντρωση απαραίτητων στοιχείων, να αποσυρθεί προς ώρας το συγκεκριμένο άρθρο και να ξεκινήσει η διαβούλευση από το 2024. Παραθέτω στα Πρακτικά και το συγκεκριμένο ψήφισμα.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλουμε, λοιπόν κι εμείς την απόσυρση του συγκεκριμένου άρθρου για ένα εύλογο χρονικό διάστημα, μέχρι να γίνει μια σωστή διαβούλευση όλων των εμπλεκόμενων φορέων και να παρθούν οι σωστές αποφάσεις τόσο προς όφελος των εργατών όσο και προς όφελος του δήμου, που θα επωμιστεί το μεγάλο βάρος της λειτουργίας των ορυχείων.

Η Κυβέρνηση λανθασμένα πιστεύει ότι το 41% της δίνει το δικαίωμα να λειτουργεί σαν αλαζόνας παντογνώστης και να μη λαμβάνει υπ’ όψιν την κοινωνία πριν νομοθετήσει.

Παρακάτω θέλω να σταθώ στο κεφάλαιο γ΄ των χωροταξικών και πολεοδομικών διατάξεων. Εδώ ξεκινώντας κάποιος να διαβάζει τα άρθρα 9 και 10, παρ’ όλο που προσπάθησε ο Υφυπουργός να μας πείσει ότι δεν συμβαίνει, αμέσως καταλαβαίνει πως πρόκειται για φωτογραφικές ρυθμίσεις, κάτι το οποίο απαγορεύεται ρητά από το Σύνταγμα. Συγκεκριμένα, αναφέρεται πως το ακίνητο στην περιοχή Μεσαία Γέφυρα στη Μάνδρα νομιμοποιείται με μοναδική προϋπόθεση να συνταχθεί ως τις 31-12-2024 η ηλεκτρονική ταυτότητα κτηρίου και αυτοτελούς διηρημένης ιδιοκτησίας. Με το άρθρο 10 αίρεται η αναγκαστική απαλλοτρίωση σε ακίνητο που βρίσκεται στα όρια των πρώην Δήμων Ταύρου και Αγίου Ιωάννη Ρέντη και η απαλλοτρίωση απαγορεύεται να επιβληθεί εκ νέου. Το Υπουργείο φαίνεται να κάνει εδώ χάρες και εξυπηρετήσεις σε ημετέρους.

Και σαν να μην έφτανε αυτό διασύρει και τη χώρα καθώς, με κυβερνητική ευθύνη, η Κομισιόν μήνυσε πρόσφατα την Ελλάδα στο Ευρωπαϊκό Δικαστήριο γιατί είμαστε η μοναδική περίπτωση χώρας που δεν έχουμε επικαιροποιημένους χάρτες πλημμυρών, λες και δεν έχει πληγεί ήδη η χώρα από τέτοιου είδους φυσικές καταστροφές. Μάλιστα, για την εν λόγω υπόθεση το Υπουργείο Περιβάλλοντος και Ενέργειας, θέλοντας να μπαλώσει την κατάσταση, έβγαλε μια ανακοίνωση στην οποία δικαιολόγησε την ανικανότητα της σημερινής Κυβέρνησης με την ανικανότητα της κυβέρνησης του ΣΥΡΙΖΑ, ο οποίος πρώτος είχε καθυστερήσει το 2018 την εκπόνηση των σχεδίων αυτών.

Παρ’ όλα αυτά η Κομισιόν δεν αποφάσισε σε μία ημέρα την παραπομπή της χώρας στο Ευρωπαϊκό Δικαστήριο. Έχουν προηγηθεί μία προειδοποιητική επιστολή τον Φλεβάρη του 2022 και η αιτιολόγηση της παραπομπής τον Σεπτέμβριο του 2022. Το Υπουργείο, όμως, προφανώς θεώρησε πως δεν είναι κάτι σημαντικό και αδιαφόρησε εντελώς.

Και δεν είναι η μόνη υπόθεση που ζημιώνει το κύρος της χώρας μας σε ό,τι αφορά στο περιβάλλον, καθώς μάθαμε ότι για δεύτερη φορά παραπέμπεται η Ελλάδα στο δικαστήριο της Ευρωπαϊκής Ένωσης, επειδή δεν έχει αποκαταστήσει τον χώρο υγειονομικής ταφής αποβλήτων ΧΥΤΑ στο νησί της Ζακύνθου, ο οποίος λειτουργεί εντός προστατευόμενης περιοχής «NATURA 2000».

Η πρώτη για το θέμα αυτό ήταν το 2014 και εννέα χρόνια μετά δεν έχουμε καταφέρει να συμμορφωθούμε με τις αποφάσεις. Πάλι το 2017 η Κομισιόν έχει στείλει προειδοποίηση για το γεγονός πως δεν είχαμε κάνει τίποτα και συνεχίζει η λειτουργία του ακατάλληλου χώρου ταφής. Έπειτα σταμάτησε η λειτουργία του. Όμως, δεν προχώρησε ποτέ καμμία κυβέρνηση στην αποκατάσταση του, με αποτέλεσμα σήμερα να βρίσκεται η χώρα με πολύ βαριά επιπλέον πρόστιμα, μιας και ήδη πληρώνουμε για κάθε μία από τις είκοσι τρεις χωματερές που συνεχίζουν να λειτουργούν στην επικράτεια. Αν πραγματικά η Κυβέρνηση ενδιαφέρεται για το περιβάλλον και τη βιώσιμη ανάπτυξη, καλό θα είναι να παρουσιάζει συνεπές πρόσωπο στις περιβαλλοντικές υποχρεώσεις της αρχικά και έπειτα να συζητά για υπεράκτια αιολικά πάρκα, πράσινα ταμεία κ.ά..

Και για να μη λέτε ότι είμαστε αρνητικοί σε όλα, συμφωνούμε για παράδειγμα στην τοποθέτηση φωτοβολταϊκών στις στέγες. Έχετε, όμως, σκοπό να επιδοτήσετε με μπαταρίες φωτοβολταϊκών, έτσι ώστε ένα νοικοκυριό να έχει αυτονομία 10 kw και να έχει σχεδόν πλήρη αυτονομία, έτσι ώστε να μη χρειάζεται τη ΔΕΗ; Γιατί δε δημιουργείτε μια κρατική επιχείρηση που θα παράγει μπαταρίες για τα φωτοβολταϊκά, έτσι ώστε να βοηθήσουμε και το κλίμα, όπως κόπτεστε; Η πρότασή μας, λοιπόν, σε αυτόν τον τομέα είναι αυτόνομα φωτοβολταϊκά στις στέγες, έτσι ώστε να μειώσουμε την παραγωγή λιγνίτη.

Όσο για τα υπεράκτια αιολικά πάρκα, τα βλέπουμε με θετικό μάτι. Όμως, πρέπει να λάβει το Υπουργείο υπ’ όψιν όλες τις περιβαλλοντικές συνθήκες που επικρατούν σε κάθε περιοχή.

Κύριε Υπουργέ, για τους λόγους που ανέφερα και στην αρχή, καταψηφίζουμε επί της αρχής το νομοσχέδιο, στο οποίο, όμως, υπάρχουν όντως άρθρα που -με πολλούς αστερίσκους, βέβαια- θα μας βρουν θετικούς.

Σας ευχαριστώ.

(Χειροκροτήματα από την πτέρυγα των Σπαρτιατών

**ΠΡΟΕΔΡΕΥΩΝ (Γεώργιος Γεωργαντάς):**  Ευχαριστώ κύριε συνάδελφε και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το 3ο Γενικό Λύκειο Περιστερίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Το λόγο τώρα έχει από την Κοινοβουλευτική Ομάδα της Νίκης ο ειδικός αγορητής, κ. Νικόλαος Βρεττός.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Προτού τοποθετηθώ στο συγκεκριμένο νομοσχέδιο που έχει να κάνει με το Υπουργείο Περιβάλλοντος και Ενέργειας, θα ήθελα να αναφερθώ σε μια συμπεριφορά ενός Υπουργού, του κ. Καιρίδη, η οποία ξεπερνάει τα όρια του πολιτικού ήθους και του πολιτικού ευπρεπισμού που πρέπει να υπάρχει μέσα σε αυτό το Κοινοβούλιο. Και δεν είναι η πρώτη φορά για τον ίδιο αλλά δεν είναι η πρώτη φορά για Υπουργούς νεόκοπους της Νέας Δημοκρατίας. Και μάλιστα είναι ιδιωτικοσπουδαγμένος στα ευαγή πανεπιστήμια, στα πανεπιστημιακά πολιτικών στελεχών, ιδρύματα της Εσπερίας. Φαίνεται να διαγκωνίζονται ποιος θα κατέβει πιο πολύ σε αυτόν τον κατηφορικό δρόμο της απαξίωσης και του θεσμού του Κοινοβουλίου αλλά και της σπίλωσης των προσωπικοτήτων, ειδικά όταν μιλάει για τον επικεφαλής, τον Πρόεδρο του Δημοκρατικού Πατριωτικού Κινήματος – ΝΙΚΗ, τον κ. Νατσιό, όχι ότι έχει καμμία ανάγκη προστασίας. Έτσι κι αλλιώς δεν χρειάζεται κάποιος όταν υπηρετεί την αλήθεια κανέναν προστάτη. Τον μόνο προστάτη που χρειάζεται είναι ο Θεός κι εδώ θα μιλήσουμε για το δεύτερο ολίσθημα του Προεδρείου, του Προεδρεύοντα εχθές, που είπε ότι δεν έχει κανέναν λόγο να ακούγεται το όνομα του Θεού μέσα σ’ αυτή την Αίθουσα.

Κύριοι της Κυβέρνησης και των φίλων όλων αυτών, που φέρατε την πατρίδα μας σε αυτόν τον τόπο, μέχρι να κατεβάσετε από το Σύνταγμα μας το προοίμιο περί της Αγίας και Ομοσίου και Αδιαιρέτου Τριάδος, εμείς θα είμαστε εδώ όχι για να υπερασπιστούμε, δεν έχει κανείς την ανάγκη υπεράσπισης κανενός, πόσω μάλλον την Αγία Τριάδα. όμως, είμαστε εδώ ως θεματοφύλακες να μεταφέρουμε αυτή την πεποίθηση και αυτή την παράδοση του ελληνικού κράτους.

Εμείς ως παράδοση θα την επικαλούμαστε και όχι επί ματαίω. Μάταιες είναι όλες αυτές οι πρακτικές και συμπεριφορές, οι οποίες προσβάλλουν το πολιτικό σύστημα και το πολιτικό κεκτημένο που ο ίδιος ο Πρόεδρος, πρόσφατα με μία νομοθεσία, φρόντισε -για να προστατέψει υποτίθεται και να διασφαλίσει σε ένα καλό επίπεδο αυτόν τον πολιτικό διάλογο- να φέρει μια διάταξη που θα τιμωρεί τους Βουλευτές οι οποίοι εκφεύγουν από αυτή τη διαδικασία.

Εδώ είμαστε να ενεργοποιήσει τον νόμο που πριν από λίγο καιρό έφερε ο Πρόεδρος της Βουλής. Το συνυπέγραψε με μεγάλη χαρά η κυβερνητική πλειοψηφία. Ας έρθει να τον εφαρμόσει. Εκτός, αν είναι υπερήφανος για τη συμπεριφορά του κ. Καιρίδη. Διότι δεν έχουμε πρόβλημα εμείς με τα πρόσωπα, ειδικά με αυτά τα πρόσωπα τα πολιτικά που αισθάνονται αδύναμα να απαντήσουν στα επιχειρήματα και κυρίως, αισθάνονται αδύναμοι να δεχτούν τη διαφορετική άποψη, μια διαφορετική άποψη που εκφράζει η Νίκη και που έχει να κάνει, ακριβώς, με τις παραδόσεις μας, έχει να κάνει με την αγωνία των διακοσίων χιλιάδων ανθρώπων οι οποίοι κρυφά, το ξαναλέω κρυφά, θέλησαν να μας στείλουν εδώ στη Βουλή, όχι γιατί περιμένουν ρουσφέτι, όχι γιατί έχουν συγγενείς μηχανικούς που παίρνουν δημόσια έργα, όχι γιατί περιμένουν εξυπηρέτηση, αλλά ακριβώς γιατί μας θέλουν εδώ επειδή μας εμπιστεύονται ως τελευταία τους ελπίδα.

Μπορεί να λέει ό,τι θέλει σε βουρκώδεις αναφορές. Κάτι θα ξέρει ο κύριος Υπουργός όταν μιλάει για βούρκο, κάτι θα ξέρει όταν μιλάει για παραληρήματα. Όμως, θα πρέπει να ξέρει ότι οι προτάσεις και τα λεγόμενά του μένουν, σε όποια πανεπιστήμια και αν έχει πάει και όποιες σπουδές κι αν με κόπο έχει κάνει.

Το ζητούμενο δεν είναι να αυτοχαρακτηρίζεσαι ως πατριώτης. Έχει το δικαίωμα κι αυτός. Και ο πατριωτισμός στο μυαλό κάθε ανθρώπου που πιστεύει ότι είναι πατριώτης στη δημοκρατία επιτρέπεται. Εμείς δεν έχουμε ένα πατριδόμετρο, έτσι ώστε να μετράμε τον πατριωτισμό κάποιου. Εμείς είμαστε εδώ για να δηλώνουμε με κάθε τρόπο και με κάθε αφορμή ότι αυτή η πατρίδα που εσείς θέλετε να αναπτύξετε, δεν έχει καμμία σχέση με την πατρίδα που έχει στη συνείδησή του ο κάθε πολίτης, ο αδύναμος, αυτός που διώκεται από τις πολιτικές αναπτυξιακές σας.

Θα ήθελα να το πω αυτό, για να καταγραφεί στα Πρακτικά. Διότι όταν μίλησε ο κ. Καιρίδης για τον πολλαπλασιασμό των γενοκτονιών και για μια γενοκτολογία και γενοκτολαγνεία που δεν είχαμε και αναφέρθηκε με έναν προσβλητικό τρόπο σε όλα αυτά τα θύματα των Ελλήνων Ποντίων, των Ελλήνων της Ιωνίας, των Ελλήνων της Πόλης, λες και αυτός έχει το δικαίωμα της πατριωτικής εκπροσώπησης, εμείς θα του θυμίσουμε ότι δεν είμαστε οθωμανολάγνοι. Μπορεί αυτός να επαίρεται ότι πιστεύει στο οθωμανικό δίκαιο, υπάρχει, όμως, το Ευρωπαϊκό Δίκαιο, το κράτος δικαίου και το ελληνικό κατεκτημένο.

Επομένως -γιατί θα πω και δυο πράγματα για το νομοσχέδιο- θα πρέπει να προσέξουν όλοι αυτοί οι άνθρωποι που νομίζουν ότι θα περάσουν τις θέσεις και τις απόψεις τους, προσβάλλοντας ανθρώπους των οποίων το ήθος, η προηγούμενη ζωή τους αλλά κυρίως η παρουσία τους μέσα στη Βουλή είναι αδαμάντινη. Ας έρθουν μετά να τα πούνε στο λαό και ας πάρουν τα επίχειρα, όπως πήραν και πολλοί προηγούμενοι Βουλευτές που βρέθηκαν στην ίδια θέση και τις ίδιες απόψεις εκπροσώπησαν.

Τώρα για το νομοσχέδιο. Εμείς, δεν ξέρω αν θα φέρει ο κύριος Υπουργός κάποιες διορθωτικές και δεν έχει σημασία αν εμείς κάναμε παρατηρήσεις. Εμένα αυτό που με ενοχλεί, ως νέο Βουλευτή, είναι όταν έρχεται ο ίδιος Υπουργός και ο εκπρόσωπος, ο εισηγητής της κυβερνητικής παράταξης και ζητάει οι συνάδελφοι να βρούμε έναν τρόπο, καθώς υπηρετούμε τον ίδιο λαό, να κάνουμε παρατηρήσεις. Εμείς κάναμε παρατηρήσεις.

Βέβαια, εμάς δεν μας παίρνουν καθόλου υπ’ όψιν τους, γιατί θεωρούν ότι είμαστε άνθρωποι που δεν έχουμε ούτε δυνατότητες ούτε γνώση ούτε τεκμηρίωση στις απόψεις μας. Όμως, από τους φορείς που ήρθαν και σας έκαναν παρατηρήσεις, δεν βρήκατε μια παρατήρηση μέχρι στιγμής -δεν ξέρω αν θα το κάνετε πιο μετά, να μας ενημερώσετε- να τη λάβετε υπ’ όψιν σας. Δεν βρήκατε; Δηλαδή τόσο άριστοι είστε; Χαίρομαι που νιώθετε ότι είστε τόσο άριστοι. Πάντως η δημοκρατική ευαισθησία θέλει και μια δυνατότητα ενσυναίσθησης -μιας και είναι της μόδας αυτές οι λέξεις- και να καταλαβαίνεις ότι οι φορείς όταν διεκδικούν κάτι δεν είναι απόλυτα διεκδικητικοί και καιροσκόποι. Είναι άνθρωποι που υποφέρουν, είναι άνθρωποι που βρίσκονται σε αδυναμίες. Και αναφέρομαι κυρίως στους εργαζόμενους στη Νάξο, στη Σμύριδα, όπου σας ζήτησαν να έχετε μια μικρή παράταση και να αποσύρετε τη συγκεκριμένη διάταξη. Λέτε δεν θα βρείτε άλλο ένα ρεαλιστικό, όπως το χαρακτηρίζει το νομοσχέδιο, για να το συμπληρώσετε; Λέτε ότι αυτοί οι άνθρωποι που ζουν τόσα χρόνια τα προβλήματα της μισθοδοσίας τους, της αβεβαιότητα της εργασίας τους, δεν γνωρίζουν ποιο είναι το συμφέρον τους; Τι ζήτησαν από εσάς; Να αποσυρθεί το συγκεκριμένο άρθρο και να έρθει σε ένα μελλοντικό, εφόσον προηγουμένως κάνουν την τοπική τους διαβούλευση.

Θα ήθελα να πω επομένως, ότι αυτό το νομοσχέδιο το οποίο είναι συμπεριληπτικού χαρακτήρα, με την έννοια ότι συμπεριλαμβάνει πάρα πολλές διατάξεις που κάποιες από αυτές πιθανόν να λύνουν προβλήματα -σίγουρα θα λύνουν- κάποια από αυτά τα άρθρα ξεμπλοκάρουν αβλεψίες, αποκαθιστούν αδικίες αν και σε τέτοιου είδους νομοσχέδια δεν είναι ποτέ εύκολο να ανιχνεύσεις τις σκοπιμότητες και τις φωτογραφικές διατάξεις. Γι’ αυτό και χαρακτήρισα στις επιτροπές το συγκεκριμένο νομοσχέδιο, ως τη χαρά του φωτογράφου.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής, κ. **ΟΛΓΑ ΓΕΡΟΒΑΣΙΛΗ**)

Διότι, εν πάση περιπτώσει, λέτε εσείς ότι φέρνετε ένα άρθρο που επιτρέπετε φωτοβολταϊκά να στήνονται σε απόσταση εκατό μέτρων. Ποια επιστημονική τεκμηρίωση, άποψη, εισήγηση σας είπε ότι μπορούν κοντά σε λατομεία και σε απόσταση εκατό μέτρων να στήνονται φωτοβολταϊκά;

**ΕΥΣΤΡΑΤΙΟΣ ΣΙΜΟΠΟΥΛΟΣ:** Η αντίθετη ποια είναι;

**ΝΙΚΟΛΑΟΣ ΒΡΕΤΤΟΣ:** Να είναι πενήντα μέτρα, να είναι μέσα στα νταμάρια.

Τι θέλω να πω; Όταν εσείς έρχεστε και οριοθετείτε κάτι σε έναν χώρο που σας είπα ότι αν λειτουργεί το λατομείο δεν θα μπορέσει ποτέ αυτό το φωτοβολταϊκό να έχει ούτε 60% απόδοση, γιατί οι συλλέκτες θα είναι μόνιμα στο μπουχό και εσείς μου λέτε ότι τα εκατό μέτρα είναι η επιστημονική άποψη, τότε θα ήθελα να δω το κριτήριο της εισηγήσεως του επιστήμονα.

Η χαρά της φωτογραφίας κάποιος δικός μας άνθρωπος έχει μια έκταση εκεί.

**ΕΥΣΤΡΑΤΙΟΣ ΣΙΜΟΠΟΥΛΟΣ:** Αν δεν συμφέρει, δεν θα έρθει ο επενδυτής.

**ΝΙΚΟΛΑΟΣ ΒΡΕΤΤΟΣ:** Δεν πειράζει, εσείς του το τακτοποιείτε αυτό το αίτημα και ας πάει να αυτοκτονήσει. Αυτό θέλω να πω. Διότι όταν κάνετε χατίρια από εδώ, δεν σας ενδιαφέρει αν αυτά θα ευοδωθούν, γιατί η λογική δεν είναι να κάνετε κάτι που είναι σωστό και επιστημονικά τεκμηριωμένο, αλλά πώς θα εξυπηρετήσετε έναν φίλο, έναν παραπονιάρη κι έναν οποιονδήποτε έχει αίτημα και συμφέρον που πρέπει να ικανοποιηθεί.

Ερχόμαστε στη διαδικασία για τα data centers, μιας και αυτός ήταν ο αρχικός προσδιορισμός, όσον αφορά στα κέντρα δεδομένων. Προφανώς, σας τα είπαμε, γιατί αυτό κάνουν όλες οι ανεπτυγμένες ευρωπαϊκές χώρες, ακόμα και η Αίγυπτος, ακόμα και η Τουρκία. Ανέφερα την Τουρκία μιας και είναι η αγαπημένη χώρα του κ. Καιρίδη και το οθωμανικό της δίκαιο. Επομένως την αναφέρω, γιατί στο θέμα της ανάπτυξης παντού, είναι αναγκαιότητα πλέον, όλα αυτά τα κτήρια τα οποία έχουν να κάνουν με επαγγελματικές δράσεις, εγκαταστάσεις, να πηγαίνουν σε βιοτεχνικά και βιομηχανικά πάρκα.

Εσείς, όπου μπορεί ο καθένας το ορίζει και το τοποθετεί. Είναι δυνατόν να τα λέτε και να μη φέρνετε μια διάταξη; Ό,τι χτίστηκε, χτίστηκε, γιατί δεν υπήρχε, είπαμε, νομικό πλαίσιο. Από τούδε και στο εξής στη μονοκατοικία χαρακτηρισμένη χωροταξικά ή ακόμα και στη μεικτή κατοικία χαρακτηρισμένη χωροταξικά να μην επιτρέπεται η κατασκευή, η λειτουργία εγκατάστασης των data centers;

Τι σημαίνει αυτό; Δεν έχει κάποια άποψη και θέση σχετικά με το πώς θα πρέπει να αναπτύσσονται οι πόλεις; Θέλετε και άλλη υπεραστικοποίηση; Θέλετε όλα να τα βάλετε εδώ; Δεν καταλαβαίνετε ότι όσα μέτρα και υποδομές και αν φτιάχνετε εντός του αστικού ιστού, θα καταρρέουν η μία μετά την άλλη;

Επίσης, να πω για τα φωτοβολταϊκά, έχετε μια διάταξη που λέτε ότι για να αναπτυχθεί το οικολογικό ισοζύγιο και το περιβαλλοντικό διακύβευμα της πατρίδας μας, όποιος κάνει επένδυση φωτοβολταϊκών να φυτεύει και περιμετρικά, να κάνει τους δεντροφράκτες.

Εμείς είπαμε το απλό που νομίζω ότι κάθε ένας άνθρωπος ο οποίος ξέρει πώς τοποθετούνται τα φωτοβολταϊκά, κύριε Υπουργέ, το γνωρίζει, ότι έχουν μια συγκεκριμένη κατεύθυνση. Έχει να κάνει με την προσβασιμότητα, όσον αφορά στην προσλαμβάνουσα ακτινοβολία που είναι σημαντική για τα φωτοβολταϊκά. Δεν λειτουργούν ούτε το βράδυ ούτε όταν είναι γυρισμένες και είναι ο βορράς από πίσω. Έχουν συγκεκριμένη κατεύθυνση: από ανατολή, νότο, δύση.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Να πάρουν παραπάνω εκεί.

**ΝΙΚΟΛΑΟΣ ΒΡΕΤΤΟΣ:** «Να πάρουν εκεί». Άρα ένας Υπουργός που είναι υπέρ της ανάπτυξης, για να μην αλλάξει και κάτι το αυτονόητο –γιατί το είπε ένα «κομματίδιο», κατά τον Πρωθυπουργό του- τι λέει; Έχεις δέκα στρέμματα; Κάνε ένα φωτοβολταϊκό. Περίφραξέ το γύρω, βάλε ψηλά δέντρα. Του λένε οι φορείς: Μα, αν βάλουμε αυτά τα δέντρα, δεν θα έχει προσβασιμότητα ο ήλιος και θα έχουμε το 50%...

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**… (Δεν ακούστηκε)

**ΝΙΚΟΛΑΟΣ ΒΡΕΤΤΟΣ:** Το είπαν οι φορείς. Μεταφέρω την άποψή τους. Θα δείτε τα Πρακτικά, κύριε Υπουργέ. Θα δείτε τα Πρακτικά.

Εμείς τι είπαμε; Κρατήστε ακριβώς τα ίδια δέντρα, την ίδια φύτευση, τοποθετήστε τα χωροταξικά στο μέρος του οικοπέδου που δεν έχει ανάγκη την ηλιακή ακτινοβολία για να λειτουργήσουν τα φωτοβολταϊκά. Βάλτε τα ίδια δέντρα, βάλτε τα στο πίσω μέρος.

Αυτό είναι μια διαδικασία όπου φαίνεται ότι ακούτε μια γνώμη και αλλάζετε και ένα κόμμα. Όμως, εσείς πιστεύετε κάτι συγκεκριμένο. Δεν μπορούμε να σας το απαγορεύσουμε. Είπαμε είστε άριστοι εσείς, δεν κάνετε τίποτα λάθος.

Θα ήθελα να πω –και δεν θα καθυστερήσω τον χρόνο σας- για τις ανεμογεννήτριες που, τελικά, ξεπηδούν στον Έβρο, σε αυτό το δάσος, το περίφημο δάσος οικολογικού ενδιαφέροντος, παγκόσμιου ενδιαφέροντος, της Δαδιάς. Υπήρξε μια αναστολή από τον αρμόδιο περιφερειάρχη για ένα έτος. Όλες οι περιβαλλοντικές οργανώσεις σας είπαν γι’ αυτή την καταστροφή –εσείς το ξέρετε, έχετε γίνει viral παντού ως η χώρα που είχε τη μεγαλύτερη καταστροφή σε μία περίοδο καλοκαιρινή, όπου οι πυρκαγιές διαλύσανε αυτό του απείρου κάλλους δάσος- να νομοθετήσετε για τρία χρόνια.

Φοβάστε, δηλαδή, μη δεν προλάβετε την επένδυση και την ανάπτυξη των ΑΠΕ; Δεν θα τις προλάβετε γιατί εσείς, θέλοντας να προστατεύσετε το περιβάλλον, αντί να επιμείνετε να κάνετε τα φωτοβολταϊκά ή τα αιολικά σας πάρκα επάνω σε βράχους, νησίδες που είναι κοντά –και υπάρχουν τόσα-, θέλετε να πάτε να τα κάνετε ως υπεράκτιες.

Ξέρω ότι έχετε μια ιδιαίτερη αδυναμία με τις υπεράκτιες τράπεζες, αλλά δεν ήξερα ότι θα έχετε και μία αδυναμία στα υπεράκτια αιολικά πάρκα. Δηλαδή, θα πηγαίνετε κάθε λίγο και λιγάκι να υποβαθμίζετε και την αίσθηση του περιβάλλοντος και να κάνετε πάρκα από σίδερα, τα οποία σε σαράντα χρόνια θα είναι νεκροταφεία. Και ποιος θα τα μαζέψει όταν θα πάψουν να έχουν ωφελιμότητα και κέρδος; Θα πάρει το δημόσιο; Όχι.

Επομένως, νομοθετείτε το παράδειγμα του Αγίου Γεωργίου, της σημαντικής βραχονησίδας που είναι κοντά στο Σούνιο. Είναι ένα εξαιρετικό παράδειγμα. Πολύ μεγάλες εταιρείες πήγαν, επένδυσαν και υπάρχει ένα εξαιρετικό αιολικό πάρκο με μεγάλη απόδοση, με μεγάλη και κοντινή συνδεσιμότητα με το δίκτυο. Οπότε, υπάρχουν δυνατότητες να προστατεύεται το περιβάλλον ουσιαστικά και όχι προσχηματικά.

Επίσης, κάτι που είναι σημαντικό, αφορά στη διαδικασία κατάργησης μόνο για την Αττική του προεδρικού διατάγματος 420/1987. Εμείς σας είπαμε στην επιτροπή: Αν το πιστεύετε, καταργείστε το για όλη την Ελλάδα.

Όμως, εσείς οι ίδιοι, ο ίδιος εσείς ως Υπουργός, τον Ιούλιο του 2023, μιλήσατε για τις δυνατότητες που θα θέσετε για να επιχορηγήσετε και να δανειοδοτήσετε εταιρείες που θα φέρουν το βιομεθάνιο ως καύσιμο ενεργειακό. Τι θα κάνατε δηλαδή; Λέτε ότι είναι ορυκτό το φυσικό αέριο και όμως, εσείς, τον Ιούλιο του 2023, πριν από τέσσερις μήνες, είπατε ότι θα επενδύσετε, θα υποστηρίξετε την ανάπτυξη ως ενεργειακό καύσιμο του βιομεθανίου. Πού θα μεταφερθεί το βιομεθάνιο; Στον αέρα; Δεν θα μπει στο ίδιο δίκτυο;

Η ίδια η ΔΕΠΑ σας έχει κάνει εισήγηση –την είδα εγώ, προφανώς την έχετε δει και εσείς- που σας λέει ότι εμείς θα επενδύσουμε. Στην Ημαθία ξεκινάνε. Κάνουν παραγωγικές διαδικασίες, που έχουν και χαρακτήρα αποκέντρωσης. Τροποποιήστε το. Εμείς δεν σας είπαμε ότι δεν αλλάζουν τα data.

Για τα άλλα, περί απόδοσης της γεωθερμίας, τα είπαμε στην επιτροπή. Δεν χρειάζεται, όποιος είναι ειδικός καταλαβαίνει ότι ο καλύτερος βαθμός απόδοσης είναι και αυτός που τελικά ωφελεί το περιβάλλον και όχι οι διαδικασίες παραγωγής ενέργειας οι οποίες έχουν ως κύριο καύσιμο το ρεύμα. Πάντα το ρεύμα, όποιους μαθηματικούς τύπους και να αναπτύξετε, θα είναι το ακριβότερο καύσιμο από αυτό που το παράγει. Είτε είναι κακό και ρυπογόνο σαν τον λιγνίτη –που μας δίνει ενεργειακή αυτάρκεια-, είτε είναι μεταφερόμενο φυσικό αέριο, είτε είναι υγραέριο μεταφερόμενο από τα άλλα μήκη και πλάτη του κόσμου. Βασική αρχή είναι –το γνωρίζει και πρωτοετής μηχανολόγος- ότι δεν μπορεί το καύσιμο, οποιαδήποτε αντλία υπεραπόδοσης και αν έχει και σύστημα inverter, όταν είναι το ρεύμα, να είναι πιο φθηνό για τον καταναλωτή από αυτό που δημιουργεί ως καύσιμο αρχικό την ηλεκτρική ενέργεια.

Αυτά θα ήθελα να πω. Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, παρακαλώ το λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τι θα θέλατε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θεωρώ ότι τέθηκε προσωπικό θέμα από τον εισηγητή της Νίκης.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ένα λεπτό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Είμαι μόνος εδώ. Απευθύνθηκε προς τα έδρανα της Συμπολίτευσης και ανέφερε ότι ξέρουμε πολύ καλά από υπεράκτιες εταιρείες και τον καλώ να ανακαλέσει.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχει προσωπικό θέμα και είναι στον πληθυντικό. Δεν συνίσταται θέμα προσωπικό.

**ΝΙΚΟΛΑΟΣ ΒΡΕΤΤΟΣ:** Δεν είναι προσωπικό και δεν ανακαλώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** «Ξέρει η Συμπολίτευση από υπεράκτιες εταιρείες»; Να προσέχετε τι λέτε!

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ.

Καλείται στο Βήμα ο ειδικός αγορητής της Πλεύσης Ελευθερίας κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ, κυρία Πρόεδρε.

Είμαστε σήμερα εδώ για να μιλήσουμε για ένα πολύ σημαντικό, πολύπλοκο και σύνθετο νομοσχέδιο. Βεβαίως, είναι εκτός του αντικειμένου μου, αλλά όπως καταλαβαίνετε προσφεύγουμε σε ανθρώπους ειδικούς για να μας δώσουν τα φώτα τους.

Σε εμάς, ως Πλεύση Ελευθερίας, που ξέρετε πόσο ευαίσθητοι είμαστε στο θέμα του περιβάλλοντος και στην προστασία του, μας προκαλεί το νομοσχέδιο και εύλογες απορίες και ανησυχίες. Γιατί υπάρχουν αποσπασματικές ρυθμίσεις και διατάξεις που δεν ρυθμίζουν ειδικά το πλαίσιο, αλλά επικεντρώνονται μόνο στον στόχο αδιαφορώντας για τις επιπτώσεις, χωρίς πρόβλεψη περιβαλλοντικής ασφάλειας και εξισορρόπησης παρέμβασης. Δεν υπάρχει δηλαδή, μια ολιστική προσέγγιση, αλλά είναι κατά τμήματα και διαμερισματοποιημένη σε ένα και μόνο νομοσχέδιο. Δεν υπάρχει κάποια ολιστική πολιτική για τις χρήσεις γης, όταν είναι ήδη αρρύθμιστο ένα πολύ μεγάλο ποσοστό χρήσεων γης σε όλη την Ελλάδα. Ενώ, λοιπόν, υπάρχει αυτό το σημαντικό κενό στο να χαρακτηριστούν με χρήσεις γης οι εκτάσεις, η Κυβέρνηση τώρα ασχολείται μεμονωμένα και στοχευμένα, δηλαδή σχεδόν φωτογραφικά, για την εξυπηρέτηση κάποιων συμφερόντων και όχι προς όφελος της επικράτειας, στο κομμάτι των χρήσεων γης.

Γίνεται, λοιπόν, απορρύθμιση χωρικού σχεδιασμού και νομιμοποίησης περιπτώσεων ειδικής ρύθμισης. Ενώ δηλαδή, υπάρχει ένα ευρύτερο πλαίσιο εδώ και χρόνια για το πώς θα γίνει ο χωρικός σχεδιασμός, με το νομοσχέδιο αυτό γίνονται συγκεκριμένες παρεμβάσεις στη ροή αυτού του σχεδιασμού, μόνο και μόνο για να εξυπηρετηθούν κάποια συγκεκριμένα συμφέροντα και αδιαφορώντας αν αυτές οι παρεμβάσεις ανατρέψουν, ακυρώσουν ή αποδυναμώσουν τον αρχικό σχεδιασμό.

Επίσης, είναι σημαντικό για την πρόθεση που υποβόσκει στο νομοσχέδιο αυτό να επισημανθεί ότι, ενώ το μεγαλύτερο ποσοστό στην Ελλάδα είναι αρρύθμιστο για τις χρήσεις γης, η Κυβέρνηση επιλέγει να ασχοληθεί με συγκεκριμένες ρυθμίσεις για χρήσεις γης, προκειμένου να υλοποιηθεί το πλαίσιο των κέντρων δεδομένων και όχι να σχεδιάσει μια συνολική πολιτική για τον χωροταξικό και πολεοδομικό σχεδιασμό της χώρας.

Ακούσαμε με προσοχή και τους φορείς και τις εύλογες ανησυχίες τους όσον αφορά στα επιμέρους άρθρα, όπως επί παραδείγματι για το άρθρο 11 περί λιμένων, το άρθρο 50 που αφορά στη στελέχωση των υπηρεσιών, το άρθρο 48 για τις ανησυχίες των κατοίκων της Νάξου, αλλά και τις ανησυχίες των δασεργατών για τη σωτηρία των δασών μας και του σεβασμού της γης μας. Είναι γνωστοί, εξάλλου, σε όλους σας οι αγώνες που έχει δώσει η ίδια η Πρόεδρος μας Ζωή Κωνσταντοπούλου επί μακρόν για το λιμάνι του Πειραιά επ' ωφελεία των πολιτών και έχει κερδίσει.

Τα κέντρα δεδομένων εμπίπτουν, λοιπόν, στην ειδική κατηγορία χρήσεων και εγκαθίστανται σε περιοχές όπου επιτρέπεται η εν λόγω χρήση σύμφωνα με το άρθρο 44 του ν.4759/20, καθώς και σε περιοχές χωρίς καθορισμό χρήσεων γης, εφόσον δεν απαγορεύεται από άλλες ειδικότερες διατάξεις.

Εδώ είναι πολύ σημαντικό να επισημανθεί ότι προκύπτει η εξής αντίφαση: Ορίζει ότι μπορούν να εγκατασταθούν σε περιοχές που δεν έχει γίνει ο καθορισμός χρήσεις γης και υπό την προϋπόθεση ότι δεν υπάρχει απαγόρευση από ειδικότερη διάταξη. Είναι παράδοξο, λοιπόν, να λέμε ότι για τις εκτάσεις που δεν έχουν καθορισμό χρήσεις γης μέχρι τώρα, υπάρχει πιθανότητα να έχουν οριστεί ειδικότερες διατάξεις που απαγορεύουν την εγκατάσταση των data centers. Επομένως, προσπαθούν απλώς να μας πουν και να εξηγήσουν ότι αφού δεν υπάρχει απαγόρευση και αφού είναι αρρύθμιστη η περιοχή από χρήση γης, άρα μπορεί να γίνει εγκατάσταση.

Κατά το άρθρο αυτό, τα κέντρα δεδομένων εμπίπτουν στην ειδική κατηγορία των χρήσεων γης και εγκαθίστανται σε περιοχές όπου επιτρέπεται η εν λόγω χρήση, σύμφωνα με το άρθρο του νόμου που προείπα. Σε αυτές τις διατάξεις του άρθρου γίνεται πρόβλεψη για τις περιοχές που είναι αμιγώς κατοικίες, δηλαδή μπορούν να χτιστούν μόνο σπίτια και όχι εργοστάσια, επαγγελματικά κτήρια κ.λπ.. Με τον τρόπο αυτό, όμως, τα κέντρα δεδομένων εισχωρούν και εισβάλλουν βιαίως στην αμιγή κατοικία ως ειδική κατηγορία χρήσεων γης. Άρα, με τον τρόπο αυτό επεμβαίνουν στο πλαίσιο της αμιγούς κατοικίας και ορίζοντας την ειδική αυτή κατηγορία με το νομοσχέδιο, παρεμβαίνουν και επιτρέπεται η εγκατάσταση των κέντρων αυτών σε περιοχές αμιγούς κατοικίας όπου απαγορεύονται ακόμα και τα γραφεία. Άρα, υποβαθμίζεται η συγκεκριμένη περιοχή.

Η ηλεκτρική και περιβαλλοντολογική επιβάρυνση των κέντρων ελέγχου που προβλέπει το νομοσχέδιο, επί της ουσίας θα υπερβαίνει καταφανώς τον φόρτο ενός αντίστοιχου γραφείου, που όπως είπαμε, απαγορεύεται στις αμιγούς κατοικίας περιοχές. Σε όλα αυτά δεν συνυπολογίζονται οι επιπρόσθετες ενεργειακές απαιτήσεις ψύξης, υγρασφάλειας, πυρασφάλειας κ.λπ., ούτε βεβαίως οι αναγκαίες κατασκευαστικές υποδομές που θα απαιτηθούν για να φιλοξενηθούν τέτοιες εγκαταστάσεις.

Σημαντικό είναι ότι αυτό το σχέδιο νόμου δεν προβλέπει και δεν απαιτεί προηγούμενη στρατηγική μελέτη περιβαλλοντικών επιπτώσεων που λόγω μεγέθους και αντικειμένου είναι επιβεβλημένη. Θα έχουμε, λοιπόν, ως αποτέλεσμα παρέμβαση και αλλοίωση του σχεδίου της αμιγούς κατοικίας και επιδείνωση της ποιότητας ζωής, επιβάρυνση του περιβάλλοντος, που και τα δύο αυτά είναι αντίθετα με το Σύνταγμα.

Σημαντικό είναι ότι στο νομοσχέδιο αυτό παρέχονται, κατά την άποψή μας, εξειδικευμένα και σποραδικά προνόμια για εξυπηρέτηση ιδιοτελών σκοπών, χωρίς τουλάχιστον να συνδέεται το όλο πνεύμα του νομοσχεδίου με τα απαραίτητα αντισταθμίσματα, δηλαδή τα αντίστοιχα μέτρα περιορισμού της κατανάλωσης αυτής και μελέτες για το περιβάλλον. Για ποιον λόγο, λοιπόν, δεν προκρίνεται η χωροθέτηση των κέντρων δεδομένων που έχουν σοβαρό περιβαλλοντικό αποτύπωμα σε ήδη καθορισμένες ζώνες για βιοτεχνική και βιομηχανική χρήση και επιλέγεται η ελεύθερη χωροθέτησή τους σε περιοχές χωρίς καθορισμό χρήσεων γης; Υπάρχει κάποιος στρατηγικός σχεδιασμός για τη βιώσιμη χωροθέτηση και την όσο το δυνατόν λιγότερο ενεργοβόρα δραστηριότητα τους;

Ακόμα, αναφορικά με τα κτηριοδομικά δεδομένα των κέντρων δεδομένων, προβλέπεται η παροχή διαφόρων αδειοδοτικών, πολεοδομικών, χωροταξικών και κτηριοδομικών πλεονεκτημάτων στα κέντρα δεδομένων. Η παροχή των πλεονεκτημάτων αυτών, όμως, δεν θα έπρεπε να γίνεται με την επέκταση εκτός σχεδίου δόμησης; Εάν ο νομοθέτης θεωρεί –και δικαιολογημένα- τα κέντρα δεδομένων βασική υποδομή, τότε το λιγότερο που απαιτείται είναι μια μορφή ορθολογικού χωροταξικού σχεδιασμού γι’ αυτά. Τα κέντρα δεδομένων είναι εξαιρετικά ενεργοβόρα. Το 2018 ήταν υπεύθυνα για τα 2,7 της συνολικής ζήτησης ηλεκτρικής ενέργειας στην Ευρωπαϊκή Ένωση, ένα ποσοστό καθόλου ευκαταφρόνητο, που μπορεί να επηρεάσει αρνητικά τους εθνικούς στόχους εξοικονόμησης ενέργειας και ενεργειακής αποδοτικότητας.

Επιπροσθέτως, η διασπορά των εγκαταστάσεων αυτών στον χώρο θα προκαλέσει πρόσθετες πιέσεις περιπλέκοντας ακόμα περισσότερο την προσαρμογή της χώρας μας και αυξάνοντας το κόστος των επενδύσεων.

Για τους λόγους αυτούς προτείνεται σε ενωσιακό επίπεδο η ανάπτυξη δεικτών βιωσιμότητας για τα κέντρα αυτά, η θέσπιση ενός στόχου ενεργειακής ουδετερότητας και η επιβολή υποχρεώσεων καταγραφής και αναφοράς των εκπομπών τους. Κανονικά θα έπρεπε να εφαρμόζονται οι κτηριοδομικές απαιτήσεις όπως αντίστοιχα γίνεται για λειτουργούσες βιομηχανίες και βιοτεχνίες και όχι για γραφεία.

Η σχεδίαση των χρήσεων γης αποτελεί ένα αναπόσπαστο μέρος του χωρικού σχεδιασμού και συνδέεται άμεσα με τον πολεοδομικό σχεδιασμό. Η σωστή χρήση και αξιοποίηση της γης αποτελούν κύριο στόχο ενός πολεοδομικού σχεδιασμού. Σήμερα ο σχεδιασμός των χρήσεων γης έχει ιδιαίτερη σημασία για τη βιωσιμότητα των πόλεων, επηρεάζοντας την οικονομική ανάπτυξη και την ποιότητα ζωής των κατοίκων της. Επομένως, είναι αναγκαία η ισορροπημένη ρύθμιση των χρήσεων γης για την προώθηση των οικονομικών και κοινωνικών συμφερόντων των πολιτών, την προστασία του περιβάλλοντος και τη βελτίωση της ποιότητας ζωής στις πόλεις. Κάθε παρέκκλιση από αυτά αποβαίνει σε βάρος των πολιτών.

Άρα, πρέπει να τίθενται περιορισμοί στον τρόπο με τον οποίο μπορεί να χρησιμοποιηθεί η γη. Η χρήση διαφοροποιείται από την κάλυψη γης, η οποία είναι αποτέλεσμα φυσικών δραστηριοτήτων και εξαρτάται από τη γεωμορφολογία, τη γεωλογική δομή και την διαφορετική κατάσταση μιας περιοχής, ανεξάρτητα από την επίδραση των ανθρώπων. Παραδείγματα κάλυψης γης είναι τα δάση, οι υγρότοποι, οι ποταμοί κ.λπ..

Οι πιο κοινοί στόχοι σχεδιασμού, λοιπόν, είναι η χρήση του φυσικού και δομημένου περιβάλλοντος και οι στρατηγικές που μπορούν να την αλλάξουν, ενώ άλλοι βασικοί στόχοι είναι η αναδιανομή των πόρων σε μειονεκτικές περιοχές, η κατάσταση του κτηριακού αποθέματος, η διατήρηση του φυσικού περιβάλλοντος και η τόνωση της αστικής ανάπτυξης.

Οι στόχοι αυτοί συνοψίζονται σε τρεις βασικές κεντρικές επιδιώξεις οι οποίες είναι οι εξής: η ποιότητα της ζωής, η τοπική οικονομία και η ποιότητα αρχικά του φυσικού περιβάλλοντος και των φυσικών πόρων μιας πόλης ή μιας ευρύτερης αστικής περιφέρειας. Κάθε τι άλλο έξω από αυτά σημαίνει σαφώς καταστροφή του περιβάλλοντος.

Η στροφή προς τη βιώσιμη ανάπτυξη θέτει τεράστιες προκλήσεις για τον πολεοδομικό σχεδιασμό και τους πολεοδόμους, καθώς υπάρχουν αρκετές θεματικές περιοχές που παρέχουν νέες ευκαιρίες για τον προσανατολισμό σχεδιασμού προς την αναζήτηση της αειφορίας. Η περιβαλλοντική διάσταση πολλών κλασικών πολεοδομικών ζητημάτων όπως είναι η πυκνότητα του πληθυσμού και η κατανομή των χρήσεων, γίνεται φανερή όχι μόνο από την άποψη της ποιότητας ζωής των κατοίκων και του δομημένου περιβάλλοντος, αλλά πρωταρχικά από την άποψη των επιδράσεων στο φυσικό περιβάλλον και στους φυσικούς πόρους. Και εκεί ακριβώς πρέπει να εστιάσουμε.

Το ζήτημα των χρήσεων γης στην Ελλάδα σηματοδοτείται από την έλλειψη ελέγχου και παρακολούθησης από την πολιτεία τόσο σε χωροταξικό όσο και σε πολεοδομικό επίπεδο, αφού η πολιτεία απείχε, κατά τη μεγαλύτερη διάρκεια του προηγούμενου αιώνα, από οποιαδήποτε ρύθμιση των χρήσεων γης, με αποτέλεσμα να ισχύει και μέχρι σήμερα ο κανόνας της ελεύθερης χρήσης γης. Αυτό είναι που πρέπει να διορθωθεί και σε σύντομο χρονικό διάστημα. Σύμφωνα, λοιπόν, με αυτόν τον κανόνα, κάθε χρήση μπορεί να αναπτυχθεί οπουδήποτε εφόσον δεν υπάγεται σε ειδικό κανονιστικό καθεστώς είτε η συγκεκριμένη έκταση γης από πλευράς επιτρεπόμενων χρήσεων είτε η συγκεκριμένη χρήση.

Οι επιπτώσεις από την απουσία ενός γενικευμένου και αποτελεσματικού συστήματος χρήσεων γης και περιβαλλοντικού σχεδιασμού οδήγησαν και οδηγούν μεταξύ άλλων σε υποβάθμιση του φυσικού περιβάλλοντος και μη βιώσιμη χρήση των φυσικών πόρων, εκτεταμένη παράνομη ανάπτυξη, αυξανόμενη αστικοποίηση των αγροτικών περιοχών σε υψηλές πυκνότητες και κυριαρχία της εξάπλωσης της ανάπτυξης, παραμέληση της πολιτιστικής κληρονομιάς και ουσιαστική απώλεια πολλών διατηρητέων κτηρίων που, δυστυχώς, έχει γίνει τραγικό καθεστώς πια στη χώρα μας.

Η επίπτωση των κέντρων δεδομένων στο περιβάλλον είναι σημαντική, κυρίως λόγω της υψηλής κατανάλωσης ενέργειας και των εκπομπών αερίων θερμοκηπίου που προκύπτουν από την παραγωγή αυτής της ενέργειας. Τα κέντρα δεδομένων μπορεί να καταναλώσουν τόση ενέργεια όσο μια μικρή πόλη. Για να μειωθεί, λοιπόν, η περιβαλλοντολογική επίδραση, θα πρέπει τα κέντρα δεδομένων να προσπαθούν να βελτιώσουν την ενεργειακή τους απόδοση και να χρησιμοποιούν πηγές ανανεώσιμης ενέργειας. Για μας κυριότεροι τομείς ανησυχίας όσον αφορά στο περιβάλλον είναι το βάθος των προβλημάτων που αντιμετωπίζουν τα κέντρα δεδομένων.

Τα κέντρα δεδομένων καταναλώνουν τεράστιες ποσότητες ενέργειας και ηλεκτρισμού για να τροφοδοτήσουν τους διακομιστές, την αποθήκευση και τον εξοπλισμό δικτύου μέχρι την υποδομή που υποστηρίζει αυτές τις συσκευές. Οι διακομιστές απαιτούν σημαντική ενέργεια για να λειτουργήσουν. Πολλά κέντρα δεδομένων, λοιπόν, διαθέτουν δεκάδες χιλιάδες διακομιστές και συσκευές πληροφορικής, οι οποίες χρειάζονται ρεύμα για να λειτουργήσουν και να επεξεργαστούν τα φορτία των δεδομένων.

Επίσης, ως προς την κατανάλωση νερού, οι βασικοί τρόποι με τους οποίους τα κέντρα δεδομένων καταναλώνουν νερό είναι αφ’ ενός άμεσα μέσω διαδικασιών ψύξης για την αποφυγή υπερθέρμανσης των διακομιστών και αφ’ ετέρου έμμεσα μέσω της παραγωγής ηλεκτρικής ενέργειας. Ένα τυπικό σύστημα ψύξης περιλαμβάνει διάφορο εξοπλισμό, από πύργους ψύξης, ψυκτικά μηχανήματα μέχρι σωληνώσεις και κλιματισμό, με στόχο τη διατήρηση της θερμοκρασίας.

Συνεπώς, σύμφωνα με άρθρο της Google, ένα τυπικό κέντρο δεδομένων καταναλώνει περίπου τετρακόσιες πενήντα χιλιάδες γαλόνια νερού την ημέρα, δηλαδή την ίδια ποσότητα νερού που χρησιμοποιείται για τον ποτισμό δεκαεπτά στρεμμάτων γκαζόν. Ένα μεσαίου μεγέθους κέντρο δεδομένων καταναλώνει περίπου τριακόσιες χιλιάδες γαλόνια την ημέρα. Καταλαβαίνουμε, λοιπόν, με αυτά τα δεδομένα το μέγεθος του προβλήματος και πώς θα το αντιμετωπίσουμε.

Επίσης, η τοποθεσία και ο τρόπος κατασκευής των κέντρων δεδομένων μπορεί να επηρεάζει το περιβάλλον και το μικροκλίμα της περιοχής. Καταλαμβάνουν έναν πολύ μεγάλο χώρο που χρειάζεται πρώτα να αποκαθαριστεί και μπορεί να εξαφανίσει τη βιοποικιλότητα σε μία περιοχή και να έχει απρόβλεπτες ευρείες επιπτώσεις. Οι επιπτώσεις του έργου μπορεί να είναι ανεπανόρθωτες και να έχουν μακροπρόθεσμα χειρότερο αντίκτυπο στο περιβάλλον.

Για όλους αυτούς τους λόγους που εκφράσαμε, για τις ρυθμίσεις που είναι αποσπασματικές, γραφειοκρατικές, προνομιακές και σε πολλές περιπτώσεις αντιλαϊκές και δαπανώνται πολλά χρήματα του ελληνικού λαού, εκφράζουμε από την Πλεύση Ελευθερίας τις ανησυχίες μας. Δεν υπερψηφίζουμε το νομοσχέδιο και αμέσως μετά θα συσκεφτούμε για μερικά άρθρα.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Και τώρα μπαίνουμε στον κατάλογο των ομιλητών με πρώτο ομιλητή τον κ. Αναστάσιο Δημοσχάκη, Βουλευτή της Νέας Δημοκρατίας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το παρόν σχέδιο νόμου φέρει αναπτυξιακό πρόσημο, καθώς επιλύει πολλά επιμέρους προβλήματα που αφορούν τόσο στους πολίτες όσο και στους μικρούς και μεγάλους επενδυτές, οι οποίοι παρέμεναν για χρόνια όμηροι των γραφειοκρατικών αγκυλώσεων, δίνοντας ισχυρή ώθηση στην οικονομία και στην ανάπτυξη, καθώς και ουσιαστικές λύσεις σε θέματα χωροταξικά, πολεοδομικά, ενεργειακά, περιβαλλοντικά, λειτουργίας κέντρων δεδομένων και στάθμευσης.

Αρχικά δίνεται έμφαση στην αναπτυξιακή ώθηση των λιμένων της χώρας, προκειμένου να αξιοποιηθούν με τον βέλτιστο τρόπο και σε άμεσο χρόνο, χωρίς γραφειοκρατικές αγκυλώσεις και προσελκύοντας ιδιωτικά κεφάλαια και μεγάλες επενδύσεις. Αυτό επιτυγχάνεται με τον εκσυγχρονισμό του ισχύοντος πολεοδομικού πλαισίου των χερσαίων ζωνών και λιμένων, για τους οποίους εγκρίνονται με μεγαλύτερη ευκολία τα αναπτυξιακά τους προγράμματα και οι μελέτες. Πρόκειται για μία σημαντική πρόβλεψη, καθώς τα λιμάνια αποτελούν πηγή πλούτου για τη χώρα μας θωρακίζοντας πολυεπίπεδα ειδικά τις περιοχές όπου αυτά λειτουργούν, όπως συμβαίνει με τον λιμένα της Αλεξανδρούπολης, ο οποίος, πλέον, διαδραματίζει καίριο γεωστρατηγικό και γεωπολιτικό ρόλο αποτελώντας ενεργειακό, μεταφορικό και εμπορικό κόμβο και μετεξελισσόμενο ενδεχομένως, κάτι που φυσικά πιστεύω ακράδαντα, σε Δαρδανέλια της στεριάς.

Δίκαια, λοιπόν, απέναντι στους πολίτες είναι και η ρύθμιση που διατηρεί την αρτιότητα οικοπέδων σε περιπτώσεις αναγκαστικής απαλλοτρίωσης, ενώ βελτιώνεται και η διαδικασία σημειακής τροποποίησης των γενικών πολεοδομικών σχεδίων και των σχεδίων ανοικτών πόλεων, όπως και η εγκατάσταση έξυπνων συστημάτων στάθμευσης.

Συνάμα, η εθνική στρατηγική για τη βιοποικιλότητα και το σχέδιο δράσης για τη διαχείριση των προστατευόμενων περιοχών εναρμονίζεται στις ταχέως μεταβαλλόμενες συνθήκες του φυσικού περιβάλλοντος προβλέποντας τη δυνατότητα αναθεώρησης κάθε πέντε χρόνια, ώστε να ανταποκρίνονται στις ανάγκες της κλιματικής κρίσης, καθώς και στις πολιτικές εξελίξεις σε ευρωπαϊκό και παγκόσμιο επίπεδο δίνοντας τη δυνατότητα στον ΟΦΥΠΕΚΑ να γνωμοδοτεί για έργα και δραστηριότητες εντός προστατευόμενων περιοχών του δικτύου «NATURA», τα οποία δεν αδειοδοτούνται περιβαλλοντικά. Αυτό θα συμβεί στον ορεινό όγκο του Νομού Έβρου, επίκεντρο του οποίου είναι το δάσος της Δαδιάς.

Επιπρόσθετα, ενισχύεται η προσπάθεια της χώρας για αξιοποίηση των εναλλακτικών πηγών ενέργειας με διατάξεις που αφορούν στη χωροθέτηση για εγκατάσταση φωτοβολταϊκών σταθμών και πάρκων βελτιώνοντας το περιβαλλοντικό αποτύπωμα αυτών με φυτοφράχτες και δενδροστοιχίες, προβλέποντας συνάμα τη μείωση της απόστασης εγκατάστασης αυτών στα εκατό μέτρα από ένα λατομείο. Και αυτή η πρόβλεψη είναι ιδιαίτερα σημαντική, κύριε Υπουργέ. Ωστόσο, επισημαίνω ότι για μεγάλες καλλιεργήσιμες εκτάσεις γης και κυρίως αρδεύσιμες, για την εγκατάσταση των φωτοβολταϊκών πάρκων ελλοχεύει ενδεχόμενος κίνδυνος διαταραχής της διατροφικής επάρκειας στα δύσκολα, τον οποίο κανείς δεν μπορεί να αποκλείσει. Γι’ αυτό το ελληνικό κράτος έχει τα ΕΤΝΑ άκρως απόρρητα εθνικά σχέδια της χώρας. Διότι η χώρα οφείλει να προβλέπει ότι σε στιγμές κρίσιμες, μια ενδεχόμενη επισιτιστική κρίση θα αποτελέσει σοβαρό πλήγμα για την κοινωνική συνοχή.

Συνεπώς, προτείνονται ως κατάλληλοι χώροι οι δημόσιες εκτάσεις χωρίς βλάστηση, οι λεγόμενες «φαλακρές», που θα μπορούσαν με μέτρα οδικά, τεχνικά και ηλεκτρολογικά να χαρακτηριστούν ως ο καλύτερος -φυσικά σε εισαγωγικά- «φωτοβολταϊκός προορισμός» για επιχειρήσεις.

Κύριε Υπουργέ, η καλλιεργήσιμη γη είναι δώρο Θεού. Εμείς που καταγόμαστε από τα χωριά έχουμε ζήσει ο ένας να σκοτώνει τον άλλο για μία αυλακιά χωραφιού. Πόνος μεγάλος και στις δύο οικογένειες. Όμως, αυτό το κλίμα επικρατούσε. Σήμερα χάνουμε καλλιεργήσιμες γαίες με κάθε τρόπο και μπορούμε να βρούμε το εναλλακτικό σχέδιο το οποίο θα είναι και υπαλλακτικό.

Επιπλέον, η χώρα μας διαθέτει ένα πολύ ισχυρό αιολικό δυναμικό, κατά κύριο λόγο στο Αιγαίο, αποτελώντας, μάλιστα, το καλύτερο που υπάρχει σε όλη την Ανατολική Μεσόγειο. Είναι στρατηγικής σημασίας να αξιοποιηθεί αυτό το δυναμικό σε σωστό χρόνο, προκειμένου να μετατραπεί η χώρα σε ενεργειακά εξαγωγική δίνοντας μεγάλη προστιθέμενη αξία.

Επίσης, σημαντική είναι η νομοθέτηση να φέρουν οι ανεμογεννήτριες πρόσθετες πρόνοιες για τη δασοπυρόσβεση, ενισχύοντας έτσι την άμυνα των δασών μας έναντι της πύρινης λαίλαπας, από την οποία επλήγη το καλοκαίρι ο ακριτικός Έβρος με το αγαπημένο μας δάσος και με καταστρεπτικές συνέπειες. Η άμυνα του δασικού μας πλούτου απαιτεί περισσότερους δασικούς δρόμους και πολύ καλύτερη πρόσβαση.

Επιπρόσθετα, θεσπίζονται παρεμβάσεις διοικητικού χαρακτήρα με στόχο την επιτάχυνση έκδοσης αποφάσεων μεγάλων ή μικρών επενδύσεων, όπως ορίζονται στο άρθρο 32, όπου προτείνονται οι συμβάσεις των εργαζομένων ιδιωτικού δικαίου ορισμένου χρόνου για την ολοκλήρωση των αντιπλημμυρικών έργων, τα οποία είναι ζωτικής σημασίας για τον Νομό Έβρου, ο οποίος πλήττεται κατ’ έτος από ακραία καιρικά φαινόμενα, καθώς και εκείνων των έργων που αφορούν στην αποκατάσταση των υποδομών μετά από τις πυρκαγιές του 2021.

Παράλληλα, προβλέπονται ρυθμίσεις για το Πράσινο Ταμείο οι οποίες διευκολύνουν τη λειτουργία αυτού, αλλά του δίνουν και τη δυνατότητα να αναθέτει έργα περιβαλλοντικού ενδιαφέροντος σε δημόσιους φορείς που έχουν τα εχέγγυα να εκτελέσουν πολύ γρήγορα, όπως για παράδειγμα το ΤΑΙΠΕΔ και τα έργα δασοπροστασίας. Είναι σαφές, λοιπόν, ότι στόχος του παρόντος νομοσχεδίου είναι να προχωρήσουν σημαντικές επενδύσεις δίνοντας αναπτυξιακή ώθηση στη χώρα, αλλά και σε ακριτικές περιοχές. Για τον λόγο αυτό το υπερψηφίζω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Καλείται στο Βήμα η επόμενη ομιλήτρια, η κ. Καλλιόπη Βέττα, Βουλευτής του ΣΥΡΙΖΑ-Προοδευτική Συμμαχία.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, το σημερινό νομοσχέδιο του Υπουργείου Περιβάλλοντος και Ενέργειας αποτυπώνει με τον πιο εύγλωττο και χαρακτηριστικό τρόπο την προχειρότητα, την αδυναμία και την υποκρισία της Κυβέρνησης. Για μια ακόμα φορά τόσο σε αυτή την Κοινοβουλευτική Περίοδο όσο και στην προηγούμενη, καλούμαστε να τοποθετηθούμε για ένα συμπίλημα ετερόκλητων διατάξεων που καλείται κατ’ ευφημισμό ερανιστικό, μια λέξη που τελευταία χρησιμοποιείται πάρα πολύ από τα κυβερνητικά έδρανα.

Πρόκειται, ωστόσο, στην πράξη για μία πολλαπλή παραδοχή αποτυχίας. Πρώτα, αποδεικνύεται ότι δεν υπάρχει μία ολιστική προσέγγιση, μια στρατηγική για την εφαρμογή μιας συγκροτημένης πολιτικής, Αντιθέτως, κατατίθενται σκόρπιες διατάξεις χωρίς εσωτερική συνοχή και νόημα. Η δεύτερη παραδοχή είναι ότι η Κυβέρνηση αντιλαμβανόμενη τις αποτυχίες της, επιχειρεί συνεχώς να διορθώσει τα λάθη της με τα άρθρα που αποσαφηνίζουν, διορθώνουν, τροποποιούν ή καταργούν προγενέστερες διατάξεις των νομοθετημάτων των Υπουργών της.

Αναφέρθηκε, μάλιστα, στις επιτροπές ότι με το σημερινό νομοσχέδιο τροποποιούνται δώδεκα νόμοι που θεσπίστηκαν από το 2020 έως σήμερα. Τι δείχνει αυτό; Ότι η νομοθέτηση σας είναι ελλιπής και πρόχειρη. Επομένως, είτε απουσιάζει η μεταρρυθμιστική πνοή για την οποία, επαίρονταν τα κυβερνητικά στελέχη είτε υπάρχει ανικανότητα. Όπως και να έχει, η αποτυχία είναι πασίδηλη.

Σήμερα συζητάμε ένα νομοσχέδιο για το οποίο δεν υπήρξε επαρκής διαβούλευση, ούτε νομοπαρασκευαστική επιτροπή ούτε καν τήρηση των κοινοβουλευτικών διαδικασιών, καθώς εισήλθε στις επιτροπές μόνο μια ημέρα μετά από την κατάθεσή του, πλήρης και ολική καταστρατήγηση δηλαδή, της νομοθετικής διαδικασίας.

Ωστόσο, φτάνοντας στις διατάξεις του νομοσχεδίου ανιχνεύουμε πάρα πολλά προβληματικά σημεία. Να γίνω πιο αναλυτική. Προβλέπεται καταστρατήγηση της λειτουργίας των Κέντρων Συμβουλίων Πολεοδομικών Θεμάτων και αμφισβητήσεων και των Κεντρικών Συμβουλίων Αρχιτεκτονικής με τη μεταφορά στον πολιτικό προϊστάμενο των αρμοδιοτήτων τους, δηλαδή στον γενικό γραμματέα του Υπουργείου, ο οποίος θα αποφασίζει για σημαντικά θέματα, δηλαδή εγκρίσεις, παρεκκλίσεις από κανόνες δόμησης, κατεδαφίσεις κ.λπ.. Πλέον τα προαναφερθέντα όργανα γίνονται οιονεί διακοσμητικά, ενώ ο γενικός γραμματέας έχει πλήρη ανεξαρτησία να καθορίζει μόνος του και συχνά χωρίς γνώσεις, το οικιστικό και χωροταξικό πεδίο της χώρας.

Προβλέπεται, επίσης, δέσμευση χώρου 200 MW για τα υπεράκτια αιολικά, κατά παρέκκλιση του πλαισίου προτεραιότητας, την ίδια ώρα που δεν υπάρχει καμμία μέριμνα για ηλεκτρικό χώρο σύνδεσης για τις ενεργειακές κοινότητες και τα έργα αυτοπαραγωγής που είναι στον αέρα, εύνοια δηλαδή των μεγάλων επενδύσεων, αδιαφορία για την ενεργειακή δημοκρατία και τους μικρούς επενδυτές.

Προβλέπεται κατάργηση της πρόβλεψης για εγκατάσταση φυσικού αερίου στις νέες οικοδομές, την ώρα που πανελλαδικά η χώρα βρίσκεται σε φάση αεριοποίησης το οποίο είναι το καύσιμο μετάβασης, ελέω των συμφωνιών και των διευκολύνσεων που γίνονται κεντρικά με τα συμφέροντά του χώρου. Μάλιστα, δεν απαντήθηκε από την πλευρά σας το επιχείρημα περί πιθανής αντιοικολογικής επιστροφής στη χρήση λεβήτων πετρελαίου από τους κατασκευαστές αντί για φυσικό αέριο.

Επίσης, δεν απαντήθηκε το επιχείρημα ότι αυτή η απόφαση θα έχει αρνητικές επιπτώσεις στο κόστος του φυσικού αερίου σε όλους τους χρήστες λόγω των πιθανών αυξήσεων ή μη μειώσεων των τιμολογίων χρήσης υποδομών φυσικού αερίου.

Αλλαγή του νόμου για το Πράσινο Ταμείο, το οποίο για να μην ξεχνιόμαστε συστάθηκε και χρηματοδοτήθηκε επί ΣΥΡΙΖΑ, καθώς προβλέπεται το ταμείο να αποζημιώνει την απορρύπανση από τα απόβλητα και μετά να ψάχνει το ίδιο να πληρωθεί από τον ρυπαίνοντα. Εδώ δεν ισχύει ότι ο ρυπαίνων πληρώνει. Αντί, δηλαδή, να βρεθεί και να πληρώσει ο υπαίτιος, έρχεται το Πράσινο Ταμείο ως μη όφειλε, να καταβάλλει χρήματα και να διεκδικεί μετά την αποζημίωση. Για μια ακόμα φορά δηλαδή, έχουμε εμβαλωματικές λύσεις.

Πρόβλεψη για φύτευση δέντρων σε φωτοβολταϊκούς σταθμούς. Εδώ έχουμε ένα ξεκάθαρο άλλοθι περιβαλλοντικής πολιτικής. Οι συμπολίτες μας ξέρουν πολύ καλά, ειδικά στη δυτική Μακεδονία, ότι η άναρχη και άτακτη ανάπτυξη των ΑΠΕ καταστρέφει το φυσικό τοπίο, τη γη υψηλής παραγωγικότητας, την κτηνοτροφία, τη μελισσοκομία, τα οικοσυστήματα και τις περιοχές με δασικό πλούτο. Η υποχρέωση για φύτευση πρακτικά δεν θα τηρηθεί, γιατί όπως αναφέρθηκε από τους αρμόδιους φορείς στην ακρόαση είναι μια φενάκη. Στάχτη, δηλαδή, στα μάτια των πολιτών που βλέπουν το φυσικό περιβάλλον να γεμίζει από πάνελ χωρίς την αναγκαία λογική εύτακτης χωροθέτησης.

Κυρίες και κύριοι συνάδελφοι, αντί να συζητάμε σήμερα την ανασύσταση των φορέων διαχείρισης προστατευόμενων περιοχών που είδαμε πόσο αναγκαίοι ήταν για την πρόληψη των πυρκαγιών και των καταστροφών, αντί να συζητάμε την επίσπευση του ειδικού χωροταξικού για τις ΑΠΕ, την ενεργειακή δημοκρατία και την προστασία του περιβάλλοντος, ανταλλάσσουμε απόψεις για την τοποθέτηση φωτοβολταϊκών σε κλιμακοστάσια και ανελκυστήρες.

Αντί να συζητάμε για τις αδιανόητες ελλείψεις σε δασολόγους, δασοπόνους και σε μηχανικούς του δημοσίου, καθώς όπως πληροφορηθήκαμε προκύπτουν συνεχώς παραιτήσεις ακόμα και αρνήσεις διορισμών σε έναν κλάδο με μεγάλο μέσο όρο ηλικίας, συζητάμε για να μπουν δέντρα στα φωτοβολταϊκά, για να κρύψουμε, δηλαδή και να φτιασιδώσουμε το όνειδος της κυβερνητικής ανικανότητας και στον τομέα των ΑΠΕ.

Αυτά θα έπρεπε να συζητάμε, να καταθέσουμε απόψεις και να λύνουμε υπαρκτά προβλήματα και όχι προκλητικές ρυθμίσεις, επικοινωνιακά πυροτεχνήματα και ετερόκλητες διατάξεις που δεν απαντούν στα φλέγοντα ζητήματα της χώρας και του περιβάλλοντος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοί, ακολουθεί η επόμενη ομιλήτρια η οποία είναι η κ. Αικατερίνη Σπυριδάκη, Βουλευτής του ΠΑΣΟΚ - Κινήματος Αλλαγής.

**ΑΙΚΑΤΕΡΙΝΗ ΣΠΥΡΙΔΑΚΗ:**  Ευχαριστώ, κυρία Πρόεδρε.

Κυρίες και κύριοι συνάδελφοι, τα περιβαλλοντικά θέματα σχετίζονται άμεσα ή έμμεσα με το αναπτυξιακό μοντέλο μιας χώρας. Έχουμε τονίσει επανειλημμένα ότι απαιτείται αλλαγή του μοντέλου ανάπτυξης. Πρέπει να ακολουθήσουμε έναν άλλο αναπτυξιακό δρόμο που θα θέτει στο επίκεντρο την κοινωνική συνοχή και τις ανάγκες του ανθρώπου αλλά θα σέβεται και θα προστατεύει το περιβάλλον.

Η στρεβλή οικονομική ανάπτυξη και οι λανθασμένες διαχρονικά επιλογές, υποβαθμίζουν ποιοτικά και ποσοτικά το φυσικό περιβάλλον, προτάσσοντας την οικονομική ωφέλεια έναντι της προστασίας του φυσικού και πολιτιστικού κεφαλαίου.

Συχνά οι ευρωπαϊκές κατευθύνσεις προσκρούουν σε στρεβλώσεις και παρωχημένες πολιτικές που συνεχίζουν να ταλανίζουν το σύστημα διοίκησης της χώρας μας. Απόδειξη η πρόσφατη παραπομπή της χώρας μας στο Ευρωπαϊκό Δικαστήριο για τρεις υποθέσεις.

Η Κομισιόν αποφάσισε την παραπομπή διότι αρνηθήκαμε να συμμορφωθούμε με τους ευρωπαϊκούς κανονισμούς. Οι δύο από αυτές αφορούν στο περιβάλλον. Η μία αναφέρεται στη μη επικαιροποίηση των σχεδίων αντιμετώπισης πλημμυρικών κινδύνων που συνδέονται ευθέως με την προστασία του φυσικού περιβάλλοντος, της πανίδας, της χλωρίδας και των ανθρώπινων ζωών. Η δεύτερη αφορά στη χωματερή της Ζακύνθου που δεν πληροί προϋποθέσεις λειτουργίας, με ό,τι αυτό συνεπάγεται για το περιβάλλον και την υγεία των πολιτών.

Η βαριά βιομηχανία μας, ο τουρισμός, στηρίζεται στην αξιοποίηση του φυσικού περιβάλλοντος, των τοπίων, των προϊόντων και των πολιτιστικών μνημείων μας. Δεν νοείται, όμως, να μην προστατεύονται τα συγκριτικά πλεονεκτήματα της χώρας μας. Ευθύνεται η ανοχή, η αδυναμία και ενίοτε η συνέργεια της πολιτείας. Η έλλειψη σαφούς χωροταξικού σχεδιασμού και τα μπρος πίσω των σχετικών ρυθμίσεων, η καθυστέρηση στη συνάρτηση δασικών χαρτών και τα προβλήματα Κτηματολογίου, η διαφθορά, η έλλειψη αυστηρού χωροταξικού σχεδιασμού, τα νομικά παραθυράκια, το πελατειακό σύστημα αλλά και η υποστελέχωση ελεγκτικών υπηρεσιών οδηγούν στην κακοποίηση του περιβάλλοντος.

Δεν εξαιρώ των ευθυνών εκείνους τους πολίτες που, είτε λόγω οικονομικών συμφερόντων είτε ελλιπούς εκπαίδευσης, συμβάλλουν στην υποβάθμιση του περιβάλλοντος. Απαιτείται διαμόρφωση περιβαλλοντικής συνείδησης μέσα από περιβαλλοντική εκπαίδευση την οποία το Υπουργείο Παιδείας έχει υποβαθμίσει. Δεν εξαιρώ και όσες δημοτικές αρχές δεν αναλαμβάνουν τις ευθύνες τους στα περιβαλλοντικά ζητήματα. Μεγαλύτερη ευθύνη φέρουν, όμως, οι κατασκευαστικές εταιρείες που με διάφορα μέσα επιρροής εξασφαλίζουν μεγάλη μερίδα δημοσίων επενδύσεων, ουσιαστικά, κατευθύνοντας και επιλέγοντας εκείνες τα απαιτούμενα έργα. Εύστοχα ο νεοεκλεγείς Δήμαρχος Αθήνας Χάρης Δούκας επεσήμανε ότι οι εργολάβοι οφείλουν με περιβαλλοντικούς όρους να κατασκευάζουν έργα που ο δήμος έχει αποφασίσει να υλοποιήσει και όχι όσα συμφέρουν και με τον τρόπο που συμφέρουν εκείνες.

Κυρίες και κύριοι συνάδελφοι, η μετάβαση σε μια βιώσιμη και πράσινη οικονομία προϋποθέτει ένα ολοκληρωμένο περιβαλλοντικό και ολιστικό σχέδιο. Το συζητούμενο νομοσχέδιο χαρακτηρίστηκε από τον κύριο Υπουργό ως ερανιστικό, συνήθης κυβερνητική δικαιολογία για την απουσία ολοκληρωμένου σχεδιασμού, με σκόρπιες διατάξεις για πολεοδομία, χωροταξία, περιβάλλον και ενέργεια, χωρίς κάποια σύνδεση μεταξύ τους. Εύστοχα παρατήρησε ο ειδικός αγορητής μας Μανώλης Χριστοδουλάκης ότι είναι ένα νομοσχέδιο-σκούπα, χαμηλών πολεοδομικών προσδοκιών και φτωχού περιβαλλοντικού προσήμου. Όμως, το θέμα της προστασίας του περιβάλλοντος είναι πολύπλευρο και πολυδιάστατο και για αυτό είναι αναγκαία η ολιστική προσέγγισή του.

Ο χωροταξικός σχεδιασμός, οι όροι δόμησης και χρήσης γης, η διαχείριση αποβλήτων και απορριμμάτων, η παραγωγή και η χρήση καθαρής ενέργειας, η προστασία των δασών, των οικολογικών συστημάτων, η πρόληψη και η προστασία έναντι της περιβαλλοντικής κρίσης, η αποκατάσταση κάθε περιβαλλοντικής ζημιάς και τέλος οι περιβαλλοντικοί όροι λειτουργίας κάθε οικονομικής δραστηριότητας είναι βασικά πεδία εφαρμογής περιβαλλοντικών πολιτικών. Οι κυβερνητικές επιδόσεις σε αυτά είναι απογοητευτικές.

Είδαμε στη Θεσσαλία την απουσία σχεδίου πρόληψης αλλά και αντιμετώπισης απέναντι σε ακραία καιρικά φαινόμενα, αλλά και σήμερα την πλήρη έλλειψη σχεδίου αποκατάστασης των ζημιών αλλά και σχεδίου περιβαλλοντικής αποκατάστασης. Η Κυβέρνηση, όχι μόνο δεν προστάτευσε το κόσμημα της βιοποικιλότητας της χώρας, το δάσος της Δαδιάς, αλλά προτίθεται να τοποθετήσει αιολικά πάρκα σε περιοχές NATURA στο νότιο δασικό σύμπλεγμα του Έβρου, αγνοώντας την αρνητική γνωμοδότηση του ΟΦΥΠΕΚΑ. Η προστασία των δασών από τις πυρκαγιές είναι ανύπαρκτη και ο συντονισμός για τη δασοπυρόσβεση ελλιπής. Η αντιμετώπιση των εποχικών πυροσβεστών απαράδεκτη. Αντί εκπαίδευσης και αποζημίωσης, ρεπό και αδειών, η Κυβέρνηση τους απολύει και δεν τους απορροφά στο Πυροσβεστικό Σώμα που χρειάζεται ενίσχυση.

Η κλιματική κρίση επιτάσσει την αλλαγή του μοντέλου διαχείρισης των δασικών οικοσυστημάτων, ώστε να αναδειχθεί ο πολυλειτουργικός ρόλος τους. Μοντέλα αειφόρου διαχείρισης των δασών συνδέουν άμεσα την ορεινή οικονομία με τη δασική παραγωγή και την αναψυχή. Εσχάτως η Κυβέρνηση αναγνώρισε την αναγκαιότητα ολοκληρωμένης διαχείρισης των δασικών οικοσυστημάτων αλλά δεν προσδιόρισε σχέδιο, χρονοδιάγραμμα, ούτε τους αναγκαίους ανθρώπινους και οικονομικούς πόρους. Η τεράστια προσφορά του δάσους καθιστά επιτακτικό τον εκσυγχρονισμό και την ενίσχυση των δασικών υπηρεσιών. Στην Κρήτη η εξέταση χιλιάδων αντιρρήσεων για δασικούς χάρτες καρκινοβατεί, προκαλώντας πρόσθετα προβλήματα. Το Υπουργείο κωφεύει στις εκκλήσεις για στελεχιακή ενίσχυση και επιτροπών εξέτασης αντιρρήσεων.

Κυρίες και κύριοι συνάδελφοι, η παραγωγή και η διάθεση καθαρής ενέργειας συνδέονται με τη δημοκρατία και την αποκέντρωση για όλο το εύρος του ενεργειακού τομέα στους καταναλωτές και τους εργαζόμενους. Θέλουμε οι πολίτες να παράγουν και να χρησιμοποιούν ανανεώσιμη ενέργεια, συμβάλλοντας στην κοινωνική αποδοχή των ΑΠΕ αλλά και στην ενεργειακή επάρκεια. Η Κυβέρνηση αναγνωρίζει μεν τη σημασία των ΑΠΕ αλλά δεν αυξάνει τον ηλεκτρικό χώρο, μέσω ενίσχυσης των δικτύων. Η επέκταση και η ενίσχυση των δικτύων καθυστερούν αδικαιολόγητα με αποτέλεσμα ώριμα έργα να αναζητούν χώρο στο δίκτυο.

Με το νομοσχέδιο αυτό η Κυβέρνηση αντί να ενισχύει τα δίκτυα, δεσμεύει ηλεκτρικό χώρο για την τεχνολογία των πλωτών θαλάσσιων αιολικών πάρκων. Τον Αύγουστο του 2022, η Κυβέρνηση διαμοίρασε τον ηλεκτρικό χώρο προς όφελος των λίγων και των ισχυρών. Σήμερα συνεχίζει την ίδια πολιτική. Ενώ υπάρχουν μπλοκαρισμένα έργα, νομοθετεί για έργα του 2030. Ο ηλεκτρικός χώρος είναι δημόσιο αγαθό και όχι ιδιωτική περιουσία της Κυβέρνησης. Δεν μπορεί να αποφασίζει τη δέσμευσή του χωρίς διάλογο και συμμετοχή φορέων της αυτοδιοίκησης.

Ο κλάδος της πληροφορικής πρέπει να ενισχυθεί αλλά με σεβασμό στους βασικούς πολεοδομικούς κανόνες, ώστε να μην επιβαρυνθούν οι ήδη επιβαρυμένες πόλεις μας. Λάθος τα κέντρα δεδομένων να λειτουργούν σε περιοχές που δεν έχουν καθοριστεί οι χρήσεις γης και με παρεκκλίσεις του ύψους δόμησης. Το ίδιο ισχύει και για την πολεοδομική αυτονόμηση και αξιοποίηση των λιμένων που αγνοείται πλήρως η τοπική αυτοδιοίκηση. Είναι λάθος η εισαγωγή ενός νέου, ειδικού πολεοδομικού καθεστώτος, όπου όποιος αναλάβει αναπτυξιακά προγράμματα θα μπορεί με κυβερνητικές ευλογίες να κάνει ό,τι θέλει. Σωστά και η ΚΕΔΕ για μια σειρά ρυθμίσεων απαιτεί την πρόβλεψη της σύμφωνης γνώμης της αυτοδιοίκησης. Ενώ δεκτές πρέπει να γίνουν οι προτάσεις της ΕΣΑΜΕΑ, ώστε να προβλεφθεί παντού η προσβασιμότητα των ατόμων με αναπηρία.

Η παράταση λειτουργίας επιχειρήσεων που επιβαρύνουν το περιβάλλον, ακόμη και αν τα πολεοδομικά σχέδια επιβάλλουν τη μετεγκατάστασή τους, μόνο περιβαλλοντικό αποτύπωμα δεν αφήνει. Ακατανόητη η ρύθμιση εγκατάστασης φωτοβολταϊκών σταθμών σε απόσταση εκατό μέτρων από λατομεία, διότι εμποδίζεται η φυσική αποκατάσταση της χλωρίδας και της πανίδας. Ζητήσαμε την απόσυρση του άρθρου 35, διότι υποκαθιστά τη δημόσια διοίκηση και θεσμοθετείται η δυνατότητα παρέμβασης της πολιτικής ηγεσίας, δεδομένου ότι ο αρμόδιος γενικός γραμματέας καθίσταται ουσιαστικά ο εισηγητής θεμάτων και αμφισβητήσεων στα Κεντρικά Συμβούλια Πολεοδομικών Θεμάτων και στα Συμβούλια Αρχιτεκτονικής.

Κυρίες και κύριοι συνάδελφοι, μια σύγχρονη ευρωπαϊκή πολιτική πρέπει να συνδυάζει την προστασία τόσο του φυσικού όσο και του ανθρωπογενούς περιβάλλοντος. Οι εφαρμοζόμενες πολιτικές πρέπει να συνδέονται μεταξύ τους, να ισορροπούν και να συμβάλλουν σε μια βιώσιμη και αειφόρο ανάπτυξη. Σήμερα η χώρα έχει ανάγκη από σχέδιο, όραμα πολιτικό, πολιτισμικό, περιβαλλοντικό που να είναι βιώσιμο για το μέλλον.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Αγίου Δημητρίου Βοιωτίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Αγίου Γεωργίου Βοιωτίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο Βουλευτής της Νέας Δημοκρατίας κ. Μακάριος Λαζαρίδης.

Κύριε συνάδελφε, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω την τοποθέτησή μου αναπαράγοντας δύο φράσεις του Πρωθυπουργού Κυριάκου Μητσοτάκη κατά την ανάγνωση των προγραμματικών δηλώσεων της Κυβέρνησης στις 6 Ιουλίου από αυτό εδώ το Βήμα. Η πρώτη φράση: «Η πράσινη πολιτική, τελικά, είναι μια κοινωνική πολιτική που μας προσφέρει όχι απλά πράσινη ενέργεια, μας προσφέρει πιο φθηνή ενέργεια πιο φιλική κίνηση». Και η δεύτερη φράση: «Όσον αφορά τον χωροταξικό και πολεοδομικό σχεδιασμό, η σωστή οργάνωση του χώρου αποτελεί τη βασικότερη προϋπόθεση για την προσέλκυση επενδύσεων αλλά και για την προστασία του μοναδικού φυσικού και πολιτιστικού μας πλούτου. Δεν θα καταστρέψουμε τα νησιά και τα βουνά μας στον βωμό μιας άναρχης ανάπτυξης».

Πρόκειται για δύο βασικές θέσεις του κυβερνητικού προγράμματος της Νέας Δημοκρατίας για τη νέα θητεία της, δύο δεσμεύσεις που έρχονται σε συνέχεια των πρωτοβουλιών της προηγούμενης τετραετίας και σταδιακά υλοποιούνται με βάση την εντολή που μας έδωσε ο ελληνικός λαός στις εκλογές του Ιουνίου. Αφορούν το τρίπτυχο: «Μεταρρυθμίσεις – Επενδύσεις - Πράσινη Ανάπτυξη», το οποίο αποτελεί ένα κομβικό στοίχημα για την Κυβέρνηση και συνάδουν με την πάγια θέση μας ότι η οικονομική ανάπτυξη συμβαδίζει με την προστασία του περιβάλλοντος.

Πεποίθησή μας είναι η ευημερία με οικολογικό πρόσημο, κάτι το οποίο αποτυπώνεται και στο ερανιστικό νομοσχέδιο του Υπουργείου Περιβάλλοντος και Ενέργειας που συζητάμε σήμερα εδώ. Σχεδόν το σύνολο των ρυθμίσεων έχουν έντονα αναπτυξιακό όραμα και άρωμα, δίνοντας τη δυνατότητα στους επενδυτές να τοποθετηθούν, βεβαίως, υπό συγκεκριμένους όρους και κανόνες. Για παράδειγμα, τα υπεράκτια αιολικά πάρκα είναι μια χαρακτηριστική περίπτωση αυτού που αναφέρουμε.

Στο άρθρο 54, περιλαμβάνεται η εξασφάλιση επιπλέον ηλεκτρικού χώρου για την υλοποίησή τους μέχρι το τέλος του 2030. Με αυτή την εξέλιξη δίνουμε μια επιπλέον ασφαλιστική δικλίδα στους επενδυτές που σκοπεύουν να διαθέσουν τα χρήματα τους προς αυτή την κατεύθυνση και ως φαίνεται δεν είναι λίγοι αυτοί. Δεδομένου ότι η τεχνολογική ανάπτυξη υπολογίζεται να ρίξει τις τιμές στα πλωτά αιολικά πάρκα κατά 50% μέσα στην επόμενη πενταετία έως δεκαετία, σε συνδυασμό με τις οικονομίες κλίμακος που θα δημιουργηθούν, αντιλαμβανόμαστε όλοι τις προοπτικές οι οποίες ανοίγονται μπροστά μας.

Η Ελλάδα είναι σε θέση να μετατραπεί σε μια εξαγωγική ενεργειακά χώρα και οι επενδύσεις στον συγκεκριμένο τομέα να αποκτήσουν επιπλέον προστιθέμενη αξία, με ό,τι αυτό μπορεί να συνεπάγεται για το περιβάλλον και για την οικονομία μας. Την ίδια στιγμή συστήνεται μη αμειβόμενη συντονιστική επιτροπή ενεργειακής απόδοσης που έχει την ευθύνη παρακολούθησης και διαχείρισης δράσεων εξοικονόμησης ενέργειας, ενώ με κοινή απόφαση των Υπουργών Περιβάλλοντος και Ενέργειας, Εθνικής Οικονομίας και Οικονομικών και του κατά περίπτωση αρμοδίου Υπουργού, θεσπίζονται δράσεις εξοικονόμησης τελικής ενέργειας σε κτήρια, υποδομές και εγκαταστάσεις που ανήκουν ή χρησιμοποιούνται από φορείς του δημοσίου. Στο ίδιο πλαίσιο εντάσσεται και η αναβάθμιση των εγκαταστάσεων οδοφωτισμού, αρμοδιότητας Οργανισμών Τοπικής Αυτοδιοίκησης Α΄ και Β΄ Βαθμού, με σκοπό τη βελτίωση της ενεργειακής αποδοτικότητας και τη μείωση κατανάλωσης ενέργειας και της εκπομπής αερίων θερμοκηπίου.

Κυρίες και κύριοι συνάδελφοι, στις εξαιρετικά ενδιαφέρουσες ρυθμίσεις του νομοσχεδίου και με δεδομένο ότι τα τελευταία χρόνια πραγματοποιούνται μεγάλες επενδύσεις στον τομέα των κέντρων δεδομένων, μπορεί να περιληφθεί και η υπαγωγή αυτών των κέντρων σε γνωστοποίηση λειτουργίας. Δεν θα μπω σε λεπτομέρειες, άλλωστε το έκανε με εξαιρετικό τρόπο ο εισηγητής μας, ο κ. Σιμόπουλος. Ωστόσο, θέλω να επισημάνω ότι, ουσιαστικά, πρόκειται για τον καθορισμό ενός απλοποιημένου και σαφούς πλαισίου κατασκευής και λειτουργίας των κέντρων δεδομένων, προσαρμοσμένο στα ιδιαίτερα χαρακτηριστικά και τις προδιαγραφές που απαιτούνται για την προσέλκυση σχετικών επενδύσεων.

Εξαιρετικής σημασίας είναι επίσης η ενίσχυση του έργου και των δράσεων του Πράσινου Ταμείου με την άρση των διαδικαστικών κωλυμάτων, καθώς και η συνολική παρέμβαση που επιχειρούμε για τη διαχείριση και την αξιοποίηση των λιμένων προς επίλυση συσσωρευμένων προβλημάτων δεκαετιών. Έτσι, μπορούν να προχωρήσουν επιτέλους οι επενδύσεις στα μεγάλα λιμάνια, λύνοντας θέματα που αφορούν αρμοδιότητες της επιτροπής σχεδιασμού και ανάπτυξης λιμένων ή τις αλληλοεπικαλύψεις με τα εγκεκριμένα σχέδια πόλεως. Είναι μόνο κάποια από τα ωφελήματα της ψήφισης και εφαρμογής του παρόντος σχεδίου νόμου, το οποίο έχει ως κοινό παρονομαστή τη βιώσιμη ανάπτυξη υπό συγκεκριμένες προϋποθέσεις και, πάντα, με βάση το προεκλογικό μας πρόγραμμα και τις προεκλογικές μας δεσμεύσεις.

Η υπερψήφισή του από τη Βουλή θα είναι ένα ακόμα βήμα της πορείας της χώρας μας προς τα εμπρός και, υπό το εν λόγω πρίσμα, σας καλώ όλες και όλους να το κάνουμε νόμο του κράτους. Διότι, κυρίες και κύριοι συνάδελφοι του ΣΥΡΙΖΑ και της Αντιπολίτευσης συνολικά, το δίλημμα πλέον για τους πολίτες δεν είναι το Δεξιά ή Αριστερά, αλλά το μπροστά ή πίσω. Και αυτή η Κυβέρνηση, η Κυβέρνηση της Νέας Δημοκρατίας και του Κυριάκου Μητσοτάκη, οδηγούν την Ελλάδα ολοταχώς μπροστά στον δρόμο της ανάπτυξης, της προόδου και της ευημερίας, σταθερά, τολμηρά, μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, το σχέδιο νόμου του Υπουργείου Περιβάλλοντος και Ενέργειας καθορίζει τους όρους για τη δημιουργία των κέντρων δεδομένων καθώς επίσης και χωροταξικές ρυθμίσεις και ενεργειακές διατάξεις. Τα τελευταία χρόνια σε παγκόσμιο επίπεδο γίνονται επενδύσεις στον τομέα των κέντρων δεδομένων. Τα κέντρα αυτά είναι ένας χώρος με υπολογιστές και με τηλεπικοινωνιακές υποδομές όπου επιτρέπουν την αποθήκευση και την ανταλλαγή τεράστιου όγκου πληροφοριών διασφαλίζοντας την ασφάλεια και την ταχύτητα.

Η στρατηγική θέση της Ελλάδας, η οποία αποτελεί κόμβο διασύνδεσης της Ευρώπης με την Αφρική και Μέση Ανατολή και, συνεπώς και την Ασία, η οικονομική σταθερότητά της τα τελευταία χρόνια -και γνωρίζοντας ότι το 90% της διαδικτυακής παγκοσμίως κίνησης γίνεται μέσα από υποβρύχιες καλωδιακές συνδέσεις- την καθιστούν στο επίκεντρο του διεθνούς ενδιαφέροντος, αποτελώντας μία από τις ταχύτερα αναπτυσσόμενες αγορές στα κέντρα δεδομένων στην περιοχή μας, με μερικά από τα πιο καινοτόμα έργα υποδομών σε ευρωπαϊκό επίπεδο. Η Ελλάδα, μέσω της προσέλκυσης επενδύσεων αναδεικνύεται σε κέντρο ψηφιακής οικονομίας. Η φιλοξενία μεγάλων κέντρων ενισχύει την τοπική ανάπτυξη και την οικονομία, δημιουργεί θέσεις εργασίας, προσελκύοντας επενδυτές που αναζητούν τοποθεσίες εγκατάστασης με καλή ενεργειακή απόδοση, με δυνατότητα μελλοντικής επέκτασης και συνεχής τροφοδότησης με ενέργεια, εξασφαλίζοντας έτσι την αδιάκοπη διαθεσιμότητα των δεδομένων.

Το Υπουργείο δημιουργεί ένα σαφές πλαίσιο κατασκευής και λειτουργίας των κέντρων δεδομένων, αναλύοντας τους όρους δόμησης, τα πρότυπα πυροπροστασίας, τη δημιουργία θέσεων στάθμευσης στις επιτρεπόμενες χρήσεις γης. Έτσι για τη λειτουργία τους η διαδικασία αρχίζει με την υποβολή από τον φορέα αίτησης γνωστοποίησης και εκδίδεται αποδεικτικό υποβολής που με αυτό ο φορέας μπορεί να ξεκινήσει τη λειτουργία του κέντρου δεδομένων. Αρμόδια αρχή για την εφαρμογή των διατάξεων είναι η Διεύθυνση Ανάπτυξης της Περιφερειακής Ενότητας που διενεργεί ελέγχους και σε περίπτωση παραβάσεων επιβάλλεται και διοικητικό πρόστιμο. Οι διοικητικές κυρώσεις επιβάλλονται με απόφαση του οικείου περιφερειάρχη και προβλέπεται ειδική διοικητική προσφυγή. Τα κέντρα δεδομένων εμπίπτουν στην ειδική κατηγορία όπως και οι περιοχές στις οποίες μπορούν να εγκατασταθούν με βάση τις προβλεπόμενες χρήσεις γης.

Αρμόδια αρχή για την παρακολούθηση και την παροχή κατευθύνσεων ορίζεται η Διεύθυνση Δανειοδότησης Επιχειρησιακών και Επιχειρηματικών Πάρκων της Γενικής Γραμματείας Βιομηχανίας του Υπουργείου Ανάπτυξης, όπου εκεί έχουμε δύο κατηγορίες: Εκείνες που υπάγονται στο καθεστώς γνωστοποίησης και αυτές που δεν υπάγονται, οι οποίες μπορούν να λειτουργήσουν χωρίς να απαιτείται γνωστοποίηση ή έγκριση της λειτουργίας τους. Εκτός, βέβαια, από αυτό έχουν παρεμβάσεις σε άλλα ζητήματα, όπως αποπερατώνοντας τα νομίμως υφιστάμενα κτίσματα έως την εναρμόνιση του πολεοδομικού σχεδιασμού με τον Γενικό Πολεοδομικό Σχεδιασμό. Αίρονται διαδικαστικά ζητήματα που περιγράφονται στον ΓΠΣ. Διατηρείται η αρτιότητα σε μείωση του εμβαδού των ακινήτων που είναι αποτέλεσμα αναγκαστικών απαλλοτριώσεων.

Προβλέπεται η ανασύσταση του φακέλου οικοδομικής άδειας μεταβιβάσεως ακινήτων υπό όρους. Θεσπίζεται πλαίσιο για τη δραστηριότητα των έξυπνων συστημάτων μηχανικής στάθμευσης. Γίνονται συγκεκριμένες κατά τόπους παρεμβάσεις, όπως αξιοποιούνται αδόμητα οικόπεδα στο κέντρο της Αθήνας για τη δημιουργία υπαίθριων σταθμών αυτοκινήτων υπό ειδικές, βέβαια, συνθήκες. Παρατείνονται οι εγκρίσεις για τον Γενικό Πολεοδομικό Κανονισμό και τα ΣΟΑΠ σε στάδιο ολοκλήρωσης, όπως και επιταχύνεται η γνωμοδότηση των Κεντρικών Συμβουλίων Αρχιτεκτονικής. Επικαιροποιείται το υφιστάμενο πολεοδομικό πλαίσιο που εφαρμόζεται στις χερσαίες ζώνες λιμένων όπως και αναπτυξιακά προγράμματα και μελέτες διαχείρισης.

Μετατροπή υφιστάμενων χρηματοδοτικών προγραμμάτων του Πράσινου Ταμείου σε πολυετή. Απλοποιείται η καταβολή και η είσπραξη των πράσινων πόρων με ηλεκτρονικό κωδικό πληρωμής μέσω του «ΔΙΑΣ Α.Ε.» και της υπηρεσίας «IRIS» με πάροχο πληρωμής την Τράπεζα Ελλάδος. Προβλέπεται η αποζημίωση στους δασικούς συνεταιρισμούς και στους δασεργάτες κατά το έργο τους. Καταργείται η υποχρέωση εγκατάστασης δικτύου φυσικού αερίου. Προσαρμόζεται η εθνική στρατηγική των προστατευόμενων περιοχών λόγω της κλιματικής κρίσης. Για πρώτη φορά επιβάλλεται καταβολή πολεοδομικής και περιβαλλοντολογικής εισφοράς ως αντιστάθμισμα για τις παρεκκλίσεις στα υπό εξυγίανση κτήρια.

Εξαιρούνται από την κινητικότητα οι υπάλληλοι των Επιθεωρήσεων Εφαρμογής Δασικής Πολιτικής για δύο έτη. Παρατείνονται έως τη συμπλήρωση είκοσι τεσσάρων μηνών οι υφιστάμενες συμβάσεις ΙΔΟΧ για την ταχεία ολοκλήρωση των αντιπλημμυρικών έργων. Εξειδικεύονται οι κατηγορίες χρήσεως γης προς επίλυση ερευνητικών ζητημάτων και δημιουργίας ασφάλειας δικαίου. Ενισχύεται η αποκατάσταση του φυσικού περιβάλλοντος, και όταν ο ρυπαίνων δεν τις υλοποιεί του γίνεται καταλογισμός της δαπάνης. Παρατείνονται οι υφιστάμενες θέσεις εργασίας ορισμένου χρόνου σε ρυθμιστική αρχή. Παρέχεται σε υπαλλήλους ή σε μέλη του Διοικητικού Συμβουλίου της εταιρείας Παγίων ΕΥΔΑΠ που θα αναλάβουν θέσεις προϊσταμένων, διευθύνσεων της εταιρείας.

Παρέχεται η δυνατότητα ενίσχυσης του δικτύου και εγκατάστασης συστημάτων συσσωρευτών σε μη διασυνδεδεμένες νήσους. Προβλέπεται η σύσταση συμβουλίου ενεργειακά ουδέτερων πόλεων όταν η περιβαλλοντολογική αδειοδότηση σε σταθμούς ανανεώσιμων πηγών ενέργειας κινδυνεύει. Τα αιτήματα αυτά εξετάζονται κατά προτεραιότητα από το ΚΕΣΠΑ και ΠΕΣΠΑ.

Σε περιοχές που επλήγησαν από τις κακοκαιρίες γίνεται διασφάλιση υλοποίησης των σταθμών ανανεώσιμων πηγών ενέργειας, όπως και για τους μικρούς υδροηλεκτρικούς σταθμούς. Σταθμοί ανανεώσιμων πηγών που εγκαταστάθηκαν σε δάση υποχρεούνται να λαμβάνουν μέτρα δασοπυρόσβεσης και πυρανίχνευσης. Μπορεί πλέον ο ΔΕΔΔΗΕ να πραγματοποιεί εργασίες υλοτομίας υπό όρους, θέσπιση ετήσιας μείωσης ηλεκτρικής ενέργειας στο δημόσιο.

Κυρίες και κύριοι συνάδελφοι, η ανάπτυξη της τεχνολογίας αποτελεί έναν από τους βασικότερους στόχους της Κυβέρνησης του Κυριάκου Μητσοτάκη. Η χώρα μας αποτελεί πλέον έναν στρατηγικής σημασίας κόμβο για την εγκατάσταση των κέντρων δεδομένων στη Νοτιοδυτική Ευρώπη και στα Βαλκάνια. Εταιρείες κολοσσοί στην τεχνολογία, όπως η «MICROSOFT», η «LADA», η «GOOGLE» και άλλες ακόμη επενδύουν στη χώρα μας, όπως συμβαίνει στο Κορωπί, με μια μεγάλη επένδυση η οποία αλλάζει τα δεδομένα στην περιοχή.

Τέλος, το σχέδιο νόμου δημιουργεί ένα νομικό πλαίσιο για τα κέντρα δεδομένων με ξεκάθαρες διαδικασίες, καθώς επίσης, περιέχει διορθωτικές παρεμβάσεις εξάλειψης χρόνιων αγκυλώσεων προσφέροντας ένα περιβάλλον σιγουριάς για τους επενδυτές. Πρόκειται για ένα ακόμη νομοσχέδιο που πρέπει όλοι μας να το στηρίξουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Στέφανος Γκίκας, Βουλευτής της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με ένα ζήτημα που τις τελευταίες ώρες απασχολεί την Περιφερειακή Ενότητα Κέρκυρας και είναι της αρμοδιότητας του Υπουργείου Περιβάλλοντος.

Στη στρατηγική μελέτη περιβαλλοντικών επιπτώσεων του Εθνικού Προγράμματος Ανάπτυξης Υπεράκτιων Αιολικών Πάρκων, με αρχή σχεδιασμού την Ελληνική Διαχειριστική Εταιρεία Υδρογονανθράκων και Ενεργειακών Πόρων, την ΕΔΕΥΕΠ που ανακοινώθηκε προχθές, περιλαμβάνονται περιοχές που μπορούν να υποδεχθούν έργα υπεράκτιων αιολικών πάρκων ως, εν δυνάμει, περιοχές οργανωμένης ανάπτυξης των ΥΑΠ, των υπεράκτιων αιολικών πάρκων. Μάλιστα, η μελέτη προβαίνει σε εκτίμηση της ισχύος έργων ΥΑΠ που μπορεί να εγκατασταθεί σε αυτές.

Αυτές τις περιοχές προκρίθηκαν μέσα από μία δεξαμενή επιλογών που περιλαμβάνει το Εθνικό Πρόγραμμα Ανάπτυξης ΥΑΠ για έργα συνολικής ισχύος περίπου 4,9GWέως το 2030 - 2032. Η πλήρης ανάπτυξη του Εθνικού Προγράμματος, με ορίζοντα το 2050, περιλαμβάνει είκοσι πέντε περιοχές συνολικής έκτασης περίπου δύο χιλιάδων επτακοσίων τετραγωνικών χιλιομέτρων και ελάχιστης εκτιμώμενης ισχύος τα 12,4GW. Η πλειονότητα των περιοχών, συγκεκριμένα οι δεκαεννέα από τις είκοσι πέντε, ενδείκνυνται για πλωτά υπεράκτια αιολικά πάρκα, ενώ τα σταθερής έδρασης είναι της τάξης των 2GW και είναι μόνον έξι περιοχές. Στην πρώτη φάση ανάπτυξης του προγράμματος υπεράκτια αιολικά πάρκα σταθερής έδρασης προβλέπεται να αναπτυχθούν στην περιοχή των διαποντίων νήσων και στον Πατραϊκό κόλπο.

Κυρίες και κύριοι συνάδελφοι, σε ό,τι αφορά στα διαπόντια νησιά και στη χωροθέτηση του συγκεκριμένου πάρκου, υπάρχει ζήτημα. Τα διαπόντια νησιά συρρικνώνονται πληθυσμιακά επικινδύνως. Τα τελευταία τέσσερα χρόνια, με εργώδη προσπάθεια της Κυβέρνησης του Κυριάκου Μητσοτάκη, έχουν διασφαλιστεί πόροι και έχουν δρομολογηθεί σημαντικά έργα λιμενικής υποδομής, νέα λιμάνια, τόσο στα τρία διαπόντια νησιά, όσο και στην απέναντι ακτή, με γνώμονα να αυξηθεί η τουριστική δραστηριότητα, η τουριστική κίνηση, ο θαλάσσιος τουρισμός και να αναστραφεί το φαινόμενο της πληθυσμιακής συρρίκνωσης.

Στη μελέτη προτείνεται η εγκατάσταση ανεμογεννητριών ισχύος 15 MW με το επικρατέστερο μοντέλο τέτοιας ισχύος να έχει διάμετρο ρότορα διακόσια τριάντα έξι μέτρα και ύψος μέχρι και διακόσια ογδόντα μέτρα. Δηλαδή, υψηλότερο από την υψηλότερη κορυφή της Ερείκουσας ή αντίστοιχα του Μαθρακίου. Επίσης, η ίδια μελέτη προβλέπει τη δυνατότητα σ’ αυτό το πάρκο τοποθέτησης δεκάδων ανεμογεννητριών. Το σοβαρό πρόβλημα, όμως, εδώ είναι ότι το πάρκο χωροθετείται σε απόσταση μόλις ενάμισι ναυτικού μιλίου από τις ακτές των Οθωνών. Καταθέτω στα Πρακτικά σχετικό χάρτη με ψήφισμα.

(Στο σημείο αυτό ο Βουλευτής κ. Στέφανος Γκίκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημειωτέον, ότι από τις πληροφορίες που έχουμε και που φαίνεται και στο ψήφισμα του δημοτικού συμβουλίου κεντρικής Κέρκυρας, που με ομόφωνο τρόπο εναντιώνεται σε αυτή τη μορφή αιολικού πάρκου, φαίνεται ότι ο μέσος ευρωπαϊκός όρος απόστασης από τις ακτές είναι δεκατέσσερα ναυτικά μίλια για τα υφιστάμενα έργα και τριάντα τρία για τα έργα υπό αδειοδότηση.

Επίσης, σ’ αυτόν τον σχεδιασμό δεν λαμβάνεται υπ’ όψιν το συγκοινωνιακό ζήτημα των διαποντίων νήσων, οι γραμμές ναυσιπλοΐας της περιοχής, η επικοινωνία μεταξύ των νησιών, η επικοινωνία με τον Άγιο Στέφανο αυλιωτών, η επικοινωνία από την πόλη της Κέρκυρας.

Είπαμε ότι το δημοτικό συμβούλιο χτες με ομόφωνο ψήφισμα εναντιώθηκε. Εγώ θα πω κάτι διαφορετικό. Δεν είμαστε απέναντι στην πράσινη ενέργεια στα αιολικά πάρκα, αρκεί αυτά να γίνουν με τρόπο που να είναι αποδεκτά από τις τοπικές κοινωνίες και που να μην αλλοιώνουν το φυσικό περιβάλλον.

Στην προκειμένη περίπτωση παρακαλώ να εξεταστεί από το Υπουργείο αλλά και από την ΕΔΕΥΕΠ να γίνει αντί για σταθερής έδρασης, ένα υπεράκτιο πλωτό αιολικό με απόσταση πέντε έως έξι ναυτικά μίλια από τις βόρειες ακτές των διαποντίων νήσων. Δεν νομίζω ότι θα έχει κανείς αντίρρηση εκεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατανάλωσα όλο μου τον χρόνο πάνω σε αυτό το θέμα, διότι είναι μείζον και αυτή τη στιγμή συζητιέται έντονα στην Κέρκυρα.

Από εκεί και πέρα επί του νομοσχεδίου στα πολύ λίγα λεπτά που έχω, θα πω ότι είναι ένα ερανιστικό, πράγματι, νομοσχέδιο, το οποίο, όμως, έχει πάρα πολλές διατάξεις επ’ ωφελεία των επιχειρήσεων, επ’ ωφελεία των πολιτών. Λύνει προβλήματα τα οποία ήταν στάσιμα πολλά χρόνια και γι’ αυτό αξίζουν, πράγματι ,τα εύσημα στο Υπουργείο Περιβάλλοντος. Εγώ ακροθιγώς θα πω ότι είναι πολύ σημαντικό ο καθορισμός του πλαισίου λειτουργίας των όρων δόμησης κατασκευής, οι επιτρεπόμενες χρήσεις για τα data centers, είναι κάτι το οποίο έλειπε -τα data centers είναι η μόδα της εποχής- και είναι πολύ σημαντικό και εφικτό να γίνει η Ελλάδα hub ψηφιακής οικονομίας, ώστε να προσελκύσουμε εδώ σημαντικές επενδύσεις.

Επίσης, είναι πάρα πολύ σημαντικές οι πολεοδομικές ρυθμίσεις όπως η διατήρηση της αρτιότητας σε περιπτώσεις μείωσης του εμβαδού εξαιτίας αναγκαστικών απαλλοτριώσεων για τη διαπλάτυνση δημοτικών οδών. Να πω ότι ενισχύεται η σύνθεση του κεντρικού ΣΥΠΟΘΑ και αυτό είναι, επίσης, ουσιώδες για την καλύτερη λειτουργία τους. Επικαιροποιείται το υφιστάμενο πολεοδομικό πλαίσιο που εφαρμόζεται στις χερσαίες ζώνες λιμένων, για τους οποίους εγκρίνονται αναπτυξιακά προγράμματα και μελέτες διαχείρισης -επίσης, σημαντικό- και βεβαίως για το πάρκο ναυτικής παράδοσης.

Να πούμε άλλο ένα ζήτημα που θεωρώ ότι είναι επίσης ουσιώδες. Προωθούνται δράσεις και παρέχονται κίνητρα για την αναβάθμιση των εγκαταστάσεων λόγω φωτισμού αρμοδιότητας δήμων και περιφερειών και, επίσης, προβλέπεται η θέσπιση ετήσιου στόχου μείωσης των καταναλώσεων ηλεκτρικής ενέργειας των κτηρίων του δημοσίου τομέα. Σημαντικές παρεμβάσεις και στο Πράσινο Ταμείο, ιδίως αυτή που δίνει τη δυνατότητα στο ΤΑΙΠΕΔ και σε άλλους φορείς, στα πανεπιστήμια, να ανατίθενται δράσεις και να γίνονται έργα από εκεί.

Εν κατακλείδι, είναι ένα σημαντικό νομοσχέδιο ερανιστικό μεν, ουσιώδες δε και βεβαίως όλα τα κόμματα της Βουλής θα πρέπει να το υπερψηφίσουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα ερανιστικό νομοσχέδιο. Κάθε άρθρο του έρχεται ως ξεχωριστή ψηφίδα να φέρει λύση σε παθογένειες πολλών ετών, να βελτιώσει τις υπάρχουσες συνθήκες και να δώσει ώθηση στην οικονομία στο πλαίσιο ενός ευρύτερου ψηφιδωτού ζητημάτων που χρήζουν παρέμβασης και μάλιστα ορισμένα από αυτά άμεσης και επιτακτικής.

Στο παρόν νομοσχέδιο εμπεριέχονται, λοιπόν, ζητήματα χωροταξικά και πολεοδομικά, ενεργειακά, θέματα λειτουργίας των κέντρων δεδομένων, στάθμευσης και φυσικά περιβαλλοντικά, ενώ ταυτόχρονα προτείνονται άρθρα με διοικητικό περιεχόμενο με σκοπό την αύξηση της ευελιξίας σε όλα τα παραπάνω ζητήματα.

Αναλυτικότερα, εισάγονται στην αρχή του υπό συζήτηση σχεδίου νόμου διατάξεις που αφορούν την αναβάθμιση του πλαισίου των κέντρων δεδομένων ή data centers, όπως είναι ευρύτερα γνωστά. Καθορίζεται έτσι το πλαίσιο λειτουργίας των data centers, ρυθμίζονται ζητήματα που αφορούν στις πολεοδομικές τους απαιτήσεις. Μιλάμε για αναγκαίες μεταρρυθμίσεις η απουσία των οποίων θα σήμαινε τη διαρκή παρεμπόδιση της ίδιας της λειτουργίας τους από σκοπέλους που θα συναντούσαν, ενώ και οι πολεοδομικές διατάξεις που ισχύουν μέχρι σήμερα δεν ανταποκρίνονται στις ειδικές απαιτήσεις που υφίστανται για κτήρια αυτού του τύπου. Μέτρα απαραίτητα για τη συνεχιζόμενη αναπτυξιακή πολιτική της Κυβέρνησης της Νέας Δημοκρατίας, καθώς ήδη κολοσσοί όπως η «MICROSOFT» κατευθύνονται προς τη χώρα μας, με την τελευταία να κάνει μέσω των data centers τη μεγαλύτερη επένδυσή της στην Ελλάδα κατά τα είκοσι οκτώ χρόνια της παρουσίας της στη χώρα μας.

Οι επενδύσεις για κέντρα δεδομένων και υποθαλάσσια καλώδια οπτικών ινών ωριμάζουν διαρκώ, με άμεσο στόχο στα επόμενα πέντε χρόνια η πατρίδα μας να είναι πανίσχυρος περιφερειακός κόμβος δεδομένων στη δεύτερη θέση στη Μεσόγειο μετά την πρώτη που είναι η Μασσαλία.

Για να μιλήσουμε με αριθμούς αναμένονται κεφάλαια άνω των 1,2 δισεκατομμυρίου δολαρίων σε ορίζοντα πενταετίας για την ανάπτυξη data centers, με τις επενδύσεις αυτού του είδους στην Ελλάδα να αυξάνονται με ρυθμό της τάξης του 8,8% ετησίως από σήμερα έως και το 2028.

Στη συνέχεια, με τα Κεφάλαια Τρίτο και Έκτο του νομοσχεδίου εισάγονται ρυθμίσεις μέσω των οποίων επιταχύνονται οι πολεοδομικές διαδικασίες και η έκδοση των απαραίτητων οικοδομικών αδειών και ξεπερνιούνται άλλες γραφειοκρατικές δυσχέρειες. Βελτιώνουμε έτσι την καθημερινή ζωή των πολιτών και τους απαλλάσσουμε από τη βάσανο των χρονοβόρων και κοστοβόρων διαδικασιών, ενώ στηρίζουμε ταυτόχρονα και την ανάπτυξη.

Επιτρέψτε μου να σταθώ ιδιαίτερα στο άρθρο 11, με το οποίο εισάγονται ρυθμίσεις για τη διαχείριση και αξιοποίηση λιμένων και απαγκιστρώνονται έτσι οι επενδύσεις στα λιμάνια μας, με την επίλυση θεμάτων που αφορούν αρμοδιότητες της Επιτροπής Σχεδιασμού και Ανάπτυξης Λιμένων. Είναι το επόμενο βήμα για να τρέξουμε ακόμα περισσότερα αναπτυξιακά προγράμματα και να προσελκύσουμε επενδύσεις χωρίς γραφειοκρατικές αγκυλώσεις, όπως αυτή που ήδη βρίσκεται σε εξέλιξη στη μαρίνα Αργοστολίου, η οποία μετά την ολοκλήρωσή της θα ενισχύσει καταλυτικά το τουριστικό προϊόν της Κεφαλλονιάς.

Σαφώς και δεν μπορούν να λείπουν και παρεμβάσεις που αφορούν δράσεις προστασίας του περιβάλλοντος και αυτό συμβαίνει με την αντιμετώπιση του ζητήματος αξιοποίησης των πόρων του Πράσινου Ταμείου, της περαιτέρω ώθησης για ΑΠΕ και της προσαρμογής, εν τέλει, στην κλιματική κρίση.

Έτσι, με το παρόν νομοσχέδιο προσαρμόζεται περαιτέρω η εθνική στρατηγική για τη βιοποικιλότητα και το σχέδιο δράσης για τη διατήρηση των προστατευόμενων περιοχών με τη ρύθμιση ακαμψιών που συναντώνται μέχρι σήμερα στη νομοθεσία, ώστε να ανταποκρίνονται στις ανάγκες της κλιματικής κρίσης καθώς και στις πολιτικές εξελίξεις σε ευρωπαϊκό και παγκόσμιο επίπεδο.

Ταυτόχρονα, ενισχύεται η προσπάθεια της χώρας για αξιοποίηση εναλλακτικών πηγών ενέργειας με διατάξεις που αφορούν στη χωροθέτηση και την εγκατάσταση ΑΠΕ σε συγκεκριμένες περιοχές. Για παράδειγμα, για λόγους ενεργειακής εξοικονόμησης θα επιτρέπεται πλέον η εγκατάσταση φωτοβολταϊκών σε απολήξεις κλιμακοστασίων εφόσον τηρούν συγκεκριμένη κλίση για την προστασία από το νερό της βροχής.

Παράλληλα, λαμβάνεται υπ’ όψιν η αναβάθμιση του φυσικού περιβάλλοντος και ο περιορισμός της οπτικής όχλησης από την εγκατάσταση των φωτοβολταϊκών σταθμών και καθίσταται υποχρεωτική η φύτευση φυτοφραχτών και δενδροστοιχιών περιμετρικά ή και εντός των εγκαταστάσεών τους, καθώς και η συντήρηση αυτών καθ’ όλη τη διάρκεια της λειτουργίας τους.

Επιπλέον, μεταξύ άλλων, δίνεται η δυνατότητα σε σταθμούς ΑΠΕ- για τους οποίους καθυστερεί η έκδοση ή η τροποποίηση της απόφασης περιβαλλοντικής αδειοδότησης και ως εκ τούτου κινδυνεύει υλοποίησή τους- να προχωρήσουν σε αίτημα προς το ΚΕΣΠΑ ή το ΠΕΣΠΑ για αξιολόγηση των έργων τους προκειμένου να επιταχυνθούν οι διαδικασίες.

Ειδική μέριμνα υπάρχει, φυσικά, και για υλοποίηση των σταθμών ΑΠΕ, οι οποίοι αναπτύσσονται στις περιοχές που επλήγησαν από τις κακοκαιρίες «Daniel» και «Elias».

Τέλος, δημιουργούνται οι κατάλληλες συνθήκες για την έγκαιρη στελέχωση και λειτουργία της ΡΑΑΕΥ και της Εταιρείας Παγίων ΕΥΔΑΠ και λαμβάνονται μέτρα για το εξαιρετικά κρίσιμο ζήτημα της πρόληψης και αποκατάστασης της ρύπανσης από απόβλητα.

Κυρίες και κύριοι συνάδελφοι, θέλω να απευθυνθώ στην Αντιπολίτευση και να σας καλέσω να ψηφίσετε έστω και κάποια άρθρα, αν όχι ολόκληρο το νομοσχέδιο, καθώς είναι αδύνατο να διαφωνείτε με το σύνολο των προτάσεων που εμπεριέχονται σε αυτό. Η στείρα άρνηση των πάντων λειτουργεί μόνο ως υπεκφυγή για να μην αντιμετωπίσετε την πραγματικότητα η οποία είναι πως η Κυβέρνηση του Κυριάκου Μητσοτάκη και της Νέας Δημοκρατίας δίνει πραγματικές λύσεις σε πραγματικά προβλήματα και συνεχίζει την ανοδική πορεία της πατρίδας μας με πυξίδα την ανάπτυξη.

Θα ήθελα, τέλος, να συγχαρώ την ηγεσία του Υπουργείου Περιβάλλοντος και Ενέργειας για αυτό το ενδιαφέρον και προοδευτικό νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μιχάλης Κατρίνης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κυρία Πρόεδρε, θα ήθελα να πάρω τον λόγο μετά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ,θέλετε να προηγηθείτε;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όχι, δεν θα πάρω τη σειρά του κυρίου συναδέλφου.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ήταν, ίσως, πιο δόκιμο.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Σωστά, κυρία Πρόεδρε, θα ήταν πιο δόκιμο γιατί εδώ, δυστυχώς, υιοθετείται μια πρακτική για την οποία κάποια στιγμή θα πρέπει και η Διάσκεψη και ο Πρόεδρος της Βουλής να δώσουν μια λύση. Δεν γίνεται στα νομοσχέδια να ομιλεί ο αρμόδιος Υπουργός στο τέλος της συνεδρίασης και να μη δίνεται η δυνατότητα στους Κοινοβουλευτικούς Εκπροσώπους να απαντούν, να ερωτούν. Άρα, αυτό -αν μας ακούει ο Πρόεδρος ή εάν μπορείτε, θα ήθελα να το μεταφέρετε- θα πρέπει να διευκρινιστεί, ώστε να δοθεί και σαν οδηγία για όλες τις συνεδριάσεις.

Κυρίες και κύριοι συνάδελφοι, η σημερινή συζήτηση του νομοσχεδίου διεξάγεται στον απόηχο της χθεσινής συζήτησης στην Ολομέλεια κατά την οποία ο Πρωθυπουργός και η Κυβέρνηση για μία ακόμη φορά έκαναν επίδειξη αλαζονείας αλλά και αυταρέσκειας, πείθοντας και τον πλέον ανυποψίαστο πολίτη ότι, πραγματικά, τους διακρίνει έλλειψη ενσυναίσθησης.

Με αφορμή τις καταστροφές στη Θεσσαλία από τις πλημμύρες αλλά και στον Έβρο από τις πυρκαγιές -όχι όμως μόνο στον Έβρο, ήταν πολλές οι περιπτώσεις όπου είχαμε πυρκαγιές το καλοκαίρι- η Κυβέρνηση, διά του κυρίου Πρωθυπουργού ήρθε εδώ με διάφορα επιχειρήματα. Να τα πάρει πίσω μερικά από αυτά. Είπε πως για ό,τι έγινε φταίνε οι άλλοι οι προηγούμενοι. Μόνο που και οι άλλοι αλλά και οι προηγούμενοι είναι αυτοί που κυβερνούσαν και τότε και σήμερα. Είναι τα ίδια πρόσωπα απλώς σε άλλες θέσεις.

Μας είπαν, επίσης, ότι για όλα φταίει η κλιματική αλλαγή που χρησιμοποιείται είτε ως άλλοθι είτε ως τσιμέντο. Γιατί λέω ως τσιμέντο; Διότι, όπου έχει κενά η επιχειρηματολογία της Κυβέρνησης, ρίχνουμε και μία μεγάλη δόση κλιματικής αλλαγής, για να τα καλύψει.

Ακόμα μας είπαν ότι αφού οι επιστήμονες του Αστεροσκοπείου εκθέτουν την Κυβέρνηση, η Κυβέρνηση πολύ απλά καταργεί την αυτοτέλειά τους και τους εντάσσει στην Πολιτική Προστασία για να τους ελέγξει.

Και όπου η Κυβέρνηση στριμώχνεται, πέφτει και το επιχείρημα του 41%, που στο μυαλό κάποιων οδηγεί στην παραγραφή των πάντων. Θα το δούμε αυτό πιθανότατα και αύριο. Οξύμωρο, βέβαια, γιατί από τη μία ο κύριος Πρωθυπουργός λέει και υποδεικνύει στους Υπουργούς του και στα στελέχη του να μη χρησιμοποιούν το 41% ως ένδειξη αλαζονείας, από την άλλη όμως και ο ίδιος χθες όταν στριμώχτηκε, χρησιμοποίησε αυτό το επιχείρημα για να μας πείσει ότι η Κυβέρνησή του τα κάνει όλα σωστά, γιατί αντιλαμβάνεται σωστά την πραγματικότητα και τα προβλήματα.

Για όλα, λοιπόν, τα κακώς κείμενα φταίνε οι άλλοι. Αυτή είναι η μόνιμη επωδός της Κυβέρνησης.

Οι μόνοι που δεν φταίνε ποτέ είναι ο Πρωθυπουργός και οι Υπουργοί και, βεβαίως, η Κυβέρνηση, που σε κάθε πρόβλημα δεν αναζητά λύσεις αλλά αναζητά δικαιολογίες. Και ,πράγματι ,δικαιολογίες έχετε πάρα πολλές, κύριοι της Κυβέρνησης, ρεαλιστικές προτάσεις και λύσεις δεν έχετε και γι’ αυτό και χθες δεν ακούσαμε κάτι συγκεκριμένο με στοχοθεσία, με χρονοδιαγράμματα, με ενέργειες που θα γίνουν και κυρίως δεν άκουσαν όχι εμείς,αλλά οι άνθρωποι στη Θεσσαλία και στον Έβρο που περιμένουν να ακούσουν ένα ολοκληρωμένο σχέδιο ανασυγκρότησης για τις περιοχές που υπέστησαν πρωτοφανή καταστροφή το καλοκαίρι, ένα σχέδιο ανασυγκρότησης που δεν το περιμένουν μόνο οι κάτοικοι στη Θεσσαλία, στον Έβρο, στη Ρόδο ή στην Εύβοια αλλά το περιμένουν οι κάτοικοι στην Ηλεία.

Πριν από δύο χρόνια ο Πρωθυπουργός επισκέφθηκε την Αρχαία Ολυμπία και υποσχέθηκε σχέδιο ανασυγκρότησης. Η «ΔΙΑΝΕΟΣΙΣ» εκπόνησε μελέτη. Δεν υπάρχουν πόροι, δεν υπάρχουν διαγράμματα, δεν υπάρχει τίποτα, όπως και στην Εύβοια για την οποία εξαγγέλθηκαν πάρα πολλά, καλλιεργήθηκαν πάρα πολύ μεγάλες προσδοκίες από τα πρωθυπουργικά και κυβερνητικά χείλη, αλλά, δυστυχώς, είναι πολύ κατώτερα του αναμενόμενου τα αποτελέσματα μέχρι στιγμής. Άρα ο κύριος Πρωθυπουργός, είτε δεν έχει αντιληφθεί είτε επιλέγει να υποτιμά το μέγεθος του προβλήματος και, κυρίως, το αποτύπωμα της καταστροφής στη Θεσσαλία όπως και στις υπόλοιπες περιοχές.

Απέναντι, λοιπόν, σε αυτή τη στρατηγική υποτίμησης και υποβάθμισης των προβλημάτων και της δύσκολης κατάστασης που βιώνουν οι πληγέντες -και όχι μόνο οι πληγέντες, οι κάτοικοι των περιοχών που επλήγησαν- ο Πρόεδρος του ΠΑΣΟΚ ήρθε εδώ σε αυτή την Αίθουσα με συγκεκριμένες προτάσεις. Γιατί; Γιατί η τεράστια καταστροφή που έπληξε τη Θεσσαλία, αντιμετωπίζεται μόνο με τη διαμόρφωση και εφαρμογή ενός ολιστικού σχεδίου που θα υπερβαίνει τον τετραετή κύκλο της εκάστοτε Κυβέρνησης, ενός σχεδίου που η υλοποίησή του θα γίνεται από ανεξάρτητο φορέα που θα δουλέψει στα πρότυπα των Ολυμπιακών Αγώνων και θα λειτουργεί ανεξάρτητα από την εκάστοτε κυβέρνηση, ακριβώς για να έχει και συνέχεια αλλά και σαφές χρονοδιάγραμμα και στοχοθεσία. Και, βεβαίως, το σχέδιο αυτό αφορά την παραγωγική ανασυγκρότηση της Θεσσαλίας, την ανασύσταση του φυτικού και ζωικού κεφαλαίου, τη στήριξη της επιχειρηματικότητας και την ενίσχυση της εργασίας. Κανένας από την Κυβέρνηση δεν έχει καταλάβει, δεν μιλά -αναρωτιέμαι, πραγματικά, είναι αδιανόητο- για την απώλεια εισοδήματος που έχουν οι κάτοικοι των περιοχών που υφίστανται πλημμύρες, πυρκαγιές, καταστροφές και οι οποίοι παίρνουν κάποια στήριξη προσωρινή, αλλά κανένας δεν ασχολείται για τα επόμενα χρόνια που δεν θα μπορούν να έχουν παραγωγή πώς θα καλύψουν το απολεσθέν εισόδημα.

Παράλληλα με την πρόταση αυτή το ΠΑΣΟΚ αναλαμβάνει πρωτοβουλία σε συνεργασία με την τοπική κοινωνία και τους επιστήμονες -αυτό που δεν κάνει, δηλαδή, η Κυβέρνηση- για τη διαμόρφωση μιας ολοκληρωμένης και συνεκτικής πρότασης για την αναζωογόνηση του σπάνιου οικοσυστήματος της Δαδιάς και των καμένων εκτάσεων σε Ροδόπη, αλλά και Έβρο.

Σε ό,τι αφορά τις αναφορές της Κυβέρνησης για την κλιματική κρίση, θα έλεγα ότι όλες μα όλες στην κυριολεξία ελέγχονται για την ειλικρίνειά τους. Να θυμίσω ότι τον περασμένο Ιούνιο οι Ευρωβουλευτές της Νέας Δημοκρατίας και του Λαϊκού Κόμματος καταψήφισαν στο Ευρωπαϊκό Κοινοβούλιο τον νόμο για την αποκατάσταση της φύσης, που διαμορφώθηκε και ψηφίστηκε από τους Σοσιαλδημοκράτες, την Αριστερά, τους Πράσινους και τους Φιλελεύθερους. Ποιοι δεν ψήφισαν; Μόνο οι Ευρωβουλευτές της Νέας Δημοκρατίας που κόπτονται κατά τ’ άλλα για την κλιματική κρίση και την αντιμετώπισή της.

Από εκεί και πέρα η κλιματική κρίση που τόσο συχνά την επικαλείστε, δεν δικαιολογεί ούτε τη μη υλοποίηση αντιπλημμυρικών έργων ούτε την εμφανή ανεπάρκεια του κρατικού μηχανισμού στη Θεσσαλία ούτε την επιτελική ανικανότητα που διαπίστωσαν όλοι οι Έλληνες κατά τις πυρκαγιές του καλοκαιριού από το επιτελικό κράτος. Όταν τον Ιούνιο ο κύριος Πρωθυπουργός επισκεπτόταν την Πολιτική Προστασία και μιλούσε τότε για επάρκεια εναέριων πυροσβεστικών μέσων δεν υπήρχε το επιχείρημα της κλιματικής κρίσης, γιατί πολύ απλά τότε δεν είχαμε πυρκαγιές και φωτιές οι οποίες εξέθεσαν ανεπανόρθωτα το επιτελικό κράτος για το οποίο περηφανεύτηκε και χθες σε αυτή εδώ την Αίθουσα ο κύριος Πρωθυπουργός. Κλιματική κρίση, λοιπόν, που αποτελεί μία από τις μεγαλύτερες προκλήσεις ανεβάζοντας στο κορυφαίο επίπεδο τις πολιτικές για το περιβάλλον και τη βιώσιμη ανάπτυξη.

Πώς όμως αντιλαμβάνεται η Κυβέρνηση και οι φίλα προσκείμενοι σε αυτή την έννοια της βιωσιμότητας; Μήπως όπως τον «Μεγάλο Περίπατο» που προκάλεσε πολύ περισσότερα προβλήματα απ’ όσα φιλοδοξούσε να λύσει με μεγάλη κατασπατάληση πόρων;

Πώς αντιλαμβάνεται η Κυβέρνηση την ενίσχυση της πολιτικής προστασίας, όταν η απορροφητικότητα του προγράμματος «ΑΙΓΙΣ» επί της δικής της θητείας είχε φτάσει στο 1%; Και δεν το λέμε εμείς αυτό το λέει ο αρμόδιος Υπουργός, ο κ. Κικίλιας.

Η Κυβέρνηση επιδίδεται συχνά στην επίρριψη ευθυνών σε όλους τους άλλους και εμμέσως και υπαινικτικά αναφέρθηκε σε ευθύνες της αυτοδιοίκησης, σχετικά με την υλοποίηση αντιπλημμυρικών έργων. Μήπως όμως δεν είναι δικοί σας αυτοί οι περιφερειάρχες οι οποίοι δεν έκαναν αυτά τα έργα; Ή μήπως οι ίδιοι δεν είναι αυτοί που τους στηρίξατε για να επανεκλεγούν ενώ τους κατηγορούσατε, τους «αδειάζατε», ότι δεν είχαν δράσει εγκαίρως.

Κυρίες και κύριοι συνάδελφοι, το νομοσχέδιο που έφερε προς ψήφιση η Κυβέρνηση αποτελείται από ένα πλήθος αποσπασματικών διατάξεων -αναφέρθηκε νομίζω πολύ αναλυτικά ο εισηγητής μας, ο Μανώλης Χριστοδουλάκης- σε πολλές περιπτώσεις φωτογραφικών -το τονίζουμε αυτό- που συνιστούν παρεκκλίσεις από την υφιστάμενη νομοθεσία. Και βέβαια οι παρεκκλίσεις έγιναν κανόνας στη θητεία της Κυβέρνησης Μητσοτάκη. Ίσως και αυτό είναι ένα στοιχείο που αποδεικνύει τη μεταρρυθμιστική ένδεια της σημερινής αλλά και της προηγούμενης κυβέρνησης.

Ισχυρίστηκε ο Υπουργός στην επιτροπή ότι υπάρχει αναγκαιότητα τέτοιων τροποποιήσεων για την εύρυθμη λειτουργία του κράτους και της διοίκησης. Και ,πράγματι, αυτό μπορεί να ισχύει σε κάποιες περιπτώσεις. Ισχύει όμως σε όλες; Ισχυρίστηκε επίσης ότι η διοίκηση ερμηνεύει στενά τον νόμο και δεν μπορούν να προχωρήσουν κάποιες διαδικασίες, λέγοντας μάλιστα ότι οι ίδιες υπηρεσίες λένε στον Υπουργό, στο Υπουργείο στην πολιτική ηγεσία «φέρτε άλλο νόμο». Μπορείτε να αποδείξετε, κύριε Υπουργέ, ότι οι υπηρεσίες σάς ζητούν να προχωρήσετε σε αλλαγή του νόμου; Έχετε να παρουσιάσετε εισηγήσεις της διοίκησης για την ανάγκη τέτοιων νομοθετικών τροποποιήσεων ή μήπως η Κυβέρνηση αλλάζει τα ισχύοντα στους νόμους, για να κάνει εξυπηρετήσεις όπου ο νόμος και η δημόσια διοίκηση δεν της το επιτρέπουν; Εκτός, βέβαια, από τις περιπτώσεις που νομοθετεί για να μεταθέσει, ως συνηθίζει, αλλού τις ευθύνες, όπως με τη ρύθμιση για τα ορυχεία σμύριδας της Νάξου. Χωρίς να έχει κάνει τίποτα εδώ και πέντε χρόνια διακυβέρνησης, χωρίς να έχει σχέδιο για τη βιώσιμη λειτουργία των ορυχείων, τι κάνει; Απλά μεταφέρει την αρμοδιότητα και τις ευθύνες στον δήμο. Χωρίς να υπάρχει μελέτη, χωρίς να υπάρχει σχεδιασμός, χωρίς να γνωρίζουμε αν η τοπική αυτοδιοίκηση μπορεί αυτό το εγχείρημα να το αντέξει, η Κυβέρνηση απλά μεταθέτει την ευθύνη για να το παρουσιάσει και ως εξυπηρέτηση τοπικών παραγόντων.

Επειδή όμως μιλάτε για μεταρρυθμίσεις, να σας πω ότι η τελευταία πραγματική μεταρρύθμιση στο θεσμικό πολεοδομικό πλαίσιο που έγινε ήταν η κωδικοποίηση του συνόλου της πολεοδομικής νομοθεσίας. Και αυτό έγινε το 1999 από την κυβέρνηση του ΠΑΣΟΚ.

Και κάτι τελευταίο σε σχέση με ένα ζήτημα που έχουν θέσει και μάλιστα το θέτουν επιτακτικά ακόμα και Βουλευτές της δικής σας παράταξης. Αναφέρομαι, κύριε Υπουργέ, στα εκτός σχεδίου ακίνητα άνω των τεσσάρων στρεμμάτων, που στην πολύ μεγάλη πλειοψηφία συνιστούν μικροϊδιοκτησίες και οι οποίες αχρηστεύονται. Εμείς καταθέσαμε τον Απρίλιο τροπολογία την οποία απορρίψατε. Η Κυβέρνηση δεν έχει φέρει νομοθετική ρύθμιση, παρά τις υποσχέσεις, και βεβαίως απαξιώνεται η περιουσία των πολιτών και από την μικρή ακίνητη περιουσία αυτή την οποία θα την εξαγοράσουν συγκεκριμένα συμφέροντα, θα την εξαγοράσουν κάποιοι μεγαλοξενοδόχοι και επενδυτές αντί πινακίου φακής, είναι εμφανές το ποιοι ευνοούνται, ποιους ευνοείτε, ποιους θέλετε να εξυπηρετήσετε και για ποιους, τελικά, νομοθετείτε όπως κάνετε με το άρθρο 18 του παρόντος νομοσχεδίου.

Κυρίες και κύριοι συνάδελφοι, η Κυβέρνηση συνεχίζει να ακολουθεί έναν δρόμο που είναι στον αντίποδα των αρχών της καλής νομοθέτησης, παρά το γεγονός ότι συχνά επικαλείται ακριβώς το αντίθετο. Το ΠΑΣΟΚ δεν θα ακολουθήσει αυτόν τον δρόμο. Το ΠΑΣΟΚ ασκεί σοβαρή, τεκμηριωμένη και συγκροτημένη αντιπολίτευση. Αυτό, δηλαδή, που δεν θέλει να ακούει η Κυβέρνηση. Αυτή η συγκροτημένη Αντιπολίτευση μετεξελίσσεται σε ρεαλιστική εναλλακτική κυβερνητική πρόταση, μια πρόταση διεξόδου για τους προοδευτικούς πολίτες της χώρας, μια πρόταση ελπίδας και προοπτικής για τους πολλούς για τους οποίους εσείς δεν ενδιαφέρεστε και, δυστυχώς, το αποδεικνύετε στην πράξη.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Κατρίνη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα πέντε μαθήτριες και μαθητές και επτά εκπαιδευτικοί συνοδοί από το Γυμνάσιο και λυκειακές τάξεις Καλιανών Κορινθίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Υπουργός Περιβάλλοντος και Ενέργειας, ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρίες και κύριοι συνάδελφοι, το νομοσχέδιο αυτό μας δίνει την ευκαιρία να κάνουμε απ’ ό,τι κατάλαβα διαφόρων ειδών παρατηρήσεις που δεν ανήκουν κατ’ ανάγκην στο περιεχόμενό του. Ο αξιότιμος Κοινοβουλευτικός Εκπρόσωπος του ΠΑΣΟΚ - Κίνημα Αλλαγής μίλησε στον χρόνο του, αλλά ο περισσότερος χρόνος αφιερώθηκε σε ένα χθεσινό θέμα. Αισθάνθηκα λίγο σαν να κάνουμε time travelling προς το παρελθόν, διότι η συζήτηση είναι για το νομοσχέδιο αυτό σήμερα και όχι για αυτά που συζητήθηκαν χθες στην Ολομέλεια.

Και για να κάνω μια μικρή παρατήρηση σε σχέση με αυτό που είπατε, αξιότιμε κύριε συνάδελφε, για το ότι οι υπηρεσίες μάς ζητούν να φέρουμε έναν άλλο νόμο, δεν ξέρω πόσες φορές εσείς είχατε την ευκαιρία να έρθετε σε επαφή με τις υπηρεσίες, αλλά εγώ έχω εξαντλητική τέτοια επαφή την τελευταία τετραετία. Σας διαβεβαιώ ότι ισχύει και ισχύει με τον εξής περίπλοκο τρόπο. Δεν σου λένε ότι για να κάνεις κάτι χρειάζεσαι έναν άλλο νόμο. Αυτό το καταλαβαίνω. Σου λένε ότι αυτά που ρητώς προβλέπει ο υφιστάμενος νόμος για κάποιον λόγο δεν μπορεί η υπηρεσία να τα εφαρμόσει παρά τη βούληση του νομοθέτη, που είναι να εφαρμοστεί προφανώς ο νόμος που ψήφισε. Αυτό είναι διαχρονικό, δεν αφορά μόνο νόμους που ψηφίστηκαν τα τελευταία δύο χρόνια. Αφορά και νόμους πριν από πέντε ή πριν από δέκα χρόνια. Είναι περισσότερο το ότι υπάρχει μία αν θέλετε δυσκολία και από την πολυνομία, η οποία μας κατατρέχει, και που δεν είναι εύκολο να αρθεί ως πρόβλημα.

Αυτό, όμως, δεν σημαίνει ότι δεν πρέπει να νομοθετούμε διότι το γεγονός ότι κάτι πρέπει να προστεθεί σε μία διάταξη δεν σημαίνει ότι η προσθήκη είναι λάθος ή με μικρή σημασία. Θα σας πω μερικές διατάξεις από δω που είναι μία ή δύο λέξεις προσθήκες και που δεν θα μπορούσαν παρά σε ένα ερανιστικό νομοσχέδιο ή σε μία τροπολογία που θα λέγατε «γιατί έρχεται σε νομοσχέδιο άσχετο με μια τροπολογία» να μπουν. Για παράδειγμα, το είπα και στην επιτροπή, γράφει ο υφιστάμενος νόμος ότι μπορεί ο ΔΕΔΔΗΕ να παρεμβαίνει και να κλαδεύει σε πάρκα και άλση και δεν γράφει κοινόχρηστους χώρους, που σημαίνει ότι σε όλους τους δρόμους και όλες τις πλατείες, εκτός αν είναι άλσος ταυτόχρονα, δεν έχουν δυνατότητα παρέμβασης. Το πρόβλημα είναι πραγματικό. Όταν θα περπατήσετε και κοιτάζετε τα δίκτυα του ΔΕΔΔΗΕ, θα βλέπετε τα κλαδιά να προσεγγίζουν τα δίκτυα με τρόπο επικίνδυνο. Τους δίνουμε μία δυνατότητα να παρεμβαίνουν, που ισχύει για τα πάρκα και τα άλση. Συνεπώς η Βουλή είχε τη βούληση να ισχύει γενικότερα, αλλά προφανώς, έτσι όπως λειτουργούμε, πρέπει να βάλουμε τη λέξη «κοινόχρηστοι» για να δουλέψει.

Άλλο παράδειγμα είναι η «μηχανική στάθμευση». Είναι δύο φράσεις σε υφιστάμενο νόμο. Έλα ντε που δεν υπήρχαν αυτά τα συστήματα, δεν είχαν αναπτυχθεί τόσο, ώστε να μπορούν να αυξήσουν τη χρησιμότητα ενός αδόμητου οικοπέδου από πλευράς στάθμευσης. Αν πρόκειται να το κάνεις, θα το κάνεις με αυτόν τον τρόπο. Δεν γίνεται αλλιώς.

Ή πάμε στην απόληξη κλιμακοστάσιων. Προβλέπουμε στον υφιστάμενο νόμο και είναι κοινής αποδοχής, δεν άλλαξε, ότι θα έχουμε φωτοβολταϊκά στις ταράτσες. Προβλέπουμε ακόμη στον υφιστάμενο νόμο και φωτοβολταϊκά στις πέργκολες πάνω στις ταράτσες, αλλά δεν προβλέπαμε στην απόληξη κλιμακοστασίων. Είναι ένας χώρος που από τη φύση του δεν μπορείς να το κάνεις κάτι άλλο. Ή θα τον έχεις παντελώς άχρηστο ή θα βάλεις ένα φωτοβολταϊκό κάτι που ωφελεί και την εθνική οικονομία, και την πράσινη ανάπτυξη, και την ίδια την πολυκατοικία στην οποία τοποθετείται το φωτοβολταϊκό. Μια φράση είναι αυτή, δύο φράσεις είναι, αλλά είναι χρήσιμη νομοθέτηση.

Ή έχουμε το παράδειγμα μικρής αλλαγής μεγάλης σημασίας: Βάζουμε την εθνική στρατηγική για τη βιοποικιλότητα από τα δεκαπέντε στα δέκα χρόνια. Είναι προφανές ότι είναι χρήσιμο αυτό. Είναι λίγες φράσεις πάλι στο νομοσχέδιο, είναι τροποποίηση υφιστάμενου άρθρου. Γιατί είναι χρήσιμο; Διότι ζούμε σε ένα καινούργιο κλίμα. Είναι απολύτως βέβαιο ότι μετά από όσα συνέβησαν τον τελευταίο χρόνο ειδικά η χώρα μας -εγώ θα έλεγα και ο πλανήτης συνολικά, αλλά η χώρα μας ειδικά- βρίσκεται σε καινούργιο κλίμα. Δεν υπήρχε περίπτωση με το παλιό κλίμα να έχουμε δύο γεγονότα, ένα της τάξεως των χιλίων ετών και ένα της τάξεως των διακοσίων με τριακοσίων ετών, στην ίδια περιοχή μέσα σε έναν μήνα. Ή αν θέλετε μαθηματικά η περίπτωση είναι μία στις διακόσες με τριακόσιες χιλιάδες. Προφανώς δεν είναι μία στις τριακόσιες χιλιάδες, αλλά έχουμε καινούργιο κλίμα.

Τι ξέρουμε για το καινούργιο κλίμα; Η απάντηση είναι πολύ λίγα ξέρουμε για το καινούργιο κλίμα. Γιατί ξέρουμε πολύ λίγα για το καινούργιο κλίμα; Λόγω των στατιστικών των προηγούμενων ετών. Πώς διαμορφώναμε τις πολιτικές μας; Κοιτάγαμε τι συνέβαινε στο παρελθόν και προβλέπαμε το μέλλον. Αυτά τα στατιστικά δεν ισχύουν πια. Είναι κάτι που το λέω, το είπα και στο Ευρωπαϊκό Συμβούλιο και το λέω και στην Ευρωπαϊκή Επιτροπή σε σχέση με τους χάρτες πλημμύρας, τα στατιστικά με βάση τα οποία έγιναν οι χάρτες πλημμύρας είναι παραπλανητικά στη σημερινή εποχή. Διότι λένε ότι εκεί δεν θα πλημμυρίσει και τελικά εκεί πλημμυρίζει. Γιατί πλημμυρίζει; Διότι τα στατιστικά έρχονται από το παλιό κλίμα και ζούμε σε ένα καινούργιο. Το καινούργιο κλίμα σημαίνει πολύ μεγάλες αλλαγές στη βιοποικιλότητα και δεν ξέρουμε με ποια ταχύτητα θα έρθουν οι πιέσεις προς τη βιοποικιλότητα. Δεν ξέρουμε ποια θα είναι η μέση θερμοκρασία το καλοκαίρι από το 2030 μέχρι το 2035. Κανείς δεν το ξέρει. Υποθέσεις κάνουμε. Γι’ αυτό και είναι ανάγκη να είμαστε πολύ πιο ευέλικτοι στην προσαρμογή σε αυτό το καινούργιο κλίμα εξ ου και τα δεκαπέντε χρόνια γίνονται δέκα, ακριβώς επειδή ζούμε σε ένα καινούργιο κλίμα. Αυτά ήθελα να τα πω για να δείξω ότι μπορεί να είναι μικρές οι αλλαγές, αλλά να έχουν πολύ μεγάλη σημασία και να είναι απολύτως αναγκαίες.

Πάμε τώρα σε κάποιες παρεξηγήσεις που υπάρχουν σε αυτό το νομοσχέδιο. Πρώτον σχετικά με τα data centers άκουσα ξανά και ξανά αξιότιμους συναδέλφους της Αντιπολίτευσης να λένε ότι θέλουμε να βάλουμε τα data centers στην αμιγή κατοικία. Πρώτον το πού μπαίνουν τα data centers προϋπάρχει ως νομοθεσία. Το άρθρο που επαναλαμβάνεται επαναλαμβάνεται για λόγους κωδικοποίησης για το πού μπαίνουν τα data centers. Είναι εδώ και τρία χρόνια νομοθεσία τελεσίδικη. Ρητώς προβλέπει αυτή η νομοθεσία, που ισχύει ήδη εδώ και τρία χρόνια και σε τίποτε δεν αλλάζει, ότι δεν υπάρχει περίπτωση να πάνε σε αμιγή κατοικία.

Το λέω γιατί όταν λέμε πράγματα και μετά στήνουμε ένα ολόκληρο οικοδόμημα, τελικά ο διάλογος δεν είναι παραγωγικός. Θα έλεγα, δεν μπορεί σχεδόν να υπάρχει, γιατί εγώ είμαι υποχρεωμένος αντί να συζητήσω στον χρόνο μου -που είναι πάντα πολύτιμος ο κοινοβουλευτικός χρόνος- πράγματα που μπορεί να έχουμε διαφωνίες αλλά είναι αντικείμενο πολιτικής συζήτησης, χάνω τον χρόνο αυτό για να εξηγώ το αυτονόητο, ότι κάτι που δεν έχει μπει στο νομοσχέδιο, δεν έχει μπει στο νομοσχέδιο.

Παρ’ όλα αυτά θα σας πω ότι αυτή η νομοθεσία για τα data centers είναι και μετρημένη. Τα data centers δεν επιβαρύνουν ιδιαίτερα, όπως άκουσα, το περιβάλλον. Από τη φύση τους δεν έχουν καμμία μορφή ρύπανσης μεγαλύτερη από ότι ένα γραφείο και μάλιστα με λιγότερες θέσεις εργασίας, γιατί ένα σημαντικό κομμάτι του χώρου πηγαίνει για τους υπολογιστές και τα συστήματα υποστήριξης.

Κι επειδή υπήρχε από μία αξιότιμο συνάδελφό της Αντιπολίτευσης το αίτημα να αυξήσουμε κάπως τις θέσεις στάθμευσης, θα το πάμε από το μία ανά διακόσια τετραγωνικά στο μία ανά εκατόν εβδομήντα τετραγωνικά. Θα κάνει ο αρμόδιος Υπουργός κ. Ταγαράς σχετική τροποποίηση, για να μη λέμε ότι δεν ακούμε και στη συζήτηση που κάνουμε εδώ μεταξύ μας.

Πάω τώρα στα υπεράκτια αιολικά. Εκεί θα σας πω δύο τρία λόγια παραπάνω, γιατί θέλω να τα ακούσει και η Ολομέλεια της Αίθουσας. Τα είπα και στην επιτροπή.

Η Ελλάδα έχει ένα πάρα πολύ σημαντικό αιολικό δυναμικό στη θάλασσα της. Αυτό το αιολικό δυναμικό μάς κάνει μοναδικούς σε όλη τη Μεσόγειο με μια μικρή εξαίρεση, μια μικρή περιοχή κάτω από τη νότια Γαλλία σε σχέση με τη δυνατότητα ανάπτυξης υπεράκτιων αιολικών. Όταν λέμε μοναδικούς, εννοούμε μοναδικούς με μεγάλη διαφορά από οποιονδήποτε άλλο. Οι χώροι που μπορούν να μπουν υπεράκτια αιολικά έχουν τρία ανταγωνιστικά πλεονεκτήματα. Το πρώτο είναι οι ισχυροί άνεμοι οι οποίοι είναι βεβαιωμένοι και καταγεγραμμένοι. Το δεύτερο είναι μεγάλη διάρκεια των ανέμων. Έχουν δηλαδή εξαιρετικά υψηλό -αυτό που λέμε- capacity factor. To capacity factor είναι το διάστημα στο οποίο λειτουργεί ένα αιολικό ή ένα φωτοβολταϊκό ή οποιοδήποτε εργοστάσιο ενέργειας.

Τα φωτοβολταϊκά, για να ξέρετε, ας πούμε στη Γερμανία είναι οκτακόσιες με εννιακόσιες ώρες τον χρόνο από τις οκτώ χιλιάδες πεντακόσιες ώρες που έχουμε σε έναν χρόνο. Στη Γερμανία είναι οκτακόσιες με εννιακόσιες. Σε εμάς που είμαστε ανταγωνιστικοί, είναι πιο κοντά στις χίλιες πεντακόσιες ώρες. Τα αιολικά της στεριάς μπορούν να είναι σε καλά σημεία και να είναι για τρεις χιλιάδες ώρες. Ετούτα εδώ που έχουμε στο Αιγαίο ή και αλλού -κυρίως, όμως, είναι στο Αιγαίο- μπορούν να ξεπερνούν τις τέσσερις χιλιάδες ή τις τέσσερις χιλιάδες πεντακόσιες ώρες, που σημαίνει να φτάνουν και πάνω από το 50% capacity factor. Αυτό για το ηλεκτρικό σύστημα της Ελλάδας και γενικότερα της Ευρώπης είναι πάρα πολύ σημαντικό. Διότι όταν θα προσφέρουν ενέργεια, θα προσφέρουν ενέργεια εκεί που θα σταματούν τα υπόλοιπα αιολικά ή τα υπόλοιπα φωτοβολταϊκά και θα καθιστούν πολύ μικρότερη την ανάγκη αποθήκευσης, που είναι ένα πολύ ακριβό πράγμα.

Και το τρίτο ανταγωνιστικό πλεονέκτημα το οποίο έχουμε, σχετικά με την βόρεια θάλασσα είναι ο ήπιος καιρός, το γεγονός ότι θα είναι ανεπτυγμένο όλο το σύστημα διασυνδέσεων και η μικρή απόσταση από τη γη. Διότι οπουδήποτε και να τα βάλεις, πάντα υπάρχει κάποιο νησί σε κάποια απόσταση πολύ κοντινή.

Όλο αυτό το πακέτο πλεονεκτημάτων μάς δίνει τη δυνατότητα να κάνουμε πάρα πολύ μεγάλη ανάπτυξη, όταν οι τιμές θα είναι αρκετά χαμηλές. Αυτή τη στιγμή είχαμε μια δραματική μείωση των τιμών των υπεράκτιων στην τελευταία δεκαετία και προβλέπεται ότι θα έχουμε εξίσου μεγάλη μείωση στην επόμενη δεκαετία. Εξ ού και υπάρχει ένα πάρα πολύ μεγάλο παγκόσμιο επενδυτικό ενδιαφέρον για τα ελληνικά υπεράκτια αιολικά.

Έχουν, όμως, και ένα άλλο χαρακτηριστικό, το οποίο πρέπει να το ξέρουμε, που είναι πολύ σημαντικό. Τα υπεράκτια αιολικά σε αντίθεση με τα φωτοβολταϊκά ή τα εγχώρια αιολικά έχουν πολύ μεγαλύτερη προστιθέμενη αξία δυνητικά και στην κατασκευή και στη συντήρηση. Ο λόγος είναι ότι χρειάζονται πλατφόρμες οι οποίες θαυμάσια μπορούν να κατασκευαστούν σε ελληνικά ναυπηγεία, γιατί εδώ η απόσταση μεταφοράς δίνει σημαντικό ανταγωνιστικό πλεονέκτημα. Χρειάζονται καλώδια πολύ περισσότερα και διαφορετικού είδους και έχουμε πολύ ισχυρές τέτοιες βιομηχανίες. Χρειάζονται δύτες, που έχουμε τέτοιες εταιρείες για να κάνουν τη συντήρηση. Γενικότερα έχουν πολύ μεγαλύτερη τοπική προστιθέμενη αξία πάνω από 50% θα σας έλεγα και το ίδιο ισχύει και στη συντήρηση.

Αυτό σημαίνει ότι μπορούμε, εφόσον σχεδιάσουμε σωστά, να έχουμε μία σειρά βιομηχανιών, ένα οικοσύστημα που θα δημιουργηθεί στη βάση της γειτνίασης με αυτές τις πολύ μεγάλες δυνατότητες που έχουμε να αναπτύξουμε με υπεράκτια αιολικά για όλη την παραγωγική αλυσίδα τους ή για μεγάλο κομμάτι της παραγωγικής αλυσίδας. Κι αυτό μπορεί να μας κάνει παγκόσμιους πρωταγωνιστές ή τουλάχιστον με βεβαιότητα μεσογειακούς πρωταγωνιστές σε αυτή την τεχνολογία η οποία είναι μεγάλη. Όταν μιλάμε για 12 GW σαν ένα πρώτο πακέτο, 12 GWείναι ένα πάρα πολύ μεγάλο κομμάτι ενέργειας και η ανάπτυξή του από το 2028 - 2029 μέχρι το 2040 θα αλλάξει τελείως την ενεργειακή εικόνα της Ελλάδας και θα μας κάνει εξαγωγείς ενέργειας, θα μας δώσει στρατηγικό χαρακτήρα στο πόσο θα μπορούμε να υποστηρίζουμε και την υπόλοιπη Ευρώπη με ασφαλή πράσινη ενέργεια.

Να πω δυο λόγια για τα φωτοβολταϊκά. Άκουσα διάφορα παράλογα πράγματα για τη φύτευση. Κοιτάξτε, η φύτευση θα τη δούμε, θα υπάρχει υπουργική απόφαση και θα συζητήσουμε πριν από την υπουργική με όλους τους φορείς για το ποιο ύψος πρέπει να είναι, ποια είδη, σε ποιες περιοχές, τι κάνουμε στα άγονα κ.λπ.. Θα είμαστε λογικοί σε όλα αυτά.

Όμως, είναι εξασφάλιση και για το τοπίο και για την ίδια την ανάπτυξη της βιομηχανίας να μειώσουμε την οπτική όχληση και προφανώς δεν θα μειώσουμε την τοπική όχληση, αν, όπως άκουσα, μαζέψουμε και κάνουμε μια τούφα δέντρα ως υποχρέωση. Προφανώς η φύτευση πρέπει να είναι περιμετρική και εντός αυτού. Αυτά σε σχέση, λοιπόν, με τα φωτοβολταϊκά εκεί.

(Στο σημείο αυτό κτυπάει το κουδούνι λήξεως του χρόνου ομιλίας του Υπουργού Περιβάλλοντος και Ενέργειας)

Θα χρειαστώ λίγο χρόνο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Να πω λίγο και για τα θέματα που άκουσα Δασικής Υπηρεσίας. Κοιτάξτε η Δασική Υπηρεσία είναι στρατηγικού χαρακτήρα για μας. Έχουμε ήδη δρομολογήσει πεντακόσιες προσλήψεις δασολόγων και δασοπόνων, κάτι πρωτοφανές για την υπηρεσία η οποία έμεινε είκοσι χρόνια στεγνή, χωρίς καμμία πρόσληψη. Αυτές οι προσλήψεις θα γίνουν στη μεγάλη τους πλειοψηφία στο πρώτο τετράμηνο του 2024.

Τρέχουμε και για τους χίλιους διακόσιους που έχουμε περάσει που θα έρθουν για πρώτη φορά εποχικοί. Συνεπώς σε έξι μήνες από σήμερα, η Δασική Υπηρεσία θα έχει πολύ μεγαλύτερο ανθρώπινο δυναμικό, όπως θα έχει και μεγαλύτερους πόρους διότι είναι στις προθέσεις της Κυβέρνησης και του Υπουργείου και δική μου προσωπικά από τα έσοδα των ρύπων, ένα σημαντικό ποσό για πρώτη φορά να πάει για να στηρίξει την προσπάθεια μας τόσο για τις διαχειριστικές μελέτες όσο και για την επιδότηση και απομάκρυνση της βιομάζας για τη σωτηρία των δασών μας.

Συνεπώς πιστεύω ότι η Δασική Υπηρεσία θα είναι σε πολύ καλύτερη κατάσταση και θα δουλέψουμε μαζί πολύ σκληρά, διότι το έργο που έχουμε είναι τεράστιο. Τα μισά μας δάση εδώ και δεκαετίες -και πάνω από τα μισά, κατά τη γνώμη μου- είναι χωρίς διαχείριση. Αυτή είναι η κατάσταση που πρέπει να αντιστρέψουμε.

Και να πω δυο λόγια για την τροπολογία, η οποία έχει κατατεθεί. Θα παρουσιάσω δύο μόνο άρθρα εγώ, τα υπόλοιπα ο συνάδελφος και συνεργάτης, κ. Νίκος Ταγαράς. Το ένα άρθρο, το άρθρο 2 της τροπολογίας είναι η διενέργεια δημοπρασιών δασικής βιομάζας. Λέμε για το «ANTI - NERO -έχουμε ένα πολύ μεγάλο «ANTI - NERO», το οποίο ξεκινάει τώρα- ό,τι βιομάζα βγαίνει θα δημοπρατείται και θα πηγαίνει πίσω ως έσοδο της Δασικής Υπηρεσίας. Ως τώρα αφηνόταν αυτή η βιομάζα «ANTI – NERO» I και ΙΙ ή δινόταν στους τοπικούς πληθυσμούς. Οι τοπικοί πληθυσμοί καλύπτονται ούτως η άλλως από τις από την υπόλοιπη μεταρρύθμιση που θα φέρουμε.

Είναι ανάγκη να δημοπρατείται αυτή η βιομάζα γιατί το «ANTI – NERO» πια έχει πολύ μεγάλη έκταση. Και το δεύτερο άρθρο αφορά την αναγκαστική συμμόρφωση των ΦΟΔΣΑ που δεν θα συμμορφωθούν με τον νόμο στο τέλος ταφής.

Το τέλος ταφής είναι μία υποχρέωση που έχουμε από την Ευρωπαϊκή Ένωση, την Ευρωπαϊκή Επιτροπή, είναι και ορόσημο του Ταμείου Ανάκαμψης και δεν μπορούμε παρά να το εφαρμόσουμε πλήρως. Εάν κάποιοι δεν επιθυμούν να το εφαρμόσουν είναι υποχρεωμένη η Κυβέρνηση. Και αυτό λέει αυτή η τροπολογία, ότι το τέλος ταφής θα εφαρμοστεί.

Και να κλείσω με ένα λόγο για τη σμύριδα. Η σμύριδα δίδεται στον δήμο με προίκα για μία τετραετία, με τους σχετικούς πόρους. Οι άνθρωποι εκεί θα καλύψουν τις ανάγκες τους και θα δούμε αν χρειάζεται άλλη βοήθεια μέχρι να οριστικοποιηθεί το τι θα γίνει με αυτό το θέμα που είναι ουσιαστική ευθύνη της τοπικής αυτοδιοίκησης.

Το κράτος ήταν εκεί για πάρα πολλά χρόνια. Παραμένει εκεί μέχρι να οριστικοποιηθεί η όποια λύση στο θέμα. Το λέω για το ΚΚΕ, το πρόβλημα της σμύριδας το βασικό είναι ότι δεν είναι ανταγωνιστικό ορυκτό αυτή τη στιγμή ή αυτή την εποχή.

Και για να κλείσω με μία γενικότερη πολιτική παρατήρηση. Η συνολική άρνηση της κυβερνητικής πολιτικής δεν οδηγεί σε θετικά αποτελέσματα. Θεωρώ ότι και για το Κοινοβούλιο και για την Αντιπολίτευση και για την κοινωνία, η διαλεκτική άρνηση -προφανώς η Αντιπολίτευση από τη φύση της αρνείται- είναι πολύ επωφελέστερη από την καθολική άρνηση. Όποιος δεν το αντιλαμβάνεται αυτό, υφίσταται αυτά που υφίσταται σήμερα η Αξιωματική Αντιπολίτευση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Μυκόνου.

Καλωσορίζουμε και τους μαθητές και τους εκπαιδευτικούς!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Μαρία Αντωνίου, Βουλευτής της Νέας Δημοκρατίας.

**ΜΑΡΙΑ ΑΝΤΩΝΙΟΥ:** Ευχαριστώ πάρα πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μετά τη χθεσινή συζήτηση στην Ολομέλεια σε επίπεδο πολιτικών Αρχηγών, συζητάμε σήμερα το σχέδιο νόμου, που έρχεται σε μια χρονική στιγμή που τίθεται επιτακτικά η ανάγκη να υπάρξει ένα ολοκληρωμένο σχέδιο ρύθμισης εξόχων σημαντικών ζητημάτων, που αφορούν στην αντιμετώπιση, πρώτον, της αύξησης των τιμών της ενέργειας, δεύτερον, των φυσικών καταστροφών, τρίτον, της προστασίας του περιβάλλοντος, τέταρτον, τις επιπτώσεις της κλιματικής αλλαγής, πέμπτον, της ύψιστης ωφέλειας για την οικονομία λειτουργία των κέντρων δεδομένων, έκτον, τη στάθμιση και, έβδομον, και άλλων διοικητικού περιεχόμενου ζητημάτων, με στόχο την επίλυση των αναδυόμενων αναπτυξιακών προβλημάτων με τον πλέον αποτελεσματικό και λιγότερο χρονοβόρο τρόπο.

Για εμένα, έχουν μία επιπλέον βαρύτητα οι διατάξεις που περιλαμβάνονται στο συγκεκριμένο νομοσχέδιο, καθώς το υπό συζήτηση θέμα άπτεται άμεσα του επιστημονικού μου πεδίου ως δασολόγου - περιβαλλοντολόγου, που με την επί σειρά ετών επαγγελματική μου δραστηριότητα στον τομέα αυτό, οφείλω σήμερα να ευχαριστήσω τον Υπουργό για την ανακοίνωση ότι θα έχουμε προσλήψεις πεντακοσίων δασολόγων και δασοπόνων στις κατά τόπους δασικές υπηρεσίες. Γιατί όντως είκοσι χρόνια είναι πολλά και ο κόσμος στις δασικές υπηρεσίες χρειάζεται σίγουρα ανανέωση.

Όμως, θα σας πω και κάτι ακόμα, κύριε Υπουργέ, ότι δεν αρκούν οι πεντακόσιοι δασολόγοι και δασοπόνοι και θα πρέπει να κάνουμε έναν προγραμματισμό κάθε χρόνο, έτσι ώστε να ενισχύσουμε τις δασικές υπηρεσίες για να πετύχουμε τις διαχειριστικές μελέτες που έχει ανάγκη το δάσος και το περιβάλλον.

Η κλιματική αλλαγή, αγαπητοί συνάδελφοι, είναι μια πρόκληση των καιρών και εμείς οφείλουμε να σταθούμε ανθεκτικοί απέναντί της. Δεν μπορούμε να εθελοτυφλούμε. Οφείλουμε να συγχρονιστούμε με τα νέα δεδομένα και να βρισκόμαστε μπροστά από τις εξελίξεις στον κρίσιμο τομέα της κλιματικής αλλαγής, να έχουμε ένα οργανωμένο σχέδιο πρόληψης και όχι να μένουμε απλοί θεατές - παρατηρητές του φαινομένου, να την αντιμετωπίσουμε με στοχευμένη και μελετημένη, μέχρι και την τελευταία λεπτομέρεια, πολιτική.

Είμαστε συλλογικά υπεύθυνοι, διότι οφείλουμε να δίνουμε περισσότερη έμφαση στην προσαρμογή στις νέες συνθήκες. Η ανάγκη να γίνουμε πιο ανθεκτικοί αφορά το παρόν, το τώρα και όχι το μέλλον, το μετά, γιατί επί του παρόντος αντιμετωπίζουμε τις επιπτώσεις της κλιματικής αλλαγής και της ενεργειακής κρίσης. Αυτή η κρίση είναι ήδη εδώ, επηρεάζει ήδη τις ζωές μας, επηρεάζει την κοινωνική συνοχή. Έχει ήδη σημαντικό αντίκτυπο στο οικονομικό πεδίο και λειτουργεί ανασταλτικά σε όποια προσπάθεια για την ανάταξη της κοινωνίας και της οικονομίας.

Και είναι η επίτευξη αυτής της ανθεκτικότητας, αγαπητές και αγαπητοί συνάδελφοι, που αποτελεί το πολιτικό στοίχημα, το οποίο έχει βάλει ο ίδιος ο Πρωθυπουργός, ο Κυριάκος Μητσοτάκης, κατά τη δεύτερη τετραετία διακυβέρνησης της Νέας Δημοκρατίας.

Όμως, τα στοιχήματα δεν κερδίζονται με ευχολόγια, με μεγάλα λόγια, αλλά με τολμηρές και καινοτόμες μεταρρυθμίσει, ριζοσπαστικές αλλαγές. Στην κατεύθυνση αυτή κινείται το συγκεκριμένο νομοσχέδιο που συζητούμε σήμερα, στόχος του οποίου είναι να εστιάσει στα αίτια που εμποδίζουν τις αναγκαίες αλλαγές, δηλαδή στον καθορισμό του πλαισίου για την εύρυθμη λειτουργία των κέντρων δεδομένων, παραδείγματος χάριν, στην αντιμετώπιση των πολεοδομικών και χωροταξικών ζητημάτων, στην επίλυση διοικητικών ζητημάτων που παραδέχτηκε και ο Κοινοβουλευτικός Εκπρόσωπος του ΠΑΣΟΚ, που άπτονται της προστασίας του περιβάλλοντος και την ενίσχυση προστασίας τους, καθώς και τη λήψη στοχευμένων μέτρων για την ανάπτυξη των ανανεώσιμων πηγών ενέργειας.

Μας εγκαλούν οι συνάδελφοι της Αξιωματικής Αντιπολίτευσης ότι εισάγουμε νομοσχέδια με συνοπτικές διαδικασίες, fast track, χωρίς επαρκή χρόνο προετοιμασίας για τα κόμματα.

Τι καθορίζετε εσείς ως επαρκή χρόνο προετοιμασίας; Τον χρόνο που θα έχουν έρθει οι επόμενες δύσκολες καιρικές συνθήκες, απότοκο της κλιματικής αλλαγής, ή να αφήσουμε την ευκαιρία της λειτουργίας των κέντρων δεδομένων να περάσει από μπροστά μας ανεκμετάλλευτη και να μείνει η χώρα μας ουραγός στις μεγάλες επενδύσεις που μπορούν να τη μετατρέψουν σε κέντρο ψηφιακής οικονομίας;

Μας εγκαλείτε ότι με το παρόν νομοσχέδιο τροποποιούνται -λέει- κάποιες διατάξεις του ’20, που θεσπίστηκαν ’20. Δηλαδή μας εγκαλείτε που έχουμε αντανακλαστικά, εντοπίζουμε κάποιες δυσλειτουργίες πιθανών νόμων και επιδιώκουμε τη διευθέτησή τους;

Γιατί εμείς στην Κυβέρνηση, κυρίες και κύριοι συνάδελφοι, έχουμε προσήλωση στο στόχο, όπως τον έχει θέσει πρώτος ο Πρωθυπουργός μας, ο Κυριάκος Μητσοτάκης, που δεν είναι άλλος από τις μεταρρυθμίσεις που θα οδηγήσουν στον πολυδιάστατο εκσυγχρονισμό της χώρας μας. Έχουμε το κομματικό σθένος να δώσουμε τον αγώνα για ριζικές αλλαγές στον τόπο μας, την ώρα που εσείς είστε κομματικά ασθενείς και δεν μπορείτε καλά-καλά να χειριστείτε τις αλλαγές μέσα στο ίδιο σας το κόμμα.

Κυρίες και κύριοι συνάδελφοι, έχουμε μπροστά μας ένα σχέδιο νόμου που αντιμετωπίζει με ορθολογισμό μια σειρά θεμάτων καθοριστικών για την αντιμετώπιση της ενεργειακής κρίσης, μέσω της ενίσχυσης της αγοράς των ανανεώσιμων πηγών ενέργειας, καθώς και της άμεσης υλοποίησης προγραμμάτων για την ενεργειακή εξοικονόμηση. Την ίδια στιγμή έχουμε μπροστά μας πιο επείγουσα από ποτέ την ανάγκη εξασφάλισης της ενεργειακής αυτονομίας της χώρας μας.

Τώρα είναι η ευκαιρία να σταθούμε υπεύθυνα απέναντι στις προκλήσεις που αντιμετωπίζουμε, σε σχέση με την ενέργεια, τη βιοποικιλότητα, την κλιματική αλλαγή. Τώρα είναι η ευκαιρία να κάνουμε το μεγάλο άλμα στον ενεργειακό μετασχηματισμό της χώρας μας, στην επίτευξη της ενεργειακής ασφάλειας εν μέσω της κατάστασης που επικρατεί στο ευρύτερο γεωπολιτικό μας πλαίσιο.

Για όλους αυτούς τους λόγους, θεωρώ ότι είναι πράξη ευθύνης να υπερψηφίσουμε το συγκεκριμένο νομοσχέδιο και αφορά όλους μας, αφορά το μέλλον που θέλουμε να παραδώσουμε στα παιδιά μας. Είναι ένα θέμα εθνικής σημασίας, απαλλαγμένο από διαιρετικές τομές, υπεράνω κομμάτων και χρωμάτων, με μία μόνο απόχρωση: αυτή της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Νίκης, ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Κυρία Πρόεδρε, κύριε Υπουργέ, αξιότιμες κυρίες και αξιότιμοι κύριοι συνάδελφοι, με το παρόν νομοσχέδιο επιχειρείται υπό το πρόσχημα της προστασίας του περιβάλλοντος και της επίτευξης των στόχων της βιώσιμης ανάπτυξης των Ηνωμένων Εθνών η καταστρατήγηση κάθε έννοιας του έννομο αγαθού του περιβάλλοντος και, κατά συνέπεια, η κατάφωρη παραβίαση του άρθρου 24 του Συντάγματος.

Το περιβάλλον έχει ρητά χαρακτηριστεί, με την πρόσφατη νομολογία του Συμβουλίου της Επικρατείας, ως ένα αυτοτελώς προστατευόμενο αγαθό, προκειμένου να εξασφαλιστεί η οικολογική ισορροπία και η διαφύλαξη των φυσικών πόρων προς χάριν των επόμενων γενεών, ενώ η προστασία του περιβάλλοντος συνιστά αυταποδείκτως λόγω δημοσίου συμφέροντος, την ικανοποίηση του οποίου τα κρατικά όργανα -στα οποία συμπεριλαμβάνεται ο νομοθέτης- οφείλουν να επιδιώκουν, κάτι το οποίο εσείς παραβλέπετε με τρόπο προκλητικό, αφού επί της ουσίας αυτό που πράττετε είναι η προώθηση επενδύσεων μεγάλου μεγέθους με διαδικασίες fast track, δηλαδή ολοτάχως.

Είναι προφανής και διακαής πόθος σας για την ενίσχυση της αγοράς των ανανεώσιμων πηγών ενέργειας, την οποία και προωθείτε προς εξυπηρέτηση επιλεκτικά μεγάλων συμφερόντων, μέσα από ευνοϊκές διατάξεις που αποσκοπούν στην αποφυγή πρόσκρουσης των διαδικασιών υλοποίησης προγραμμάτων ΑΠΕ πάνω σε σκοπέλους που ακυρώνουν τα σχέδιά σας.

Μάλιστα, είναι τόσο μεγάλη η ανάγκη σας αυτή που πέφτετε σε ουσιώδεις αντιφάσεις. Συγκεκριμένα, είναι απορίας άξιον πώς ενώ προτάσσετε, κατά τα λεγόμενά σας, την προστασία του περιβάλλοντος, την ίδια στιγμή με το υπό ψήφιση νομοσχέδιο νομιμοποιείτε την υλοποίηση έργων ακόμα και σε προστατευόμενες περιοχές.

Όπως διαφαίνεται, οι περιοχές «NATURA» έχουν μεγάλο επενδυτικό ενδιαφέρον για εσάς, σε τέτοιο βαθμό που δεν διστάζετε να θυσιάσετε τον φυσικό μας πλούτο και τελικά την ποιότητα της ίδιας της ζωής ημών και των επόμενων γενεών.

Ειδικότερα η πρόβλεψη στο άρθρο 46 του εν λόγω νομοσχεδίου για γνωμοδότηση του ΟΦΥΠΕΚΑ προς το Υπουργείο Περιβάλλοντος και Ενέργειας για έργα και δραστηριότητες που δεν υπόκεινται σε περιβαλλοντική αδειοδότηση, εγείρει ανησυχίες ως προς τη διαφάνεια των διαδικασιών έγκρισης, καθώς η γνωμοδότηση θα έπρεπε να απευθύνεται στις αδειοδοτούσες αρχές για να λαμβάνουν γνώση για την έκδοση της απόφασης τους.

Επιπλέον υπάρχει ο κίνδυνος της μη τήρησης της διαδικασίας δημόσιας διαβούλευσης, δηλαδή της πρόσβασης των πολιτών στο περιεχόμενο των γνωμοδοτήσεων για τις περιβαλλοντικές επιπτώσεις του εκάστοτε έργου και της συμμετοχής τους στη λήψη της σχετικής απόφασης για την υλοποίηση του έργου. Με αυτό, όμως, τον τρόπο παραβιάζετε αφ’ ενός την υποχρέωση μας για ορθή εφαρμογή και ενσωμάτωση του άρθρου 6 παρ. 3 της Ευρωπαϊκής Οδηγίας 92/43 και αφ’ ετέρου τις υποχρεώσεις μας απέναντι στη Σύμβαση του Άαρχους η οποία αποτελεί μια πολυμερή περιβαλλοντική συμφωνία, μέσω της οποίας αυξάνονται οι ευκαιρίες πρόσβασης των πολιτών σε περιβαλλοντικές πληροφορίες, αντικατοπτρίζοντας τις έννοιες της ανοικτής κοινωνίας και της συμμετοχικής δημοκρατίας, τις οποίες εσείς δεν έχετε τη διάθεση να σεβαστείτε.

Προς τον σκοπό αυτό τροποποιείτε με το παρόν νομοσχέδιο και την περίπτωση α της παρ. 3 του άρθρου 17 του ν.3937/2011, θέτοντας σε κίνδυνο τη διατήρηση της βιοποικιλότητας. Όπως γνωρίζετε πολύ καλά, ο προαναφερόμενος νόμος θέτει τον σκοπό και τους στόχους για την προστασία της βιοποικιλότητας ως πολύτιμου, αναντικατάστατου και σπουδαίας σημασίας εθνικού κεφαλαίου, καθώς πρόκειται για το σύνολο των ειδών που συναπαρτίζουν τα χερσαία και υδάτινα οικοσυστήματα της βιόσφαιρας.

Τι επινοήσατε, λοιπόν, σε αυτή τη διάταξη; Προσθέσετε μία φράση η οποία είναι προφανές ότι θα οδηγήσει σε στρέβλωση των στόχων της εθνικής στρατηγικής για τη βιοποικιλότητα. Συγκεκριμένα με την εν λόγω τροποποίηση ορίζεται ότι η εθνική στρατηγική της βιοποικιλότητας θα πρέπει να βρίσκεται σε εναρμόνιση με συναφείς άλλες εγκεκριμένες εθνικές τομεακές στρατηγικές. Δεν χρειάζεται πολλή φαντασία για να το αντιληφθούμε, διότι είναι ξεκάθαρο ότι ανοίγετε ένα τεράστιο παράθυρο για να παρεισφρήσουν έργα του τομέα της ενέργειας και της βιομηχανίας, απομειώνοντας έτσι κάθε έννοια και αξία της βιοποικιλότητας.

Και ερχόμαστε στο επίσης παράλογο και παράδοξο, το οποίο αφορά στην κατάργηση της χρήσης φυσικού αερίου στα κτήρια. Αναφέρομαι στο άρθρο 27 του εν λόγω νομοσχεδίου, στο οποίο καταργείτε την υποχρέωση εγκατάστασης δικτύων αερίων καυσίμων σε οικοδομές, χωρίς καμμία διευκρίνιση με μία μόνο πρόταση, ενώ την ίδια στιγμή διαθέτετε τεράστιους οικονομικούς πόρους για την υλοποίηση πλωτών μονάδων αποθήκευσης και επανεριοποίησης υγροποιημένου φυσικού αερίου LNG όπως κάνατε στη νήσο Ρεβυθούσα και όπως επιδιώκετε να κάνετε κατά τα φιλόδοξα σχέδια σας στην Αλεξανδρούπολη, στην Κόρινθο και σε άλλες περιοχές, ακόμα και σε κοντινές αποστάσεις από οικισμούς όπως είναι ο Βόλος, μετατρέποντας έτσι πόλεις σε περιοχές βαριάς βιομηχανίας αδιαφορώντας πλήρως για το περιβάλλον, αλλά και για την υγεία των πολιτών.

Μάλιστα με σκοπό την υλοποίηση των αναπτυξιακών προγραμμάτων διαχείρισης λιμένων, δίνετε ευρεία ευχέρεια με το εν λόγω νομοσχέδιο και συγκεκριμένα με το άρθρο 11 να καθορίζονται με προεδρικό διάταγμα τεχνικής φύσεως ρυθμίσεις για τα λιμάνια όπως τα όρια, οι χρήσεις, οι πολεοδομικές ρυθμίσεις κ.τ.λ. χωρίς καμμία πρόβλεψη για την προστασία των πόλεων που εφάπτονται με χερσαία ζώνη λιμένος, για τις οποίες θα έπρεπε να τίθενται περιβαλλοντικοί περιορισμοί, ώστε να μην υποβαθμίζεται η ποιότητα ζωής των κατοίκων και η φυσιογνωμία των πόλεων.

Θα έπρεπε τουλάχιστον να αναλογιστείτε τις οικονομικές αντοχές της κοινωνίας μας που πλέον έχουν συρρικνωθεί με την πολιτική που ακολουθείτε και η οποία έχει οδηγήσει στην αφαίμαξη του ελληνικού λαού, με τον πληθωρισμό να έχει διαμορφωθεί τον Οκτώβριο στο 3,8% σύμφωνα με τα τελικά στοιχεία της EUROSTAT. Είναι δεδομένο ότι τα νοικοκυριά ακόμα και με επιδοτήσεις του κράτους δεν θα μπορούν να χρηματοδοτήσουν τις αντλίες θερμότητας, όπως συνέβη και σε άλλες χώρες της Ευρώπης όπως είναι η Ολλανδία και η Ιταλία, οι οποίες ακολούθησαν το ίδιο μοντέλο. Έτσι τα νοικοκυριά θα στραφούν σε λύσεις άμεσης ηλεκτρικής θέρμανσης, η οποία είναι λιγότερο δαπανηρή αλλά πολύ λιγότερο αποδοτική και ακριβότερη στη λειτουργία από τους λέβητες φυσικού αερίου, επιβαρύνοντας παράλληλα το ηλεκτρικό σύστημα σε περιπτώσεις υψηλής ζήτησης.

Είναι γνωστό ότι το φυσικό αέριο δεν αποτελεί ανανεώσιμη ενέργεια, ωστόσο η πλήρης ηλεκτρικοποίηση του τομέα θέρμανσης - ψύξης δεν μπορεί να αποτελεί τη μοναδική και βέλτιστη λύση για την απανθρακοποίηση. Το φυσικό αέριο αποτελεί μεταβατικό καύσιμο και θα παραμείνει για αρκετό καιρό. Είναι παράλογο αυτό που επιχειρείτε, αφού ακόμη και αν η θέρμανση παρέχεται με ρεύμα, η πρόσθετη ζήτηση ηλεκτρικής ενέργειας θα καλύπτεται από μονάδες ηλεκτροπαραγωγής με φυσικό αέριο για αρκετά ακόμα χρόνια.

Πέραν τούτου η προτεινόμενη ρύθμιση δεν ευθυγραμμίζεται με το ισχύον εθνικό σχέδιο για την ενέργεια και το κλίμα και τον κλιματικό νόμο, αλλά ούτε και με τους υψηλούς στόχους του προς επικαιροποίηση, το οποίο θέτει εν αμφιβόλω και υπό την αίρεση της ευρείας χρηματοδότησης των καταναλωτών, την επίτευξη του στόχου για κτήρια μηδενικής ή σχεδόν μηδενικής κατανάλωσης, μέσω της επέκτασης της χρήσης αντλιών θερμότητας. Κατά συνέπεια δεν ευθυγραμμίζεται ούτε και με τις προβλέψεις της ευρωπαϊκής οδηγίας που ορίζουν την εγκατάσταση εναλλακτικών συστημάτων θέρμανσης-ψύξης υψηλής απόδοσης υπό την προϋπόθεση θετικής, τεχνικής, περιβαλλοντικής και οικονομικής αξιολόγησης.

Είναι προφανές, λοιπόν, ότι η προτεινόμενη κατάργηση του προεδρικού διατάγματος 420/87 δεν λαμβάνει υπ’ όψιν τα ευρωπαϊκά τεχνικά και τα εγχώρια κοινωνικοοικονομικά δεδομένα αξιολόγησης ωφελειών κόστους στην πορεία της ενεργειακής μετάβασης προς την απανθρακοποίηση του ενεργειακού μείγματος, όπως προβλέπεται και από το υφιστάμενο πλαίσιο.

Για να δικαιολογήσετε ωστόσο το φερόμενο σκοπό του εν λόγω νομοσχεδίου, προχωράτε σε ημίμετρα τα οποία, όμως, δεν θα επιφέρουν αποτελέσματα ουσιαστικά όπως είναι το άρθρο 39, με το οποίο προφανώς και συμφωνούμε ως προς την κατεύθυνση ότι θα πρέπει να αποζημιώνονται οι δασεργάτες από πιστώσεις προγραμμάτων του Πράσινου Ταμείου για την ενεργή δράση τους στην αντιμετώπιση απρόβλεπτων φυσικών καταστροφών, όπως είναι οι πυρκαγιές. Όμως, θα έπρεπε να είχαμε προβλέψει και τη χρηματοδότηση για την ενίσχυση των δασικών υπηρεσιών -νομίζω ο Υπουργός αναφέρθηκε- με προσωπικό και εξοπλισμό ιδίως μετά και τις τραγικές πυρκαγιές του καλοκαιριού που μας πέρασε, που κατέγραψαν ό,τι είχε απομείνει σε πνεύμονα πρασίνου.

Ομοίως με το άρθρο 51 ορίζετε υποχρεωτική η φύτευση δέντρων σε φωτοβολταϊκούς σταθμούς, μέτρο το οποίο είναι ασαφές και θα αποβεί αναποτελεσματικό, καθώς στοχεύει στην απόκρυψη οπτικά της εγκατάστασης για λόγους αισθητικής, ενώ αγνοεί πλήρως ότι το φυσικό περιβάλλον συνιστά ένα ενιαίο σύνολο στοιχείων και οργανισμών που αλληλεπιδρούν μεταξύ τους, δημιουργώντας οικοσυστήματα. Και επ' αυτού στην ομιλία του ο Υπουργός μας είπε ότι θα έχουμε μια λογική προσέγγιση και αυτό είναι θετικό.

Στο σημείο αυτό θα ήθελα να επισημάνω την πρώτη απόφαση του Συμβουλίου της Επικρατείας, η οποία ακυρώνει κανονιστική πράξη της διοίκησης σχετικά με τις ανανεώσιμες πηγές ενέργειας. Αναφέρομαι στην πρόσφατη απόφαση με αριθμό 1885/2023 με την οποία το Συμβούλιο της Επικρατείας έκανε δεκτή την αίτηση ακύρωσης που είχε κατατεθεί με πρωτοβουλία σωματείων αλλά και πολιτών στις 27-10-2020 κατά της υπουργικής απόφασης πάλι του 2020 του τότε Υπουργού Περιβάλλοντος και Ενέργειας κ. Χατζηδάκη. Με την απόφαση αυτή ακυρώθηκαν περίπου εκατόν πενήντα αιολικά και φωτοβολταϊκά έργα συνολικής ισχύος περί τα 900 MW, για τα οποία δεν έγινε ορθή εκτίμηση των περιβαλλοντικών τους επιπτώσεων κατά την αδειοδότηση.

Σύμφωνα με επίσημα δημοσιεύματα, η απόφαση για αυτή την προσφυγή ελήφθη αφού είχαν παρατηρηθεί σκανδαλώδεις μεθοδεύσεις όσον αφορά τη «σαλαμοποίηση» έργων ΑΠΕ, δηλαδή, την κατάτμηση μεγάλων έργων σε μικρότερα, ώστε να μη χρειάζεται να γίνει ουσιαστική εκτίμηση των περιβαλλοντικών τους επιπτώσεων μέσω της εκπόνησης μελέτης περιβαλλοντικών επιπτώσεων και να λαμβάνουν έτσι ταχύτερη και ευκολότερη αδειοδότηση. Το ζήτημα πλέον είναι αν η Κυβέρνησή μας θα σεβαστεί τη δικαιοσύνη και αν θα εφαρμόσει την απόφαση του Συμβουλίου της Επικρατείας προβαίνοντας άμεσα στις απαραίτητες ενέργειες ανάκλησης των αδειών που είχατε χορηγήσει.

Δυστυχώς με το παρόν νομοσχέδιο θυσιάζεται το δικαίωμα στο περιβάλλον, το οποίο προστατεύει την υγεία του ανθρώπου, την ποιότητα της ζωής του, όπως και τα ίδια τα περιβαλλοντικά στοιχεία καθ’ αυτά στο όνομα της πράσινης ανάπτυξης και των ανανεώσιμων πηγών ενέργειας. Όμως, το περιβάλλον και η ανθρώπινη ζωή δεν μπορούν να αποτιμηθούν με κανένα οικονομικό μοντέλο ούτε μπορούν να ληφθούν αντισταθμιστικά μέτρα για τα πολυτιμότατα αυτά αγαθά.

Επομένως, γεννάται το εξής ερώτημα: Τι έχει μεγαλύτερη αξία; Η αξία της ίδιας της ζωής ή η αξία του χρήματος που πηγάζει μέσα από «πράσινες» συμφωνίες και αναπτυξιακά προγράμματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, επιτρέψτε μου, σας παρακαλώ, να συνεχίσω για λίγο για να αναφερθώ στην τροπολογία - προσθήκη του Υπουργείου Υγείας που ήρθε αργά χθες το βράδυ.

Όπως σωστά αναφέρεται στην αιτιολογική έκθεση, ο ΠΟΥ κήρυξε τη λήξη της πανδημίας του SARS - COV-2 από την άνοιξη του 2023. Διανύουμε μια χρονική περίοδο όπου οι ιώσεις του αναπνευστικού συστήματος βρίσκονται σε έξαρση. Τίθεται, λοιπόν, το ερώτημα εάν το εν λόγω υγειονομικό κλιμάκιο, για το οποίο γίνεται λόγος στην τροπολογία, θα λαμβάνει δείγματα για έλεγχο και για τις υπόλοιπες ιώσεις. Το AIDS και οι ηπατίτιδες καλπάζουν, η φυματίωση είναι σε έξαρση, λόγω δυστρεψίας από οικονομική δυσπραγία. Γιατί το εν λόγω προσωπικό δεν απορροφάται σε μονάδες υγείας, όπου πραγματικά χρειάζονται προσωπικό; Τα νοσοκομεία βασίζονται για τη λειτουργία τους στο επικουρικό προσωπικό, όπως φροντίσατε με τα προηγούμενα νομοσχέδια. Καλό θα ήταν να εστιάζουμε στις πραγματικές ανάγκες των πολιτών μας.

Σας ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - Νiκη)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις εκπαιδευτικοί συνοδοί τους από το 4ο Δημοτικό Σχολείο Ζακύνθου.

Σας καλωσορίζουμε στη Βουλή!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω την ομιλία μου με μία θετική εξέλιξη όχι μόνο για την εθνική μας οικονομία, αλλά και για την ίδια τη χώρα. Αναφέρομαι στην έγκριση από την Ευρωπαϊκή Επιτροπή του αναθεωρημένου σχεδίου για την αξιοποίηση των πόρων του Ταμείου Ανάκαμψης που υπέβαλε η χώρα μας πρόσφατα, διασφαλίζοντας ουσιαστικά επιπλέον πόρους 768 εκατομμυρίων ευρώ.

Το σχέδιο που εγκρίθηκε από την Ευρωπαϊκή Ένωση έχει στοχευμένες τροποποιήσεις που εκτείνονται σε τρεις βασικούς άξονες. Πρώτος άξονας είναι οι ανανεώσιμες πηγές ενέργειας. Προβλέπεται η διευκόλυνση της ανάπτυξης περισσότερων ανανεώσιμων πηγών ενέργειας, συμπεριλαμβανομένων του υδρογόνου, καθώς και της υπεράκτιας αιολικής ενέργειας, αλλά και η διευκόλυνση της ταχείας ενσωμάτωσης της παραγόμενης ενέργειας στα δίκτυα.

Δεύτερος άξονας είναι οι μεταρρυθμίσεις στους τομείς της πρωτοβάθμιας υγειονομικής περίθαλψης, της καταπολέμησης της φοροδιαφυγής, των δικαιωμάτων ιδιοκτησίας και του χρηματοπιστωτικού τομέα. Πρόκειται για μεταρρυθμίσεις, κυρίες και κύριοι συνάδελφοι, που πραγματικά έχει ανάγκη η χώρα, αλλά και οι πολίτες οι οποίοι θα δουν την καθημερινότητά τους να αλλάζει, αλλά και την ποιότητα της υγείας τους να αναβαθμίζεται.

Τέλος, τρίτος άξονας, κυρίες και κύριοι συνάδελφοι, είναι η κλιματική αλλαγή και οι συνέπειές της. Μετά τις καταστροφές που υπέστη η χώρα μας από τις πυρκαγιές, αλλά και τις πλημμύρες του Αυγούστου και του Σεπτεμβρίου, η Κυβέρνηση της Νέας Δημοκρατίας λαμβάνει ουσιαστικά μέτρα. Αυτό το αναθεωρημένο σχέδιο προβλέπει την ανακατανομή κονδυλίων για την αντιπλημμυρική προστασία και την καταπολέμηση της διάβρωσης στις περιοχές του Έβρου και της Ροδόπης που επλήγησαν από δασικές πυρκαγιές, αλλά και την αποκατάσταση των σιδηροδρομικών και οδικών δικτύων που υπέστησαν ζημιές στις περιοχές της Θεσσαλίας. Μέσα από την αξιοποίηση αυτών των πόρων, αλλά και τις πρόνοιες αυτού του σχεδίου διανοίγονται νέες προοπτικές για τη χώρα και τους πολίτες.

Υπενθυμίζω ότι μέχρι σήμερα η χώρα έχει λάβει 11,2 δισεκατομμύρια ευρώ, εκ των οποίων τα 4 δισεκατομμύρια από την προχρηματοδότηση και τα 7,2 δισεκατομμύρια που αντιστοιχούν στις δύο πρώτες εκταμιεύσεις. Είναι χρήματα που έχουν αξιοποιηθεί για την ανάπτυξη της χώρας.

Στο παρόν, λοιπόν, νομοσχέδιο που συζητάμε σήμερα αναμφίβολα υπάρχουν διατάξεις που ενισχύουν την αναπτυξιακή διαδικασία που είναι και το μεγάλο ζητούμενο. Είναι διατάξεις, κυρίες και κύριοι συνάδελφοι, πολλές και ποικίλες. Έχουμε κατ’ αρχάς ένα νέο και απλοποιημένο πλαίσιο που ανοίγει τον δρόμο για να προχωρήσουν οι επενδύσεις στα μεγάλα λιμάνια της χώρας, ενώ συγχρόνως επιλύει προβλήματα γραφειοκρατίας και επικάλυψης αρμοδιοτήτων που ταλαιπωρούν τη χώρα εδώ και δεκαετίες. Αξιοποιούνται οι εναλλακτικές πηγές ενέργειας με ρυθμίσεις στη χωροθέτηση για εγκατάσταση φωτοβολταϊκών σταθμών σε όρια λατομικών περιοχών, αλλά και στη δέσμευση ηλεκτρικού χώρου για την εγκατάσταση έργων υπεράκτιων αιολικών πάρκων. Ταυτόχρονα, βεβαίως, ρυθμίζεται όλη η διαδικασία για τα υπεράκτια αιολικά πάρκα, για να αξιοποιηθεί το τεράστιο αιολικό δυναμικό που έχει η χώρα μας, συγχρόνως όμως με αυστηρούς φυσικά περιβαλλοντικούς κανόνες.

Τα υπεράκτια πάρκα, λοιπόν, δεν θα έχουν εγκαταστάσεις στον πυθμένα της θάλασσας, αλλά αντιθέτως θα είναι πλωτά και αγκυροβολημένα σε ένα μέσο βάθος και σε απόσταση φυσικά τριακοσίων πενήντα μέτρων -και άνω, σε κάποιες περιπτώσεις- από τις ακτές. Η ενέργεια που παράγουν θα μειώσει τις σημερινές τιμές κατανάλωσης ενέργειας κατά 50% περίπου.

Ακόμη, κυρίες και κύριοι συνάδελφοι, περιλαμβάνονται ρυθμίσεις που ενισχύουν την πρόληψη, αλλά και την αντιμετώπιση πυρκαγιών. Γνωρίζουμε πολύ καλά πως η πρόληψη είναι πολλές φορές πάνω από το 50% της λύσης ενός προβλήματος. «Κάλλιο προλαμβάνειν, παρά θεραπεύειν», είπε ο Ιπποκράτης για την ιατρική. Όμως, αυτό έχει εφαρμογή σε πολλές εκφάνσεις της ζωής μας.

Αναφέρομαι, λοιπόν, στη δυνατότητα που θα έχει πλέον ο ΔΕΔΔΗΕ να προβαίνει έγκαιρα σε κλαδέματα δέντρων που είναι επικίνδυνα σε περίπτωση πυρκαγιάς. Άξια λόγου είναι βεβαίως και η συνδρομή στη δασοπυρόσβεση των σταθμών Ανανεώσιμων Πηγών Ενέργειας. Μάλιστα, επιβάλλεται πλέον στις ανεμογεννήτριες να αναπτύσσουν εγκαταστάσεις και υποδομές δασοπυρόσβεσης. Επιπλέον, δίνεται η δυνατότητα στο Πράσινο Ταμείο να αναθέτει έργα περιβαλλοντικού ενδιαφέροντος σε δημόσιους φορείς που έχουν τα εχέγγυα να εκτελέσουν πολύ γρήγορα αυτά τα έργα. Αναφέρομαι, για παράδειγμα, στα έργα δασοπροστασίας.

Βεβαίως, έχουμε πολλαπλές και σημαντικές πολεοδομικές ρυθμίσεις, όπως η ρύθμιση με την οποία διατηρείται η αρτιότητα των οικοπέδων σε περιπτώσεις αναγκαστικής απαλλοτρίωσης, γεγονός που αποκαθιστά τη χρονίζουσα και άδικη αντιμετώπιση που υφίστανται μέχρι σήμερα οι πολίτες.

Επίσης, έχουμε την παράταση των προθεσμιών έγκρισης των Γενικών Πολεοδομικών Σχεδίων που βρίσκονταν στο στάδιο της ολοκλήρωσής τους. Επιπροσθέτως έχουμε τη δυνατότητα αποπεράτωσης κτισμάτων που υφίστανται νόμιμα, μέχρι να εναρμονιστεί ο πολεοδομικός σχεδιασμός με το οικείο Γενικό Πολεοδομικό Σχέδιο.

Τέλος, κυρίες και κύριοι συνάδελφοι, υπάρχει η δυνατότητα ανασύστασης του φακέλου της οικοδομικής άδειας για την επιτάχυνση των μεταβιβάσεων ακινήτων, με την έκδοση της ηλεκτρονικής ταυτότητας του κτηρίου όταν έχει βεβαιωθεί απώλεια του φακέλου. Είναι μια ρύθμιση «σταθμός» -επιτρέψτε μου να πω- που τερματίζει την ομηρία χιλιάδων ιδιοκτητών ακινήτων.

Επισημαίνω ότι, δυστυχώς, σε πολλές πολεοδομίες έχουν χαθεί φάκελοι οικοδομικών αδειών, με αποτέλεσμα να είναι αδύνατη η έκδοση ηλεκτρονικής ταυτότητας. Το γεγονός αυτό εμποδίζει ουσιαστικά αγοραπωλησίες και μεταβιβάσεις ακινήτων. Τη λύση σε αυτό το πρόβλημα έρχεται να δώσει η συγκεκριμένη διάταξη.

Κυρίες και κύριοι συνάδελφοι, αυτό το νομοσχέδιο επιλύει πραγματικά προβλήματα της κοινωνίας και της καθημερινότητάς μας. Έχει αναπτυξιακή στόχευση και είναι δεδομένη η στήριξή του από όλους εμάς τους Βουλευτές της Πλειοψηφίας.

Η χώρα, κυρίες και κύριοι συνάδελφοι, πρέπει να προχωρήσει μπροστά, κυρίως, όμως, σταθερά μα ποτέ δεν θα ξεχνάμε το «τολμηρά», γιατί αυτή είναι η εντολή των πολιτών, αυτή ήταν και είναι η δέσμευσή μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αθανάσιος Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση συνεχίζει μέσα από τις νομοθετικές πρωτοβουλίες να αντιμετωπίζει αγκυλώσεις ετών, γραφειοκρατικά ζητήματα και επικαλύψεις αρμοδιοτήτων που λειτουργούν ανασχετικά στη ζωή των πολιτών και στην οικονομία, να παραμένει συνεπής στη μεταρρυθμιστική της ατζέντα, να δίνει λύσεις σε υπαρκτά προβλήματα, να εντάσσει την αναπτυξιακή διάσταση σε κάθε θεσμική πρωτοβουλία της.

Πολλοί ασκούν κριτική για τον ερανιστικό χαρακτήρα του νομοσχεδίου, για το γεγονός ότι το περιεχόμενό του αποτελείται από διαφορετικές ρυθμίσεις. Παραβλέπουν προφανώς τα γραφειοκρατικά προβλήματα που δημιουργούνται από επικαλύψεις αρμοδιοτήτων στη δημόσια διοίκηση, οι οποίες επιβάλλουν νομοθετικές ρυθμίσεις προκειμένου να δίνονται λύσεις, για ναασκείται εύρυθμα η πολιτική που αποφασίζεται και να υλοποιούνται αναγκαίες δράσεις.

Αναφέρθηκα πριν στις διατάξεις του νομοσχεδίου που δίνουν λύσεις σε υπαρκτά προβλήματα. Αναφέρω κάποιες από αυτές, όπως ο τερματισμός της ομηρίας χιλιάδων ιδιοκτητών ακινήτων, αφού δίνεται πλέον η δυνατότητα ανασύστασης του φακέλου οικοδομικής άδειας για την επιτάχυνση των μεταβιβάσεων ακινήτων με την έκδοση της ηλεκτρονικής ταυτότητας του κτηρίου, εφόσον έχει δηλωθεί η απώλεια του φακέλου. Υπάρχουν εκατοντάδες, αν όχι χιλιάδες, περιπτώσεις που έχει χαθεί ο σχετικός φάκελος στις προθεσμίες. Αυτό έχει ως αποτέλεσμα να μην μπορούν να γίνουν ούτε μεταβιβάσεις ούτε αγοραπωλησίες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Παρέχεται, επίσης, η δυνατότητα στους ιδιοκτήτες να αλλάξουν τον επιβλέποντα μηχανικό, εφόσον αυτός αρνείται να υποβάλει σχετικές δηλώσεις στο πλαίσιο της διαδικασίας ολοκλήρωσης των οικοδομικών εργασιών. Υπενθυμίζω ότι πολλά οικοδομικά έργα είναι σήμερα σταματημένα λόγω διακοπής των σχέσεων του ιδιοκτήτη και του επιβλέποντα μηχανικού.

Διατηρείται η αρτιότητα οικοπέδων σε περιπτώσεις αναγκαστικής απαλλοτρίωσης. Τα συγκεκριμένα οικόπεδα θα θεωρούνται άρτια και οικοδομήσιμα ακόμη και αν δεν πληρούν τις προϋποθέσεις αρτιότητας, εφόσον μετά την απαλλοτρίωση απομένει ποσοστό τουλάχιστον 70% της αρχικής έκτασης.

Δίνεται η δυνατότητα για εγκατάσταση φωτοβολταϊκών στο τελείωμα κλιμακοστασίων, μια ακόμη θετική ρύθμιση για ιδιώτες που θέλουν να εγκαταστήσουν μια μικρή φωτοβολταϊκή μονάδα στο σπίτι τους.

Παρατείνεται η προθεσμία έγκρισης των γενικών πολεοδομικών σχεδίων που βρίσκονται στο στάδιο της ολοκλήρωσης.

Παρέχεται η δυνατότητα στο Πράσινο Ταμείο να αναθέτει έργα που βρίσκονται στο περιβάλλον σε δημόσιους φορείς που μπορούν να εγγυηθούν την ταχεία υλοποίηση τους. Στο πλαίσιο της καλύτερης αξιοποίησης των πόρων του Πράσινου Ταμείου θα μπορούν πλέον να χρηματοδοτηθούν έργα του Υπουργείου Περιβάλλοντος, ενώ προβλέπεται και η αποζημίωση δασικών συνεταιρισμών που συμμετέχουν σε αντιπλημμυρικά έργα πρόληψης και αντιμετώπισης φυσικών καταστροφών.

Ενισχύονται οι υποδομές δασοπυρόσβεσης, αφού προβλέπεται υποχρέωση των εγκαταστάσεων ανεμογεννητριών να διαθέτουν υποδομές δασοπυρόσβεσης.

Δίνεται η δυνατότητα στον ΔΕΔΗΕ, εκτός από τα άλση και τα πάρκα, να υλοτομεί και να μαζεύει δέντρα και σε κοινόχρηστους χώρους, μια διάταξη πολύ σημαντική για τη σωστή συντήρηση του δικτύου, χωρίς να υπάρχει επικάλυψη αρμοδιοτήτων με δήμους, περιφέρειες.

Θεσπίζεται υποχρέωση πολεοδομικής και περιβαλλοντικής εισφοράς ως αντιστάθμισμα για τη χορήγηση παρεκκλίσεων, σε κτήρια εφοδιαστικής αλυσίδας, βιομηχανίας, βιοτεχνίας και αποθήκευσης. Με τους πόρους αυτούς θα χρηματοδοτούνται έργα σε δράσεις για την προστασία και την ανάδειξη του περιβάλλοντος και αυτή δεν είναι η μόνη διάταξη για το περιβάλλον.

Το νομοσχέδιο έχει αρκετές σημαντικές προβλέψεις όπως, το σχέδιο για τη διαχείριση των προστατευόμενων περιοχών, καθώς και προστατευτικές διατάξεις, όπως η υποχρεωτική γνωμοδότηση του Οργανισμού Φυσικού Περιβάλλοντος και Κλιματικής Αλλαγής, του ΟΦΥΠΕΚΑ., για τις επιπτώσεις κάθε έργου ή δραστηριότητας που λαμβάνει χώρα σε προστατευμένες περιοχές, καθώς και για έργα σε αυτές τις περιοχές που δεν υπόκεινται σε διαδικασία περιβαλλοντικής αδειοδότησης.

Η αναπτυξιακή διάταξη του νομοσχεδίου επιβεβαιώνεται με τις διατάξεις για τα υπεράκτια πάρκα, διατάξεις που δαιμονοποιούνται ατεκμηρίωτα από την Αντιπολίτευση. Στην πραγματικότητα με το θεσμικό πλαίσιο που έχει διαμορφωθεί από την Κυβέρνηση αλλά και τη σαφή στρατηγική κατεύθυνση για την πράσινη μετάβαση στην ενέργεια, στη χώρα μας θα πραγματοποιηθούν επενδύσεις δεκάδων εκατομμυρίων ευρώ τα επόμενα χρόνια.

Η ανάπτυξη υπεράκτιων πάρκων γίνεται με αυστηρούς περιβαλλοντικούς όρους -είναι πλωτά, μακριά από ακτές- και μετατρέπει την Ελλάδα όχι μόνο σε μια αυτάρκη ενεργειακά χώρα, αλλά και σε μια εξαγωγική χώρα. Οδηγεί στη μείωση των τιμών κατανάλωσης ενέργειας με άμεσα ωφελούμενο τον πολίτη. Ταυτόχρονα, όμως, συμβάλλει και στην ενίσχυση μιας σειράς άλλων τομέων, όπως τα ναυπηγεία αφού θα πρόκειται για πλωτές εξέδρες για επιχειρήσεις που παρέχουν ναυτιλιακές και λιμενικές υπηρεσίες, ενώ θα δημιουργηθούν και νέες θέσεις.

Κλείνοντας, θέλω και εγώ να ενώσω τη φωνή μου με συναδέλφους της Νέας Δημοκρατίας για την ανάγκη διαμόρφωσης μιας νομοθετικής ρύθμισης για τα εκτός σχεδίου οικόπεδα άνω των τεσσάρων στρεμμάτων χωρίς πρόσωπο σε πολεοδομικά αναγνωρισμένη οδό. Απαιτείται μια ορθολογική ρύθμιση για τον χαρακτηρισμό και την αναγνώριση κοινόχρηστων δημοτικών οδών, προκειμένου να μην αχρηστευτεί η ακίνητη περιουσία των πολιτών.

Γιατί όλοι γνωρίζουμε, κύριε Υπουργέ, ότι η πρόθεση που τίθεται για την ύπαρξη κοινοχρήστου δρόμου που να έχει αναγνωριστεί με διοικητική πράξη στην πρόσοψη του οικοπέδου δεν έχει εφαρμογή, αφού σε νησιά αλλά και σε χωριά στη ηπειρωτική χώρα δεν υπάρχουν αναγνωρισμένοι κοινόχρηστοι δρόμοι με απόφαση διοικητικού οργάνου, κάτι που το γνωρίζουν όλοι. Συνήθως, πρόκειται για μικρούς, δημοτικούς ή αγροτικούς δρόμους, χωματόδρομους ή για δρόμους που έχουν ασφαλτοστρωθεί ή τσιμεντοστρωθεί από τους δήμους και τις πρώην κοινότητες.

(Στο σημείο αυτό κτυπάει το κουδούνι λήξεως ομιλίας του κυρίου Βουλευτή)

Απαιτείται, λοιπόν, μια νομοθετική ρύθμιση που θα διαμορφώνει ένα ορθολογικό θεσμικό πλαίσιο για τον χαρακτηρισμό και την αναγνώριση κοινόχρηστων δημοτικών δρόμων.

Κυρία Υπουργέ, έχουμε συζητήσει πάρα πολλές φορές αυτό το θέμα και προεκλογικά και πρόσφατα, γιατί απασχολεί πάρα πολλούς συμπολίτες μας. Σας έχω άλλωστε μεταφέρει και την ανησυχία αλλά και τη διαμαρτυρία τους για αυτό το πρόβλημα που παρουσιάστηκε αιφνιδιαστικά, για αυτό σας ζητώ να δείτε με προσοχή το συγκεκριμένο ζήτημα.

Είναι αυτονόητη η θετική ψήφος στο νομοσχέδιο.

Σας ευχαριστώ πολύ

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (ΓΕΩΡΓΙΟΣ ΛΑΜΠΡΟΥΛΗΣ):** Συνεχίζουμε και καλούμε στο Βήμα τον κ. Σταύρο Μιχαηλίδη από το ΠΑΣΟΚ - Κίνημα Αλλαγής.

Μετά θα ακολουθήσει ο Κοινοβουλευτικός Εκπρόσωπος της Ελληνικής Λύσης.

Ορίστε, κύριε Μιχαηλίδη.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, το νομοσχέδιο που συζητείται σήμερα πραγματικά προκαλεί μεγάλη δυσκολία στο να αντιληφθεί κανείς συνάφεια, συνοχή και μια δομή συγκεκριμένης πολιτικής. Αντιθέτως, ευκολότερα προκύπτει ότι πρόκειται για μια συρραφή σκοπιμοτήτων για την εξυπηρέτηση σκοπιμοτήτων. Μέχρι που ακούσαμε διορισμούς μετακλητών, σε θέσεις διευθυντών δημοσίου.

Έχουμε, λοιπόν, μπροστά μας ένα νομοσχέδιο εξήντα τριών ασύνδετων άρθρων από την αρχή σχεδόν μέχρι το τέλος που τροποποιεί νόμους, δυστυχώς, πολύ πρόσφατους, γεγονός που καταδεικνύει την αβασάνιστη προσέγγιση σοβαρών θεμάτων που επιχειρούνται να θεραπευτούν με το προϊόν της διαβούλευσης εντός αυτής της Αίθουσας που αποτυγχάνει, όμως, σε μεγάλο βαθμό. Γι’ αυτό σήμερα συζητούμε τόσες πολλές διορθώσεις που ξεπερνούν τα όρια της χρηστής διοίκησης.

Κυρίες και κύριοι Βουλευτές, θα σταθώ ιδιαίτερα στο άρθρο 11 που τροποποιεί το άρθρο 19 του ν.2932/2001, το οποίο και αυτό είχε τροποποιηθεί, πριν έναν περίπου χρόνο, με τον ν.4938/2022. Προκαλεί πράγματι ερωτηματικά τι προέκυψε και μέσα σε μόλις έναν χρόνο τροποποιείται δύο φορές άρθρο του νόμου που επιχειρεί, υποτίθεται, να δημιουργήσει το αναγκαίο σταθερό περιβάλλον, το λειτουργικό νομοθετικό πλαίσιο ανάπτυξης στα λιμάνια, τις χερσαίες ζώνες, τις ζώνες λιμένων, όπως ισχυρίζεστε. Και, μάλιστα, με Υπουργικές Αποφάσεις, μόλις δύο Υπουργών, όταν στον σχετικό ν.2971/2001 για τέτοιου είδους παρεμβάσεις απαιτούνταν η εμπλοκή δώδεκα Υπουργείων και φυσικά, η περιφέρεια.

Γιατί προβλεπόταν τότε για συναφή με τα λιμάνια, τον αιγιαλό και την παραλία θέματα η σύμφωνη γνώμη τόσων Υπουργείων και υπηρεσιών, ακόμα και του Γενικού Επιτελείου Ναυτικού και φυσικά, της περιφέρειας; Και γιατί σήμερα αυτές οι προϋποθέσεις εξαφανίζονται; Για λόγους περιορισμού της γραφειοκρατίας ή για λόγους εξυπηρέτησης συμφερόντων;

Κυρίες και κύριοι συνάδελφοι, στη σημερινή νομοθετική πρόταση της Κυβέρνησης προβλέπεται ότι με εισήγηση μόνο δύο Υπουργών, εκδίδεται προεδρικό διάταγμα, με το οποίο τροποποιούνται βασικοί πολεοδομικοί κανόνες και μάλιστα, όχι στην ενδοχώρα, όχι σε κάμπους και βουνά, αλλά στην πρώτη γραμμή, στο σημείο επαφής στεριάς και θάλασσας, όπου ο νομοθέτης από τη σύσταση του ελληνικού κράτους προστατεύει ή επιδιώκει να διαφυλάξει με εξαιρετικά αυστηρές διατάξεις τον χαρακτήρα των ακτών, των παραλιών και του αιγιαλού, για πολλούς και ευνόητους λόγους, αλλά και για λόγους εθνικής ασφάλειας.

Ουσιαστικά, με υπουργικές αποφάσεις ανατρέπονται νομοθετικές διατάξεις που καθορίζουν τα μέγιστα επιτρεπόμενα όρια της ζώνης λιμένα, τις χρήσεις γης, τους όρους και περιορισμούς δόμησης στη χερσαία ζώνη του λιμένα, τις επιτρεπόμενες προσχώσεις και τα γενικά χαρακτηριστικά των προγραμματιζόμενων έργων που εξυπηρετούν την εμπορική, επιβατική, ναυτιλιακή, τουριστική, βιομηχανική, την αλιευτική κίνηση, καθώς και την επισκευή των δεξαμενών πλοίων.

Μάλιστα, δεξαμενών πλοίων. Δηλαδή, ανοίγει παράθυρο για την κατασκευή ή επέκταση ναυπηγείων; Δεν είμαστε αντίθετοι, αλλά με Υπουργικές Αποφάσεις, όχι με βασανιστική και εξονυχιστική διαβούλευση νόμου.

Η ίδια διαδικασία εφαρμόστηκε και στις περιπτώσεις αναθεώρησης των αναπτυξιακών σχεδίων και μελετών διαχείρισης λιμανιών, τα λεγόμενα master plan. Βάζετε και την ΕΣΑΛ να γνωμοδοτήσει, για να ενδυθεί με το απαιτούμενο κύρος της διαφάνειας. Ποια ΕΣΑΛ; Από ανεξάρτητη αρχή πριν δύο χρόνια τη μετατρέψατε σε μία υπηρεσία, δίχως ουσιαστική αρμοδιότητα.

Όσοι είναι μηχανικοί σε αυτή την Αίθουσα, αλλά και όσοι από εσάς, κυρίες και κύριοι συνάδελφοι, έχετε υπηρετήσει την τοπική αυτοδιοίκηση, ξέρετε πόσα χρόνια απαιτούνται για να αλλάξει ένας πολεοδομικός κανονισμός. Απαιτούνται πάνω από δέκα χρόνια με την εμπλοκή δεκάδων υπηρεσιών και δεκάδων διατάξεων νόμων.

Πού βρίσκονταιτα λιμάνια; Στην πρώτη γραμμή, την ακτογραμμή. Το ίδιο και οι μαρίνες. Πώς καθορίζονται οι περιορισμοί δόμησης, κάλυψης, ύψους κ.λπ. στις εν λόγω περιοχές; Με υπουργικές αποφάσεις; Ποιος θα εμποδίσει και θα φέρει αντιστάσεις σε φιλόδοξους επενδυτές -ξένα funds- από το να εκβιάσουν, προκειμένου να γίνει η επένδυση, για να αναλάβουν τη διαχείριση για την κατασκευή μιας μαρίνας ή την επέκταση της χερσαίας ζώνης ενός λιμανιού και να πετύχουν τεράστια ύψη, υπερβολική κάλυψη γηπέδων, ανωδομών, προσχώσεων και τα λοιπά;

Ούτε καν σε ελάχιστη διαβούλευση δεν βάζετε όλη αυτή τη διαδικασία. Γιατί, πώς αλλιώς, προσδοκούν να αποσβέσουν σε ταχύτατο χρονικό διάστημα μια τέτοια επένδυση; Φυσικά, όχι από την πρυμνοδέτηση ή πλαγιοδέτηση πλοίων σε μια λιμενική υποδομή, αλλά από τις χερσαίες εγκαταστάσεις, τους χώρους στάθμευσης, τους χώρους εστίασης, καυσίμων, τις επισκευαστικές εγκαταστάσεις πλοίων και από τη διάθεση χώρων σε παραλιευτικές επιχειρήσεις και τα λοιπά.

Γι’ αυτό απλοποιείτε τις διαδικασίες και τα δίνετε όλα. Είναι, βέβαιο, ότι θα επιδιωχθεί η κατασκευή και ανέγερση ανωδομών στα πιο ελκυστικά σημεία, κυρίως των νησιών. Στα νησιά που σηκώνουν τεράστιο φόρτο τουριστικής κίνησης, με λιμάνια που έχουν χαρακτηριστεί τοπικής σημασίας, όπου ο καθορισμός χρήσεων γης και όρων περιορισμών δόμησης, εντός χερσαίας ζώνης λιμένα, γίνεται μόνο με μια κοινή υπουργική απόφαση του Υπουργού Περιβάλλοντος και του Υπουργού Ναυτιλίας.

Να είστε βέβαιοι ότι θα αρχίσουν, ιδιαιτέρα στα νησιά, άλλες διαδικασίες. Δικαστικοί αγώνες, προσφυγή στο Σ.τ.Ε. όσων θίγονται και από όσα θα επιχειρηθούν μπροστά στην πρώτη γραμμή του αιγιαλού. Θα παραμείνουν ημιτελή έργα για χρόνια, θα υποβαθμίζεται το περιβάλλον, θα δημιουργηθούν θέματα διαχείρισης αποβλήτων δικτύων κ.λπ.. Αυτά δεν είναι σε καμμία περίπτωση εκσυγχρονισμός.

Ουσιαστικά, τι έχουμε εδώ; Δύο μέτρα και δύο σταθμά. Για να ξεπουληθούν τα λιμάνια, τα δίνετε όλα. Αντιθέτως, για να γίνει μία επένδυση στη στεριά -ακόμα και με διαδικασίες fast track- παίρνει χρόνια για να πάρει το δρόμο της.

Κάτι ακόμα που είναι πρωτοφανές. Πού είναι οι περιφέρειες; Σε όλα αυτά τα τόσο σημαντικά σε παρεμβάσεις λιμενικών υποδομών όλων των επιπέδων -λιμάνια διεθνούς ενδιαφέροντος, μείζονος ενδιαφέροντος, τοπικής σημασίας κ.λπ.- δεν επιβάλλεται η εμπλοκή των περιφερειών. Δεν αισθάνεστε την ανάγκη ότι χρειάζεται μεγαλύτερη και πιο ουσιαστική εμπλοκή των περιφερειών σε αυτές διαδικασίες; Πού εντάσσονται οι μεγαλοστομίες για τον ρόλο των περιφερειών και της ουσιαστικής αποκέντρωσης;

Δεν θα ήταν πιο λογικό γι’ αυτές τις αρμοδιότητες που συγκεντρώνονται σε δύο Υπουργούς Περιβάλλοντος και Ναυτιλίας -τουλάχιστον, για τις παρεμβάσεις στα τοπικής σημασίας λιμάνια- να αναθέτεται αυτή η διαδικασία στις περιφέρειες; Από τη στιγμή που κατηγοριοποιείτε την εμπλοκή υπουργών με προεδρικό διάταγμα στα μείζονος και εθνικής σημασίας λιμάνια και θεωρείτε ότι τα τοπικής σημασίας λιμάνια -που είναι σχεδόν όλες οι λιμενικές υποδομές των νησιών του Αιγαίου και του Ιονίου- είναι αυτά που σηκώνουν το μεγάλο βάρος της τουριστικής ανάπτυξης, δεν πρέπει οι τοπικές κοινωνίες μέσα από τις περιφέρεις να έχουν μεγαλύτερο ρόλο;

Τέλος, στο άρθρο 14, κύριε Υπουργέ δίνετε την ευκαιρία σε εγκαταστάσεις συστημάτων συσσώρευσης και ηλεκτροδότησης των νησιών, οι εγκαταστάσεις αυτές να απέχουν τριάντα μέτρα από τις ακτές. Μα, αν λάβει κανείς υπ’ όψιν τη γεωγραφία, το ανάγλυφο των ακτών στα νησιά μας και βάλεις και την παραλία μέσα, φτάσαμε τα τριάντα μέτρα. Δηλαδή, θα πάμε να εγκαταστήσουμε τέτοιες εγκαταστάσεις μέσα στο κύμα;

Θα μπορούσαμε εμείς ως ΠΑΣΟΚ -και θα το κάνουμε για κάποια άρθρα- να υπερψηφίσουμε κάποιες διατάξεις άρθρων, αλλά τέτοιες διατάξεις δεν πρόκειται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον Κοινοβουλευτικό Εκπρόσωπο της Ελληνικής Βουλής, κ. Χήτα, θα ήθελα να σας πω το εξής: Όπως βλέπετε και στον κατάλογο των ομιλητών, υπολείπονται άλλοι οκτώ ομιλητές, για να ολοκληρωθεί ο κατάλογος. Συγχρόνως, μετά τον κ. Χήτα, θα υπολείπονται τέσσερις Κοινοβουλευτικοί Εκπρόσωποι, που προφανώς έχουν δικαίωμα να μιλήσουν. Θερμή παράκληση, λοιπόν, προς τους αντίστοιχους Κοινοβουλευτικούς Εκπροσώπους να συνεννοηθούν με το Προεδρείο για τη σειρά των ομιλιών τους, για να μην υπάρξει κάποιος συνωστισμός, γιατί λογικό είναι μετά να διαμαρτύρονται και οι Βουλευτές.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Δεν περίμενα ποτέ και από την εμπειρία μου ως δημοσιογράφος κοντά τριάντα χρόνια και στον πέμπτο χρόνο ως Βουλευτής, όταν η κοινωνία ζει τις πιο δύσκολες στιγμές -και αναφέρομαι στο κομμάτι της οικονομίας- να μην ασχολείται κανείς ουσιαστικά με το κομμάτι αυτό και να ασχολούμαστε με άλλες υποθέσεις. Δηλαδή, αν δει κανείς τώρα το ρεπορτάζ, θα διαπιστώσει ότι ασχολούμαστε με το τι γίνεται στο ΣΥΡΙΖΑ που φύγανε οκτώ, εννιά, έντεκα, την ώρα που θα έπρεπε έξω στην κοινωνία να υπάρχει κανονικός ξεσηκωμός γι’ αυτό που ζουν οι Ελληνίδες και οι Έλληνες, γι’ αυτό που ζουν οι Έλληνες πολίτες.

Και υπάρχει η Αξιωματική Αντιπολίτευση, προσώρας τουλάχιστον, η οποία εξακολουθεί να είναι ο μεγαλύτερος χορηγός της Κυβέρνησης, έστω με την παραπλάνηση ή οτιδήποτε άλλο. Να μην ασχολούμαστε με τα σημαντικά και τα μείζονα, αλλά να ασχολούμαστε, για παράδειγμα, με το τι γίνεται στον ΣΥΡΙΖΑ, ενώ έξω πραγματικά -και θα το πω όσο πιο απλά μπορώ- βογκάει ο κόσμος.

Κύριε Υπουργέ, επειδή η οικονομία είναι το παν, θέλω να σας πω ότι δυστυχώς με βάση την επικοινωνία -γιατί εκεί στηρίζεστε- ωραιοποιείτε τα πάντα -τα πάντα!- και προσπαθείτε με επικοινωνία να περνάτε κάποια μηνύματα. Όταν, όμως, ως χώρα είμαστε πρωταθλητές σε οτιδήποτε στραβό υπάρχει και ουραγοί σε οτιδήποτε καλό υπάρχει, τότε κάτι δεν κάνουμε καλά.

Ξέρετε, εδώ τώρα δεν μιλάει η Ελληνική Λύση, να πούμε πέντε νούμερα, πέντε αριθμούς και αυτή είναι η ιστορία. Εδώ μιλάνε τα επίσημα στοιχεία. Τι λένε τα επίσημα στοιχεία; Λένε ότι η Ελλάδα έχει τον χαμηλότερο ονομαστικό μισθό στην Ευρωζώνη, όπου στην Ευρωζώνη είναι 35.200 ευρώ ετησίως και εμείς έχουμε 16.000 ευρώ τον χρόνο. Τα λέμε αυτά, γιατί κάνετε ατυχέστατες συγκρίσεις είτε για τον φόρο, είτε για τις τιμές των καυσίμων, είτε για τις τιμές των ενοικίων, είτε για τις τιμές στα σουπερμάρκετ. Από τη μία, όμως, έχουμε μέσο ονομαστικό μισθό 35.200 ευρώ τον χρόνο και από την άλλη, έχουμε 16.000 ευρώ εδώ στην Ελλάδα. Έχουμε τον τρίτο χαμηλότερο ονομαστικό μισθό στην Ευρωπαϊκή Ένωση -προσέξτε, όχι στην Ευρωζώνη, αλλά στην Ευρωπαϊκή Ένωση-, όταν στην Ευρωπαϊκή Ένωση ο μέσος ετήσιος μισθός είναι 32.300 ευρώ.

Βεβαίως, δεν ήμασταν πάντα έτσι. Εάν ήμασταν πάντα έτσι, τότε να πω εντάξει. Όταν όμως το 2009 ο ονομαστικός μισθός στην Ελλάδα ήταν στο 86,4% του μισθού της Ευρωζώνης, το 2022 γκρεμίστηκε στο 56,9%. Από το 86,4%, λοιπόν, πέσαμε στο 56,9%. Αυτά είναι τα μεγάλα, είναι τα μείζονα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ήταν το πρώτο μνημόνιο…

**ΚΩΝΣΤΑΝΤΙΝΟΣ ΧΗΤΑΣ:** Δεν φταίνε για όλα τα μνημόνια. Εν πάση περιπτώσει, εδώ σκίζετε τα ρούχα σας ότι έχουμε βγει από τα μνημόνια και πανηγυρίζετε.

Τον Οκτώβριο, λοιπόν, μόλις τον περασμένο μήνα, η ακρίβεια των τροφίμων ξέρετε πού έφθασε; Δεν ξέρω, εάν έχετε αντιληφθεί τι γίνεται εκεί έξω, πόσο στενάζουν οι Έλληνες πολίτες. Τον Οκτώβριο η ακρίβεια των τροφίμων έφτασε στο 10,3%. Είναι αδιανόητο να συμβαίνει αυτό σε μια εύφορη χώρα, όπως είναι η Ελλάδα. Φανταστείτε να μην ήταν! Στο 10,3% η ακρίβεια στα τρόφιμα τον Οκτώβριο! Μιλάμε για μια καραμπινάτη αισχροκέρδεια, μιλάμε για εταιρείες που πολλαπλασιάζουν τα κέρδη τους, μιλάμε για αυξήσεις παντού.

Μιλάμε για υπερφορολόγηση. Οι φορολογικοί συντελεστές, λοιπόν, παραμένουν ίδιοι. Και επειδή μιλάμε για αναλογικούς φόρους, μιλάμε για μεγαλύτερα φορολογικά έσοδα με αυξημένες τιμές. Είναι πολύ απλό. Αυξάνονται οι τιμές, αυξάνονται και τα έσοδα του ΦΠΑ. Τι πιο απλό; Όλοι το ξέρουν αυτό.

Είμαστε, λοιπόν, στην πέμπτη θέση στην Ευρωπαϊκή Ένωση σε ό,τι αφορά το ύψος του ΦΠΑ. Θα σας πω ποιοι μας περνάνε, αλλά και τι ισχύει σε αυτές τις χώρες που μας περνάνε. Μόνο η Ουγγαρία, η Σουηδία, η Δανία, η Κροατία έχουν μεγαλύτερο ΦΠΑ από εμάς.

Οι χώρες, λοιπόν, διαλέγουν μεγάλους άμεσους ή έμμεσους φόρους. Εμείς τα διαλέγουμε όλα. Η Γερμανία, για παράδειγμα, έχει μεγάλη φορολογία, αλλά έχει χαμηλούς έμμεσους φόρους. Έχει 19% υψηλό συντελεστή ΦΠΑ και 7% χαμηλό συντελεστή ΦΠΑ. Να τα δείτε. Είναι αδιανόητο πραγματικά! Θα έπρεπε η κοινωνία εκεί έξω να έχει ξεσηκωθεί και δεν μιλάει κανείς. Και ασχολούμαστε με τη βύθιση του ΣΥΡΙΖΑ, τη διάλυση ή δεν ξέρω και εγώ τι άλλο!

Η Ουγγαρία, ναι, μεν έχει 27% ΦΠΑ, δηλαδή παραπάνω από εμάς, αλλά έχει 0,27 λεπτά του ευρώ ειδικό φόρο καυσίμων ανά λίτρο βενζίνης και όχι 0,70 λεπτά του ευρώ που έχουμε εμείς. Άρα, υπάρχει μια ισορροπία. Εμείς τα έχουμε όλα υψηλά.

Όταν, λοιπόν, οι έμμεσοι φόροι, ο ΦΠΑ, οι ειδικοί φόροι κατανάλωσης, είναι στο Θεό συγκριτικά με τις άλλες ευρωπαϊκές χώρες, τώρα έρχεται και οριζόντια φορολόγηση στους ελεύθερους επαγγελματίες, επειδή, λέει, κάποιοι φοροδιαφεύγουν. Δεν μπορούμε να τους βρούμε, οπότε πάμε να τους διαλύσουμε όλους. Αυτή είναι η λύση! Άρα, με την υπερφορολόγηση και το πάρτι κερδοσκοπίας ουσιαστικά η αγοραστική δύναμη των Ελλήνων έχει φτάσει σε επίπεδα μη βιώσιμα. Δεν μπορούν πλέον να βιοποριστούν. Δεν μιλάμε για ευ ζην, εδώ πλέον το ζην είναι το θέμα των Ελλήνων, να μπορέσουν να ζήσουν.

Δείτε και κάτι άλλο. Έχουμε το υψηλότερο κόστος στέγασης, κύριε Υπουργέ, μιας και είστε μηχανικός, στην Ευρωπαϊκή Ένωση. Είναι το υψηλότερο κόστος στέγασης και σύμφωνα με τη EUROSTAT, που διάβαζα πριν από λίγο, για αυτό και τα παιδιά μας ζουν με τους γονείς τους μέχρι τα τριάντα ένα τους χρόνια. Από τη μία, είναι ευλογία να έχεις το παιδί σου μαζί, αλλά από την άλλη, είναι δυνατόν τριάντα ενός χρόνων άνθρωπος να ζει μαζί με τους γονείς του, γιατί δεν μπορεί να πάει να ζήσει αλλού;

Πηγή: EUROSTAT. Το κόστος στέγασης σε ποσοστό του διαθέσιμου εισοδήματος στην Ελλάδα είναι περίπου 34%. Τι σημαίνει αυτό; Σημαίνει ότι το ένα τρίτο του μισθού πάει στη στέγαση, όταν για παράδειγμα στην αδερφή χώρα, στην Κύπρο, το αντίστοιχο ποσοστό είναι λίγο πάνω από το 10%. Και οι Κύπριοι πέρασαν κρίση, αλλά εκεί μπόρεσαν και τα έφτιαξαν αυτά. Είναι τουλάχιστον εξοργιστικό και δεν μπορείτε να βιάζετε τη λογική μας ή να παίζετε με τη νοημοσύνη μας.

Δείτε τώρα το σύστημα των μέσων ενημέρωσης, γενικά το επικοινωνιακό σύστημα. Εάν τώρα κάποιος πάρει το κινητό του και μπει στο ίντερνετ, έχει πρώτη είδηση την αιφνιδιαστική επίσκεψη Μητσοτάκη, τη δεύτερη μέσα σε λίγες ημέρες, στο σουπερμάρκετ στα Καμένα Βούρλα. Μάλλον μας περνάνε και εμάς για βούρλα! Αιφνιδιαστική επίθεση του Πρωθυπουργού, λέει, αλλά με φωτογράφους, με κάμερες, με την ασφάλεια να έχει μπει νωρίτερα να έχει ελέγξει τον χώρο, γιατί ο Πρωθυπουργός πάει και λογικό είναι. Τι είδους αιφνιδιαστική επίθεση είναι αυτή, όταν είναι στημένοι οι φωτορεπόρτερς, οι κάμερες και έχουμε τον κ. Μητσοτάκη να ελέγχει τα ράφια, εάν στο ελαιόλαδο ή στο τυρί έπεσε η τιμή ή όχι; Έτσι θα καταπολεμήσουμε την ακρίβεια, την αισχροκέρδεια; Θα κάνουμε τον Πρωθυπουργό σερίφη, με αιφνιδιαστικές επισκέψεις, καραστημένες επισκέψεις, προετοιμασμένες από ημέρες πριν, για να τον περιμένουν εκεί; Έτσι υποτιμάτε τη νοημοσύνη των Ελλήνων πολιτών και βιάζετε τη λογική μας.

Και την βιάζετε και σε άλλο επίπεδο, για να φύγω από την οικονομία και να πάω στο αίσθημα ασφάλειας ή ανασφάλειας που νιώθουν οι Έλληνες πολίτες. Από το 2019 που ήμασταν εδώ και συνεχίζουμε, έχετε φέρει τρεις, τέσσερις ή πέντε -δεν θυμάμαι πόσες, αν και ήμουν στην αρμόδια επιτροπή- αλλαγές στον Ποινικό Κώδικα. Τώρα φέρνει και άλλη ο κ. Φλωρίδης. Σε λίγες ημέρες τελειώνει στη διαβούλευση και θα φέρουν και άλλες αλλαγές. Έξαρση της εγκληματικότητας. Και τώρα πάτε να φέρετε πάλι την αλλαγή στον Ποινικό Κώδικα.

Ακούστε τώρα. Έπιασαν τον «δράκο των Εξαρχείων». Μόλις τον έπιασαν, τι είπε ο ίδιος; Μιλάμε για έναν θρασύτατο -δεν μπορώ να τον χαρακτηρίσω- άνθρωπο. Μόλις βγω, λέει, θα κάνω τα ίδια. Ερώτηση: Γιατί να βγει; Υπάρχει λόγος που πρέπει να βγει; Τι έχει πει η Ελληνική Λύση; Για βιαστές, για παιδοβιαστές, για εμπόρους ναρκωτικών ισόβια πραγματικά, να μην ξαναδούν το φως του ήλιου! Και αυτό το τέρας δεν θα ξαναβγεί. Τόσο απλό. Θα φέρετε καμμιά δεκαριά ακόμα αλλαγές στον Ποινικό Κώδικα, κατόπιν εορτής; Μόλις έχουμε έξαρση της εγκληματικότητας και κάποια χαρακτηριστικά συγκεκριμένα κρούσματα που ταράζουν την κοινωνία, εμφανίζεστε ως μετά Χριστόν σερίφηδες να επιβάλετε την τάξη και το νόμο. Δεν γίνεται έτσι. Υπάρχει και η λέξη πρόληψη, ξέρετε. Να ξέρουν αυτά τα κατακάθια, αυτά τα τέρατα ότι δεν θα ξαναβγούν έξω.

Άλλο παράδειγμα το δεκαεξάχρονο κοριτσάκι που πέθανε από υπερβολική νοθευμένη δόση ναρκωτικών. Είπαμε, έμποροι ναρκωτικών ισόβια! Τέλος! Τελειώσαμε, Δεν πρέπει να ξαναδούν το φως του ήλιου. Και όταν λέμε ισόβια, να είναι ισόβια για αυτές τις περιπτώσεις, για αυτά τα κτήνη.

Και έρχεται ο νέος Ποινικός Κώδικας να αυστηροποιήσει ντε και καλά ή κάτι να κάνει, αλλά τρέχουμε πίσω από τις εξελίξεις. Βγαίνει και ο Υπουργός σήμερα -και αυτό είναι βιασμός της λογικής μας- και λέει ο κ. Βορίδης: Αυστηροποίηση των αποφυλακίσεων με αφορμή τις απόπειρες βιασμών. Το λέει πάλι κατόπιν εορτής. Δηλαδή, πρέπει ένα τέρας να θέλει να βιάσει ανυπεράσπιστες γυναίκες στο κέντρο της Αθήνας, πρωί-πρωί, για να έρθει η Κυβέρνηση να πει «θα αυστηροποιήσω τις αποφυλακίσεις», που έπρεπε να είναι αυτονόητο ότι δεν θα έπρεπε να κυκλοφορούν αυτοί οι άνθρωποι έξω. Τελεία και παύλα! Πάλι γίνεται κατόπιν εορτής.

Επειδή οι μέρες περνούν και οι προκλήσεις από το καθεστώς Ερντογάν είναι καθημερινές και επειδή πλησιάζει η παρουσία του Ερντογάν με τριακόσιους ανθρώπους κουστωδία να τον ακολουθούν στην Αθήνα στις 7 Δεκέμβρη, η θέση μας έχει εκφραστεί πολλάκις από τον Πρόεδρό μας. Το είπε και εχθές ο Κυριάκος ο Βελόπουλος ότι αν θέλετε να μιλάτε με τον Ερντογάν, μιλάτε ως ένα σημείο, αλλά δεν γίνεται -λέμε εμείς τι θα κάναμε- να κάνουμε διάλογο με έναν άνθρωπο ο οποίος λέει ότι «η θέση του Καραμπάχ στις καρδιές μας, είναι η θέση της Γάζας, δεν κάνουμε διάκριση ανάμεσα στη Βοσνία, το Χαλέπι, την Τρίπολη, τη Θεσσαλονίκη και τη Μοσούλη». Όταν βγαίνει, λοιπόν, ο Τούρκος Υπουργός Εξωτερικών, ο Χακάν Φιντάν, και μιλάει για τουρκική μειονότητα στη Θράκη και στα Δωδεκάνησα, τι δουλειά έχουμε εμείς να μιλήσουμε με αυτούς τους ανθρώπους; Πείτε μας λίγο τι θα πείτε ακριβώς με αυτούς; Βγαίνει ο Υπουργός Εξωτερικών της Τουρκίας και κάνει λόγο για τουρκική μειονότητα, όταν είναι ξεκάθαρο ότι υπάρχει θρησκευτική μειονότητα στους αδελφούς μας μουσουλμάνους στη Θράκη. Αυτοί συνεχίζουν το βιολί τους όμως. Την περασμένη Παρασκευή βγήκε ο αρχηγός του πολεμικού ναυτικού της Τουρκίας ο Τατλίογλου και αμφισβήτησε ευθέως την ελληνική κυριαρχία σε νησιά του Αιγαίου και ζήτησε την αποστρατικοποίησή τους. Αυτοί όλοι που ανέφερα, θα έρθουν στις 7 του Δεκέμβρη εδώ για να πούμε τι; Να χτίσουμε μέτρα οικοδόμησης εμπιστοσύνης; Και τι δουλειά έχουν να πάνε την επόμενη μέρα στη Θράκη; Τι γυρεύει ο Ερντογάν στη Θράκη; Πείτε μας τι δουλειά έχει στη Θράκη; Τι να κάνει; Τι να πει; Αυτά που κάνετε είναι λάθη. Όλα όμως επικοινωνία!

Και κλείνω, κύριε Πρόεδρε, με το εξής: Λέτε -ήδη αρχίσατε να δουλεύετε το θέμα- ότι μέχρι το τέλος του χρόνου -και θα αποτελέσει crash test αυτό για τη Νέα Δημοκρατία- θα φέρετε τον γάμο των ομοφυλοφίλων εδώ. Μπράβο! Πολλά συγχαρητήρια! Να πάτε στις περιφέρειές σας οι Βουλευτές της Νέας Δημοκρατίας και να πείτε πόσο περήφανοι είστε. Και βγαίνει ο κ. Βορίδης σήμερα εκ του ασφαλούς και δημιουργεί εντυπώσεις και ως βαλβίδα αποσυμπίεσης της Δεξιάς παράταξης -της πάλαι ποτέ, γιατί δεν είναι αυτή Δεξιά παράταξη, μιλάμε για κάτι άλλο, για μία πασοκογενή κατάσταση- και λέει ότι αν τεθεί θέμα κομματικής πειθαρχίας -που δεν θα τεθεί, είναι αυτονόητο αυτό, γιατί έχετε πλάτες, θα το ψηφίσουν όλοι, ΠΑΣΟΚ, ΣΥΡΙΖΑ, όλοι οι υπόλοιποι θα το ψηφίσουν, μην στενοχωριέστε, θα βρείτε εδώ αποκούμπι, γιατί μαθαίνω ότι είστε πολλοί που και καλά δεν θα το ψηφίσετε αλλά είστε συνυπεύθυνοι και υπόλογοι γιατί το δικό σας κόμμα, η δική σας Κυβέρνηση νομοθετεί και φέρνει γάμο ομοφυλοφίλων- ότι θα παραιτηθεί από Υπουργός. Σιγά τα ωά! Είναι εκ του ασφαλούς, αφού δεν θα τεθεί θέμα κομματικής πειθαρχίας. Απλά το «παίζετε» λίγο - μπράβο, συγχαρητήρια!- για να το περάσετε. Μην ξεχνάτε κάτι, όμως: Το χρεώνεστε και θα είστε η παράταξη που ψήφισε με νόμο -και ελπίζω να μην έχετε και την τεκνοθεσία παιδιών από ομόφυλα ζευγάρια, ελπίζω τουλάχιστον αυτό να το κόψετε- τον γάμο των ομοφυλοφίλων. Συγχαρητήρια!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα τρεις μαθητές και μαθήτριες και δύο συνοδοί εκπαιδευτικοί από το 1ο Γυμνάσιο Σπάρτης.

Σάς καλωσορίζουμε στη Βουλή!

(Χειροκροτήματα από όλες τις πτέρυγες της Βουλής)

Πριν περάσουμε στον επόμενο ομιλητή θα δώσουμε τον λόγο στην Αναπληρώτρια Υπουργό Υγείας για να αναπτύξει σε τρία λεπτά άρθρο τροπολογίας του Υπουργείου της.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Πρόκειται για την παράταση ισχύος των συμβάσεων εργασίας ορισμένου χρόνου προσωπικού των κινητών ομάδων υγείας του ΕΟΔΥ. Όπως γνωρίζετε όλοι, η δράση αυτή έχει αναπτυχθεί από το Υπουργείο Υγείας στο πλαίσιο διαχείρισης της οξείας φάσης της πανδημίας. Παρά το γεγονός ότι αυτή έχει παρέλθει, εξακολουθούν να υφίστανται ανάγκες, όπως, για παράδειγμα, ο εμβολιασμός ηλικιωμένων, η παροχή υπηρεσιών σε επίπεδο testing, αλλά και εμβολιασμού στις μονάδες φροντίδας ηλικιωμένων και μια σειρά από τέτοιου τύπου ζητήματα που σχετίζονται με την επιτήρηση, την προστασία της κοινότητας, την ασφαλή και διαβαθμισμένη περίθαλψη, την πρόσβαση στις υπηρεσίες υγείας και τον συντονισμό καταστάσεων έκτακτης ανάγκης.

Για τον λόγο αυτόν θέλουμε να παραταθεί η εργασία των ανθρώπων αυτών μέχρι το τέλος Μαρτίου του 2024, ακριβώς διότι παρέχουν υπηρεσίες που είναι χρήσιμες προκειμένου να μπορέσει η χώρα μας να αντιμετωπίσει τα ζητήματα που έχουν να κάνουν με τις παροχές υπηρεσιών υγείας που αφορούν στον COVID, τη γρίπη και μια σειρά από άλλα αναπνευστικά νοσήματα. Να πούμε ότι η παράταση αυτή δεν είναι δυνατόν να αντιμετωπιστεί με αλλαγή προεδρικού διατάγματος, υπουργικής απόφασης ή άλλης κανονιστικής πράξης, καθώς το ισχύον νομοθετικό πλαίσιο δεν παρέχει εξουσιοδοτική διάταξη για ψήφιση τυπικού νόμου με αντικείμενο που να εμπίπτει στα ρυθμιζόμενα με τις προτεινόμενες διατάξεις, ενώ επίσης οι στόχοι που επιδιώκονται με αυτές τις διατάξεις δεν είναι δυνατόν να επιτευχθούν με αλλαγή διοικητικής πρακτικής, συμπεριλαμβανομένης της δυνατότητας νέας ερμηνευτικής προσέγγισης της υφιστάμενης νομοθεσίας, αφού εν προκειμένω προβλέπεται ότι η χρηματοδότηση των ΚΟΜΥ ειδικού σκοπού του ΕΟΔΥ για το προσεχές διάστημα των τεσσάρων μηνών της προτεινόμενης παράτασης επιβαρύνει τον τακτικό προϋπολογισμό του ΕΟΔΥ.

Εν κατακλείδι και με δεδομένο ότι με την προτεινόμενη ρύθμιση υπάρχει η πρόβλεψη ότι η εν λόγω παράταση της διάρκειας των συμβάσεων δεν μεταβάλλει τον χαρακτήρα της σχέσης εργασίας βάσει της οποίας προσλήφθηκαν οι απασχολούμενοι στις θέσεις αυτές ούτε εμπίπτουν στους περιορισμούς των άρθρων 5 και 6 του π.δ.164/2004 η τροπολογία αυτή κρίνεται ως ο προσφορότερος τρόπος για την ομαλή μετάβαση στη μετα-πανδημική, μετα-οξεία φάση της πανδημίας και την εφαρμογή των οδηγιών που έχουμε και από τον Παγκόσμιο Οργανισμό Υγείας και τους επιστήμονες. Αυτά, κύριε Πρόεδρε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο για μία ερώτηση στην Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Αν και σήμερα δεν είναι μέρα συνθέσεων, νομίζω ότι η σύνθεση αρκετές φορές στην πολιτική βγάζει και αποτέλεσμα γιατί νομίζω, κυρία Υπουργέ και κύριε Πρόεδρε, ότι αυτή η τροπολογία απηχεί στην κοινή αγωνία που και εμείς ως ΠΑΣΟΚ εκφράσαμε και στην τελευταία μας συζήτηση και μέσα από την τροπολογία και από την ερώτηση, αλλά και στη δική σας δέσμευση τότε ότι θα υπάρχει παράταση για τις συμβάσεις των εργαζομένων στις μονάδες του ΕΟΔΥ και αυτό είναι θετικό γιατί και εμείς κατανοούμε την αναγκαιότητα να συνεχίσουν αυτοί οι εργαζόμενοι να προσφέρουν τις υπηρεσίες τους και εσείς το αποδέχεστε και μάλιστα είχατε μιλήσει για τρίμηνο τότε και από ό,τι διαβάζω, είναι τετράμηνη η παράταση. ΕΜΕ.

Θέλω να κάνω δύο ερωτήσεις:

Μπορείτε σήμερα να μας πείτε ποιος είναι ο σχεδιασμός μετά τον Μάρτιο σε σχέση με αυτό το πολύτιμο προσωπικό που έχει βοηθήσει τη χώρα σε μια δύσκολη περίοδο για τη δημόσια υγεία -και εσείς συμφωνείτε για την παράταση της σύμβασης-, αν υπάρχει κάποια στρατηγική για την περαιτέρω αξιοποίηση. Εμείς την τροπολογία θα την ψηφίσουμε.

Θέλω, επίσης, να μου διευκρινίσετε, κυρία Υπουργέ, αυτό που λέτε ότι για την κάλυψη σχετικών αναγκών, ότι ο ΕΟΔΥ μπορεί να τροποποιεί συμβάσεις προμηθειών και παροχής υπηρεσιών που έχουν ήδη συναφθεί. Και επειδή είστε εποπτεύουσα του ΕΟΔΥ, ξέρετε την ιστορία του, μπορείτε λίγο να μας διευκρινίσετε τι σημαίνει ότι ο ΕΟΔΥ μπορεί να τροποποιεί τις συμβάσεις προμηθειών. Είναι άλλο το κομμάτι που εμείς συμφωνούμε και θα το ψηφίσουμε -το ξεκαθαρίζω- να παραμείνουν οι εργαζόμενοι και να συνεχίσουν και μετά τα τέλη του Μαρτίου.

Θα ήθελα, λοιπόν, να μας εξηγήσετε αν υπάρχει κάποια στρατηγική -και εμείς να είστε σίγουροι ότι ως ΠΑΣΟΚ θα στηρίξουμε τη συνέχιση της εργασίας αυτών των ανθρώπων-, να μας το διευκρινίσετε λίγο αυτό ,γιατί νομίζω ότι αδικεί λίγο τον σκοπό και τον στόχο της συγκεκριμένης διάταξης.

Ευχαριστώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα και εγώ τον λόγο για μία ερώτηση για να απαντήσει συνολικά η κυρία Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Ξανθόπουλε. Όσο μπορείτε πιο σύντομα, σας παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Το ξέρετε, κύριε Πρόεδρε, ότι στο μέτρο των δυνάμεών μου ποτέ δεν ξεπερνάω τον χρόνο.

Κυρία Υπουργέ, δεν θα κάνω αναγωγή τώρα για την τροπολογία που λέτε, με τον τρόπο που προσλήφθηκαν κ.λπ., δεν έχει τελειώσει αυτή η ιστορία. Θα ήθελα να μας πείτε εάν η παράταση μέχρι τις 31 Μαρτίου είναι αποτέλεσμα μιας ορθολογικής προσέγγισης, αν έχετε καταλήξει για τη διαχείριση αυτού του ανθρώπινου δυναμικού και τι σκοπεύετε να κάνετε την 1η Απριλίου του 2024 με τους συγκεκριμένους ανθρώπους.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνέπεσαν το ερωτήματα πάνω κάτω.

Κυρία Υπουργέ, έχετε τον λόγο για να απαντήσετε. Θερμή παράκληση, όσο πιο σύντομα γίνεται.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ναι, κύριε Πρόεδρε. Ευχαριστώ πολύ.

Να ξεκινήσω από το τελευταίο σχόλιο, την τελευταία ερώτηση του κ. Κατρίνη. Το πρόγραμμα αυτό, κύριε Κατρίνη, για να μπορέσει να λειτουργήσει έχει αναπτυχθεί με βάση κάποια συστατικά στοιχεία.

Για να μπορέσουν οι άνθρωποι αυτοί να κάνουν τη δουλειά τους, θα πρέπει να έχουν τον εξοπλισμό, τα αυτοκίνητα κ.λπ., μια σειρά, λοιπόν, από εργαλεία τα οποία εξασφαλίζουν τη λειτουργία τους. Περί αυτού πρόκειται και όχι για άλλου τύπου προμήθειες ή δεν ξέρω τι άλλο μπορεί να αφορά τον οργανισμό. Να είμαι ξεκάθαρη.

Ως προς τα υπόλοιπα που θέσατε και οι δύο ερωτώντες στο ζήτημα αυτό, να πω το εξής. Το έχω αναφέρει και άλλη φορά στην Εθνική Αντιπροσωπεία. Είμαστε σε συνεχή συνεργασία με το σωματείο τον ΚΟΜΥ του ΕΟΔΥ. Υπάρχουν χίλιοι και πλέον άνθρωποι διαφορετικών κατηγοριών και τυπικών προσόντων, οι οποίοι εργάζονται στις ΚΟΜΥ και εξετάζουμε μαζί με τα συναρμόδια Υπουργεία και φυσικά, τον Υπουργό Υγείας πώς μπορούν να απορροφηθούν στο ΕΣΥ. Αντιλαμβάνεστε ότι, για παράδειγμα, για τους νοσηλευτές είναι ευκολότερο. Για τους οδηγούς υπάρχει άλλη δυνατότητα. Υπάρχουν πολλοί διοικητικοί. Κάποιοι από αυτούς έχουν πτυχίο, παραδείγματος χάριν είναι βιολόγοι. Θα μπορούσαν, όντως, να αξιοποιηθούν σε επίπεδο εργαστηριακό, στις δράσεις που πρόκειται να κάνουν και στις μόνιμες υπηρεσίες που θα αναπτύξει το επόμενο διάστημα, αξιοποιώντας και κονδύλια του Ταμείου Ανάκαμψης στο κομμάτι που έχει να κάνει με τη διαχείριση απειλών δημόσιας υγείας.

Θέλω να πω ότι δεν υπάρχει ένα μοντέλο που μπορεί να ταιριάξει σε όλους αυτούς τους χίλιους και πλέον ανθρώπους. Δεν πρόκειται, όμως, να τους αφήσουμε στον δρόμο. Γι’ αυτό έχουμε ξεκινήσει από τώρα μια στενή συνεργασία μαζί τους και ξαναλέω είμαστε σε σχετική συζήτηση με τα συναρμόδια Υπουργεία, προκειμένου να έχουμε ένα αποτέλεσμα σε επίπεδο προτεινόμενων ρυθμίσεων, που μπορεί να καλύψει κάθε κατηγορία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε τον κατάλογο ομιλητών. Καλούμε στο Βήμα τον κ. Φραγκίσκο Παρασύρη από το ΠΑΣΟΚ - ΚΙΝΑΛ.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Να πω κατ’ αρχάς ότι μας κάλυψε, προφανώς, ο κ. Κατρίνης ως ΠΑΣΟΚ - ΚΙΝΑΛ, σχετικά με την τροπολογία για τους εργαζόμενους για τις ΚΟΜΥ. Ήταν κάτι το οποίο συνολικά η Κοινοβουλευτική Ομάδα του ΠΑΣΟΚ το είχε ζητήσει. Οι απαντήσεις που έδωσε η κυρία Υπουργός νομίζω μας ικανοποιούν.

Νομίζω, επίσης, ότι με αφορμή και τον τελευταίο νόμο που ψηφίστηκε για τις fast track άμεσες προσλήψεις στο Εθνικό Σύστημα Υγείας θα μπορούσαν με έναν πολύ εύσχημο και εύλογο τρόπο να προσληφθούν, άμεσα έτσι ώστε να μην έχουμε την περιπέτεια ακόμα μίας δομής και των εργαζομένων.

Θέλω να ξεκινήσω με έναν γενικό σχολιασμό επί του νομοσχεδίου. Νομίζω τον έκαναν όλοι. Οφείλω να τον κάνω και εγώ με τη σειρά μου. Εμείς το λέμε, δηλαδή, συνολικά και ως ΠΑΣΟΚ, το καταθέσαμε, ότι έχουμε ένα νομοσχέδιο εξαιρετικά υψηλής σημασίας, πολύ σημαντικό για τα θέματα με τα οποία καταπιάνεται. Ωστόσο, βλέπουμε διατάξεις που είναι διάσπαρτες, σκόρπιες, με μια, θα έλεγα, εξαιρετικά περίεργη σειρά. Ρυθμίζουν διάφορα θέματα αποσπασματικά σημειακά. Κανένας δεν μπορεί, δυστυχώς, να καταλάβει ποια είναι η ενιαία λογική, που διέπει και διακατέχει το νομοσχέδιο. Αυτό ήταν κάτι που δεν το καταθέτουμε μόνο εμείς ως ΠΑΣΟΚ, ως Κοινοβουλευτική Ομάδα. Το καταθέτουν και όλες οι υπόλοιπες Κοινοβουλευτικές Ομάδες αλλά και οι φορείς.

Θα περίμενα -και αυτή είναι μια πραγματικότητα, κύριε Υπουργέ- η πρώτη νομοθετική προσπάθεια, που έκανε ο κ. Σκυλακάκης να είναι κάτι παραπάνω και να μην είναι ένα νομοσχέδιο «σκούπα», πόσο μάλλον όταν τα θέματα με τα οποία καταπιάνεται, χωροταξίας, περιβάλλοντος, πολεοδομίας, αλλά και τα ενεργειακά, είναι πολύ ψηλά στην ατζέντα όχι μόνο για την Ελλάδα αλλά συνολικά για όλη την Ευρώπη.

Άρα θεωρώ ότι πάσχει εκ των προτέρων το νομοσχέδιο στον τρόπο με τον οποίο προσεγγίζεται, διάταξη-διάταξη, αποσπασματικά, ασύνδετα η μία διάταξη με την άλλη και το κάθε άρθρο και η κάθε παράγραφος. Αυτή η αποσπασματικότητα από μόνη της μας δημιουργεί μια δυσκολία, πρέπει να πω, γιατί εμείς πρέπει να αντιληφθούμε ως Αντιπολίτευση ποια είναι η βασική πολιτική γραμμή πάνω σε πολύ σημαντικά θέματα.

Επειδή εμείς εδώ βρισκόμαστε για να κάνουμε εποικοδομητικό και δημιουργικό διάλογο και το πεδίο της ενέργειας, της χωροταξίας και όλο αυτό του περιβάλλοντος μπροστά στην κλιματική αλλαγή αλλά και στην πράσινη μετάβαση είναι ένα πεδίο στο οποίο θα μπορούσαν να υπάρξουν συγκλίσεις, είναι απαραίτητο να γνωρίζουμε ποια είναι η πολιτική γραμμή, ξεκάθαρα η πολιτική γραμμή, του Υπουργείου και να μην έρχεται με μια τέτοια πρακτική, με μια τέτοια κακή νομοθέτηση το Υπουργείο να ρυθμίσει μια σειρά από πράγματα τα οποία οδηγούν σε ασάφεια, αποσπασματικότητα και ενδεχομένως υποψιάζουν και σε φωτογραφικές διατάξεις, οι οποίες ευνοούν λίγους.

Θα μιλήσω μόνο για το Κεφάλαιο Γ΄, το οποίο αφορά τη ΡΑΑΕΥ και τις ενεργειακές διατάξεις. Στα υπόλοιπα έχουν αναφερθεί όλοι οι υπόλοιποι συνάδελφοι και ο ειδικός αγορητής μας, ο κ. Χριστοδουλάκης. Νομίζω ήταν επαρκέστατη η κριτική που έχει ασκήσει.

Προσπαθώντας, μέσα σε αυτό που προηγουμένως σας είπα, το διάσπαρτο των διατάξεων να βρω και εγώ έναν τρόπο να τα σταχυολογήσω από τα 49 έως 62 τα σχετικά με την ενέργεια, ως υπεύθυνος του κοινοβουλευτικού τομέα ενέργειας του ΠΑΣΟΚ, θα πω ότι αφορά σε τρεις ενότητες. Η μία είναι πράγματι η ΡΑΕ, η άλλη είναι οι παρατάσεις και οι διαδικασίες αδειοδοτήσεων και η τρίτη είναι υπεράκτια αιολικά, όπως ανέφερε και προηγούμενος ο Υπουργός.

Σε ό,τι αφορά τώρα από τη ΡΑΑΕΥ, προφανώς εδώ αναδεικνύεται το καθεστώς των συμβάσεων που έχει παγιδεύσει και έχει οδηγήσει τους εργαζόμενους κάθε χρόνο να ερχόμαστε σε αυτή την Αίθουσα να ανανεώνουμε τις συμβάσεις τους. Για εμάς είναι πάγια θέση η ενδυνάμωση και η στελέχωση των ανεξάρτητων αρχών, με τρόπο που να μπορούν και επιχειρησιακά και οργανωσιακά να ανταπεξέρχονται στο σημαντικό έργο, το οποίο έχουν και να ξεφύγουμε από αυτή την ομηρία που έχουν οι υπάλληλοι στη ΡΑΕ με ανανεώσεις κάθε χρόνο. Αυτό νομίζω δεν περιποιεί τιμή για κανέναν μας, ειδικά μάλιστα όταν η ΡΑΕ είναι το κλειδί, η αρμόζουσα ανεξάρτητη αρχή, η οποία είναι πολύ σημαντικός κόμβος σε σχέση με την ενεργειακή μετάβαση σε μία σειρά αδειοδοτήσεων και ελέγχων που έχει επωμισθεί να κάνει, πόσο μάλλον όταν τώρα την επιφορτίζουμε και με τα ύδατα και με τα απόβλητα.

Να πω μόνο, εδώ όπως βλέπω, η αρχή είχε δημοσιεύσει τα στοιχεία ότι διαθέτει είκοσι έναν μόνο ειδικούς επιστήμονες και πενήντα πέντε στελέχη με συμβάσεις ορισμένου χρόνου, που σημαίνει ότι προφανώς μια τόσο μεγάλη αγορά, όπως είναι η ενεργειακή αγορά, δεν μπορεί να επιφορτίζεται ένα τόσο μεγάλο έργο. Το ίδιο ισχύει και για τα ύδατα, το ίδιο και για τα απόβλητα. Άρα εμείς είμαστε πολύ υπέρ της στελέχωσης, της ενδυνάμωσης αυτών των ανεξάρτητων αρχών.

Ωστόσο, αυτή η διάταξη δείχνει και μια αντίληψη συνολικά που έχετε σχετικά με το πώς αντιμετωπίζετε τις ανεξάρτητες αρχές.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δείχνει, λοιπόν, τον τρόπο με τον οποίο αντιμετωπίζετε τις ανεξάρτητες αρχές, την Ανεξάρτητη Επιτροπή Ανταγωνισμού, την ΑΔΑΕ, τις ανεξάρτητες αρχές και τα προσωπικά δεδομένα. Τώρα και με τη ΡΑΕ, η οποία έχει αυτό τον κομβικό ρόλο αναδεικνύεται ο τρόπος με τον οποίο αντιμετωπίζεται συνολικά μια πολιτεία, η οποία θα πρέπει να είναι οργανωμένη και η οποία θα πρέπει να ελέγχει και να ρυθμίζει την αγορά.

Επειδή μίλησε και ο Υπουργός προηγουμένως ως φιλελεύθερος, γνωρίζει πάρα πολύ καλά πόσο σημασία έχουν στον σύγχρονο καπιταλισμό, σε μια φιλελεύθερη δημοκρατία, σε μια φιλελεύθερη και ελεύθερη αγορά οι ανεξάρτητες αρχές και για την οικονομική της ευημερίας και για τους καταναλωτές.

Εμείς ωστόσο, επειδή δημοσίευσε ΚΥΑ γύρω από το πράσινο τιμολόγιο πριν από κάποιες ώρες, να ξέρει ο Υπουργός ότι το παρακολουθούμε στενά, ώστε να μην παραβιάζεται η ενωσιακή οδηγία 2019/944 σχετικά με την εκ των προτέρων ενημέρωση των καταναλωτών για την τροποποίηση των συντελεστών του μηχανισμού διακύμανσης.

Ξεπερνάω αυτά που βλέπουμε εμείς ότι είναι θετικά, δηλαδή τη φύτευση στα φωτοβολταϊκά, την ενεργειακή αναβάθμιση των δημοσίων κτηρίων, τη δασοπυρόσβεση. Σε όλα αυτά έχουμε θετική άποψη. Σε σχέση με τη φύτευση νομίζω ότι η υπουργική απόφαση ή ο νόμος πρέπει να αλλάξει, ώστε να μπει ένα threshold, να μπει ένα κατώφλι πάνω από το οποίο να μπαίνει η φύτευση, για να μην κάνει μη ελκυστικές επενδυτικά τα μικρά φωτοβολταϊκά.

Κλείνω με τα υπεράκτια αιολικά. Δεν πρόλαβα να πω κάτι για τις παρατάσεις και τις προθεσμίες.

Θέλω, λοιπόν, να πω εδώ, κύριε Πρόεδρε, επειδή είναι σημαντικό το εξής. Είμαι υπεύθυνος του τομέα ενέργειας και θα ήθελα δύο λεπτά να πω δυο πράγματα για αυτό. Για τα υπεράκτια αιολικά θέλω να πω το εξής, ότι είναι μια στρατηγική επιλογή την οποία κάνει η Κυβέρνηση, η οποία δεσμεύει τη χώρα στο μέλλον.

Υπάρχει, μάλιστα και ένας πολύ φιλόδοξος στόχος στο ΕΣΕΚ, στο Εθνικό Σχέδιο για την Ενέργεια και το Κλίμα, τον οποίο πρέπει να πιάσουμε μέχρι το 2030-2032 και μέχρι το 2050. Είναι πάρα πολύ φιλόδοξος στόχος.

Σε συνδυασμό με την Αίγυπτο -που μιλάμε για το καλώδιο, τη διασύνδεση- και το Ισραήλ, πρέπει να πούμε το εξής και να είμαστε ειλικρινείς. Έχουμε λύσει το ένα κομμάτι της εξίσωσης, το οποίο λέει ότι θα γίνουμε ενεργειακός κόμβος, θα φέρουμε ρεύμα εδώ. Δεν ξέρω πώς πάνε οι διαπραγματεύσεις σε σχέση με το άλλο κομμάτι της εξίσωσης, που θα διοχετεύουμε αυτό το ρεύμα. Διότι ως προς τη Γερμανία, την Αυστρία και αυτή τη σκέψη για εξαγωγή, δεν ξέρω πόσο ώριμη μπορεί να είναι, γιατί πάνω σε μια τέτοια λογική στηρίζεται και η λογική των θαλάσσιων αιολικών. Διότι την ίδια στιγμή, η Γερμανία έχει τη Βόρεια Θάλασσα από πάνω, με θαλάσσια αιολικά, έχει τα πυρηνικά της Γαλλίας δίπλα, με πολύ φθηνό ρεύμα και δεν ξέρω -πρέπει να είμαστε ειλικρινείς απέναντι στο Σώμα- κατά πόσο αυτή η επιλογή είναι εφικτή για τη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε εδώ, κύριε συνάδελφε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Υπάρχει, επιπλέον, ένα θέμα σε σχέση με τα πλωτά αιολικά -και πρέπει αυτό να το πούμε- ότι δεσμεύουν χώρο 2.000 MW, κύριε Υπουργέ, τον οποίο αποστερούμε από μικροπαραγωγούς, από ενεργειακές συχνότητες. Δεσμεύουμε αυτόν τον χώρο και τον πάμε σε μια τεχνολογία η οποία είναι ακόμα σε μια πρώιμη φάση ανάπτυξης.

Όλα τα πλωτά αιολικά στον κόσμο διεθνώς είναι σε μια δοκιμαστική φάση, πιλοτική φάση. Αναφέρθηκε ο κύριος Υπουργός σε ένα πλωτό νότια της Γαλλίας, νότια της Μασσαλίας και αυτό είναι σε δοκιμαστική φάση. Και μάλιστα, δύο εταιρείες χαλυβουργίας στην Ελλάδα, πολύ μεγάλες, από τις πολύ γνωστές, οι οποίες είχαν προγράμματα R&D πάνω σε αυτό το θέμα, σταμάτησαν τα προγράμματά τους, διότι δεν κατάφεραν να φτιάξουν τα υλικά για τις πλατφόρμες αυτές.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Παρασύρη. Κλείστε εδώ, παρακαλώ.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν είναι «κλείνω».

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κλείστε τώρα. Με συγχωρείτε πάρα πολύ!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κύριε Πρόεδρε! Με συγχωρείτε.

**ΠΡΟΕΔΡΕΥΩΝ (Γεώργιος Λαμπρούλης):** Έντεκα λεπτά κοντεύετε. Ε, όχι! Δεν είναι σωστό αυτό!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ωραία!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Ούτε Κοινοβουλευτικός Εκπρόσωπος δεν μίλησε…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Δεσμεύουμε, λοιπόν, 2.000 MW.

**ΠΡΟΕΔΡΕΥΩΝ (Γεώργιος Λαμπρούλης):** Ανοχή, ανοχή, αλλά έχει και τα όριά της!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κύριε Πρόεδρε, αν μου αφήσετε τριάντα δευτερόλεπτα…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Παρασύρθηκε ο Παρασύρης, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Να μην παρασύρεται ο Παρασύρης…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τριάντα δευτερόλεπτα, κύριε Πρόεδρε, παρακαλώ, γιατί είναι πολύ σοβαρό.

**ΠΡΟΕΔΡΕΥΩΝ (Γεώργιος Λαμπρούλης):** Όλα σοβαρά είναι, κύριε Παρασύρη!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Είστε ακριβοί στα πίτουρα και φθηνοί στο αλεύρι! Ενώ μικροπαραγωγοί και ενεργειακές κοινότητες διψούν για ενεργειακό χώρο, τον χαρίζετε γαλαντόμα σε δύο συγκεκριμένες εταιρείες, τώρα στα θαλάσσια αιολικά 200 MW σε μια μεγάλη εταιρεία, 400 σε μια άλλη. Τα χαρίζετε έτσι γαλαντόμα.

Και πόσο πιλοτικά μπορεί να είναι…

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κλείστε εδώ, σας παρακαλώ.

Θα κλείσω το μικρόφωνο, κύριε Παρασύρη!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ναι, τελειώνω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι. Δεν είναι «τελειώνω». Τελειώστε τώρα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τελείωσα.

**ΠΡΟΕΔΡΕΥΩΝ (Γεώργιος Λαμπρούλης):** Εδώ κλείστε, σας παρακαλώ πολύ!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Με αφορμή τα όσα είπε ο κ. Λαζαρίδης προηγουμένως για το «μπροστά-πίσω» σε μια φιλελεύθερη προοδευτική…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατρίνη, σας παρακαλώ πολύ!

**ΜΙΧΑΗΛ ΚΑΤΡΙΝΗΣ:** Τι να κάνω;

**ΠΡΟΕΔΡΕΥΩΝ (Γεώργιος Λαμπρούλης):** Τι να κάνετε; Κοινοβουλευτικός Εκπρόσωπος είστε! Να τον νουθετήσετε!

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Τελειώνω.

Λοιπόν, το «μπροστά-πίσω» δεν αρμόζει σε κοινοβουλευτικές δυτικές. Αρμόζει το δίκαια ή…

**ΠΡΟΕΔΡΕΥΩΝ (Γεώργιος Λαμπρούλης):** Διακόπτω, λοιπόν, το μικρόφωνο του κ. Παρασύρη. Να μην καταγράφεται τίποτα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Επόμενος ομιλητής -κατόπιν συνεννόησης, έγινε μια αλλαγή- θα ήταν ο κ. Κυριαζίδης, αλλά θα προταχθεί ο κ. Μαμουλάκης. Μετά τον κ. Μαμουλάκη θα ακολουθήσει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου και έπειτα θα είναι ο κ. Κυριαζίδης.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Ευχαριστώ και τον συνάδελφο για την κατανόηση.

Κυρίες και κύριοι συνάδελφοι, θα ξεκινήσω τη σημερινή μου ομιλία από την αρχική τοποθέτηση του κυρίου εισηγητή της Συμπολιτεύσεως κ. Σιμόπουλου, συναδέλφου μηχανικού.

Εκεί ο αγαπητός συνάδελφος μας ενημέρωσε ότι οι σημαντικές μεταρρυθμίσεις δεν χρειάζεται να είναι μακρόχρονες και διαρθρωτικές, αλλά ότι, αντίθετα, ένα εξαιρετικό νομοσχέδιο μπορεί να προκύψει από τη συνάθροιση μικροπαρεμβάσεων προς όφελος της ανάπτυξης. Σαν σταυροβελονιά, όπως είπατε χαρακτηριστικά.

Αντιστρέφοντας, λοιπόν, το επιχείρημα του συναδέλφου, έχω και εγώ να παρατηρήσω ότι ένα καταστροφικό νομοσχέδιο για το περιβάλλον, ένα καταστροφικό νομοσχέδιο για τον πολεοδομικό και κυρίως, χωροταξικό σχεδιασμό ή ένα επικίνδυνο νομοσχέδιο για το δημόσιο συμφέρον και τη δημιουργία ενός σταθερού επενδυτικού περιβάλλοντος στη χώρα, δεν χρειάζεται να είναι μια μεγάλη ενιαία παρέμβαση, που ξηλώνει θεσμούς και ανατρέπει πολεοδομικά κεκτημένα και χωροταξικά δεδομένα δεκαετιών. Δεν χρειάζεται, λόγου χάριν, να ξηλώνει συλλήβδην όλους τους θεσμούς προστασίας προστατευόμενων περιοχών ή να ανατρέπει την πρόοδο δεκαετιών στην ανάρτηση δασικών χαρτών, όπως έκαναν οι γνωστοί περιβαλλοντοκτόνοι νόμοι του προκατόχου σας κ. Χατζηδάκη.

Ένα καταστροφικό νομοσχέδιο για το περιβάλλον μπορεί να είναι το άθροισμα μικροπαρεμβάσεων για μεμονωμένους ad hoc επιχειρηματικούς δρώντες, που κατάφεραν να προωθήσουν τις προτεραιότητές τους μέσω των γραφείων των Υπουργών. Ένα καταστροφικό νομοσχέδιο μπορεί, όντως, να έχει γραφτεί σταυροβελονιά, όπως είπε ο κ. Σιμόπουλος. Σταυροβελονιά, ρουσφέτι το ρουσφέτι.

Υπάρχουν βάσιμοι λόγοι που ισχυριζόμαστε αυτό. Θα έλεγα πλείστοι λόγοι. Πρώτον, πάρτε ως παράδειγμα το άρθρο 11 που αναφέρεται στα master plan των οργανισμών λιμένων, ρύθμιση ευθέως ανταγωνιστική με το σύνολο -παρακαλώ- της πολεοδομικής και χωροταξικής θεσμικής τάξης της χώρας. Με τη σημερινή διάταξη τα master plan θα κατισχύουν των υφιστάμενων ρυμοτομικών σχεδίων ή ακόμα και των εγκεκριμένων σχεδίων πόλεων, που υποτίθεται ότι για μας, τους μηχανικούς, είναι πάντοτε ευαγγέλιο. Κατισχύουν, λοιπόν, αυτών. Και αυτό, μάλιστα, χωρίς αυτός ο νέος σχεδιασμός να λαμβάνει υπ’ όψιν του το πολεοδομικό κεκτημένο των παρακείμενων περιοχών ή την υποχρέωση διατήρησης του συνόλου εμβαδού των κοινόχρηστων χώρων σε μια περιοχή.

Δεύτερον, πάρτε ως παράδειγμα τις διατάξεις για τις χωροθετήσεις των ανανεώσιμων πηγών ενέργειας, στα άρθρα 13, 47, ακόμη και 51. Ως γνωστόν, η χώρα μας έχει δεχτεί παρεμβάσεις από την επιτροπή την περίοδο Σαμαρά, εξαιτίας της απουσίας περιβαλλοντικής μέριμνας αναφορικά με τη χωροταξία των ανανεώσιμων πηγών ενέργειας. Η προηγούμενη κυβέρνηση του ΣΥΡΙΖΑ είχε προκηρύξει νέο χωροταξικό για τις ανανεώσιμες πηγές ενέργειας ήδη από το 2018 και η σημερινή Κυβέρνηση αποφεύγει την ολοκλήρωσή του, ώστε να προωθούνται αυτό που είπα προηγουμένως, ad hoc διατάξεις, πάντοτε κατά το δοκούν.

Δεν υπάρχει θέμα να συζητήσουμε ούτε για τα λατομεία, ούτε για τους σταθμούς αποθήκευσης, ούτε καν για τα αιολικά πάρκα, τα παράκτια πάρκα. Όλα αυτά μαζί αναδεικνύουν ότι η χωροθέτηση των σταθμών ΑΠΕ γίνεται απουσία είτε χωροταξικού σχεδιασμού είτε, κυρίως, ορθολογικής προτεραιοποίησης των σταθμών που θέλουμε να εντάξουμε στο σύστημα.

Τρίτον, τέλος, πάρτε για παράδειγμα τις ρυθμίσεις για το Πράσινο Ταμείο. Υπενθυμίζεται εδώ ότι οι πόροι του Πράσινου Ταμείου συλλέγονται συνολικά από τα πρόστιμα όλων των πολεοδομικών παραβάσεων που λαμβάνουν χώρα και φυσικά, των αυθαιρέτων και υφίστανται τόσο σύμφωνα με τον ιδρυτικό του νόμο όσο και σύμφωνα με το Συμβούλιο της Επικρατείας ως αντιστάθμισμα για τις πολεοδομικές παραβάσεις. Γι’ αυτό αθροίζεται του Πράσινου Ταμείου το ποσό, να αντισταθμίσει τις πολεοδομικές παραβάσεις, με σκοπό την υλοποίηση περιβαλλοντικών δράσεων, δράσεων βελτίωσης του περιβάλλοντος και του μικροκλίματος στα αστικά κέντρα, απαλλοτριώσεων χώρων στον αστικό ιστό, ώστε να ελευθερωθούν κοινόχρηστοι χώροι.

Όταν σήμερα, λοιπόν, η Κυβέρνηση τροποποιεί αυτόν τον νόμο και κάνει μέχρι και το ΤΑΙΠΕΔ διαχειριστή αυτών των πόρων, δεν αμφισβητεί μόνο την ίδια τη φιλοπεριβαλλοντική λογική του νομοθέτη, αλλά και ολόκληρο το ευαίσθητο οικοδόμημα πάνω στο οποίο στέκεται η πολεοδομική μας νομοθεσία. Και φυσικά, μην ξεχνάμε ότι έχουμε τα υψηλότερα ποσοστά αυθαίρετης δόμησης σε ολόκληρη την Ευρώπη.

Μήπως, όμως και εμείς εδώ ασχολούμαστε με το δέντρο της εκάστοτε μικροεξυπηρέτησης και χάνουμε το δάσος της μεγάλης χωροταξικής και πολεοδομικής μεταρρύθμισης; Δυστυχώς, όχι. Διότι η μεγάλη τομή που προσπάθησε να υλοποιήσει ο ΣΥΡΙΖΑ το 2018, η έκδοση δηλαδή των νέων χωρικών σχεδίων για όλους τους δήμους της χώρας, έργο το οποίο υποτίθεται ότι θα υλοποιούταν από πόρους του Ταμείου Ανθεκτικότητος και Ανάκαμψης, σήμερα απουσιάζει από αυτό το κείμενο του νόμου.

Και θέλω να ενθυμίσω στο Σώμα ότι, πραγματικά, αυτή η ρηξικέλευθη για την εποχή κίνηση του ΣΥΡΙΖΑ, ως κυβέρνηση, το 2018 άλλαξε το status quo όσον αφορά στον χωροταξικό σχεδιασμό και το πλάνο που πρέπει να έχει η χώρα μας, το κράτος που έχει συνέπεια γύρω από τις ανανεώσιμες πηγές και το χωροταξικό πλαίσιο.

Είναι ευαγγέλιο, κυρίες και κύριοι συνάδελφοι, η χωροταξία για μία ευνομούμενη πολιτεία. Και εδώ απουσιάζει καθ’ ολοκληρίαν.

Θα αναφερθώ τώρα σε κάποια άλλα ζητήματα και θα κλείσω μ’ αυτό. Για παράδειγμα, είναι γεγονός ότι αποτελούσε κενό στην ελληνική νομοθεσία η απουσία μέριμνας και κανονιστικού πλαισίου λειτουργίας στα data centers, αν και εκεί τα χούγια του νομοθέτη σε σχέση με την κατά παρέκκλιση δόμηση δεν κρύβονται. Είναι, όμως, δεδομένο ότι ο σημερινός νόμος συνεχίζει, δυστυχώς, μια λογική προηγούμενων νομοθετικών παρεμβάσεων στο τοπίο της πολεοδομίας και χωροταξίας στη χώρα μας, που από πίσω τους έχουν ένα συγκεκριμένο αναπτυξιακό μοντέλο, ένα μοντέλο που βάζει σε πρώτη προτεραιότητα, δυστυχώς, με κάθε κόστος, προτεραιοποιεί και προωθεί μόνο τον κλάδο της κατασκευής και του Real Estate και σε τελευταία κατάταξη, δυστυχώς, τον ορθολογικό χωροταξικό σχεδιασμό και το περιβάλλον. Γι’ αυτόν ακριβώς τον λόγο θα το καταψηφίσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαμουλάκη και για τη συνέπεια στον χρόνο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού. Θα το εξηγήσω.

**ΠΡΟΕΔΡΕΥΩΝ (Γεώργιος Λαμπρούλης):** Ποιο είναι το προσωπικό; Εξηγήστε μας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Όχι ηθελημένα διαστρέβλωσε αυτό το οποίο έχω πει στην εισήγησή μου. Είπα τη φράση «Δεν χρειάζεται πάντα τα νομοσχέδια να είναι νομοσχέδια ολιστικά που να έχουν ένα όραμα», κ.λπ.. Δεν είπε τη λέξη «πάντα». Έτσι όπως το ανέφερε μπορεί ένας ακροατής να θεωρήσει ότι τα νομοσχέδια τα οποία είναι ερανιστικά, είναι και αναπτυξιακά ή ότι δεν έχουν καμμία σημασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, καλώς. Δόθηκε μία διευκρίνιση.

Θα δώσουμε τώρα τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Βλέπω ότι έχετε δύο Βουλευτές. Νομίζω ότι αυτές τις μέρες βλέπουμε…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Τέσσερις είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τέσσερις, με συγχωρείτε, από τους εκατόν πενήντα οκτώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Σας τιμούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νομίζω ότι αυτές τις μέρες βλέπουμε με πολύ μεγάλη ενάργεια ποια είναι η νοοτροπία σας. Σήμερα ξεκίνησαν οι εργασίες της εξεταστικής επιτροπής για το έγκλημα των Τεμπών και η Νέα Δημοκρατία ήρθε με διάθεση μη διερεύνησης. Προτείνατε και εκλέξατε μόνοι σας προεδρείο νεοδημοκρατικό σε εξεταστική επιτροπή που συστάθηκε με πρόταση της Αντιπολίτευσης. Δεν θελήσατε ούτε να ακούσετε την πρόταση να υπάρχει διακομματικό προεδρείο. Δεν θα μπορούσε στα αλήθεια να αλλάξει τις αποφάσεις ένα διακομματικό προεδρείο. Θα ήταν, όμως, μια έξυπνη κίνηση τουλάχιστον να περισώσετε το φαίνεσθαι, ότι δηλαδή δεν είστε τροχιοδρομημένοι και δρομολογημένοι για να τα κουκουλώσετε όλα στην υπόθεση αυτού του εγκλήματος, για το οποίο ολόκληρη η κοινωνία αγωνιά όχι απλώς πότε θα φωτιστούν όλες οι πτυχές του, αλλά και πότε θα λογοδοτήσουν οι υπεύθυνοι.

Γι’ αυτό ήταν εντυπωσιακό το ότι δεν θελήσατε ούτε να ακούσετε την πρόταση να κληθεί ο κ. Καραμανλής. Και σαν να υπήρχε γραμμή μην τυχόν και ακουστεί σήμερα -γιατί το έχετε οργανώσει για την Τρίτη- ότι πρέπει να έρθει ο Καραμανλής, που τον ξαναεκλέξατε Βουλευτή και επιχαίρετε, μην τυχόν και ακουστεί σήμερα αυτό που εγώ όμως το έχω πει από χθες, ότι δηλαδή πρέπει να έρθει ο κ. Κυριάκος Μητσοτάκης, η Κυβέρνηση του οποίου είναι υπεύθυνη και ο Πρωθυπουργός που ζήτησε συγγνώμη για τα Τέμπη. Για την ακρίβεια, πρέπει να είναι οι δύο πρώτοι μάρτυρες. Και αυτό, αν θελήσετε να το αποτρέψετε με άλλου είδους μεθοδεύσεις, να ξέρετε ότι πια σας βλέπει όλη η Ελλάδα. Σας βλέπει όλη η Ελλάδα και όταν προσπαθείτε να περιορίσετε το περιεχόμενο της εξεταστικής επιτροπής. Σας βλέπει όλη η Ελλάδα και όταν λέτε να μην πολυκουραστούμε, να συνεδριάζουμε Τρίτη, Τετάρτη, Πέμπτη, γιατί έχουμε και τις περιφέρειές μας.

Σας βλέπει, επίσης, όλη η Ελλάδα, όταν δεν έχει ακόμα ο κ. Τασούλας διαβιβάσει σ’ αυτή την εξεταστική επιτροπή όλες τις ποινικές δικογραφίες που τις έχει στο γραφείο του και στο συρτάρι του. Είναι στοιχεία της υπόθεσης, έχουν τη σφραγίδα της Ειδικής Γραμματείας του Προέδρου της Βουλής, αλλά ακόμη ο Πρόεδρος της Βουλής τις κρατάει και θα σκεφτεί αν και πότε θα τις διαβιβάσει, ενώ έπρεπε να το έχει ήδη κάνει με δεδομένη τη συγκρότηση μιας τέτοιας εξεταστικής επιτροπής,

Έχω να πω ότι η δική μας άποψη ήταν σαφώς -και είναι η άποψη που έχω εκφράσει και ως Πρόεδρος της Βουλής όταν συγκρότησα διακομματικό προεδρείο για την Επιτροπή Διεκδίκησης των Γερμανικών Οφειλών- ότι θα έπρεπε να υπάρχει διακομματική σύνθεση στο προεδρείο. Εμείς δεν διεκδικούσαμε ούτε αντλούμε κάποιου είδους νομιμοποίηση ή κύρος από τα αξιώματα -εγώ τουλάχιστον τα απεμπόλησα χωρίς κανένα πρόβλημα, όταν ετέθησαν σε διακύβευση αρχές και αξίες- αλλά αυτή σας η προσήλωση να ελέγξετε τόσο πολύ από την αρχή τη διαδικασία, κύριοι της Νέας Δημοκρατίας -όσοι και αν είστε τώρα, τρεις, τέσσερις, πέντε- σας εκθέτει. Σας εκθέτει στα μάτια των Ελλήνων πολιτών. Σας εκθέτει στα μάτια των οικογενειών. Σας εκθέτει στα μάτια της κοινωνίας.

Η Πλεύση Ελευθερίας δίνει πολύ μεγάλη έμφαση σε αυτή την επιτροπή και στη διαλεύκανση του εγκλήματος των Τεμπών και στη λογοδοσία επιτέλους, στην τιμωρία, γιατί η ατιμωρησία είναι εκείνη που μας έχει οδηγήσει στη χώρα του «Πάμε και όπου βγει!». Η χρόνια ατιμωρησία που εσείς έχετε δημιουργήσει, υποθάλψει, εξασφαλίσει για εαυτούς και αλλήλους, είναι η πηγή των δεινών αυτού του έρμου λαού και αυτού του έρμου τόπου.

Εμείς, να ξέρετε, και εγώ ως επικεφαλής της Πλεύσης Ελευθερίας γι’ αυτό συμμετέχω στην εξεταστική επιτροπή, για να εξασφαλίσω ότι δεν θα κάνετε τις γνωστές σας λοβιτούρες, ότι δεν θα κάνετε τα γνωστά σας κόλπα, ότι δεν θα κόψετε και δεν θα ράψετε την εξεταστική επιτροπή στα μέτρα σας όπως το επιθυμείτε, αλλά ότι θα χυθεί άπλετο φως.

Και περιμένω την αντίδραση της Κυβέρνησης. Περιμένω την αντίδραση και την απάντηση του κ. Μητσοτάκη που τον ρώτησα χθες ευθέως -ήταν εδώ και πήρε τον λόγο αμέσως μετά από εμένα- το εξής: «Θα έρθετε στην Εξεταστική Επιτροπή για τα Τέμπη; Θα έρθει ο κ. Καραμανλής -που ήδη τον εκλέξατε Βουλευτή και κάθεται εκεί στα πίσω έδρανα όταν έρχεται- στην εξεταστική επιτροπή να μας πει όταν έπαιρνε τα εξώδικα των εργαζομένων που του λέγανε «Δεν θα περιμένουμε το επόμενο δυστύχημα», τι σκεφτόταν; Το είπε στον κ. Μητσοτάκη και του είπε ο Μητσοτάκης «Μην ασχολείσαι. Είναι άλλης παράταξης»; Έγινε αυτό; Θα μας τα πουν αυτά υπευθύνως, όπως επιβάλλει η συνείδηση του ανθρώπου που τολμάει να ζητάει την ψήφο του πολίτη, ζητάει την εμπιστοσύνη του πολίτη, για να ορίσει τη ζωή του; Διότι χθες μας είπε ο κ. Μητσοτάκης ότι εσείς είστε στο 41% που κυβερνάει και εμείς είμαστε στο 3,2% που δεν κυβερνάει. Είμαστε όμως στο 3,2% που πολεμάει για τα δίκια των ανθρώπων, στο 3,2% που θα το αυξήσουμε πολύ περισσότερο και να μην το περιφρονείτε με αυτόν τον τρόπο.

Επίσης, κύριοι του 41% του 50%, δηλαδή του 20% του συνόλου, να μην περιφρονείτε και αυτό το 50% που δεν ψήφισε. Δεν σας νομιμοποιεί, δεν είναι μαζί σας, δεν σας στηρίζει, δεν τους πείθετε, τους έχετε απογοητεύσει.

Και είναι βεβαίως, η δική μας αποστολή και είναι βεβαίως, η δική μας δέσμευση και ευθύνη να τους φέρουμε στην συμμετοχή και να τους φέρουμε και μέσα στη Βουλή, αυτής της οποίας εγκαταλείπετε τα έδρανα, όπως φέραμε χτες μέσα στη Βουλή πλημμυροπαθείς από την Καρδίτσα, από τον Βλοχό, πυρόπληκτους από το Μάτι, εποχικούς πυροσβέστες που τους έχετε να αγωνιούν, τους έχετε στην ανεργία. Εμείς θέλετε δεν θέλετε θα φέρουμε την κοινωνία στη Βουλή, θα φέρουμε τους πολίτες στη Βουλή. Θα ζωντανέψει αυτή η Βουλή που την έχετε κάνει μία Βουλή νεκροταφείο. Θα ζωντανέψει θέλετε δεν θέλετε. Και η εξεταστική επιτροπή θα εξετάσει τα θέματα όσες μεθοδεύσεις και αν ακολουθήσετε και όσο κι αν χρησιμοποιήσετε την εξουσία που σας δίνει αυτή η πρόσκαιρη πλειοψηφία που έχετε. Και σας συμβουλεύω, κύριοι, επειδή βλέπετε και άλλες καταστάσεις να εξελίσσονται, να την αντιμετωπίζετε ως πρόσκαιρη αυτή την εξουσία, γιατί είναι πρόσκαιρη.

Έρχομαι στο νομοσχέδιο. Μάλλον, πριν έρθω στο νομοσχέδιο, να πω απλώς ότι προτείνατε και εκλέξατε πρόεδρο της επιτροπής τον Βουλευτή, ο οποίος αρνήθηκε να πει ότι στα Τέμπη έγινε έγκλημα και χαρακτήρισε τα Τέμπη ατύχημα και καταστροφή. Αυτόν εκλέξατε πρόεδρο της επιτροπής. Και αυτός σήμερα όταν του είπα «είναι έγκλημα», μου απάντησε «είναι άποψή σας». Αυτή λοιπόν, είναι η λογική με την οποία πηγαίνετε σε αυτή την εξεταστική επιτροπή και εγώ δεν θα περιμένω βέβαια μέχρι την Τρίτη για να το μάθουν οι πολίτες όσες αναθεωρήσεις του προϋπολογισμού και αν κάνετε, δίνοντας παχυλά ποσά στη Γενική Γραμματεία της Προεδρίας της Κυβέρνησης, που ασχολείται με την προβολή σας στα μέσα ενημέρωσης, την οποία σε προηγούμενο προϋπολογισμό αναθεωρήσατε ως προς τα χρήματα τέσσερις φορές και σε προ-προηγούμενο έξι φορές, αν δεν κάνω λάθος, αλλά θα μας πει ο κ. Καζαμίας που είναι και ο Κοινοβουλευτικός μας Εκπρόσωπος στον προϋπολογισμό, που συζητιέται παράλληλα σε άδειες αίθουσες της Επιτροπής Οικονομικών, αφού για πρώτη φορά οργανώθηκε να γίνεται συζήτηση του προϋπολογισμού σαν να είναι κατεπείγον νομοσχέδιο, ουσιαστικά γιατί θέλετε τη μη συζήτηση.

Έρχομαι τώρα στο νομοσχέδιο. Είναι ξεκάθαρο, κύριοι της Κυβέρνησης, ότι δεν θέλατε με κανέναν τρόπο να αποτελέσει αντικείμενο επεξεργασίας από τους Βουλευτές, από τη Βουλή. Δεν την θέλετε την κοινοβουλευτική λειτουργία. Αν μπορούσατε να την καταργήσετε εντελώς, αυτό θα κάνατε. Το έχουμε καταλάβει. Το νομοσχέδιο αυτό στάλθηκε 12.07΄ τα ξημερώματα, τα μεσάνυχτα, μετά τα μεσάνυχτα 15 Νοεμβρίου στους Βουλευτές και συνεδρίασε η επιτροπή το πρωί της 16ης.

Καλώς τα παιδιά που ήρθαν στη Βουλή να τη γεμίσουν, γιατί είναι λίγο άδεια, παιδιά, η Βουλή εδώ. Καλώς ήρθατε! Θα σας ανακοινώσει μετά και ο Πρόεδρος ότι είστε εδώ, μαζί μας.

Φέρατε αυτή τη νομοθετική πρωτοβουλία νύχτα, κατά κυριολεξία, 12.07΄ για να συζητηθεί το πρωί της επόμενης μέρας. Ούτε στα μνημόνια δεν γινόταν τέτοια διαδικασία στραγγαλισμού της κοινοβουλευτικής διαδικασίας. Ούτε στα μνημόνια δεν γινόταν αυτό το πράγμα. Είναι δε το πολλοστό, 26ο αν δεν κάνω λάθος νομοσχέδιο, που το φέρνετε με κατεπείγουσα συντετμημένη διαδικασία χωρίς να σέβεστε τις προθεσμίες των δύο ημερών μεταξύ κατάθεσης στη Βουλή και συζήτησης -και όταν λέμε κατάθεση εννοούμε την ημέρα όχι τη νύχτα- ούτε την προθεσμία των επτά ημερών μεταξύ πρώτης ανάγνωσης και δεύτερης ανάγνωσης. Αυτά τα έχετε καταφέρει εσείς. Τα έχετε καταφέρει εσείς.

Είναι στις 12.00΄ μέρα. Ό,τι πείτε. Τι να σας πω. Αν στις 12.00΄ είναι μέρα, εγώ θα το προσυπογράψω, όπως με την ίδια λογική θα προσυπογράψω ότι αυτό είναι δήθεν ένα περιβαλλοντικό νομοσχέδιο που σέβεται το περιβάλλον και θέλει τη βελτίωσή του. Διότι, ακριβώς με το ότι 12.00΄ τα μεσάνυχτα είναι μέρα, μου αποκαλύπτετε πόσο πραγματικά έχετε κάνει επιστήμη την αντιστροφή της πραγματικότητας.

Το νομοσχέδιο αυτό, κύριοι, είναι ένα πολυνομοσχέδιο, εξαιρετικά σύνθετο που έχει ρυθμίσεις, οι οποίες απαιτούν πάρα πολύ λεπτομερή μελέτη. Αρκεί να πω ότι γίνονται παραπομπές σε περίπου εκατόν πενήντα άλλα νομοθετήματα, πολλά από τα οποία είναι σύνθετα πολυνομοσχέδια με εκατοντάδες άρθρα. Κάνετε παραπομπές σε προεδρικά διατάγματα, αλλά ακόμη και σε διατάξεις οι οποίες είναι πάρα πολλές από αυτές δύσκολο και να ανευρεθούν και φυσικά δεν υπάρχουν συνημμένες στο νομοσχέδιο όπως θα έπρεπε και με αυτό προφασίζεστε ότι δήθεν προστατεύεται το περιβάλλον.

Το βίωμα που έχουν οι άνθρωποι οι οποίοι προστατεύουν το περιβάλλον, κύριοι της Κυβέρνησης, είναι ότι το περιβάλλον δυστυχώς δεν το αγάπησε ποτέ καμμία εξουσία και κυρίως, δεν το αγάπησαν οι κυβερνήσεις και κυρίως δεν το αγάπησαν οι κυβερνήσεις που αντιλαμβάνονται τη φύση, τα ζώα, τα πτηνά, τους βιοτόπους, τους υγροβιοτόπους, τα ψάρια, τη θάλασσα, τον αέρα, τα αντιλαμβάνονται όλα αυτά ως προϊόντα, ως αναλώσιμα, ως πράγματα, ως αγαθά τα οποία είναι ανταλλάξιμα, ακριβώς όπως τα περιγράφει ο κύριος Πρωθυπουργός και τα περιέγραψε και χθες, λέγοντας ότι θα τα αντικαταστήσουμε. Θα αντικαταστήσουμε τα δέντρα που κάηκαν, θα τους δώσουμε λεφτά, λεφτά να αντικαταστήσουν τα ζώα τους. Τα ζώα έχουν ψυχή, ξέρετε. Δεν αντικαθίστανται τα πάντα. Δεν είναι όλα αναλώσιμα για να τα κάνετε ό,τι θέλετε.

Έχω υπηρετήσει και παλέψει σε όλη μου τη ζωή για το περιβάλλον από δενδροφυτεύσεις σχολικές, μέχρι μάχες με τα κινήματα για τον Ασωπό ποταμό, που τον μόλυναν οι βιομηχανίες με εξασθενές χρώμιο και εξετίθετο ο πληθυσμός με ευθύνες των κυβερνήσεων στον καρκίνο, από τα κινήματα στις Σκουριές που τις πούλησαν αυτοί που τις υπερασπίζονταν, από τα κινήματα κατά της ιδιωτικοποίησης και άλωσης δημόσιας περιουσίας περιβαλλοντικού ενδιαφέροντος και κοινωνικού ενδιαφέροντος, για το Ελληνικό, από κινήματα στα οποία οι άνθρωποι μπήκαν μπροστά είτε κάτω στην Αιγιάλεια που σταμάτησαν το καρκινογόνο ΧΥΤΑ που οι δήμαρχοί σας, οι βαμμένοι με τα χρώματα των τριών κομμάτων τα έφερναν. Στην Τέμενη τα ίδια, στην Κέρκυρα και στη Λευκίμμη. Σε αυτή τη φοβερή αντιπεριβαλλοντική μπίζνα που όλοι έχετε επιδοθεί της διαχείρισης των απορριμμάτων. Στις Σταγιάτες δίπλα στους πολίτες που αγωνίζονται για το νερό τους και για την πηγή τους. Μέχρι κινήματα που υπερασπίζονται το αστικό πράσινο. Πάντα οι πολίτες μπαίνουν μπροστά. Και τώρα στα Εξάρχεια μπαίνουν μπροστά, για να σταματήσετε να κόβετε τα δέντρα οι δεντροφάγοι. Οι δήμαρχοί σας τα κάνουν αυτά. Κυρίως οι γαλάζιοι δήμαρχοι. Καρατόμηση του αστικού πρασίνου, αδιαφορία για τα λίγα δέντρα που μένουν μέσα στην Αττική, στο αστικό περιβάλλον. Όλα αναλώσιμα.

Κυρίες και κύριοι, το νομοσχέδιο αυτό που φέρνετε είναι γεμάτο παρεκκλίσεις αλλά είναι και γεμάτο σκάνδαλα μικρά και μεγαλύτερα. Θα αναφερθώ σε δύο και θα επιφυλαχθώ για τα υπόλοιπα, όπως θα επιφυλαχθώ για τα δικαιώματα των ανθρώπων αυτής της έρμης πατρίδας, των πολιτών αυτής της πατρίδας, τη διαφάνεια.

Tο νομοσχέδιό σας είναι αδιαφανές, είναι φωτογραφικό και περιέχει δύο καραμπινάτες -εκτός από τις πολλαπλές άλλες ονομαστικές- παρεμβάσεις σε υποθέσεις που αφορούν το δημόσιο συμφέρον. Πρώτη καραμπινάτη παρέμβαση είναι η παρέμβαση που κάνετε με το άρθρο 11 για τα λιμάνια. Δεν θέλετε πια να υπάρχει περιβαλλοντική μελέτη η οποία περιορίζει αυτή τη φοβερή ασυδοσία και ουσιαστικά αίρετε τις προϋποθέσεις περιβαλλοντικής προστασίας. Όπως ξέρετε, με τους κατοίκους του Πειραιά προσφύγαμε κατά των περιβαλλοντοκτόνων ενεργειών και δράσεων της «COSCO» και βγήκε απόφαση της Ολομέλειας του Συμβουλίου της Επικρατείας που δικαιώνει τους κατοίκους ότι δεν μπορεί η Cosco και ο ΟΛΠ να ρίχνουν βυθοκορήματα, εκατοντάδες χιλιάδες τόνους καρκινογόνα βυθοκορήματα, στο λιμάνι του Πειραιά, στον πυθμένα του λιμανιού, στον βυθό, εκθέτοντας όλους μας. Αποφάσισε το Συμβούλιο της Επικρατείας. Kαι είναι ιστορική η απόφασή του κόντρα στα συμφέροντα και τις εξουσίες. Υπάρχουν όμως και άλλες προσφυγές για τις δράσεις της «COSCO» και του ΟΛΠ και φαίνεται ότι με το άρθρο 11 επιχειρείτε μία αντισυνταγματική παρέμβαση σε εκκρεμείς δίκες. Μην το κάνετε γιατί είναι καραμπινάτο και ευθύνεστε γι’ αυτό.

Παρέμβαση δεύτερη. Από τις πολλαπλές, ξαναλέω. Ουσιαστικά προελαύνει η στρατηγική σας να εγκαταστήσετε αιολικές μονάδες, ανεμογεννήτριες, στα καμένα και πρώτα απ’ όλα στα καμένα στον Έβρο και στη Δαδιά. Είναι το δόγμα που αντιπροσωπεύει η κ. Σακελλαροπούλου, η Πρόεδρος της Δημοκρατίας με τις δικές σας ευλογίες και άλλων, η δικαστής που αντάλλαξε τη στάση της σε δικαστική υπόθεση και σε άλλες με πολιτειακή προαγωγή και που σήμερα αντιπροσωπεύει και προσωποποιεί αυτή την ονειδιστική απόφαση του 2012 που λέει ότι μπορεί και να χτίζεις στα καμένα και να κάνεις άλλες δράσεις στα καμένα ότι δεν είναι δηλαδή, όπως λέει το Σύνταγμα, τα καμένα ειδικώς προστατευόμενη περιοχή στην οποία απαγορεύονται τα πάντα.

Σας καλούμε να υποχωρήσετε και να υπαναχωρήσετε από αυτή την παραβίαση του Συντάγματος. Όπως ξέρετε δεν κρίνονται όλα εδώ. Κρίνονται και αλλού αλλά τώρα που το ακούσατε δεν μπορεί κανείς σας να επικαλεστεί ότι δεν το ήξερε, δεν το γνώριζε, δεν το κατάλαβε ήταν πολλές οι διατάξεις, δεν τις διάβασε, ψήφισε το μνημόνιο και δεν το είχε διαβάσει, υπέγραψε την αίτηση αλλά δεν την είχε συντάξει και ούτω καθεξής. Όλα αυτά τα οποία έχουμε ακούσει, υποψιάζομαι ότι θα αρχίσουμε να τα ξανακούμε.

Εμείς είμαστε σαφώς με το περιβάλλον, είμαστε σαφώς με τους πολίτες που υπερασπίζονται το περιβάλλον, είμαστε με τους εργαζόμενους στη Νάξο. είμαστε με τα ζώα, είμαστε με όλα τα έμβια πλάσματα, είμαστε με τα δέντρα, αυτά που τα κόβετε και δεν θέλετε να τα προστατέψετε, είμαστε με τους ανθρώπους και είμαστε με την Ελλάδα μας, όπως την ονειρευόμαστε και όχι όπως την έχετε κάνει και θέλετε να κρατήσετε σε αυτή την κατάσταση.

Εμείς θα επιμείνουμε στο δικό μας όνειρο γιατί είναι το όνειρο της συντριπτικής πλειοψηφίας της κοινωνίας είτε ψήφισε στις εκλογές, είτε δεν ψήφισε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τρεις μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Σπάρτης, το δεύτερο τμήμα αυτού.

Η Βουλή σάς καλωσορίζει.

(Χειροκροτήματα απ΄ολες τις πτέρυγες της Βουλής)

Τον λόγο έχει ζητήσει ο κ. Πλεύρης, Κοινοβουλευτικός Εεκπρόσωπος της Νέας Δημοκρατίας.

Έχετε τον λόγο για μια ολιγόλεπτη παρέμβαση.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα κάνω μια ολιγόλεπτη παρέμβαση για να απαντήσω στην αξιότιμη κυρία Πρόεδρο της Κοινοβουλευτικής Ομάδας της Πλεύσης Ελευθερίας στο σκέλος στο οποίο αναφέρθηκε στην εξεταστική επιτροπή. Είναι βέβαια εκτός θέματος νομοσχεδίου αλλά επειδή ειπώθηκαν κάποια πράγματα θα ήθελα πολύ σύντομα να δώσω κάποιες απαντήσεις.

Πρώτα από όλα η διαδικασία με την οποία γίνεται η συγκεκριμένη εξεταστική επιτροπή είναι μια πρωτοβουλία την οποία πήρε η Κυβέρνηση Μητσοτάκη. Έδωσε τη δυνατότητα στην Αντιπολίτευση να μπορεί να συγκροτεί έως δύο εξεταστικές επιτροπές σε κάθε κοινοβουλευτική θητεία. Επί των ημερών σας ως κυβέρνηση και ως Πρόεδρος, αξιότιμη κυρία Πρόεδρε, δεν υπήρχε αυτή η δυνατότητα. Και είναι μια σημαντική παραχώρηση που κάνει η Νέα Δημοκρατία στην Αντιπολίτευση. Όταν κυβερνήσατε στο πρώτο εξάμηνο εσείς, αλλά και μετά ο ΣΥΡΙΖΑ, δεν άλλαξε ποτέ αυτή τη διαδικασία ούτε την πρότεινε. Η προτείνουσα Βουλή και η αποφασιστική Βουλή ήταν εγχείρημα της Νέας Δημοκρατίας για να μπορεί να γίνεται κοινοβουλευτικός έλεγχος. Με βάση αυτόν τον κοινοβουλευτικό έλεγχο έχει συσταθεί εξεταστική επιτροπή.

Η εξεταστική επιτροπή έχει κυριαρχία πλήρη αλλά οι όποιες αναφορές στην Ολομέλεια δεν έχουν κάποια σημασία, διότι το ποιους θα καλέσουμε ως μάρτυρες, ποιοι θα έρθουν, ποια έγγραφα θα ζητήσουμε, οι διαδικασίες όλες είναι κυρίαρχη αποφασιστική αρμοδιότητα. Λειτουργούμε με χαρακτηριστικά ενός μονοπρόσωπου οργάνου που έχουμε τις πλειοψηφίες αλλά τελικά λαμβάνεται μια απόφαση.

Μπαίνω στην ουσία αυτού που λέτε. Κανένας πρώτα απ’ όλα δεν μπορεί να έχει το προνόμιο της ευαισθησίας. Όλοι, αξιότιμη κυρία Πρόεδρε, θα κριθούμε στην εξεταστική επιτροπή και θα κριθούμε και ποιοι θέλουν να διακριβώσουν την αλήθεια και ποιοι ενδεχομένως θέλουνε να κάνουνε ένα επικοινωνιακό βήμα για να κερδίσουν μικροπολιτικά. Όλοι θα κριθούμε με την παρουσία μας.

Εμείς όμως, αξιότιμη κυρία Πρόεδρε, έχουμε ένα βασικό στοιχείο το οποίο ίσως δεν γνωρίζετε ή μπορεί να το είχατε γνωρίσει δημοσιογραφικά αν το είχατε πληροφορηθεί. Δεν ήταν το κόμμα σας στη Βουλή. Στις δύο προανακριτικές επιτροπές που κάναμε την προηγούμενη περίοδο τα πορίσματα που ήταν πορίσματα της πλειοψηφίας -είχα και την τιμή στις συγκεκριμένες περιπτώσεις να οριστώ εισηγητής- κρίθηκαν από τα ειδικά δικαστήρια. Άρα εμείς έχουμε δείξει επί τοις πράγμασι ότι η δουλειά που κάνουμε σε αυτές τις επιτροπές κρίνεται μετά και από ανεξάρτητα όργανα. Και στη μεν μια απόφαση υπήρξε ουσιαστικά αντιγραφή του πορίσματος για καταδικαστική απόφαση στη δε άλλη ένα τμήμα αυτών που καταλόγιζε το πόρισμά μας οδήγησε σε καταδικαστική απόφαση.

Θέλω, λοιπόν, να είστε σίγουρη -και θα το δείτε στη διαδικασία- για το ενδιαφέρον μας γι’ αυτό το τραγικό δυστύχημα που ελέγχεται ποινικά και από τη δικαιοσύνη. Εδώ αδικείτε τον κ. Μαρκόπουλο γιατί ο κ. Μαρκόπουλος δεν πήρε θέση ότι δεν είναι έγκλημα. Σας έλεγε «πείτε την άποψή σας». Προφανώς κάτι που ελέγχεται ποινικά και για το οποίο διενεργούνται ανακρίσεις έχει τις εγκληματικές ενέργειες που θα αποδοθούν. Άρα, σε αυτό το κομμάτι θεωρώ ότι τον έχετε αδικήσει και σήμερα στην επιτροπή. Όταν μιλούσατε σας απαντούσε και σας έλεγε -επειδή δεν ήθελε ως πρόεδρος να κάνει περαιτέρω διάλογο- «πείτε την άποψή σας». Η εγκληματική, λοιπόν, πτυχή εξετάζεται αυτή τη στιγμή που μιλάμε από τη δικαιοσύνη. Εμείς εξετάζουμε όλο το πολιτικό σκέλος. Και βέβαια σε αυτό το πολιτικό σκέλος προφανώς αποδίδονται και ευθύνες.

Κυρία Πρόεδρε, εγώ πραγματικά πιστεύω ότι ενδιαφέρεστε για τη διαλεύκανση της υπόθεσης. Έχω δει και σε άλλες, με τη νομική σας ιδιότητα, το ενδιαφέρον που έχετε δείξει. Δεν μπαίνει αμφισβήτηση, όπως δεν αμφισβητώ κανέναν συνάδελφο. Εμείς καλόπιστα ερχόμαστε σε μια διαδικασία. Και το σύνολο της Αντιπολίτευσης θέλει την πραγματική διαλεύκανση της υπόθεσης. Το ίδιο, τουλάχιστον, θα πρέπει να σκέφτεστε και για την Πλειοψηφία.

Σας το είπα και την προηγούμενη φορά. Εκείνο το βράδυ υπήρχαν άνθρωποι που ήμασταν εκεί. Και αυτούς τους ανθρώπους τους οποίους αναφέρετε τους έχουμε δει και τους έχουμε κοιτάξει στα μάτια. Και θέλω σε αυτούς τους ανθρώπους να πω ότι πρέπει να είναι σίγουροι ότι όλη η δουλειά που θα γίνει στην εξεταστική επιτροπή θα είναι μια δουλειά που θα έχει το καλύτερο δυνατό αποτέλεσμα για τη διαλεύκανση του συνόλου των προβλημάτων που υπάρχουν με επίκεντρο βέβαια τις συνθήκες που οδήγησαν στο τραγικό αυτό δυστύχημα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς!

Τον λόγο έχει τώρα ο κ. Δημήτριος Κυριαζίδης από τη Νέα Δημοκρατία.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, ύστερα από τη μεσημβρινή ανάκριση που υπέστημεν από την κ. Κωνσταντοπούλου, η οποία εξέδωσε καταδικαστική απόφαση πριν ξεκινήσει ακόμη η εξεταστική επιτροπή, για τους νέους συναδέλφους θα πρέπει να σημειώσω και να επισημάνω το τί δεν ζήσαμε τη δική της προεδρία στη Βουλή κατά την κυβέρνηση ΣΥΡΙΖΑ, με την έννοια του αυταρχισμού με την έννοια πολλές φορές και του εκβιασμού…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κυριαζίδη, μη δημιουργείτε τώρα ένα κλίμα έντασης. Σας παρακαλώ πολύ!

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν το δημιουργώ, κύριε Πρόεδρε. Το γνωρίζετε πάρα πολύ καλά. Το έχετε ζήσει κι εσείς. Όμως, όλα έχουν ένα όριο.

**ΠΡΟΕΔΡΕΥΩΝ (Γεώργιος Λαμπρούλης):** Ας περάσουμε στη συζήτηση του νομοσχεδίου. Αυτά τα ζητήματα θα τα συζητήσετε στην εξεταστική. Αύριο έχουμε συζήτηση για την προανακριτική και θα υπάρξει συνέχεια.

**ΔΗΜΗΤΡΙΟΣ ΚΥΡΙΑΖΙΔΗΣ:** Συναδέλφισσες και συνάδελφοι, με το παρόν σχέδιο νόμου επιχειρείται να διευθετηθεί πρωτίστως το πολεοδομικό θεσμικό πλαίσιο αναφορικά με την εγκατάσταση και εύρυθμη λειτουργία κέντρων δεδομένων μεσαίας και μεγάλης κλίμακας.

Δίνεται έμφαση στη διεξοδική και αναλυτική διευθέτηση πολεοδομικών και χωροταξικών παραμέτρων προς την κατεύθυνση της ομαλής ένταξής τους στο δομημένο περιβάλλον, όπως αυτό διαμορφώνεται από τα κατά τόπους ρυθμιστικά σχέδια.

Λαμβάνεται ιδιαίτερη μέριμνα στην προστασία του φυσικού περιβάλλοντος, ώστε η ένταξη των κέντρων δεδομένων να προκαλέσει τη μικρότερη δυνατή όχληση και να εναρμονίζεται με τις υφιστάμενες χρήσεις γης.

Παράλληλα, επιχειρείται να διευθετηθούν μια σειρά χρόνιων πολεοδομικών εκκρεμοτήτων, που αφορούν ειδικές περιπτώσεις, βιομηχανικές και βιοτεχνικές εγκαταστάσεις, καθώς και θέματα που χειρίζονται τα κατά τόπους ΣΥΠΟΘΑ.

Τέλος, δίνεται ιδιαίτερη έμφαση στην οργάνωση και θωράκιση του πλαισίου ανάπτυξης σταθμών παραγωγής ενέργειας.

Έρχομαι στο κεφάλαιο Γ΄ που άπτεται ρυθμίσεων αμιγώς πολεοδομικού και χωροταξικού χαρακτήρα. Το άρθρο 11 ρυθμίζει ζητήματα διαχείρισης και αξιοποίησης λιμένων. Όλοι σχεδόν οι φορείς που ενδιαφέρονταν για το ζήτημα αυτό ήταν θετικοί.

Κύριε Υπουργέ, πιστεύω ότι σε παρόχθιες λιμενικές εγκαταστάσεις, παραδείγματος χάριν στον Νομό Δράμας, υπάρχει ο τεχνικός ποτάμιος δίαυλος του Νέστου. Θα μπορούσαν να αναπτυχθούν μικρά λιμενικά έργα για ανάπτυξη πλοιαρίων τουριστικής αξιοποίησης και συλλογής αποβλήτων. Είναι ένα ζήτημα ζωτικής σημασίας για τον τόπο μου και οφείλω και στη συνέχεια να πιέσω προς αυτή την κατεύθυνση.

Στο κεφάλαιο Δ΄ ορθώς το άρθρο 21 έρχεται να ικανοποιήσει ένα πάγιο αίτημα των ιδιωτικών μηχανικών που αναλαμβάνουν επιβλέψεις ιδιωτικών έργων. Το ίδιο ισχύει και με το άρθρο 22, καθώς υπάρχει πληθώρα οικοδομικών αδειών που για διάφορους λόγους σημειώθηκε απώλειά τους και παράλληλα δεν ψηφιοποιήθηκαν μέχρι και σήμερα.

Η Πολεοδομική Υπηρεσία Δράμας λειτουργεί με πέντε υπαλλήλους. Θα πρέπει και σε αυτό το σημείο, κύριε Υπουργέ, να σταθούμε.

Θεσπίζονται μέτρα προστασίας της εμπιστοσύνης του διοικούμενου. Αίρονται ερμηνευτικά ζητήματα που σχετίζονται με την υφιστάμενη λειτουργία δραστηριοτήτων που ασκούνται σε χρήσεις γης, τις οποίες ο πολεοδομικός σχεδιασμός πρώτου επιπέδου καθιστά μη συμβατές, χωρίς να προβλέπει απομάκρυνσή τους.

Εισάγεται μεταβατική ρύθμιση, προκειμένου να καθίσταται δυνατή η αποπεράτωση νομίμως υφισταμένων κτισμάτων έως την εναρμόνιση του υποκείμενου πολεοδομικού σχεδίου με τον οικείο γενικό πολεοδομικό σχεδιασμό υπό ειδικές προϋποθέσεις, προκειμένου να αποφευχθεί η ύπαρξη μη αποπερατωμένων ετοιμόρροπων κτηρίων.

Καθίσταται δυνατή η χορήγηση βεβαίωσης καταλληλότητας για την πολεοδόμηση περιοχών περιβαλλοντικής αναβάθμισης και ιδιωτικής πολεοδόμησης, με προσαύξηση σε όμορη περιοχή μέχρι 50% των εκτάσεων που έχουν εγκεκριμένη πολεοδομική μελέτη.

Διασφαλίζεται η διατήρηση της αρτιότητας σε περιπτώσεις μείωσης του εμβαδού εξαιτίας αναγκαστικών απαλλοτριώσεων για τη διαπλάτυνση δημοτικών οδών, χωρίς αποζημίωση των ιδιοκτητών.

Παρέχεται η δυνατότητα αλλαγής του επιβλέποντος μηχανικού, εφόσον αυτός αρνείται να υποβάλει σχετικές δηλώσεις στο πλαίσιο διαδικασίας ολοκλήρωσης των οικοδομικών εργασιών.

Προβλέπεται η δυνατότητα ανασύστασης του φακέλου οικοδομικής άδειας για την επιτάχυνση μεταβιβάσεων ακινήτων με την έκδοση πιστοποιητικού ηλεκτρονικής ταυτότητας κτηρίου, όταν έχει βεβαιωθεί η απώλεια του φακέλου αρμοδίως.

Ενισχύεται το έργο και οι δράσεις του Πράσινου Ταμείου με την άρση διαδικαστικών κωλυμάτων. Παρέχεται η δυνατότητα ενίσχυσης του έργου του ΥΠΕΝ με ανάθεση δράσεων σε Νομικά Πρόσωπα Δημοσίου Δικαίου ή το Ταμείο Αξιοποίησης Ιδιωτικής Περιουσίας του Δημοσίου ή άλλων φορέων της Κυβέρνησης, έχοντας ως πηγή χρηματοδότησης το Πράσινο Ταμείο.

Προβλέπεται η καταβολή αποζημίωσης στους δασικούς συνεταιρισμούς για τη σημαντική συμβολή τη δική τους στην ανάληψη ενεργειών πρόληψης και αντιμετώπισης φυσικών καταστροφών μέσω του Πράσινου Ταμείου.

Παράλληλα, θεσπίζεται η καταβολή αποζημίωσης στους δασεργάτες για το σημαντικό έργο που επιτελούν και για τον ρόλο τους στην δασοπυρόσβεση μέσω του Πράσινου Ταμείου.

Θεσπίζονται ρυθμίσεις για την προστασία του περιβάλλοντος και την προσαρμογή των μέτρων στις ανάγκες της κλιματολογικής αλλαγής. Καταργείται η υποχρέωση εγκατάστασης δικτύου φυσικού αερίου, δεδομένου ότι δεν ανταποκρίνεται στις σύγχρονες απαιτήσεις για την περιβαλλοντική προστασία. Διατηρείται, όμως, το δικαίωμα εγκατάστασης από τον όποιο ιδιοκτήτη.

Έχουμε να κάνουμε και με το ζήτημα των συμβάσεων των ΙΔΟΧ για την ταχεία ολοκλήρωση των αναγκαίων αντιπλημμυρικών έργων και την αποκατάσταση των υποδομών για την αντιμετώπιση αναγκών που προέκυψαν από τις πυρκαγιές του 2021 από το ίδιο έμπειρο και ειδικό εκπαιδευμένο από τις δασικές υπηρεσίες προσωπικό που είχε ασχοληθεί εξαρχής με το έργο αυτό, καθώς καθίσταται ταχύτερη και ευκολότερη η ανταπόκρισή τους στις αυξημένες ανάγκες των δασικών υπηρεσιών.

Κύριε Υπουργέ, χαίρομαι που σήμερα υπήρξε η δέσμευση για πρόσληψη πεντακοσίων δασολόγων και δασοπόνων. Το Δασαρχείο Δράμας υστερεί στο σημείο και στο ζήτημα αυτό.

Τέλος, κύριε Πρόεδρε, για την αναβάθμιση του φυσικού περιβάλλοντος και τον περιορισμό οπτικής όχλησης από την εγκατάσταση φωτοβολταϊκών σταθμών, τίθεται η υποχρέωση φύτευσης περιμετρικά ή και εντός των εγκαταστάσεών τους, καθώς και η συντήρηση αυτών καθ’ όλη τη διάρκεια της λειτουργίας τους.

Για την ενίσχυση των μέτρων πρόληψης για τον περιορισμό των πυρκαγιών και την ενίσχυση του έργου της Πυροσβεστικής, τίθεται υποχρέωση σε όλους τους σταθμούς ΑΠΕ που πρόκειται να εγκατασταθούν σε δάση, δασικές ή αναδασωτέες εκτάσεις να λαμβάνουν μέτρα και να υλοποιούν κατάλληλες παρεμβάσεις για την υποβοήθηση της δασοπυρόσβεσης και της πυρανίχνευσης.

Τέλος, κύριε Πρόεδρε, έχουμε να κάνουμε και με τον ΔΕΔΔΗΕ, που του παραχωρείται η δυνατότητα να αποφεύγονται οι ζημιές που μπορεί να προκληθούν από ακραία καιρικά φαινόμενα. Με αυτόν τον τρόπο βελτιώνονται και οι συνθήκες διαβίωσης των πολιτών.

Τέλος, προωθούνται δράσεις και λαμβάνονται μέτρα ενεργειακής εξοικονόμησης, βελτίωσης της ενεργειακής αποδοτικότητας και μείωσης της κατανάλωσης ενέργειας και της εκπομπής αερίων του θερμοκηπίου.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κυριαζίδη.

Καλούμε στο Βήμα τον κ. Αθανάσιο Λιούτα από τη Νέα Δημοκρατία. Μετά τον κ. Λιούτα υπολείπονται άλλοι τρεις ομιλητές, ο κ. Λοβέρδος, ο κ. Κόνσολας και η κ. Παναγιού Πούλου και ολοκληρώνεται ο κατάλογος.

Κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στην Ολομέλεια σήμερα συζητούμε και θα ψηφίσουμε ένα σχέδιο νόμου με το οποίο έρχονται λύσεις πολυδιάστατα και στοχευμένα. Έρχονται ρυθμίσεις ξεκάθαρα αναπτυξιακές και φιλοεπενδυτικές, ενώ η επίλυση συγκεκριμένων πρακτικών σημείων κρίνεται ως ιδιαιτέρως κομβική.

Έρχονται ρυθμίσεις που αίρουν γραφειοκρατικά εμπόδια. Έρχονται διατάξεις που αποκαλύπτουν για μια ακόμα φορά τη συνετή και συνεπή πορεία της διακυβέρνησής μας ως προς τη στρατηγική της για σταθερή και βιώσιμη ανάπτυξη.

Εξαρχής έχουμε τοποθετήσει τη νομοθετική μας πυξίδα σε συνάρτηση με τις σύγχρονες εξελίξεις γύρω από το περιβάλλον, την κλιματική κρίση, την κοινωνική συνοχή και την ανάπτυξη για όλους. Εξαρχής θέσαμε και θέτουμε στόχους θωράκισης και αντιμετώπισης.

Κυρίες και κύριοι, στην αρχή της τοποθέτησής μου θα ήθελα ειδικά να σταθώ και να υπογραμμίσω συγκεκριμένες διατάξεις που θεσπίζονται αναφορικά με τη διαχείριση των συνεπειών και των προβλημάτων που άφησαν στο διάβα τους οι καταστροφικές θεομηνίες Ντάνιελ και Ιλίας.

Θεσσαλός και εγώ, από τον Νομό Τρικάλων και από την πολύπαθη Φαρκαδόνα, θέλω να υπογραμμίσω την αναγκαιότητα των σχετικών ρυθμίσεων που έρχονται και τον βαθμό στον οποίο βοηθούν.

Συγκεκριμένα, λαμβάνονται μέτρα για τη διασφάλιση της υλοποίησης των σταθμών ανανεώσιμων πηγών ενέργειας. Ειδικότερα, δίνεται παράταση έως και εννιά μήνες στη διάρκεια των οριστικών προσφορών σύνδεσης των αδειών εγκατάστασης και των προθεσμιών ενεργοποίησης, καθώς επίσης και έως δύο μήνες στις προθεσμίες που τους έχουν τεθεί για αίτηση άδειας εγκατάστασης και αίτηση για σύναψη σύμβασης σύνδεσης.

Επιπρόσθετα, ειδική μέριμνα λαμβάνεται για τους μικρούς υδροηλεκτρικούς σταθμούς οι οποίοι έχουν υποστεί σημαντικές ζημιές λόγω των φυσικών αυτών καταστροφών. Συγκεκριμένα, για τους σταθμούς αυτούς δίνεται παράταση έως και είκοσι τέσσερις μήνες στη διάρκεια των οριστικών προσφορών σύνδεσης των αδειών εγκατάστασης και των προθεσμιών ενεργοποίησης των έργων, καθώς και η δυνατότητα επανασχεδιασμού των έργων και η ακύρωση αυτών σε περίπτωση ανεπανόρθωτων ζημιών, με παράλληλη βέβαια επιστροφή των σχετικών εγγυητικών επιστολών που έχουν υποβάλει.

Η καταστροφή στη Θεσσαλία είναι μεγάλη και πολυδιάστατη. Το Υπουργείο Περιβάλλοντος και Ενέργειας κατέχει έναν κρίσιμο ρόλο στην αποκατάσταση, στην ανασυγκρότηση και στην εξέλιξη του τόπου μας για την επόμενη μέρα. Η συζήτηση είναι μεγάλη και χρήσιμη. Είμαστε κατά πάνω στα προβλήματα και από τη θέση του ο καθένας καταβάλλει τον μέγιστο αγώνα για ανακούφιση και στήριξη.

Κυρίες και κύριοι συνάδελφοι, διατρέχοντας το νομοσχέδιο θα ήθελα να σταθώ επιπρόσθετα και σε ένα μείζον αναπτυξιακό ζήτημα που τίθεται, στο πλαίσιο για τη δημιουργία των κέντρων δεδομένων. Πρόκειται για μία στόχευση του νομοσχεδίου που βεβαιώνει τον αναπτυξιακό προσανατολισμό της πολιτικής που θεσπίζεται. Η πραγματικότητα των μεγάλων κέντρων δεδομένων ήρθε και επικράτησε παγκοσμίως σηματοδοτώντας θα παρατηρούσε κανείς μια νέα εποχή, στην οποία η ψηφιακή οικονομία και η τεχνολογία τίθενται στο επίκεντρο και αποτελούν πυλώνες ανάπτυξης.

Η λειτουργία μεγάλων κέντρων δεδομένων έρχεται και de facto λειτουργεί ως πόλος έλξης και άλλων επενδύσεων τεχνολογίας, διαμορφώνοντας έτσι μια αλυσίδα επενδύσεων που ενσωματώνουν τεχνολογία, που γεννούν νέα γνώση και που αναπόδραστα αποφέρουν κέρδος και ανάπτυξη, που λειτουργούν ως αναπτυξιακοί πυλώνες οι οποίοι μπορούν να τονώσουν μία εθνική οικονομία και να στηρίξουν τις τοπικές μας κοινωνίες. Η προσέλκυση ανάλογων επενδύσεων μπορεί να συμβάλει ώστε η Ελλάδα να αποτελέσει κέντρο ψηφιακής οικονομίας. Προς την κατεύθυνση αυτή χρειάζεται ασφαλώς το πλαίσιο και η δυναμική διαμόρφωση και στήριξη όλων των αναγκαίων συνθηκών για την υλοποίηση ενός τέτοιου σχεδίου.

Ένας από τους κρισιμότερους παράγοντες επιλογής ενός τόπου ώστε να φιλοξενήσει επενδύσεις μεγάλων κέντρων δεδομένων αποτελεί και η ενεργειακή του απόδοση, η συνεχής ενεργειακή τροφοδότηση και αειφορία. Προτιμώνται οι περιοχές με πράσινες πηγές ενέργειας που συμβάλλουν στη μείωση των επιπτώσεων των κέντρων δεδομένων στο περιβάλλον. Η Ελλάδα μπορεί να αποτελεί τον τόπο που θα προσελκύει συνεχώς και που θα φιλοξενεί ολοένα και περισσότερο αυτόν τον αναπτυξιακό κόσμο.

Το Υπουργείο Περιβάλλοντος και Ενέργειας, στο πλαίσιο των αρμοδιοτήτων του, επιδιώκει να καθορίσει με ένα απλοποιημένο σύστημα και σαφές πλαίσιο κατασκευής και λειτουργίας των κέντρων δεδομένων, ρυθμίζοντας πώς λειτουργούν τα κέντρα αυτά, ποιες είναι οι ειδικές κτηριοδομικές και εν γένει πολεοδομικές τους απαιτήσεις, την ταξινόμησή τους με βάση την ηλεκτρική ισχύ και τον εξοπλισμό τεχνολογιών-πληροφορικής που διαθέτουν, καθώς και πώς καθορίζεται και πώς γνωστοποιείται η διαδικασία της λειτουργίας τους, τον τρόπο ελέγχου και επιβολής κυρώσεων, τα πρότυπα πυροπροστασίας που οφείλουν να τηρούν, τους όρους δόμησης, τη δημιουργία θέσεων στάθμευσης, τις επιτρεπόμενες χρήσεις γης και μεταβατικές διατάξεις για τη λειτουργία των υφιστάμενων κέντρων δεδομένων.

Επιπρόσθετα όλων αυτών, αξίζει να σημειωθεί ότι το νομοσχέδιο έρχεται και περιλαμβάνει σειρά ρυθμίσεων και διατάξεων που διορθώνουν ζητήματα που αίρουν γραφειοκρατικά εμπόδια, καθώς και πρακτικά ζητήματα ύψιστης σημασίας, ειδικότερα μέσα στην κλιματική κρίση που απαιτεί δυναμική προσέγγιση προστασίας.

Κυρίες και κύριοι συνάδελφοι, επανερχόμενος στην εμπειρία της βιβλικής καταστροφής της Θεσσαλίας και στον τόπο μας, τον Νομό Τρικάλων, μοιράζομαι μαζί σας την εικόνα της κλιματικής κρίσης να έρχεται και να διακόπτει την ομαλή ροή της ζωής, της καθημερινότητας και της οικονομίας όπως τα γνωρίζαμε μέχρι τη στιγμή της κρίσης.

Αυτό που επιβάλλεται να μας βρίσκει σύμφωνους όλους είναι η ανάγκη της επαγρύπνησης και της πλήρους προσαρμογής στη νέα κατάσταση. Η τεχνολογία είναι ένας παράγοντας δυναμικός και καταλυτικός. Η πρόβλεψη, η θωράκιση, η διασφάλιση του οικοσυστήματος και της βιοποικιλότητας, η προστασία του περιβάλλοντος, του οικιστικού ιστού και της ανθρώπινης ζωής αποτελούν καθηλωτικούς στόχους, στόχους κρίσιμους που εξισώνουν τον λόγο, την πράξη και την ευθύνη σε μία πολιτική διαδρομή.

Η Κυβέρνησή μας θεμελιώνει το μεγάλο όραμα του Πρωθυπουργού Κυριάκου Μητσοτάκη γύρω από την πολιτική τής αντιμετώπισης της κλιματικής κρίσης, του περιορισμού των συνεπειών της και της προστασίας της ανθρώπινης ζωής. Εργαζόμαστε για την ανάπτυξη με γερές βάσεις, με βάσεις ικανές να στέκονται σταθερές μπροστά στις σύγχρονες προκλήσεις.

Ταυτοχρόνως, η πολιτική μας είναι κοινωνική. Είμαστε δίπλα σε κάθε πολίτη. Είμαστε δίπλα σε όλη την κοινωνία, ολιστικά και ολοκληρωμένα, με συνείδηση της εποχής, με στόχο την ανάπτυξη και με γερές αντοχές ώστε να στηρίζεται η κοινωνία, προχωρήσαμε, προχωρούμε και θα συνεχίσουμε να προχωρούμε αντιμετωπίζοντας τις κρίσεις πολυμέτωπα, όσο πιο άμεσα και αποφασιστικά γίνεται, με το βλέμμα πάντοτε στραμμένο σε ουσιαστικές λύσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούτα.

Καλούμε στο Βήμα τον κ. Ιωάννη Λοβέρδο από τη Νέα Δημοκρατία.

Μετά τον κ. Λοβέρδο υπολείπονται δύο ομιλητές, ολοκληρώνεται ο κατάλογος και προφανώς περνάμε στους Κοινοβουλευτικούς Εκπροσώπους, όσοι δεν μίλησαν από αυτούς, και βέβαια δευτερολογίες και θα κλείσει ο Υπουργός.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όποτε ανεβαίνω σε αυτό εδώ το Βήμα δεν κρύβω ότι νιώθω δέος, όταν ξέρω ποιοι τεράστιοι πολιτικοί ογκόλιθοι έχουν σταθεί σ’ αυτό εδώ το Βήμα από την εποχή του Ελευθέριου Βενιζέλου και μετά. Φοβάμαι ότι δεν το εκτιμούμε όσο πρέπει σε αυτή εδώ την Αίθουσα. Και θέλω μια παρότρυνση να κάνω γιατί είναι πάρα πολύ σοβαρή. Δεν μου αρέσει να βλέπω ούτε άδεια την Αίθουσα του Κοινοβουλίου ούτε ελάχιστους Βουλευτές να εγγράφονται για να μιλήσουν. Έχουμε χρέος να ανεβαίνουμε σε αυτό το Βήμα και να μιλάμε, ό,τι κι αν πούμε. Φτάνει να μιλάμε. Δεν είναι μόνο το καθήκον μας ως Βουλευτών, είναι και καθήκον μας προς το κοινοβουλευτικό σύστημα.

Ξέρετε, ζούμε σε μια εποχή που ο κοινοβουλευτισμός αμφισβητείται, ένθεν κακείθεν. Είδατε τι έγιναν πρόσφατα τις εκλογές και στην Αργεντινή και χτες στην Ολλανδία. Οι άνθρωποι που μιλούν κατά της δημοκρατίας, κατά του κοινοβουλευτισμού, οι φωνές αυτές αυξάνονται και δεν πρέπει να τους δώσουμε δικαίωμα να συνεχίσουν να μεγαλώνουν, γιατί αυτό θα πλήξει και τη χώρα μας.

Εγώ προσωπικά και νομίζω ότι οι περισσότεροι από εμάς εδώ μέσα είμαστε υποστηρικτές του κοινοβουλευτισμού και τον θέλουμε ισχυρό, έστω και αν διαφωνούμε. Όχι έστω κι αν διαφωνούμε. Είναι απαραίτητο να διαφωνούμε. Είναι απαραίτητο και να κάνουμε σύνθεση απόψεων. Ας αφήσουμε, λοιπόν, τα προσωπικά και τα κομματικά και οτιδήποτε άλλο και θα ασχοληθούμε με την ανάπτυξη και την ενίσχυση της δημοκρατίας.

Έρχομαι τώρα στο νομοσχέδιο που συζητάμε σήμερα, ένα νομοσχέδιο το οποίο δεν αποτελεί απ’ ό,τι καταλαβαίνω μια συνολική περιβαλλοντική πολιτική. Είναι ένα ερανιστικό νομοσχέδιο που σκοπό έχει να άρει κάποιες γραφειοκρατικές ή άλλες αδικίες και δυσκολίες που έχουν κατά καιρούς δημιουργηθεί σε ό,τι αφορά την πολεοδομία και όχι μόνο. Άλλωστε, εκτενή ανάλυση αυτού του φαινομένου, αυτού του νομοσχεδίου έκανε ο εξαιρετικός αγορητής και εισηγητής της Πλειοψηφίας, ο φίλος μου ο Στράτος Σιμόπουλος οποίος τα είπε μια χαρά. Δεν έχω να προσθέσω τίποτα σε αυτά που είπε ο κ. Σιμόπουλος.

Παρ’ όλα αυτά, θέλω να απαντήσω σε ορισμένα πράγματα που άκουσα σε αυτή την Αίθουσα σήμερα. Το πρώτο είναι μια προσπάθεια εκ μέρους της Αντιπολίτευσης, άκουσα και τον καλό μου φίλο, τον Μιχάλη Κατρίνη, τον Κοινοβουλευτικό Εκπρόσωπο του ΠΑΣΟΚ, να λέει ότι τα αποδίδουμε όλα στην κλιματική κρίση και στην κλιματική αλλαγή. Δεν τα αποδίδουμε όλα. Είναι μια πραγματικότητα η κλιματική κρίση και η κλιματική αλλαγή είτε μας αρέσει είτε όχι. Και τα φαινόμενα αυτά γίνονται συνεχώς δυσκολότερα. Σαφώς και έχουμε όλοι ευθύνη για το φαινόμενο αυτό. Σαφώς έχουμε ευθύνη -και εκεί είναι που πρέπει να το αντιμετωπίσουμε αυτό- τα διαχρονικά για τα διαχρονικά λάθη που έχουν γίνει κατ’ εξοχήν στον τομέα της πολεοδομίας στη χώρα μας.

Ε, όταν χτίζεις μες στην κοίτη του ποταμού, θα το πληρώσεις! Τι να κάνουμε! Αυτή είναι μια πραγματικότητα είτε μας αρέσει είτε όχι. Πρέπει να αλλάξουμε τον τρόπο με τον οποίον σκεπτόμαστε επί χρόνια. Στο όνομα δήθεν της λαϊκής κατοικίας επιτρέψαμε να γίνουν όργια στην πολεοδομία και στο περιβάλλον. Αυτά πρέπει να αλλάξουν. Έπρεπε να έχουν αλλάξει εδώ και καιρό.

Τώρα βρισκόμαστε αντιμέτωποι με μια νέα πραγματικότητα στην οποία -επειδή το ανέφεραν κι άλλοι ομιλητές πριν από μένα, της Αντιπολίτευσης- πρέπει να είμαστε ρεαλιστές. Χτες ο Πρωθυπουργός, ο οποίος, αντιθέτως από ό,τι ειπώθηκε, δεν έδειξε καμμία απολύτως αλαζονεία, αλλά είπε ότι εάν έχετε προτάσεις για την αντιμετώπιση αυτών των φαινομένων από την Αντιπολίτευση είναι καλοδεχούμενες, να έρθετε να τις συζητήσουμε, να είναι πραγματικές λύσεις, πραγματικές προτάσεις, κι εμείς είμαστε εδώ έτοιμοι να τα συζητήσουμε όλα. Αυτό είναι το καθήκον μας.

Εμείς δεν είμαστε εχθροί. Δεν είμαστε αντίπαλοι. Όλοι μας εδώ μέσα υπηρετούμε το κοινωνικό σύνολο και την πατρίδα. Μπορεί να έχουμε διαφορετικές αντιλήψεις και διαφορετικές απόψεις, αλλά σε ορισμένα θέματα που είναι εθνικής σημασίας, όπως είναι το θέμα της κλιματικής αλλαγής και της κλιματικής κρίσης, πρέπει να είμαστε υπεύθυνοι και να μπορέσουμε να αντιμετωπίσουμε αυτά τα φαινόμενα, που είναι όχι μόνο πίσω μας, αλλά είναι -ακόμα χειρότερα- μπροστά μας. Αυτό είναι το καθήκον μας και σε αυτό το καθήκον εμείς θα ανταποκριθούμε.

Και μια ακόμα επισήμανση, επειδή και αυτό ειπώθηκε -νομίζω πάλι από τον κ. Κατρίνη και το λένε και στον ΣΥΡΙΖΑ, το λένε και από άλλα κόμματα- ότι σείουμε διαρκώς το αποτέλεσμα των τελευταίων βουλευτικών εκλογών της 25ης Ιουνίου ως δήθεν μια σημαία ότι για όλα συγχωρούμαστε και μπορούμε να κάνουμε ό,τι θέλουμε, σε μια ένδειξη αλαζονείας. Αντιθέτως, ο Πρωθυπουργός και εχθές στη Βουλή και προχθές στην πολιτική επιτροπή της Νέας Δημοκρατίας είπε με σαφήνεια ότι το 41% που πήρε η Νέα Δημοκρατία στις τελευταίες εκλογές δεν αποτελεί λευκή επιταγή.

Αντιθέτως αποτελεί ακόμα μεγαλύτερο πρόβλημα για μας, γιατί πρέπει να φανούμε αντάξιοι αυτού του μεγάλου ποσοστού που πήραμε. Είμαστε περήφανοι που εκπροσωπούμε το μεγαλύτερο κεντροδεξιό κόμμα στην Ευρώπη, αλλά ταυτόχρονα πρέπει να είμαστε και αντάξιοι αυτού. Κι αυτό μας βαραίνει με ακόμα μεγαλύτερες ευθύνες απέναντι στην κοινωνία, απέναντι στον ελληνικό λαό, απέναντι στην πατρίδα μας, που εν τέλει όλοι στη μοίρα της πατρίδας είμαστε.

Δεν θα εμπλακώ σε καμμία περίπτωση στα εσωκομματικά κανενός κόμματος. Αν και έχω μπλέξει, πόσα ακόμα θα υπάρξουν στην Ελλάδα σήμερα; Πολλά, πολλά, πολλά. Αυτό δεν είναι απαραίτητα καλό, αλλά αυτό είναι μια άλλη ιστορία που δεν θα την πούμε τώρα εδώ.

Θα πω μόνο το εξής. Εμείς είμαστε υπεύθυνοι. Είμαστε υπεύθυνοι απέναντι στον λαό. Παίρνουμε αποφάσεις, που άλλες είναι καλές, άλλες μπορεί να κριθούν ότι δεν είναι και τόσο καλές, άλλες μπορεί και να αλλάξουν στην πορεία. Αλλά παίρνουμε αποφάσεις και κυβερνάμε τον τόπο. Δεν ασχολούμαστε με τα εσωκομματικά μας. Το ίδιο θα πρέπει να κάνει όλη η Αντιπολίτευση και εμείς είμαστε εδώ, έτοιμοι να ακούσουμε τις προτάσεις σας και αν είναι ρεαλιστικές να τις αποδεχθούμε, να τις αποδεχθούμε εις όφελος της πατρίδας και του κοινωνικού συνόλου, που όλοι υπηρετούμε.

Και επειδή πάντα σέβομαι τον Κανονισμό, σε αυτό το σημείο, παρ’ όλο που είχα να πω πολλά περισσότερα, σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Καλούμε στο Βήμα τον κ. Εμμανουήλ Κονσόλα από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, κύριε Υπουργέ, είναι αλήθεια ότι σε συνέχεια αυτών που ανέφερε ο κ. Λοβέρδος για την επιχειρηματολογία που ασκείται σε αυτή την Αίθουσα μπορεί να υπάρχουν διαφωνίες. Στη δημοκρατία δεν υπάρχουν αδιέξοδα. Πρέπει να υπάρχουν διαφωνίες, αρκεί να υπάρχουν επιχειρήματα. Βέβαια τα επιχειρήματα της Αντιπολίτευσης πολλές φορές δεν συνοδεύονται και είναι αναντίστοιχα με τις ανάγκες της εποχής.

Αυτό είδαμε σήμερα, για άλλη μια φορά. Επιχειρήματα από την Αντιπολίτευση να είναι εκτός πραγματικότητας. Δεν μπορεί κανείς να πει ότι αυτό το νομοσχέδιο δεν βελτιώνει αβελτηρίες και δεν είναι στην κατεύθυνση που λύνει παθογένειες και δεν δημιουργεί μια ώθηση ανάπτυξης στην περιφέρεια. Εξάλλου η περιφερειακή ανάπτυξη -πολλοί από εμάς είμαστε και στην Επιτροπή Περιφερειών της Βουλής- είναι ένας κοινός τόπος και κυρίως είναι στόχος του Πρωθυπουργού και της Κυβέρνησης.

Σήμερα ο Πρωθυπουργός εγκαινίασε ένα πολύ σημαντικό έργο. Βγάζει από την απομόνωση μια πολύ σημαντική περιοχή της χώρας. Και μάλιστα η Φωκίδα αποτέλεσε αντικείμενο συζήτησης σε ό,τι αφορά στα θέματα της ανάπτυξης στην Επιτροπή Περιφερειών το προηγούμενο διάστημα. Κι αυτός ο οδικός άξονας ήταν απαίτηση όλου του πολιτικού φάσματος. Άρα, αβελτηρίες και αδιέξοδα ο Πρωθυπουργός, ο κ. Μητσοτάκης, και η Κυβέρνηση τα πολεμά καθημερινά, προκειμένου να αναπτυχθεί ένα κύμα ανάπτυξης στην επικράτεια, στην περιφέρεια, και να μπορέσουμε έτσι παθογένειες και αγκυλώσεις να τις αντιμετωπίσουμε και να προχωρήσουμε μπροστά.

Ο κ. Σιμόπουλος, για όσους τον παρακολούθησαν, απάντησε σχεδόν στο σύνολο των επιχειρημάτων της Αντιπολίτευσης. Και οι εισηγήσεις του στην επιτροπή αλλά και εδώ ήταν σε αυτή την κατεύθυνση.

Με αγκυλώσεις, στερεότυπα του παρελθόντος και λογικές του χθες δεν κερδίζεται, κυρίες και κύριοι συνάδελφοι, το αύριο. Και νομίζω ότι η εμπιστοσύνη των πολιτών εδραιώνεται, όταν σε βασικά ζητήματα είμαστε εδώ όλοι μαζί για να πούμε την αλήθεια, ανεξάρτητα από τις πολιτικές και φιλοσοφικές ή ιδεολογικές διαφορές που έχουμε.

Η Κυβέρνηση, εν προκειμένω, έφερε προς ψήφιση ένα νομοσχέδιο που κινείται σταθερά στη μεταρρυθμιστική κατεύθυνση, που ακολουθεί το σύνολο σχεδόν των νομοθετικών πρωτοβουλιών αυτής της Κυβέρνησης, εδώ και τέσσερα χρόνια. Είναι ένα νομοσχέδιο που αντιμετωπίζει υπαρκτά προβλήματα που βιώνουν οι πολίτες. Διαμορφώνει ένα νέο κανονιστικό πλαίσιο για τα ζητήματα που σχετίζονται με το περιβάλλον και την κλιματική αλλαγή και δεν είναι η κλιματική αλλαγή η αφορμή ή το αίτιο για να συζητάμε εδώ για τις μεταρρυθμίσεις. Έχετε ακούσει πολλές φορές τον κ. Ταγαρά και την κ. Σδούκου, χρόνια τώρα, να παλεύουν για το αυτονόητο και να δίνουν προτάσεις και λύσεις. Και με αυτό το νομοσχέδιο η ηγεσία του Υπουργείου Περιβάλλοντος απαντά σε προβλήματα και δίνει λύσεις. Και νομίζω ότι πρέπει να εκφράσουμε την ικανοποίησή μας για αυτή τη θεσμική πρωτοβουλία.

Είναι μόνο η αρχή. Δεν είναι μια οριστική και τελική μεταρρύθμιση για τα ζητήματα που αναφέρει. Η αλήθεια είναι ότι επιλύει, πέραν των άλλων, και προβλήματα και χωροταξικά, και πολεοδομικά, και ενεργειακά ζητήματα. Ακούσαμε και την Υπουργό και τον Υπουργό να αναφέρονται σε αυτά. Στηρίζει την αναπτυξιακή πορεία της χώρας και της εθνικής μας οικονομίας.

Είμαι απ’ αυτούς που διαβάζω τις θέσεις των φορέων, των κοινωνικών εταίρων. Υπάρχει κάποιος εδώ που δεν έχει δει την θετική στάση των φορέων για το νομοσχέδιο; Όχι. Πιστεύω ότι όλοι την έχουμε δει. Χαίρομαι που υπάρχει μια κριτική στα ζητήματα του νομοσχεδίου. Όμως είναι θετικό το αποτύπωμα του νομοσχεδίου και αποτυπώνεται με συγκεκριμένες διατάξεις, διατάξεις που οι μελλοντικοί πολίτες της χώρας -που χαίρομαι που βλέπω τα παιδιά και τους εκπαιδευτικούς εδώ- θα είναι μέρος της απολαβής αυτής της πρωτοβουλίας. Διότι όλοι δουλεύουμε για το αύριο.

Γιατί οι ρυθμίσεις, για παράδειγμα, που ανοίγουν τον δρόμο για μια ολοκλήρωση των master plan των λιμανιών της χώρας, που έχουν χαρακτηριστεί ως λιμένες διεθνούς ενδιαφέροντος ή εθνικής σημασίας, δεν είναι μια πολύ σημαντική ρύθμιση, που αφορά όλη την επικράτεια, την παράκτια ζώνη, τις παράκτιες περιοχές της χώρας; Πολλοί συνάδελφοι είναι από νησιωτικές περιοχές. Αυτό δεν δίνει ώθηση στην ανάπτυξη και στους θαλάσσιους δρόμους;

Ουσιαστικά αντιμετωπίζονται και επιλύονται πολεοδομικά ζητήματα στις χερσαίες ζώνες λιμένων, για τους οποίους θα εγκρίνονται πλέον αναπτυξιακά προγράμματα και μελέτες διαχείρισης, ενώ αντιμετωπίζονται οι γραφειοκρατικές αγκυλώσεις, που ξέρουμε πολλές φορές ότι έργα και προγραμματισμός πήγαιναν στις καλένδες εξαιτίας των αβελτηριών αυτών.

Ένα δεύτερο ζήτημα που πρέπει να αναφέρουμε είναι η διευκόλυνση της λειτουργίας των κέντρων δεδομένων, των data centers, για την οποία η Ελλάδα με αυτή την Κυβέρνηση έχει καταστεί ένας ελκυστικός προορισμός. Δεν το βλέπετε, αγαπητοί συνάδελφοι της Αντιπολίτευσης; Φυσικά και το βλέπετε. Και νομίζω ότι αφού το βλέπει η διεθνής κοινότητα, οι πολίτες, δεν πρέπει να είστε θετικοί για την κατεύθυνση αυτής της ρύθμισης;

Η κατάργηση της υποχρέωσης εγκαταστάσεων φυσικού αερίου στις νέες οικοδομές είναι μια θετική ρύθμιση, αφού επιβάλλεται από τις νέες συνθήκες, που επιβάλλουν την πράσινη μετάβαση, αφού το φυσικό αέριο ήταν ένα μεταβατικό καύσιμο και πλέον υπάρχουν νέες, εναλλακτικές και ανανεώσιμες μορφές ενέργειας. Πολύ σημαντικό.

Τέταρτη ρύθμιση που πρέπει να αναφέρουμε, είναι η διάταξη με την οποία προβλέπεται η εγκατάσταση υποδομών δασοπυρόσβεσης στις ανεμογεννήτριες. Επίσης, η υποχρέωση φύτευσης φυτών σε φωτοβολταϊκούς σταθμούς συμβατών με τη βλάστηση της περιοχής, προκειμένου να βελτιωθεί το περιβαλλοντικό αποτύπωμα, είναι μια θετική νομοθετική πρωτοβουλία που θα δείτε στο μέλλον και θα δούμε στο μέλλον ότι είναι στη σωστή κατεύθυνση. Επίσης η καθιέρωση πολεοδομικής περιβαλλοντικής εισφοράς σε επιχειρήσεις που έχουν έντονο περιβαλλοντικό αποτύπωμα, προκειμένου να χρησιμοποιηθούν αυτοί οι πόροι για την ενίσχυση δασών, για την προστασία και ανάδειξη του φυσικού περιβάλλοντος είναι μια καλή νομοθέτηση, όπως και η δυνατότητα που δίνεται στο Πράσινο Ταμείο να χρηματοδοτεί και να αναθέτει έργα περιβαλλοντικής αναβάθμισης σε δημόσιους φορείς που μπορούν να υλοποιήσουν άμεσα.

Αυτό συζητήθηκε χθες στο ετήσιο συνέδριο των περιφερειών της χώρας στα Γιάννενα. Είναι μια πολύ σημαντική πρωτοβουλία που νομίζω ότι δίνει ώθηση στην ανάπτυξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου ενάμιση λεπτό, κύριε Πρόεδρε, ακόμα.

Ακόμη, η διατήρηση της αρτιότητας των οικοπέδων σε ειδικές περιπτώσεις αναγκαστικής απαλλοτρίωσης σε οικισμούς κάτω των δύο χιλιάδων κατοίκων. Τα οικόπεδα αυτά θα παραμένουν άρτια και οικοδομήσιμα ακόμα κι αν δεν πληρούν τις προϋποθέσεις αρτιότητας, εφόσον μετά την απαλλοτρίωση απομένει ποσοστό τουλάχιστον 70% της αρχικής έκτασης. Σε διαφορετική περίπτωση θα απαλλοτριώνονται και θα αποζημιώνονται στο σύνολό τους. Είναι μια δίκαιη διάταξη για τους πολίτες, που είναι καθολικό αίτημα της κοινωνίας.

Μια αναφορά ακόμα, κύριε Πρόεδρε, είναι η καθιέρωση του μηχανισμού παρακολούθησης για την αξιολόγηση των δράσεων ενεργειακής αναβάθμισης δημοσίων κτηρίων, υποδομών και εγκαταστάσεων του δημοσίου. Είναι μια πολύ σημαντική απαίτηση της αυτοδιοίκησης αλλά και των πολιτών.

Κυρία Υπουργέ, κύριε Υπουργέ, κύριε Πρόεδρε, κλείνοντας την ομιλία μου θα ήθελα να μου επιτρέψετε να αναφερθώ στην αναγκαιότητα μιας νέας νομοθετικής ρύθμισης για την εκτός σχεδίου δόμηση στα μικρά κατά παρέκκλιση οικόπεδα. Αφορά στις νησιωτικές περιοχές, αλλά αφορά και στο σύνολο της επικράτειας και τους ορεινούς όγκους. Είναι το γνωστό θέμα που ταλαιπωρεί δεκάδες χιλιάδες πολίτες, ιδιοκτήτες μιας μικρής ακίνητης περιουσίας, με μικρούς κλήρους που έχουν κληρονομήσει και θέλουν να κληροδοτήσουν.

Σε όλους αυτούς τους πολίτες δόθηκε χρονική παράταση προκειμένου να υποβάλουν πλήρη φάκελο στις υπηρεσίες δόμησης και να προχωρήσουν στην έκδοση ή προέγκριση της οικοδομικής άδειας. Είναι αναγκαία, κύριε Υπουργέ, μια ρύθμιση για τα εκτός σχεδίου οικόπεδα. Εννοώ τα τέσσερα στρέμματα δίχως πρόσωπο σε πολεοδομικά αναγνωρισμένη οδό.

Η πρότασή μας είναι ότι θα μπορούσε να χαρακτηριστεί ως κοινόχρηστος δρόμος. Το οδικό δίκτυο που αποτυπώνεται στις αεροφωτογραφίες της 27ης Ιουλίου του 1977. Έτος που έχετε χρησιμοποιήσει ως πολιτική ηγεσία για βάση στην εφαρμογή άλλων νομοθετικών ρυθμίσεων. Είναι μια αναγκαία ρύθμιση μέχρι να ολοκληρωθούν τα προεδρικά διατάγματα για την αναγνώριση του κοινόχρηστου οδικού δικτύου αλλά και ο πολεοδομικός σχεδιασμός.

Ευελπιστώ, κύριε Υπουργέ, να το δείτε θετικά και να ρυθμιστεί τώρα για να μην ταλαιπωρούνται άλλο οι πολίτες.

Στην κατεύθυνση το νομοσχέδιο είναι πολύ θετικό και καλώ και τους συναδέλφους της Αντιπολίτευσης να στηρίξουν αυτή την θεσμική πρωτοβουλία. Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επιτρέψτε μου μία ανακοίνωση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δώδεκα μαθητές και μαθήτριες και δύο συνοδοί εκπαιδευτικοί από το δημοτικό σχολείο Πηγής Λέσβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η τελευταία ομιλήτρια κ. Παναγιώτα (Γιώτα) Πούλου από τον ΣΥΡΙΖΑ - Προοδευτική Συμμαχία και μετά θα ακολουθήσουν οι ομιλίες, παρεμβάσεις των Κοινοβουλευτικών Εκπροσώπων. Κυρία Πούλου μισό λεπτό σας παρακαλώ να διευκρινίσω κάτι με τους Κοινοβουλευτικούς. Πώς θέλετε να πάμε με τη σειρά;

Θα μιλήσει μόνο ο κ. Ξανθόπουλος και μετά είναι οι δευτερολογίες των Εισηγητών.

Ορίστε, έχετε τον λόγο και ευχαριστώ για την υπομονή.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πάρα πολύ, κύριε Πρόεδρε. Κύριε συνάδελφε για το συγκεκριμένο έργο που αναφερθήκατε και εγκαινίασε ο Πρωθυπουργός σήμερα -επειδή πρόκειται για ένα έργο της στην περιφέρειά μου- θα σας πω ότι έχει εγκαινιαστεί πολλές φορές. Δεν είναι η μοναδική.

Κυρίες και κύριοι συνάδελφοι, το νομοσχέδιο που φέρνει στην Βουλή η Κυβέρνηση είναι μια ακόμη πράξη σε ένα συνεχές έργο κακής νομοθέτησης με φωτογραφικές ρυθμίσεις επί ρυθμίσεων, ένα πρόβλημα που συνεχίζει να υφίσταται στη δεύτερη πλέον θητεία της διακυβέρνησης της Νέας Δημοκρατίας. Ουσιαστικά το παρόν νομοσχέδιο δεν μπορεί να υποστηρίξει καν τους βαρύγδουπους τίτλους των κεφαλαίων του, αφού περιορίζεται σε κατά παρέκκλιση παρεμβάσεις επί των υφιστάμενων διατάξεων αφήνοντας μάλιστα ανοιχτές κερκόπορτες για περιβαλλοντική επιβάρυνση.

Συγκεκριμένα στο δεύτερο κεφάλαιο του νομοσχεδίου που αναφέρεται στις επιτρεπόμενες χρήσεις γης και τους όρους δόμησης και κατασκευής για τα κέντρα δεδομένων, τα data centers, προτείνεται ένα φωτογραφικό πλαίσιο επιτρέποντας παρεκκλίσεις από τα υφιστάμενα πολεοδομικά σχέδια και τους οικοδομικούς κανονισμούς ιδιαίτερα ως προς το επιτρεπόμενο ύψος των κατασκευών.

Και αναρωτιόμαστε γιατί μπαίνετε στη διαδικασία αυτή; Ποιους θέλετε να εξυπηρετήσετε, αφού κάλλιστα μπορούν να ενταχθούν στις ΒΙΠΕ με συγκεκριμένο πολεοδομικό πλαίσιο.

Στο τρίτο κεφάλαιο που αφορά χωροταξικές και πολεοδομικές ρυθμίσεις, υπάρχει πρόβλεψη για μη ουσιώδεις τροποποιήσεις στα master plan των λιμενικών εγκαταστάσεων, χωρίς περιβαλλοντικούς ελέγχους, ενώ παρέχεται η εξουσιοδότηση στους αρμόδιους Υπουργούς να εγκρίνουν μέσω προεδρικού διατάγματος ανεγέρσεις κτιρίων και εγκαταστάσεων καθ’ υπέρβαση των ισχυόντων πολεοδομικών σχεδιασμών και βέβαια χωρίς να λαμβάνεται υπ’ όψιν η γνώμη και η θέση των τοπικών αρχών, δηλαδή της τοπικής αυτοδιοίκησης. Η απουσία σαφούς ρύθμισης για το τι σημαίνει μη ουσιώδης τροποποίηση είναι πασιφανές ότι αφήνει γκρίζες ζώνες για την παράκαμψη και των περιβαλλοντικών όρων.

Στο ίδιο κεφάλαιο μένουν ανοικτές έως την έκδοση ειδικού οικοδομικού κανονισμού κατά παρέκκλιση παρεμβάσεις ως προς το ύψος και τον συντελεστή κατ’ όγκον εκμετάλλευσης, επιτρέποντας συνεχείς αυθαιρεσίες, τις οποίες αυθαιρεσίες νομιμοποιείτε σε περιοχές βιομηχανικών και βιοτεχνικών πάρκων αφού δίνετε τη δυνατότητα να νομιμοποιηθούν με εισφορά σε χρήμα που θα καταβάλλονται στο Πράσινο Ταμείο. Με λίγα λόγια θα μπορείς να αλλάζεις τον συντελεστή δόμησης όγκου και γενικώς τους όρους δόμησης με αντάλλαγμα την καταβολή ενός ποσού στο Πράσινο Ταμείο. Στο Πράσινο Ταμείο φορτώνετε αρμοδιότητες του ΥΠΕΝ χωρίς να διαθέτετε τους απαραίτητους πόρους. Μάλλον ελπίζετε να το χρηματοδοτούν οι ιδιώτες με το αζημίωτο βέβαια αντάλλαγμα να νομιμοποιούν τα αυθαίρετα τους.

Είναι αυτή μεταρρυθμιστική νομοθέτηση ή είναι μια συνεχιζόμενη εύνοια προς τους ημετέρους σας χωρίς αρχές και κανόνες; Ίσως γι’ αυτό δεν ενδιαφέρεστε να ολοκληρώσετε δασικούς χάρτες, Κτηματολόγιο, χωροταξικό και πολεοδομικό σχεδιασμό για να μπει επιτέλους τάξη στο δομημένο και αδόμητο περιβάλλον. Αναρωτιέμαι τελικά ως αρχιτέκτονας πολεοδόμος, κύριε Υπουργέ, ποια νέα απορρύθμιση θα επινοήσετε!

Ένα άλλο κρίσιμο σημείο του νομοσχεδίου στο έβδομο κεφάλαιο αφορά στη στελέχωση των αρμόδιων ελεγκτικών υπηρεσιών. Είναι αδύνατον να αντιμετωπίζεται το σοβαρό ζήτημα της έλλειψης εξειδικευμένου προσωπικού με ημίμετρα, δηλαδή, με παρατάσεις συμβασιούχων για τη συγκρότηση συμβουλίων χωρίς την εκπροσώπηση τεχνοκρατικά καταρτισμένων υπαλλήλων.

Για τη στελέχωση των κεντρικών συμβουλίων πολεοδομικών θεμάτων και αμφισβητήσεων καθώς και για τα κεντρικά συμβούλια αρχιτεκτονικής, τι προβλέπεται; Ένα μόνο ενημερωτικό σημείωμα του Γενικού Γραμματέα Χωρικού Σχεδιασμού ή της αρμόδιας υπηρεσίας αντί για τις τεκμηριωμένες υπηρεσιακές εισηγήσεις. Καταργείτε και τα όργανα δηλαδή. Αυτή η ρύθμιση έρχεται να υποβιβάσει τον ποιοτικό χαρακτήρα των διοικητικών διαδικασιών του δημοσίου, ενός δημοσίου που δεν επιφυλάσσει αναγνώριση στους μηχανικούς όλων των ειδικοτήτων, που δεν ανταποκρίνεται στις μελλοντικές προκλήσεις και βιώνει συνθήκες μεγάλης παραίτησης, μισθολογικής υποβάθμισης και γήρανσης και τα όποια προβλήματα προσπαθείτε να αντιμετωπίσετε ευκαιριακά με διοικητικά μπαλώματα.

Σε σχέση με την εθνική στρατηγική για τη βιοποικιλότητα στο ένατο κεφάλαιο αποκαλύπτεται η επικοινωνιακή σας διαχείριση, όπως σε όλα τα σοβαρά ζητήματα, αλλά και το μέγεθος της προχειρότητας της νομοθέτησης σας αφού δεν προβλέψατε καν την πλατιά συμμετοχή στη δημόσια διαβούλευση. Με την πρόκληση της κλιματικής αλλαγής που είναι ήδη παρούσα είναι αναγκαία η συμμετοχή τόσο της εξειδικευμένης επιστημονικής κοινότητας όσο και της Κοινωνίας των Πολιτών που ενδιαφέρονται να εμπλακούν στη χάραξη αυτής της στρατηγικής.

Επιπλέον, το συγκεκριμένο νομοσχέδιο ορίζει ένα πλαίσιο για την επιτάχυνση των έργων ΑΠΕ, προβλέποντας την έγκρισή τους ακόμη και χωρίς τις απαραίτητες γνωμοδοτήσεις, εάν αυτές δεν διατυπωθούν εντός της προθεσμίας που ορίζεται. Αλήθεια, με ποιο προσωπικό θα ανταποκριθούν οι αρμόδιες υπηρεσίες στα περιφερειακά όργανα ΠΕΣΠΑ, αλλά και στο κεντρικό ΚΕΣΠΑ του ΥΠΕΝ; Σε ένα κρίσιμο σταυροδρόμι για την επέκταση των ΑΠΕ και τη συμβολή τους σε ένα βιώσιμο περιβαλλοντικό σχεδιασμό πρέπει να υπολογίζουμε εξ αρχής τη βαρύνουσα γνώμη των επιστημόνων, αλλά και των τοπικών κοινωνιών. Εσείς νομοθετείτε εκμεταλλευόμενοι τις καθυστερήσεις που προκαλείτε με την έλλειψη προσωπικού και με την πολιτική σας και εσείς θεωρείτε την σιωπή τους ως έγκριση.

Θυμηθήκατε στο ενδέκατο κεφάλαιο του νομοσχεδίου το ξεχασμένο από το 2019 πρόγραμμα «ΗΛΕΚΤΡΑ» για την ενεργειακή αναβάθμιση των δημοσίων κτηρίων με σκοπό την εξοικονόμηση ηλεκτρικής ενέργειας και σήμερα προτείνετε -τα γνωστά- τη δημιουργία επιτροπών. Ξέρετε, όταν δεν θες να ασχοληθείς με κάτι το παραπέμπεις στις «καλένδες» με τη δημιουργία μιας επιτροπής. Αυτό εφαρμόζετε. Επί τέσσερα χρόνια δεν προωθείτε τα προγράμματα «ΕΞΟΙΚΟΝΟΜΩ» και δεν εκμεταλλεύεστε τα αντίστοιχα ευρωπαϊκά κονδύλια του ΕΣΠΑ.

Κυρίες και κύριοι συνάδελφοι, κλείνω την τοποθέτησή μου με την τροπολογία-προσθήκη που καταθέσατε σήμερα και ενώ συζητάμε νομοσχέδιο του αρμόδιου Υπουργείου σας. Το ξεχάσατε ή αποφύγατε την κραυγαλέα αντίδραση των θιγόμενων φορέων στη δημόσια διαβούλευση; Αναφέρομαι στο πρώτο άρθρο της τροπολογίας, που αφορά στην καταβολή του τέλους ταφής των απορριμμάτων στον ΕΟΑΝ.

Όλοι οι δήμοι της χώρας και το συλλογικό τους όργανο η ΚΕΔΕ έχουν τοποθετηθεί επανειλημμένα αρνητικά σε αυτό το χαράτσι και προτείνουν την επιβολή αυτού του τέλους ταφής μετά την ολοκλήρωση των έργων, δηλαδή μετά το 2025, γιατί σας εξηγούν ότι δεν ευθύνονται οι Οργανισμοί Τοπικής Αυτοδιοίκησης για την καθυστέρηση κατασκευής των έργων που έχουν σχεδιαστεί από την περίοδο 2015 - 2019 και που εσείς δεν καταφέρατε να τα χρηματοδοτήσετε, ώστε να περιοριστεί η περιβαλλοντική επιβάρυνση και τα πρόστιμα από την Ευρωπαϊκή Ένωση.

Δεν ευθύνονται οι δημότες -για την καθυστέρηση υλοποίησης του σχεδιασμού- οι οποίοι πληρώνουν τα δημοτικά τους τέλη και καλούνται τώρα να επιβαρυνθούν και με το χαράτσι σας, αφού ως γνωστόν οι προϋπολογισμοί των δήμων στον τομέα των ανταποδοτικών υπηρεσιών δεν πρόκειται να κλείσουν, κυρία Υπουργέ, αν δεν μετακυλήσουν το χαράτσι τους στους δημότες, με αύξηση των δημοτικών τελών.

Πού θα σταματήσει επιτέλους αυτός ο φαύλος κύκλος της οικονομικής επιβάρυνσης των πολιτών, που τους εξαναγκάζετε να πληρώνουν την υγεία, την παιδεία, το αυξημένο ενεργειακό κόστος, το συνεχιζόμενο κύμα της ακρίβειας, ενώ εσείς πανηγυρίζετε για τα αυξημένα δημόσια έσοδα;

Κυρίες και κύριοι συνάδελφοι, ένα τέτοιο νομοσχέδιο δεν μπορεί παρά να το καταψηφίσουμε, όπως επίσης και μια τέτοια τροπολογία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ολοκληρώθηκε ο κατάλογος ομιλητών και τον λόγο θα πάρει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Θεόφιλος Ξανθόπουλος. Έως ότου ξεκινήσει την ομιλία του ο κ. Ξανθόπουλος απευθύνομαι στους Υπουργούς εάν υπάρχουν νομοτεχνικές βελτιώσεις, με τη θερμή παράκληση να κατατεθούν πριν το τέλος της ομιλίας του κ. Ξανθόπουλου, ώστε να λάβουν γνώση έστω και τελευταία στιγμή, γιατί -με συγχωρείτε- αργήσατε πολύ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Υπάρχουν, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Να λάβουν γνώση οι εισηγητές και οι αγορητές, προκειμένου, ενδεχομένως, να τοποθετηθούν στη δευτερολογία τους.

Ορίστε, κύριε Ξανθόπουλε, έχετε τον λόγο και συγγνώμη για την ταλαιπωρία.

**ΘΕΟΦΙΛΟΣ ΞΑΝΘΟΠΟΥΛΟΣ:** Παρακαλώ, ήμουν έτοιμος να παραχωρήσω τη θέση μου, αλλά δεν το προβλέπει ο Κανονισμός της Βουλής. Θα μιλήσω όσο χρειάζομαι. Ευχαριστώ πολύ, κύριε Πρόεδρε, κυρία Υπουργέ.

Από το πρωί συζητάμε στην Εθνική Αντιπροσωπεία το υπό κρίση νομοσχέδιο το οποίο εμφανίζεται -κατά την Κυβέρνηση- ως ερανιστικό, δηλαδή, έχει ρυθμίσεις επιμέρους και αποσπασματικές για μια πλειάδα θεμάτων και κατά την άποψή μου είναι ένα απόλυτα εμβληματικό και πρόχειρο νομοσχέδιο. Έχει ρυθμίσεις χωροταξικές και πολεοδομικές, έχει ρυθμίσεις περιβαλλοντικές, έχει ρυθμίσεις που έχουν σχέση με τη δόμηση, έχει ρυθμίσεις παντός είδους.

Ειλικρινά σκέφτομαι αν αυτό το νομοσχέδιο δεν είναι μία κραυγαλέα σιωπηρή, αλλά εμφατική δήλωση - ομολογία της Κυβέρνησης για την παντελή έλλειψη πολεοδομικού σχεδιασμού ή έστω μία κραυγαλέα καθυστέρηση. Γιατί, όταν έχουμε ένα συνεκτικό νομοσχέδιο που αφορά το περιβάλλον, τον πολεοδομικό σχεδιασμό, εκεί πάνω μπορούμε να κάνουμε σημειακές μεταρρυθμίσεις. Αλλά, όταν εδώ φέρνετε σε ένα νομοσχέδιο διαφορετικού περιεχομένου παρεμβάσεις και ρυθμίσεις σαν αυτές που ανέφερα προηγουμένως, σημαίνει ότι στερούμαστε παντελώς του βασικού κορμού.

Να μιλήσω και σαν δικηγόρος ότι ουσιαστικά, με αυτό που κάνετε, δυσκολεύετε πάρα πολύ την κωδικοποίηση της πολεοδομικής νομοθεσίας. Αν έχουμε πλείστες αρρυθμίες στη δημόσια διοίκηση, έχουμε μια μέγιστη η οποία συνιστά την διασπορά των τροπολογιών και των μεταρρυθμίσεων που αφορούν ένα ενιαίο νομοθέτημα σε νομοθετήματα παντός είδους και πάσης φύσης. Με αυτό που κάνετε, λοιπόν, επιτείνετε το ήδη υπάρχον πρόβλημα σε πολύ πιο μεγάλη ένταση.

Θα ήθελα σε συνέχεια αυτού που είπα -αν και ο κύριος Υπουργός λείπει- να πω ότι ουσιαστικά, πλην της Κορινθίας που είναι η εκλογική περιφέρεια του κυρίου Υπουργού και η οποία έχει δύο πολεοδομικά σχέδια -απ’ όσο μπόρεσα να δω- η χώρα στερείται συγκεκριμένου πολεοδομικού σχεδιασμού και αυτό είναι μια ανωμαλία, αν μου επιτρέπετε.

Δεν είναι δυνατόν μία χώρα που βρίσκεται στον πυρήνα της Ευρωπαϊκής Ένωσης, η οποία έχει πόρους ανθρώπινους και υλικούς, να μην κάνει μια τέτοια τομή, έτσι ώστε να έχουμε έναν ολοκληρωμένο πολεοδομικό σχεδιασμό στη χώρα. Βεβαίως και έχει σχέση με τον τρόπο που πολιτεύεστε, με την μικροκομματική, ρουσφετολογική προσέγγιση, που αφήνει ζωτικό χώρο για τους πάσης φύσεως «Γκόρτζους», τοπικούς παράγοντες, παραγοντίσκους, ενδεχομένως βουλευτές και υπουργούς και να μην υπάρχει αυτό που είναι αυτονόητο για ένα κράτος δικαίου, η ισχύς ενός νόμου απροσωπόληπτου, έξω και πάνω από προσωπικές, ατομικές ή τοπικές ρυθμίσεις.

Θέλω να πάω στο άρθρο 11 και να σας διαβάσω τι λέει η Επιστημονική Υπηρεσία της Βουλής: Υπό το φως των ανωτέρω, τροποποιήσεις στον ισχύοντα νόμο – μιλάει για το άρθρο 11, γιατί οι πολίτες δεν είναι υποχρεωμένοι να ξέρουν για τι πράγμα μιλάει- δίνει απεριόριστο δικαίωμα οικοδόμησης μέσα στους οργανισμούς λιμένος, στις λιμενικές εγκαταστάσεις. Δηλαδή, αυτό που έχει συνομολογήσει η χώρα, αυτό που έχει συμφωνήσει η τοπική κοινωνία, ότι θα φτιάξεις έναν χώρο λιμένος, έρχεται, λοιπόν, το άρθρο 11, το απαλλοτριώνει, το αναιρεί πλήρως και δίνει την ευχέρεια στη διοίκηση του οργανισμού λιμένος να κάνει ό, τι θέλει. Καταλαβαίνετε, βεβαίως, ότι αυτό αποτελεί ένα πολύ ισχυρό δέλεαρ για τον όποιον επενδυτή θα μπει στην μετά την ιδιωτικοποίηση του οποιουδήποτε λιμανιού. Αλλά, αυτό σημαίνει πρώτον υποβάθμιση –αντικειμενικά- του περιβάλλοντος και δεύτερον δεν αποτελεί στοιχείο και ένδειξη ενός κράτους δικαίου.

Λέει, λοιπόν, η Επιστημονική Υπηρεσία της Βουλής ότι πρέπει να εξυπηρετούν αυτές οι ρυθμίσεις παράλληλα αφ’ ενός τον ολοκληρωμένο σχεδιασμό και τη διαχείριση των χερσαίων ζωνών λιμένων, αφ’ ετέρου τις ανάγκες λειτουργικότητας και ανάπτυξης των οικισμών στων οποίων την περιοχή εκπονούνται ή έχουν αντίκτυπο στα αναπτυξιακά προγράμματα και οι μελέτες διαχείρισης λιμένα υπό τους κανόνες του ευρύτερου χωροταξικού σχεδιασμού της χώρας.

Πόσο παραπάνω να χτυπήσει το καμπανάκι η Επιστημονική Επιτροπή της Βουλής; Σας λέει ότι το άρθρο 11 που φέρνετε δεν μπορεί να καταστρατηγεί κάθε έννοια σχεδιασμού, κάθε έννοια δέσμευσης και κάθε έννοια ισχύουσας διάταξης, στο πλαίσιο του ενός λιμένα, ο οποίος ενδεχομένως ιδιωτικοποιήθηκε. Εσείς όμως, σε αντίθεση με αυτό που λέει η Επιτροπή Λιμένα, ακριβώς επειδή είστε μία Κυβέρνηση η οποία βάζετε το κέρδος πέρα και πάνω απ’ όλα -και το κέρδος, βεβαίως, του ιδιώτη, όχι του δημοσίου, όχι της κοινωνίας- σκοπεύετε να εξοπλίσετε για να κάνετε πιο θελκτική, πιο ελκτική, πιο κερδοφόρα την ιδιωτικοποίηση ενός λιμανιού με το «κλείσιμο στο μάτι» του επενδυτή, στον οποίο λέτε: Χτίσε ό,τι γουστάρεις παλικάρι μου, εμείς εδώ είμαστε.

Αυτό, κυρίες και κύριοι, δεν είναι ούτε επιτελικό κράτος, δεν είναι ούτε καν κράτος δικαίου, είναι ένα κράτος «μπανανία», για το οποίο έχετε την απόλυτη ευθύνη.

Κάτι ανάλογο κάνετε και στα άρθρα 15 και 16. Εμείς στη Δράμα έχουμε βιομηχανική περιοχή -και το γνωρίζω μετά λόγου γνώσεως και από την εποχή που ασκούσα δικηγορία-, έχουμε βιοτεχνικό πάρκο έξω από την Προσοτσάνη. Υπάρχουν συγκεκριμένες προϋποθέσεις. Έρχεστε, λοιπόν, ως ταύρος εν υαλοπωλείω, καταργείτε ό,τι έχει συμφωνηθεί και ό,τι ισχύει, ακριβώς διότι τα θεωρείτε εμπόδιο στην επιχειρηματικότητα, εμπόδιο στην κερδοφορία, εμπόδιο στην ανάπτυξη. Έτσι, όμως, ουσιαστικά, ακυρώνετε κάθε σχεδιασμό και κάθε προοπτική που έχει μια περιοχή, για να αναπτυχθεί κάτω από πολύ συγκεκριμένους όρους.

Επίσης, αυτό που δεν μπορώ να συγχωρήσω σε κανέναν από τους Βουλευτές της Πλειοψηφίας είναι το γεγονός ότι εθελοτυφλούν, κλείνουν τα μάτια, διότι πραγματοποιείτε με το συγκεκριμένο νομοσχέδιο ένα bypass, μια παράκαμψη της ισχύουσας νομοθεσίας και παρέχεται η ευχέρεια για εγκατάσταση ανεμογεννητριών στις παραθαλάσσιες, στις παράκτιες περιοχές σε κόντρα όλων των προϋποθέσεων, όλων των κανονισμών, όλων των νόμων και όλων των σχεδιασμών που έχουν υπάρξει μέχρι τώρα.

Αν μπορούσα να ονομάσω ένα από τα στοιχεία που έχουμε ως χώρα που μας διαχωρίζει και μας καθιστά προνομιακό τόπο είναι το ανάγλυφο της Ελλάδας και κυρίως οι περίφημες ακτές της. Εγώ δεν λέω να μην υπάρξει, προς Θεού. Να μη θεωρηθούμε τεχνοφοβικοί και κατά της εξέλιξης. Γιατί είστε ικανοί εσείς, με την επικοινωνιακή παντοδυναμία που διαθέτετε, να μας προσάψετε κάτι τέτοιο. Δεν μιλάω γι’ αυτό. Μιλάω για μια χωροθέτηση που πρέπει να γίνει με βάση τους παραδεδεγμένους κανόνες, όπου το περιβάλλον, το ανάγλυφο ή το παραθαλάσσιο μέτωπο έχει την προτεραιότητα απέναντι στην οποιαδήποτε επενδυτική προσπάθεια. Μόνο γι’ αυτό μιλάω.

Και επίσης, ερχόμαστε πάλι σε μια αντίφαση, σε ό,τι αφορά τις προστατευόμενες περιοχές, όπου καταργήσατε τους φορείς διαχείρισης. Εμείς στην περιοχή μας είχαμε και τον φορέα τον Φορέα Διαχείρισης της περιοχής της Ροδόπης και τον Φορέα του Πόρτο Λάγος και τον Φορέα της Δαδιάς. Τα ενοποιήσατε όλα σε μια ενιαία, δύσχρηστη, δυσκίνητη, γραφειοκρατική και απόμακρη δομή, τον ΟΦΥΠΕΚΑ, ο οποίος έχει την ευθύνη όλων των χώρων αυτών και τώρα προσπαθείτε να κάνετε περιβαλλοντική πολιτική με τα επιμέρους ζητήματα.

Αλλά δεν είναι μόνο τα θεσμικά. Όλοι οι θεσμοί, για να λειτουργήσουν, χρειάζονται το απαραίτητο στελεχιακό δυναμικό. Έχουμε ένα πολύ σοβαρό πρόβλημα με τους μηχανικούς του δημοσίου, οι οποίοι οδηγούνται σε παραίτηση, σε αποστράτευση. Δεν υπάρχουν προσλήψεις και το επιστημονικό προσωπικό, το οποίο ουσιαστικά θα στηρίξει, θα επεξεργαστεί και θα προτείνει τις λύσεις που θα είναι συμβατές με το κοινωνικό σύνολο, με το κοινωνικό πλεονέκτημα, με το πλεονέκτημα της κοινωνίας, δεν υπάρχει. Και αυτή η αποστράτευση, αυτή η αποψίλωση, αυτή η λειψανδρία -να μου συγχωρεθεί ο όρος-, η υποστελέχωση -για να το πω με έναν πιο δόκιμο κοινωνικά όρο- είναι προφανές ότι οδηγεί σε τέτοιου είδους επιλογές, όπως είπαμε προηγουμένως για το άρθρο 11, όπου μπαίνει αυτός που έχει τη λιμενική ζώνη και κάνει ό,τι θέλει ή στη βιομηχανική περιοχή, όπου ο καθένας κτίζει ότι θέλει.

Θέλω να σας προκαλέσω ως Βουλευτές της Πλειοψηφίας, για να σκεφτείτε και να εγκύψετε και να δείτε πόσο σοβαρά είναι τα προβλήματα, τα οποία θέλουν μελέτη, επεξεργασία και πάρα πολλή προσπάθεια. Στον ορεινό όγκο στη Δράμα είναι χωριά τα οποία είναι εγκαταλειμμένα κατά το πλείστον, χωριά που κατοικούνται από απογόνους των προσφύγων της πρώτης γενιάς, οι οποίοι στις συνθήκες της δεκαετίας του ̓20 δεν έχουν τίτλους και δεν απέκτησαν τίτλους, και υπάρχει ένα «νόθο» -σε εισαγωγικά- ιδιοκτησιακό καθεστώς. Οι άνθρωποι αυτοί, λοιπόν, είναι επί ξύλου κρεμάμενοι. Αντί να δείτε τη ρύθμιση όχι μόνο των ορεινών οικισμών της Δράμας, αλλά άλλων περιοχών –εγώ νομιμοποιούμαι να μιλήσω για τη δική μου περιοχή- και να κάνετε μια παρέμβαση και να αντιμετωπίσετε το πρόβλημα στη βάση του πώς αυτοί οι άνθρωποι -όσοι απομένουν και όσοι θέλουν να χρησιμοποιήσουν για συναισθηματικούς ή προσωπικούς λόγους τα κτήματα των γονιών τους- θα έχουν μια νομιμοποίηση στην άσκηση της οποιασδήποτε δραστηριότητας, έρχεστε και κάνετε κοπτοραπτική έχοντας στο νου σας τα μεγάλα συμφέροντα.

Και βεβαίως, δεν είναι ότι δεν το ξέρετε ή ότι είστε λάθος πληροφορημένοι. Είναι το ότι έχετε μία λογική συντηρητική και νεοφιλελεύθερη, όπου το περιβάλλον για εσάς πρωτίστως έχει οικονομική κυρίως αξία. Δεν είναι έτσι, κυρίες και κύριοι συνάδελφοι. Το περιβάλλον είναι ο χώρος, είναι ο βιότοπος, είναι το πλαίσιο στο οποίο καλούμαστε να ζήσουμε και οι άνθρωποι και όλη η φύση, όλος ο πλανήτης. Εάν το απομειώνετε, το υποβαθμίζετε με μόνη προσέγγιση το πόσο παραπάνω θα χτίσει κάποιος και πόσο παραπάνω χρήματα θα κερδίσει κάποιος, οδηγείτε τον πλανήτη ουσιαστικά -αλλά ας μιλήσουμε για τη χώρα μας- σε ένα δυστοπικό περιβάλλον.

Να μου επιτρέψετε αυτή την προσωπική ευαισθησία. Προέρχομαι από ένα νόμο ο οποίος είναι πολύ πλούσιος σε φυσικές καλλονές, έχει το περίφημο δάσος του Καράντερε, έχει πάρα πολλά νερά, τον ποταμό Νέστο, έχει γωνιές οι οποίες είναι αμόλυντες, έχει γωνιές οι οποίες είναι ανέγγιχτες και είναι πραγματικά παράδεισος και πλούτος για τον επισκέπτη. Όλο αυτό το πράγμα με τη λογική patchwork, την επιμεριστική, που έχει το νομοσχέδιό σας, θέλει να το καταστήσει πρωτίστως οικονομικό, αποδοτικό και όχι πρωτίστως βαθιά ανθρώπινο, όπως πρέπει να είναι.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ξανθόπουλο.

Τώρα, πριν περάσουμε στις δευτερολογίες των εισηγητών και των αγορητών, ρωτώ ξανά τους Υπουργούς: Είναι έτοιμες οι νομοτεχνικές; Κύριε Ταγαρά, είναι έτοιμες οι νομοτεχνικές; Εάν δεν θέλετε κάτι να επισημάνετε, να τις δώσετε να μοιραστούν, για να λάβουν γνώση οι εισηγητές και οι ειδικοί αγορητές.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ναι, κύριε Πρόεδρε. Θα τις καταθέσω για γνώση και θα εξηγήσω μετά.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.297-301)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να διανεμηθούν οι νομοτεχνικές βελτιώσεις στους εισηγητές και τους ειδικούς αγορητές.

Πάμε τώρα στον κύκλο των παρεμβάσεων των εισηγητών και των ειδικών αγορητών, στις δευτερολογίες τους. Θα ξεκινήσουμε ανάποδα.

Από την Πλεύση Ελευθερίας έχει το λόγο ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Από τη θέση μου θα ήθελα να δηλώσω ότι θεωρούμε πως η συζήτηση έχει εξαντληθεί και ότι για τους λόγους που εξέθεσε νωρίτερα ο ειδικός αγορητής μας και η Πρόεδρος της Κοινοβουλευτικής μας Ομάδας, η Πλεύση Ελευθερίας θα καταψηφίσει το νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Καζαμία. Ευχαριστούμε.

Από την Κοινοβουλευτική Ομάδα «Νίκη» τον λόγο έχει ο κ. Βρεττός.

Έβαλα τρία λεπτά, γιατί ο κ. Καζαμίας ζήτησε πολύ σύντομη παρέμβαση. Να βάλω πέντε λεπτά; Συμφωνείτε οι εισηγητές; Ωραία.

Έχετε τον λόγο, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Δεν ξέρω πόσο σημαντικές ή τυπικές είναι οι νομοτεχνικές βελτιώσεις ούτε έχω την εμπειρία, αλλά θεωρώ απαράδεκτο στο πλαίσιο του σεβασμού του κοινοβουλευτικού έργου να έρχονται τέτοια ώρα. Υπήρχε η προθεσμία, ο χρόνος. Έχουμε κάνει τόσες συνεδριάσεις. Υπήρξε εξαιρετική συμμετοχή στη διαβούλευση. Υπάρχουν παρατηρήσεις. Τώρα δεν μπορώ να έχω καμμία θέση επί των νομοτεχνικών, γιατί μην ξεχνάμε ότι σε ένα αντίστοιχο νομοσχέδιο τέτοια ώρα είχε έρθει ένα έγγραφο νομοτεχνικών βελτιώσεων και ήταν τότε που γινόταν ολική παραχώρηση του λιμένος Ηγουμενίτσης σε μία εταιρεία και στις νομοτεχνικές είχε εξαιρεθεί η ενημέρωση του πλειοδότη του 67% και αυτή η εξαίρεση ήταν η εξαίρεση της σημαντικής υπηρεσίας για την ασφάλεια της πατρίδος μας, της ΕΥΠ.

Δεν μπορώ να καταλάβω -και σ’ αυτό δεν χρειάζεται να είσαι έμπειρος- τι λόγοι επιβάλλουν, ενώ υπάρχει αυτός ο χρόνος, να μην ενημερωνόμαστε εγκαίρως. Γι’ αυτό είναι και λίγο προβληματικός ο τρόπος τοποθέτησης.

Επειδή ακούστηκε από εκπρόσωπο της Νέας Δημοκρατίας στο παρόν νομοσχέδιο να εξαίρει τον χαρακτήρα των Υπουργών που πήραν τις παρατηρήσεις των φορέων, τις ενέταξαν στο νομοσχέδιο και τις αποδέχθηκαν -στα πλαίσια ότι η Κυβέρνηση ακούει τους φορείς και θέλει αυτή τη συμμετοχή για να μπορεί να έχει και την αποδοχή την ευρύτερη ένα νομοσχέδιο που θεωρεί ότι είναι σημαντικό- όμως, το μόνο πράγμα που είδαμε ήταν δύο τροπολογίες.

Η μεν μία είναι που έχει να κάνει με τον τρόπο ταφής -τέλος ταφής- και με τον Ελληνικό Οργανισμό Ανακύκλωσης. Να θεωρήσουμε ότι είναι μια διαδικασία διεκπεραιωτική και έστω και τώρα είναι αναγκαία, μιας και υπάρχουν φορείς που δεν πληρώνουν και που η Κυβέρνηση θα τα καταβάλει και θα τα παρακρατήσει μετά από τους πόρους που θέλει να δώσει στον εκάστοτε φορέα τοπικής αυτοδιοίκησης. Επίσης, για τη διενέργεια δημοπρασιών δασικής βιομάζας, είναι μια λογική διαδικασία εκμετάλλευσης αυτής της βιομάζας και των όποιων πόρων και οικονομικών εσόδων, να παρασχεθούν στο ΤΑΙΠΕΔ. Μετά, το ΤΑΙΠΕΔ να χρησιμοποιήσει τα χρήματα αυτά μόνο για ανάγκες των δασών, δηλαδή εργασιών που έχουν να κάνουν με τη διατήρηση και την προστασία των δασών.

Η άλλη τροπολογία, όμως, που είναι εντελώς άσχετη και που τελικά δεν καταδέχθηκε κανείς από το Υπουργείο Υγείας να έρθει να μας την εξηγήσει, ενώ θέσαμε θέματα…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ήρθε η κυρία Υπουργός.

**ΝΙΚΟΛΑΟΣ ΒΡΕΤΤΟΣ:** Ήρθε η κ. Αγαπιδάκη;

Ζητώ συγγνώμη και σας ευχαριστώ για τις διορθώσεις. Απλώς, δεν ήμουνα εδώ και ζητώ συγγνώμη, γιατί είχα μία ανειλημμένη υποχρέωση.

Εμείς κάναμε παρατηρήσεις μέσα από τον Κοινοβουλευτικό μας Εκπρόσωπο και θέσαμε ότι χρησιμοποιείται εδώ ο όρος της πανδημίας, ενώ είναι μια διαδικασία η οποία πλέον δεν είναι σε ισχύ, σύμφωνα με τον ΠΟΥ, από την άνοιξη του 2023. Αυτός ο προσχηματικός τρόπος να χρησιμοποιείς τις κινητές ομάδες υγείας, υποτίθεται για να κάνεις δειγματοληπτικά δείγματα για τον COVID…

(Διακοπή λόγω τεχνικού προβλήματος)

Εν πάση περιπτώσει, για να κλείσω την τροπολογία του Υπουργείου Υγείας, δεν την ψηφίζουμε για τους λόγους που αναφέρθηκαν, για να μην ταλαιπωρώ και τους εργαζόμενους.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ)**

Όσον αφορά το νομοσχέδιο αυτό του συμπεριληπτικού τύπου και εξυπηρετήσεων και σωστής ικανοποίησης αιτημάτων, όλα υπάρχουν παντού, εμείς δεν το ψηφίζουμε συνολικά. Όμως, κάποια συγκεκριμένα άρθρα, τα οποία πιστεύουμε ότι είναι προς ωφέλεια της διαχείρισης και της διοίκησης, αλλά και των πολιτών, θα τα ψηφίσουμε ένα προς ένα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Ο κ. Δημητροκάλλης έχει τον λόγο, για την δευτερολογία του.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Δεν θα σας κουράσω, ούτως ή άλλως έχει γίνει διεξοδική αναφορά για το νομοσχέδιο και στις επιτροπές και εδώ μέσα στην Ολομέλεια όλες αυτές τις ώρες.

Εμείς, θεωρούμε ότι το νομοσχέδιο ήταν ένα αποσπασματικό και ασαφές νομοσχέδιο. Θεωρούμε ότι θα δημιουργήσει μεγαλύτερα προβλήματα στο χωροταξικό και γι’ αυτό τον λόγο, επί της αρχής θα το καταψηφίσουμε.

Ήρθαν δύο τροπολογίες -οι οποίες ποτέ δεν συζητήθηκαν σε καμμία από τις επιτροπές- με fast track διαδικασία. Θα δούμε τι θα ψηφίσουμε σε αυτή τη μία που είναι τεχνικού περιεχομένου. Στην άλλη, λογικά θα ψηφίσουμε υπέρ.

Γενικά, όμως, για το νομοσχέδιο, θα ψηφίσουμε κατά επί της αρχής.

Είπα και στην πρωτολογία μου, ότι υπάρχουν κάποια άρθρα, στα οποία -με κάποιους αστερίσκους βέβαια, γιατί θα θέλαμε να ήταν κάπως διαφορετικά- βλέπω και κάποιες αλλαγές που μας φέρανε και που έχει κάνει τώρα ο Υπουργός, θα ψηφίσουμε υπέρ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Μπούμπας, για την δευτερολογία του.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Σε ό,τι αφορά το νομοσχέδιο για αυτή την πανσπερμία που υπάρχει στα άρθρα και στα κεφάλαια που είναι διάσπαρτα, έχουμε επισημάνει τις επιφυλάξεις σε ό,τι αφορά τα αιολικά πάρκα, τα επιχειρηματικά συμφέροντα, αλλά και οι ιδιωτικοποιήσεις εξ αυτών.

Για τα κέντρα δεδομένων, επίσης, είπαμε ότι θα προσβάλουν -αν θέλετε- κάποιες περιοχές, σε ό,τι αφορά το περιβαλλοντικό αποτύπωμα.

Για το θέμα του αιγιαλού, δεν συμφωνούμε στα τριάντα μέτρα. Σας κάναμε μία πρόταση, τουλάχιστον να είναι στα εκατό μέτρα.

Με τόσα κέντρα δεδομένων, ελλοχεύει ο κίνδυνος να προσβάλουν το περιβάλλον και περιοχές οι οποίες μπορεί να είναι από τη συνθήκη «NATURA», καθώς ψηφίστηκε από μέρους σας αυτός ο νόμος που δίνει τη δυνατότητα για κάποιες επιχειρηματικές δράσεις.

Εκεί που βεβαίως είμαστε υπέρ, είναι στο άρθρο 39. Είμαστε υπέρ των δασεργατών. Οι άνθρωποι πρέπει να πάρουν το μεροκάματό τους. Κανείς δεν αντιλέγει. Εκεί ψηφίζουμε ναι, στο συγκεκριμένο άρθρο.

Όπως, επίσης, είμαστε και στο πλευρό αυτών των εργατών σμύριδας στη Νάξο. Διότι, αυτό δεν μπορεί να μετακυλίεται εν μία νυκτί, που λέμε, στους δήμους, στους ΟΤΑ. Μάλιστα, κύριε Ταγαρά, ήσασταν αυτοδιοικητικός χρόνια και αντιλαμβάνεστε το τι λέω. Κάποια στιγμή, με μαθηματική ακρίβεια, θα πάνε σε ένα οικονομικό τέλμα οι εργαζόμενοι σμύριδας και τα έξι χωριά που έχουν αυτό το παραδοσιακό επάγγελμα στο όμορφο νησί της Νάξου στις Κυκλάδες. Εκεί, λοιπόν, είμαστε κοντά τους και πραγματικά έπρεπε να γίνει περισσότερη διαβούλευση, να δοθεί περισσότερος χρόνος από 1-1-2024.

Καθώς είχαμε και την επίκαιρη ερώτηση πριν από λίγες ημέρες και υπάρχει αυτή η υπόσχεση για να πληρωθούν κενές θέσεις στις δασικές υπηρεσίες -διότι και η μεταφορά αρμοδιοτήτων που είχε γίνει πριν από χρόνια που είχε περάσει στην πυροσβεστική δεν έχει ευοδώσει σε ό,τι αφορά το θέμα των πυρκαγιών- για το θέμα των δασεργατών, πέρα από τις αποζημιώσεις που πρέπει να καταβάλουμε στους ανθρώπους για τα δεδουλευμένα και μέσα από το Πράσινο Ταμείο, ζητάμε συνάμα ότι έπρεπε να διευκρινιστεί, τουλάχιστον να υπάρχει και πρόσληψη προσωπικού για να στελεχώσουν θέσεις, αλλά και εξοπλισμός.

Να πάμε τώρα στις τροπολογίες. Κατ’ αρχάς, για το τέλος που μετακυλίεται στην ταφή των απορριμμάτων, έχουμε δεχθεί πάρα πολλά πρόστιμα για τις ανεξέλεγκτες χωματερές, εδώ και δεκαετίες. Δεν έχει γίνει κομποστοποίηση και ανακύκλωση των απορριμμάτων στην πηγή. Δυστυχώς, τα πρόστιμα καραδοκούν και είμαστε από τις χώρες που δεν φρόντισε από το 2004, παρ’ όλο του ότι υπήρχαν ειδικοί κωδικοί, για να αποκατασταθούν περιοχές. Άρα, λοιπόν, δεν μπορούμε να ψηφίσουμε αυτή την τροπολογία. Διότι, αυτό μετακυλίεται στους δήμους, όπου οι δήμοι ήδη έχουν μεγάλα και πολλαπλά προβλήματα, καθότι ούτε παρακρατηθέντα έχουν πάρει, ούτε τον φόρο ζύθου που τους είχατε υποσχεθεί, ούτε από τα τέλη κυκλοφορίας. Οπότε, αντιλαμβάνεστε ότι με αυτό θα υπάρχει μια οικονομική επιβάρυνση στον προϋπολογισμό, σε ό,τι αφορά τους Οργανισμούς Τοπικής Αυτοδιοίκησης πρώτου βαθμού. Συνάμα, όμως, αυτό το τέλος θα πάει προς τους δημότες που θα δουν να αυξάνονται τα δημοτικά τέλη, καθώς ο δήμος αν επιβαρυνθεί όλη αυτή την ανακύκλωση και την ταφή των απορριμμάτων, θα στερηθεί έσοδα.

Αντιλαμβάνεστε ότι δεν μπορούμε να συμφωνήσουμε, γιατί ενώ οι δήμοι εμφανίζονται ως επαίτες, δυστυχώς, σε πάρα πολλά ζητήματα, δεν έχουν αυτοτελείς οικονομικούς πόρους για να μπορέσουν να ανταπεξέλθουν στα καθήκοντά τους και δεν μπορούν να αναλάβουν ένα τόσο μεγάλο έργο, σε ό,τι αφορά την ταφή των απορριμμάτων μέσω αυτής της ανακύκλωσης και αυτό το τέλος, το οποίο, όπως είπαμε, θα μετακυλίεται στους δημότες. Είμαστε αρνητικοί, σε οτιδήποτε αφορά τον κρατικό υπολογισμό των δήμων, χωρίς να υπάρχουν τα απαραίτητα έσοδα για να μπορέσουν να ανταποκριθούν στα καθήκοντά τους.

Ένα άλλο θέμα, που εμάς μας βάζετε σε πολύ μεγάλο προβληματισμό, σε ό,τι αφορά την παράταση που δίνετε στις κινητές μονάδες του ΕΟΔΥ. Εσείς δεν λέγατε ότι ο κορωνοϊός τελείωσε; Αυτό δεν λέγατε; Δηλαδή, εδώ τώρα τι γίνεται; Συνεχίζετε μία παράταση απέναντι στον COVID, για να παρακολουθείτε τι; Τα στελέχη του ιού αν μεταλλάσσονται και να έχουμε συνέχεια;

Ακούστε να δείτε, κύριοι του Υπουργείου, αυτά τα χρήματα είναι από τον κρατικό προϋπολογισμό. Εδώ, υπάρχουν νοσοκομεία και κλινικές που έχουν συμπτυχθεί. Για παράδειγμα, η ουρολογική και το οφθαλμολογικό στο Νοσοκομείο των Σερρών -στη δική μου εκλογική περιφέρεια- έχουν γίνει ένα. Δεν έχουμε ειδικότητες. Ουρολόγο, δεν έχουμε. Αναισθησιολόγο, δεν έχουμε. νοσηλευτικό προσωπικό, δεν έχουμε. Υπάρχουν σοβαρές ελλείψεις. Κάντε τις προσλήψεις, γιατί ο χρόνος είναι γιατρός και γι’ αυτό το ΙΚΑ σου κλείνει ραντεβού μετά από τέσσερις μήνες, όπως έλεγε χαριτολογώντας ένα ρητό. Κλείνει ο κόσμος ραντεβού στα νοσοκομεία για μια απλή επέμβαση χολοκυστεκτομής και περιμένει έναν χρόνο και εσείς -αν είναι δυνατόν- δίνετε παράταση για τα εμβόλια, για τα rapid test, για τα mapid test ή όπως τα λένε; Αυτά τελείωσαν. Άρα, λοιπόν, πρέπει εδώ να πείτε ξεκάθαρα στον κόσμο τι γίνεται. Δηλαδή, αυτή η παράταση πού οδηγεί και για ποιον λόγο; Σας είπαν οι επιστήμονες -και το τεκμηριώνουν- ότι πρέπει να δοθεί παράταση, όταν στα νοσοκομεία έχουμε τέτοιες ελλείψεις;

Δεν φέρνετε εδώ αυτή την πρόταση που σας κάναμε εμείς για τον υποχρεωτικό εμβολιασμό, να δούμε το τις πταίει πίσω από το υποχρεωτικό του εμβολιασμού, εκ του Συντάγματος. Δίνετε μία παράταση. Δεν μπορούμε φυσικά να το ψηφίσουμε. Εμείς είμαστε υπέρ της στελέχωσης της δημόσιας υγείας που πρέπει να παραμείνει σε δημόσια χέρια, αλλά δεν μπορούμε να ταλανίσουμε και να ταλαιπωρήσουμε περισσότερο τον κόσμο με αυτές τις περίεργες μονάδες. Τις λέω περίεργες, γιατί θεωρητικά έχουμε τελειώσει. Αυτό βλέπουμε, ότι τελείωσε η πανδημία. Οπότε, δεν μπορούμε να συνεχίσουμε να δίνουμε χρήματα, όταν αυτή τη στιγμή υπάρχουν οικονομικά ανοίγματα, ελλείψεις, κυρίως προσωπικού και ιατροφαρμακευτικού εξοπλισμού, στα νοσοκομεία και να δίνουμε αυτές τις παρατάσεις. Εδώ είμαστε αντίθετοι. Το είπαμε από την πρώτη στιγμή και ας ελπίσουμε κάποια στιγμή και το θέμα της υποχρεωτικότητας των εμβολίων να συζητηθεί σοβαρά μέσα στο Εθνικό Κοινοβούλιο.

Εκτός από τα άρθρα τα οποία σας είπαμε και είναι υπέρ των δασεργατών για το μεροκάματό τους που πρέπει να καταβληθεί για βιοποριστικούς λόγους, αλλά είναι τα κεκτημένα τους, τα δεδουλευμένα τους, στα υπόλοιπα άρθρα υπάρχει το παρόν, υπάρχει το όχι, αλλά πάντα με τεκμήριο απέναντι σε αυτό, με τη δική μας επιχειρηματολογία, τα δικά μας ερωτηματικά σε ό,τι αφορά ένα πολύ σημαντικό νομοσχέδιο, γιατί έχει να κάνει με ένα περιβαλλοντικό αποτύπωμα και αυτό, βεβαίως, μπορεί να αλλάξει άρδην το τοπίο σε πάρα πολλές περιοχές και την ποιότητα ζωής των κατοίκων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει η κ. Διαμάντω Μανωλάκου, για τη δευτερολογία της.

**ΔΙΑΜΑΝΤΩ ΜΑΝΩΛΑΚΟΥ:** Θα ξεκινήσω από τη Νάξο. Εδώ και χρόνια ζητάμε να εκσυγχρονιστούν και να αναπτυχθούν τα σμυριδωρυχεία. Όλες οι κυβερνήσεις, όχι μόνο δεν έκαναν τίποτα, αλλά προσπάθησαν να βρουν τρόπους κλεισίματος. Και φτάσαμε σήμερα εδώ. Τι μας είπε ο κύριος Υπουργός; «Δεν είναι ανταγωνιστικά». Μα, δεν έγινε όλα αυτά τα χρόνια και κάτι για να είναι ασφαλή και να αναπτυχθούν. Μήπως έτσι δικαιολογείτε τα λιγοστά λεφτά που δίνετε, ουσιαστικά για να κλείσουν και όχι να λειτουργήσουν; Όταν πριν τρία χρόνια χορηγούσε το Υπουργείο σας πάνω από 350.000 ευρώ και εσείς τώρα δίνετε στον δήμο μόνο 160.000, τι συμπέρασμα να βγάλει κανείς; Ότι, όπως λέτε -χρησιμοποιώ τα λόγια του Υπουργού- δίνετε χρήματα, την προίκα για μια τετραετία, ώστε να συνεχίζεται απρόσκοπτα το σημερινό καθεστώς και να έχει τον χρόνο ο δήμος σε αυτό το διάστημα να εξετάσει τι πρέπει να γίνει και την τοπική κοινωνία και να υπάρχει καλή χρήση αυτών των πόρων που δίνετε; Είναι τα λόγια του Υπουργού από την τέταρτη συνεδρίαση.

Και εμείς ρωτάμε: Μήπως είναι λεφτά για να συνταχθεί μελέτη κλεισίματος και πιστοποιητικό θανάτου; Επίσης, χρησιμοποιώ πάλι τα λόγια του Υπουργού από τα Πρακτικά, λέει: «Θα είμαστε δίπλα στον δήμο με οποιαδήποτε άλλη βοήθεια χρειαστεί γύρω από αυτό το πρόβλημα της σμύριδας. Και όταν λέω δίπλα, δεν εννοώ θεωρητικά. Δίπλα, εννοώ οικονομικά δίπλα. Θέλουμε να δούμε δίνοντας αυτό τον χρόνο στην τετραετία, μια πρόταση του δήμου για το τι θα μπορούσε να γίνει προς αυτή την κατεύθυνση». Εάν πράγματι το εννοείτε ότι είσαστε δίπλα τους, τότε να αποσύρετε το άρθρο 48 και να ξεκινήσετε να βρεθεί μια πραγματική λύση. Δεχτείτε το ψήφισμα του συλλόγου των σμυριδεργατών.

Για το άρθρο 25, είχαμε θέσει ερώτημα και απάντηση δεν πήραμε. Θα το ξαναπώ, αφορά το σπίτι του στίβου και το σπίτι του βόλεϊ που έπρεπε να λειτουργούν εδώ και χρόνια με στατική ασφάλεια και με όλες τις προϋποθέσεις στον εξοπλισμό. Εμείς θέλουμε να ψηφίσουμε αυτό το άρθρο, με έναν όρο ότι την ευθύνη θα έχει το Υφυπουργείο Αθλητισμού -δηλαδή το κράτος- και όχι το ΟΑΚΑ που ουσιαστικά έχει κλείσει. Συνεπώς, να είναι με κρατική ευθύνη η ασφάλεια, η χρηματοδότηση και η συντήρηση. Εάν, λοιπόν, μας διευκρινίσετε ότι την ευθύνη θα την έχει το κράτος με παραχώρηση για αθλητικές δραστηριότητες σε ομοσπονδίες, τοπικά σωματεία και δήμους, χωρίς καμμία ανάμειξη ιδιωτών, ναι, θα το ψηφίσουμε. Διαφορετικά, εκφραζόμαστε με το παρόν.

Σε ό,τι αφορά τη δασική υπηρεσία που είπε ο Υπουργός ότι θέλει να την ενισχύσει, κοιτάξτε, όλοι το λένε και το παραδέχονται ότι χρειάζονται δύο χιλιάδες δασολόγοι. Τι μας είπε; Μας είπε ότι θα προσληφθούν πεντακόσιοι. Όχι, δεν είναι ακριβές. Οι μισοί, τουλάχιστον οι διακόσιοι πενήντα, είναι διοικητικοί και οικονομικοί. Ας μην παραπλανάτε.

Τώρα, για τα υπεράκτια πλωτά αιολικά -χαίρομαι που είναι παρούσα και η κ. Σδούκου- είμαστε ακόμα σε πειραματικό στάδιο. Υπάρχουν κίνδυνοι και περιβαλλοντικοί, αλλά και να καταντήσει το Αιγαίο σε οικόπεδο των πολυεθνικών. Δεν ξέρω αν θα βάλουν και διόδια! Όπως και να έχει, θα παράγουν ακριβή ενέργεια, κερδοφόρα, όμως, για τους πράσινους επιχειρηματικούς ομίλους.

Σε ό,τι αφορά τις υπουργικές τροπολογίες, την 32/1 την καταψηφίζουμε. Διότι, στο άρθρο 1, ουσιαστικά για τα απορρίμματα προκύπτει ένα νέο χαράτσι, το τέλος ταφής. Στο άρθρο 2 για την απόληψη βιομάζας, ενώ υποτίθεται ότι θα φέρνατε τον Φλεβάρη νομοσχέδιο για την εκχώρηση της διαχείρισης των δασών στις ξυλοβιομηχανίες και στους εμπορικούς ομίλους, με βασικό στοιχείο την απόληψη της βιομάζας, τώρα το περνάτε έτσι στη ζούλα με μια τροπολογία. Γιατί; Για να προλάβετε αντιδράσεις και υποκύπτοντας στις πιέσεις των ομίλων. Δεν ενδιαφέρεστε για τη μείωση της καύσιμη ύλης ή να γίνει ουσιαστική διαχείριση δασών, θέλετε άρον-άρον να εξασφαλίσετε πρώτη ύλη για παραγωγή ηλεκτρικής ενέργειας σε εργοστάσια που ήδη λειτουργούν με καυσόξυλα και προσφέροντας πρώτη ύλη για πέλετ που έχει μεγάλο ποσοστό κέρδους. Ανησυχούμε ότι θα αποξηλωθούν τα δάση στο όνομα της, δήθεν, διαχείρισής τους.

Το δε άρθρο 3, είναι προφανές ότι θα αποτελέσει έναν ακόμη παράγοντα επιτάχυνσης της εκμετάλλευσης του Αγίου Κοσμά, που ήδη έχει οδηγήσει σε αρνητικές εξελίξεις για τους αθλητές και τους κατοίκους. Θα πεταχτούν έξω ή θα αναγκαστούν να πληρώνουν από την τσέπη τους.

Τελειώνω σύντομα με τη δεύτερη τροπολογία. Εδώ αφορά πάνω από χίλια άτομα, είναι ένα προσωπικό που έβαλε πλάτη λόγω υποστελέχωσης, ειδικά την περίοδο της πανδημίας. Χρειάζεται αυτό το προσωπικό, καλύπτει πάγιες ανάγκες και αντί να μονιμοποιηθεί, το κρατάτε σε ομηρία με μία τετράμηνη παράταση. Αυτό είναι προσβολή και εμπαιγμός στην προσφορά τους. Γι’ αυτό εμείς λέμε «παρών» και θα σας πιέζουμε συνεχώς μέχρι να μονιμοποιηθούν, γιατί το δικαιούνται.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Μανωλάκου.

Τον λόγο έχει ο κ. Χριστοδουλάκης από το ΠΑΣΟΚ για τη δευτερολογία του.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Τη γενική τοποθέτησή μας ως προς τη φυσιογνωμία του νομοσχεδίου την έθεσα και στην πρωτολογία μου. Η βασική ουσία για εμάς είναι ότι έχουμε μια ανισορροπία μεταξύ των πολεοδομικών και χωροταξικών διατάξεων και της περιβαλλοντικής πολιτικής.

Βάλαμε πέντε χαρακτηριστικά. Το πρώτο είναι η μη συμμόρφωση με τις ενωσιακές υποχρεώσεις της χώρα μας ειδικά στα θέματα που αφορούν το περιβάλλον. Το δεύτερο είναι η αποσπασματικότητα της διαδικασίας της νομοθέτησης που εντείνει δυστυχώς χωροταξικές αρρυθμίες. Το τρίτο θέμα είναι η εργαλειοποίηση του πολεοδομικού σχεδιασμού με πολεοδομικά κίνητρα και όχι οικονομικά, κυρίως στην κατεύθυνση που εξυπηρετεί μικρά ή μεγαλύτερα ιδιωτικά συμφέροντα. Το τέταρτο αφορά την περιφρόνηση της δημόσιας διοίκησης κυρίως μέσα από το άρθρο 35, στο οποίο ασκήσαμε την κριτική μας, και το πέμπτο είναι ότι βλέπουμε πολλές φορές ότι νομοθετούνται διατάξεις που αναιρούν ακόμα και νομοθετήματα που συμπεριλαμβάνονται σε νομοθετικές πρωτοβουλίες της ίδιας της Κυβέρνησης. Τα λέω συνοπτικά. Είναι αυτά που περιγράφουν το όχι επί της αρχής που εμείς θα ψηφίσουμε όσον αφορά το νομοσχέδιο.

Τώρα, ήρθαμε με διάθεση και εγώ προσωπικά και το ΠΑΣΟΚ συνολικά να είμαστε χρήσιμοι, προσθετικοί, γόνιμοι σε αυτή τη διαδικασία. Δυστυχώς όμως οφείλω να επαναλάβω και τώρα ότι τρία θέματα, για παράδειγμα, που βάλαμε ως προοπτική νομοτεχνικών βελτιώσεων δυστυχώς δεν υιοθετήθηκαν.

Τα λέω κωδικοποιημένα ξανά. Το ένα αφορά το άρθρο 11 που ουσιαστικά σχετίζεται με την πολεοδομική αυτονόμηση των λιμένων της χώρας που κρίνονται ως διεθνούς σημασίας. Ζητήσαμε να ληφθεί υπ’ όψιν το υπόμνημα της ΚΕΔΕ το οποίο βάζει μια πρόσθετη διαδικασία γνωμοδότησης των δημοτικών και των περιφερειακών συμβουλίων στη διαδικασία αυτή. Δεν είδα να υπάρχει κάτι τέτοιο στις δικές σας προσθήκες.

Το δεύτερο αφορά την αλλαγή της δεκαπενθήμερης προθεσμίας όσον αφορά τη γνωμοδότηση του ΟΦΥΠΕΚΑ και το τρίτο αφορά την αποσαφήνιση του καταλόγου των έργων και των δραστηριοτήτων που δεν εμπίπτουν στην περιβαλλοντική αδειοδότηση και συνδέονται πλέον με τη γνωμοδότηση του ΟΦΥΠΕΚΑ.

Δυστυχώς δεν είδαμε κάτι από αυτά να υιοθετείται στο τελικό σχέδιο νόμου που φέρνει η Κυβέρνηση. Παρ’ όλα αυτά, επειδή εμείς δεν μπαίνουμε στη λογική στείρου αρνητισμού, οπουδήποτε υπάρχουν διατάξεις που θεωρούμε ότι είναι προς τη σωστή κατεύθυνση θα τις ψηφίσουμε θετικά στην κατ’ άρθρον ψήφιση.

Τώρα, όσον αφορά τις δύο τροπολογίες, θα το ξαναπώ. Ειδικά η τροπολογία που αφορά το Υπουργείο Περιβάλλοντος και Ενέργειας είναι προβληματικό το ότι, ενώ είχαμε δεκαπέντε μέρες διαβούλευσης και μία εβδομάδα συνεδριάσεις επιτροπών, ξαφνικά ήρθε χθες το βράδυ σαν να μην ήξερε κανείς ότι επρόκειτο να έρθει. Αλλά αυτή είναι η δική μας κριτική. Υπάρχει και μια θεσμική -σοβαρότερη κατ’ εμέ- κριτική που λέει το εξής, ότι ακόμα και την ίδια την ΚΕΔΕ που την φωνάξατε και την φωνάξαμε στην ακρόαση της επιτροπής δυστυχώς δεν της δώσατε τη δυνατότητα να τοποθετηθεί για το άρθρο 1 και 3 της τροπολογίας σας που την αφορά άμεσα.

Θα σταθώ, λοιπόν, λίγο σε αυτό. Άρθρο 1. Εμείς διαφωνούμε με την αυτοδιοικητική φυσιογνωμία του άρθρου, με την έννοια ότι για εμάς είναι διαχρονική πάγια θέση η λογική ότι δεν συμφωνούμε με οποιεσδήποτε πρωτοβουλίες ή νομοθετικές ρυθμίσεις που περιλαμβάνουν υποχρεωτική αυτόματη παρακράτηση χρημάτων από τους κεντρικούς αυτοτελείς πόρους των δήμων.

Άρθρο 2. Προβλέπεται η αξιοποίηση της δασικής βιομάζας, κάτι που και εμείς ως ΠΑΣΟΚ είχαμε θέσει και είχαμε προτείνει, ωστόσο με αυτό που φέρνετε η διενεργούσα αρχή των ηλεκτρονικών πλειοδοτικών δημοπρασιών θα είναι το ΤΑΙΠΕΔ, αναλαμβάνοντας έργο πέραν των αρμοδιοτήτων του και ουσιαστικά μετατρέποντάς τον σε αναθέτουσα αρχή των Υπουργείων. Ανάλογα και με τη φυσιογνωμία που υπάρχει και στο άρθρο 42 του νομοσχεδίου, το ΤΑΙΠΕΔ δεν έχει καμμία σχέση με θέματα αξιοποίησης της δασικής βιομάζας.

Ως προς το άρθρο 3 που ορίζεται ο Γενικός Γραμματέας Χωρικού Σχεδιασμού και Αστικού Περιβάλλοντος ως ο υπερσυντονιστής της αξιοποίησης του μητροπολιτικού πόλου Ελληνικού - Αγίου Κοσμά, εξοπλιζόμενος με πρόσθετες αρμοδιότητες, είναι αυτό που κάνετε και στο άρθρο 35, εκχωρώντας νέες αρμοδιότητες στον ίδιο Γενικό Γραμματέα, η κριτική μας είναι ότι για ακόμη μία φορά παραβλέπετε τη δημόσια διοίκηση σε σημαντικά πολεοδομικά θέματα, ενισχύοντας ακριβώς μια συγκεντρωτική πολιτική λογική.

Κλείνω με το εξής. Ως προς την τροπολογία που έφερε το Υπουργείο Υγείας, που ανέφερε προηγουμένως και ο Κοινοβουλευτικός μας Εκπρόσωπος, ο Μιχάλης Κατρίνης, στις 31 Οκτωβρίου η Κοινοβουλευτική Ομάδα του ΠΑΣΟΚ κατέθεσε τροπολογία και ερώτηση ακριβώς για το θέμα αυτό. Ήταν η συζήτηση τότε για τις μονάδες αυξημένης φροντίδας. Εμείς από τότε ζητήσαμε την παράταση των συμβάσεων των εργαζομένων στις κινητές ομάδες υγείας, ακριβώς στη λογική ότι για εμάς είναι μείζονος σημασίας η ανασυγκρότηση και η στήριξη της πρωτοβάθμιας φροντίδας υγείας, σημαντικό κομμάτι της οποίας είναι οι κινητές ομάδες υγείας του ΕΟΔΥ. Υπάρχουν χίλιοι σαράντα επτά εργαζόμενοι συμβασιούχοι των δομών αυτών που βρίσκονται σε ομηρία. Εμείς προτείναμε την εξάμηνη παράταση των συμβάσεών τους. Θα ψηφίσουμε θετικά στην τετράμηνη παράταση που φέρνετε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χριστοδουλάκη.

Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Ένα απρόβλεπτο κώλυμα του εισηγητή μας, του συναδέλφου Μίλτου Ζαμπάρα, με αναγκάζει να τον υποκαταστήσω, ελπίζω επαρκώς.

Κυρία Υπουργέ, κύριε Υπουργέ, κατ’ αρχάς, επί του τύπου, διανείματε εξαιρετικά καθυστερημένα τις νομοτεχνικές. Στο άρθρο 15 στην παράγραφο 4 έχετε μία ολόκληρη παράγραφο. Νομίζω είναι αποτελούμενη από δεκατέσσερις σειρές, αν διάβασα καλά. Αυτό δεν είναι νομοτεχνική βελτίωση. Θα μπορούσατε να το έχετε προετοιμάσει, να φέρετε μια τροπολογία. Δηλαδή και να θέλουμε να αγιάσουμε, δεν μας αφήνετε. Φέρνετε μια παράγραφο. Νομοτεχνική βελτίωση ξέρουμε καλά ότι σημαίνει ένα κόμμα, ένα «και» κ.λπ.. Εδώ φέρνετε μια ολόκληρη παράγραφο και καταλαβαίνετε ότι αυτό το πράγμα δεν μπορεί να μείνει ασχολίαστο.

Επίσης, κυρία Υπουργέ και κύριε Υπουργέ, συνοδεύεται από ένα τοπογραφικό διάγραμμα αυτή η έκθεση νομοτεχνικών βελτιώσεων, στο οποίο κανένα γράμμα δεν διαβάζεται γιατί είναι σε διάσταση του μείον άπειρον. Δηλαδή εσείς μεν δεν ενδιαφέρεστε, αλλά εμείς θέλουμε να δούμε τι λέει αυτό και είναι αδύνατον να το διαβάσουμε. Το λέω για να γίνουμε όλοι πιο προσεκτικοί στην καθαυτή νομοθετική διαδικασία και να προσέχουμε λίγο περισσότερο, γιατί έχουμε που έχουμε τα προβλήματα ως πολιτικό σύστημα, να μην τα επιτείνουμε.

Τώρα, σε ό,τι αφορά την κριτική επί του νομοσχεδίου, επιλύει κάποια θέματα αποσπασματικού χαρακτήρα, όπως είχα την ευκαιρία να αναλύσω και στην τοποθέτησή μου, αλλά τακτοποιεί και με συγκεκριμένο τρόπο και εξυπηρετεί ορισμένα συμφέροντα. Χαρακτηρίζεται από παρεκκλίσεις για τη δημιουργία των data centers χωρίς κανέναν σχεδιασμό για να ικανοποιήσετε μεγάλες εταιρείες. Παρεκκλίσεις στις λιμενικές εγκαταστάσεις για να μπορούν ανεμπόδιστα οι ιδιώτες επενδυτές να λειτουργούν όπως θέλουν. Παρεκκλίσεις σε βιομηχανικά και βιοτεχνικά πάρκα στον συντελεστή δόμησης, στον συντελεστή όγκου και όπου αλλού επιθυμούν με μόνο τη λογική ότι θα πληρώσουν ένα ποσό στο Πράσινο Ταμείο. Παρεκκλίσεις στον νόμο για το Πράσινο Ταμείο, αφού μοιράζετε με «ευελιξία» χωρίς ασφαλιστικές δικλείδες το περιεχόμενο του κουμπαρά του.

Κάνω παρένθεση εδώ για να πω ότι το Πράσινο Ταμείο δεν δημιουργήθηκε για να καλύπτει τρύπες. Το Πράσινο Ταμείο εξ ορισμού έχει μια διαφορετική αποστολή που έχει σχέση με την οικολογική διάσταση και κυρίως με την πρακτική αντιμετώπιση προβλημάτων οικολογικού και περιβαλλοντικού χαρακτήρα. Δεν είναι κουμπαράς από τον οποίο παίρνουμε και δίνουμε και από εδώ και από έκει.

Τέλος, παρεκκλίσεις στις ευρωπαϊκές υποχρεώσεις για τον σχεδιασμό και τη βιοποικιλότητα.

Επίσης, αποφασίζετε να ξεφορτωθείτε τη «γραφειοκρατία» των εξειδικευμένων υπαλλήλων και τη δουλειά τους αναθέσατε να την κάνει ο Γενικός Γραμματέας και να αποφασίζει για όλα. Και βεβαίως, όλα αυτά για την προστασία του περιβάλλοντος. Τις φωτογραφικές ρυθμίσεις για να εξυπηρετήσετε τα συμφέροντα συγκεκριμένων τις ονομάζετε κοινό καλό. Και βεβαίως μιλάτε για τις δασικές υπηρεσίες, για τις οποίες θα μου επιτρέψετε να έχω μια προσωπική ευαισθησία, γιατί ξαναείπα και στην ομιλία μου ότι το Δασαρχείο Δράμας είναι το δασαρχείο που επιβλέπει τον μεγαλύτερο δασικό όγκο της χώρας και είναι εξαιρετικά υποστελεχωμένο. Απαξιώσατε, λοιπόν, και τους φορείς διαχείρισης των δασών και τις δασικές υπηρεσίες.

Κλείνοντας, σε ό,τι αφορά την τροπολογία που φέρατε για το τέλος ταφής, καταργήσατε την εισφορά κυκλικής οικονομίας που είχε επιβάλει ο ΣΥΡΙΖΑ και επαναφέρατε το αναχρονιστικό τέλος ταφής. Παρά τις δηλώσεις της Κυβέρνησης ότι είναι αποφασισμένη να το διορθώσει, έχουμε και νέες τροποποιήσεις.

Τώρα σε ό,τι αφορά αυτές καθαυτές τις τροποποιήσεις, κατ’ αρχάς, του περιβάλλοντος, τις οποίες δεν πήρε είδηση κανείς, και επί της διαδικασίας είμαστε αντίθετοι και επί της ουσίας.

Σε ό,τι αφορά την τροπολογία του Υπουργείου Υγείας, θα θυμίσω ότι ήταν η περίφημη ιστορία όπου προσλαμβάνονταν οι άνθρωποι με βάση την ταχύτητα και την προτεραιότητα του αριθμού πρωτοκόλλου. Αυτό είναι αδιανόητο για οποιοδήποτε κράτος δικαίου και ένα κράτος που λέει ότι είναι στον πυρήνα της Ευρωπαϊκής Ένωσης. Μπήκαν αυτοί που μπήκαν με τον τρόπο που μπήκαν επειδή οι ανάγκες πραγματικά είναι πάρα πολύ σοβαρές και επειδή κρατούμε -κι εμείς θέλουμε να είμαστε ουσιαστικοί στον κοινοβουλευτικό μας έλεγχο- τη δήλωση της κυρίας Υπουργού ότι επεξεργάζεται ένα σχέδιο συνολικής απορρόφησης των ανθρώπων αυτών ο καθένας κατά την ειδικότητα και τη δεξιότητά του, θα ψηφίσουμε υπέρ.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε και ολοκληρώνουμε τον κύκλο των δευτερολογιών των εισηγητών και των ειδικών αγορητών με τον κ. Σιμόπουλο.

Παρακαλώ, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Είναι πολύ σύνηθες στην Αίθουσα αυτή να ακούμε για ολιστικές προσεγγίσεις σημαντικών θεμάτων. Πολλές φορές η λέξη «ολιστική προσέγγιση» αποκρύπτει μέσα της μια προσπάθεια να μη δοθούν λύσεις, γιατί αρκετές φορές μέσα από αέναες διαβουλεύσεις, μέσα από μια προσπάθεια να λύνουμε όλα τα θέματα στο σύνολό τους και να δημιουργούμε πολύ μεγάλα νομοσχέδια, αφήνουμε θέματα τα οποία χρονίζουν, θέματα τα οποία ενδιαφέρουν πολίτες, μικρούς και μεγάλους επενδυτές άλυτα.

Ανέκαθεν πίστευα και πιστεύω ότι η νομοθετική εξουσία είναι κρίσιμη και έχει τη δυνατότητα πάντα σε κάθε σημειακό πρόβλημα να δίνει λύσεις και, μάλιστα, να δίνει λύσεις σε προβλήματα τα οποία για οποιονδήποτε λόγο δεν μπορεί να δώσει η δημόσια διοίκηση.

Όταν, λοιπόν, λέμε όλοι ότι η δημόσια διοίκηση χρειάζεται εκσυγχρονισμό, πρέπει να περιγράψουμε και τον τρόπο που θα εκσυγχρονιστεί, αλλά ταυτόχρονα μέχρι να το πετύχουμε, να δίνουμε λύσεις και να προσπερνάμε με κάποιον τρόπο είτε κωλυσιεργίες είτε αδυναμίες είτε αγκυλώσεις.

Αυτό κάνει και το παρόν νομοσχέδιο. Αυτό κάνει και το παρόν νομοσχέδιο δίνοντας, μάλιστα, σε ένα πολύ μεγάλο φάσμα θεμάτων αναγκαίες λύσεις, γιατί όταν λέμε ότι είμαστε υπέρ της ενεργειακής μετάβασης, είμαστε υπέρ της πράσινης ενέργειας, δεν βλέπω τον λόγο να μην ψηφίσουμε κάποια άρθρα που αφορούν την πράσινη μετάβαση. Όταν λέμε ότι το κράτος δεν πρέπει να νομοθετεί με τρόπο ώστε μόνο του να αναιρεί προηγούμενες διοικητικές πράξεις και να δημιουργεί προβλήματα στους πολίτες, δεν βλέπω τον λόγο να μην ψηφίζουμε άρθρα προς την κατεύθυνση αυτή, άρθρα που αφορούν τη χωροταξία. Όταν λέμε ότι θέλουμε επενδύσεις, όταν λέμε ότι πραγματικά υπάρχουν βιοτεχνίες οι οποίες έχουν τη διάθεση να αναπτυχθούν, γιατί να μην πάμε σε παρεκκλίσεις, γιατί να μην περιμένουμε έναν ευρύτερο σχεδιασμό, ο οποίος μπορεί να έρθει μετά από χρόνια, όταν οι άνθρωποι είναι εκεί και είναι έτοιμοι να επενδύσουν;

Γι’ αυτό, λοιπόν, πιστεύω ότι αυτό το νομοσχέδιο, αν και λέγεται ερανιστικό, έχει μια βασική φιλοσοφία και η βασική φιλοσοφία είναι αυτή που δεν βλέπουν ορισμένοι από την Αντιπολίτευση «λύνω πρόβλημα, δημιουργώ συνθήκες ανάπτυξης, προστατεύω το περιβάλλον και, ταυτόχρονα, κάνω κινήσεις προς την κατεύθυνση της πράσινης μετάβασης».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Και ολοκληρώνεται η σημερινή συνεδρίαση με τον Υφυπουργό Περιβάλλοντος και Ενέργειας, τον κ. Ταγαρά.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς, θέλω να ευχαριστήσω όλες και όλους σας γιατί η συζήτηση που έγινε και στις επιτροπές, όλα αυτά που ακούσαμε από τους φορείς που συμμετείχαν στη διαβούλευση για το νομοσχέδιο που ψηφίζουμε σήμερα, αλλά και όλες οι παρατάξεις -άλλες λιγότερο άλλες περισσότερο- κατέθεσαν απόψεις, θέσεις δημιουργικές, προβληματισμούς, αγωνίες και αρνήσεις. Όλα αυτά είναι μέσα στον δημοκρατικό διάλογο.

Εγώ θα προσπαθήσω από την πλευρά μου όσο μπορώ πιο γρήγορα, κύριε Πρόεδρε, να αναφερθώ σε αυτά που δεν αναφέρθηκε ο Υπουργός και στην τροπολογία, βέβαια, που κατατέθηκε πριν από λίγο.

Ξέρετε άκουσα ότι οι διατάξεις του νομοσχεδίου είναι σημειακές, είναι φωτογραφικές, δεν απαντούν οριζόντια και μακροχρόνια στα αιτήματα των καιρών και τις απαιτήσεις ρύθμισης του χώρου και κανόνες του χώρου. Αλήθεια είναι ότι αυτό το νομοσχέδιο δεν έχει κανόνες με προοπτική, κανόνες οριζόντιους, κανόνες για όλους, που βάζουν τάξη και ρυθμίζουν τον χώρο.

Όμως, για αυτό -το έχω πει πολλές φορές και από το Βήμα αυτό της Βουλής- εξελίσσεται για πρώτη φορά μετά από εκατό χρόνια ένας σχεδιασμός -και θα αναφερθώ δι’ ολίγων σε αυτό- που βάζει ρυθμίζοντας κανόνες στο τι επιτρέπεται, με ποιους όρους και τι απαγορεύεται παντού στον χώρο

Το 1923 –γι’ αυτό είπα ακριβώς πριν από εκατό χρόνια- υπήρξαν οι πρώτες διατάξεις. Από εκεί και μετά, κενά διαχρονικά, αλλά και παρωχημένοι σχεδιασμοί, οδήγησαν σήμερα στην απαίτηση -καθυστερημένα ως Ελλάδα- να ρυθμίσουμε τον χώρο στο 70% της επικράτειας με τα τοπικά και ειδικά πολεοδομικά σχέδια, τα οποία έρχονται να αντικαταστήσουν στην ουσία τα παλιά γενικά πολεοδομικά σχέδια και τα σχέδια χωρικής οικιστικής οργάνωσης ανοικτής πόλης για οικισμούς κάτω από δύο χιλιάδες κατοίκους. Αυτό ως εξέλιξη δυναμικά είναι μπροστά μας. Και μιλάμε -επειδή χρηματοδοτείται όλος αυτός ο σχεδιασμός από το Ταμείο Ανάκαμψης και Ανθεκτικότητας- με πάνω από 400 εκατομμύρια προϋπολογισμό. Σε ένα βάθος τριών χρόνων θα πρέπει, επειδή η χρηματοδότηση έχει δεσμευτικό χρονικό ορίζοντα, να έχουν ολοκληρωθεί όλοι αυτοί οι σχεδιασμοί με προεδρικά διατάγματα για ασφάλεια δικαίου. Τριακόσια περίπου προεδρικά διατάγματα για τέτοιο μέγεθος σχεδιασμού συζητάμε σε όλη τη χώρα.

Αυτό δεν έχει συμβεί ξανά ποτέ και δεν είναι θέμα κυβερνητικό ή μιας κυβέρνησης. Είναι εθνικός στόχος και εθνικό στοίχημα. Γι’ αυτό έχω πει πολλές φορές και χρειάζεται η συνεργασία και η συμβολή-συμμετοχή όλων να ολοκληρώσουμε βάζοντας κανόνες, προστατεύοντας, αλλά ταυτόχρονα δίνοντας και ευκαιρίες για επενδύσεις και ανάπτυξη χωρίς τα τελευταία -έχουμε περάσει πρόσφατα δύσκολες καταστάσεις- δεν θα μπορούμε να ξεφύγουμε από αυτές.

Αυτό το ανέφερα για να δείξω ότι δεν ξεχνάμε και ταυτόχρονα να αποδείξω ότι η πρώτη προτεραιότητα είναι οι οριζόντιοι κανόνες, ρύθμιση και κανόνες παντού. Όμως, μέχρι να ολοκληρωθούν αυτοί οι σχεδιασμοί -σε τέτοιο χρόνο δεν είχε υπάρξει ποτέ και με τέτοια έκταση και με τέτοια χρηματοδότηση- τα πράγματα κινούνται δυναμικά κάθε μέρα και εξελίσσονται. Υπάρχουν δραστηριότητες καινούργιες, όπως παράδειγμα τα data centers, τα κέντρα δεδομένων που αναφερθήκαμε και είναι από τις πρώτες διατάξεις του νομοσχεδίου μας. Είναι μια νέα δραστηριότητα. Ο στόχος ο δικός μας είναι, επειδή εξελίσσονται σε παγκόσμιο επίπεδο, να δώσουμε και να δημιουργήσουμε συνθήκες χωρίς να καταστρέφουμε, αλλά με όρους όμως που μας επιτρέπουν αυτή την ευκαιρία να την αξιοποιήσουμε για την πατρίδα μας όχι μόνο για τα κέντρα δεδομένων, διότι διαμέσου και αυτών δίνουμε και από πλευράς συμβολισμού προς όλους ότι η πατρίδα μας σταθεροποιείται, ότι οικονομικά αναπτύσσεται, ότι έχει σταθερότητα και ασφάλεια για επενδύσεις με ό,τι αυτό κατ’ επέκταση σημαίνει.

Και ακριβώς, όπως είπα, επειδή είναι μια καινούργια δραστηριότητα, έχει και ιδιαίτερες απαιτήσεις. Δεν προσαρμοζόμαστε προς όλες με κανόνες, αλλά ρυθμίσεις πρόσθετες έρχονται ακριβώς επειδή μέσα από τη δημιουργία αυτών των κατασκευών και των κέντρων υπάρχουν ιδιαιτερότητες που αναδεικνύονται και για αυτό υπάρχει και η δυναμική στην εξέλιξη.

Και θα πάω και στην κ. Μανωλάκου, γιατί είπα ότι ακούσαμε και αποδεχόμαστε πράγματα στα οποία συμφωνούμε από τις παρατηρήσεις που ειπώθηκαν.

Σε ό,τι αφορά το άρθρο 9 και το άρθρο 10 –επειδή άκουσα για φωτογραφικές ρυθμίσεις- να σας ενημερώσω ότι τα άρθρα 9 και 10 είναι για λόγους δημοσίου συμφέροντος και εξηγώ αμέσως γιατί.

Σε ό,τι αφορά την παρέμβαση στη μεσαία γέφυρα στη Δημοτική Ενότητα Μάνδρας, στον χώρο αυτό –έχετε δίκιο και αναφέρομαι στον Κοινοβουλευτικό Εκπρόσωπο του ΣΥΡΙΖΑ- πράγματι ο χάρτης που δόθηκε, επειδή η κλίμακα είναι μεγάλη, δεν είναι εμφανή τα στοιχεία. Γι’ αυτό θα προσπαθήσω απλά να τα εξηγήσω. Είναι μια έκταση περίπου τριάντα πέντε στρεμμάτων. Έχουμε και καθαρότερο χάρτη, αλλά δεν προλάβαμε να τον διανείμουμε, για να έχετε και εσείς καθαρά την εικόνα. Είναι μια έκταση περίπου τριάντα πέντε στρεμμάτων στη Δημοτική Ενότητα Μάνδρας, όπου εκεί θα μετεγκατασταθούν γραφεία και αποθηκευτικοί χώροι της «ΠΥΡΚΑΛ». Αυτό αφορά η ρύθμιση που αναφέρεται στο άρθρο 9. Και επειδή υπάρχουν αυθαίρετες κατασκευές χρήζουν δύο κατευθύνσεων. Η μία είναι η τακτοποίηση των αυθαιρέτων με στόχο όσες διατηρηθούν από τις κατασκευές εκσυγχρονιζόμενες να μπορούν να υποδεχθούν τέτοιες δραστηριότητες, ή από την άλλη πλευρά θα υπάρχουν και κατασκευές που θα πρέπει να κατεδαφιστούν. Αυτά τα δύο θέματα ρυθμίζονται με το άρθρο 9 που έχετε μπροστά σας.

Σε ό,τι αφορά το άρθρο 10, κυρία Μανωλάκου, σας έχω μια ευχάριστη απάντηση σε αυτό που ρωτήσατε. Έχουμε την άρση αναγκαστικής απαλλοτρίωσης γιατί δεν μπορούσε να επανυποβληθεί ρυμοτομία, δέσμευση λόγω ρυμοτομίας και αυτός που ωφελείται τελικά είναι ο ιδιοκτήτης. Πράγματι, έτσι θα ήταν, αν δεν είχε εξελιχθεί και έχει εξελιχθεί -λογικό να μην το γνωρίζετε- από το Υπουργείο Πολιτισμού -γιατί είναι σε συνεργασία με το Υπουργείο Πολιτισμού- ο χώρος αυτός όχι για να πάει για αξιοποίηση από τον ιδιώτη κάνοντας την άρση της ρυμοτομικής απαλλοτρίωσης, αλλά για αξιοποίηση ως χώρος πολιτισμού από το Υπουργείο Πολιτισμού. Το είπατε, αλλά χαίρομαι που έχω την απάντηση. Έχει ήδη υπογραφεί η υπουργική απόφαση από την Υπουργό Πολιτισμού για απευθείας αγορά με κόστος 12.600.000 ευρώ για μια έκταση περίπου είκοσι οκτώ στρεμμάτων. Ξαναλέω ότι πρόκειται για αξιοποίηση στον χώρο και για δραστηριότητες του Υπουργείου Πολιτισμού. Άρα, το δεύτερο «φωτογραφικό» είναι για δημόσιο συμφέρον και μάλιστα για τον χώρο του πολιτισμού, που και εσείς χωρίς να ξέρετε μας το προτείνατε, προτείνατε να είναι αυτός. Αυτός είναι, λοιπόν, ο λόγος για το άρθρο 10 της τροποποίησης με άρση της ρυμοτομικής δέσμευσης και με άρση της απαλλοτρίωσης για την αξιοποίηση του χώρου.

Έρχομαι τώρα στο άρθρο 11 στη «Διαχείριση των λιμένων». Κοιτάξτε, βλέπετε κατ’ αρχάς -και αυτό για λόγους βοήθειας- την κωδικοποίηση της νομοθεσίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο χρόνο παραπάνω θα παρακαλέσω να έχω, κύριε Πρόεδρε, επειδή είναι απαντήσεις που οφείλω να δώσω στις παρατηρήσεις των συναδέλφων.

Αν δείτε μέσα στη γραφή, κάθε άρθρο αναγράφεται ολόκληρο για λόγους βοήθειας στην επεξεργασία νομικά της πολεοδομικής νομοθεσίας. Δεν είναι αποσπασματικό, αλλά η αλλαγή με αυτό το νομοσχέδιο ή και σε άλλες περιπτώσεις μπορεί να είναι σημειακή. Μπορεί να είναι μια λέξη, μπορεί να είναι μια παράγραφος, αλλά γράφουμε ολόκληρο το άρθρο. Άρα, γι’ αυτό δώσαμε και με καθυστέρηση και επισημάναμε τα σημεία των αλλαγών σε κάθε άρθρο. Λογικό είναι να μην το γνωρίζετε βλέποντας κάτι και είναι κάτι που το διευκρινίζουμε από τώρα και ισχύει για ό,τι θα εξελιχθεί. Οι αλλαγές είναι σημειακές.

Ποιοι ήταν οι λόγοι για τους λιμένες εδώ που έπρεπε να παρέμβουμε στο όλο άρθρο και να διορθώσουμε και να τροποποιήσουμε; Υπάρχουν περιπτώσεις -και είναι πολλές- όπου υπάρχει μία κοινή ζώνη που ανήκει και στη χερσαία ζώνη λιμένα και σε ρυμοτομικό σχέδιο και άλλα πράγματα προβλέπονται από τη χερσαία ζώνη λιμένα, άλλα πράγματα από το ρυμοτομικό σχέδιο. Και τι λέμε τώρα εμείς εδώ; Γιατί άκουσα ότι θα εξυπηρετήσουμε συμφέροντα ή ότι έχουμε σκοπούς. Δεν έχουμε και δεν γνωρίζουμε καταρχήν το τι ενδιαφέρον θα εκδηλωθεί. Εκείνο, όμως, που κάνουμε είναι το όποιο ενδιαφέρον και η όποια νομοθετικά δέσμευση να είναι με τη μέγιστη δυνατή ασφάλεια δικαίου. Γι’ αυτό και με προεδρικό διάταγμα γίνεται η έγκριση των όποιων επεμβάσεων στη χερσαία ζώνη λιμένα, αυτή στην οποία αναφέρθηκα πριν. Γιατί αναφέρθηκε και στην «COSCO» και στο λιμάνι του Πειραιά και σε άλλα λιμάνια. Αλήθεια είναι, γιατί είχαμε θεσμικά κενά για να μπορέσουμε να καλύψουμε όλες αυτές τις εκκρεμότητες, που τελικά πού κρίθηκαν; Αναφέρθηκε, στο Συμβούλιο της Επικρατείας. Διότι δεν είχαν ληφθεί υπ’ όψιν και υπήρχαν νομοθετικά κενά και άλλα θέματα που αφορούν, για παράδειγμα, τη στρατηγική μελέτη περιβαλλοντικών επιπτώσεων και κατ’ επέκταση τη διαβούλευση.

Ξέρετε όλοι ότι για να υπογραφεί ένα προεδρικό διάταγμα, στη διαδικασία που εξελίσσεται για να ολοκληρωθεί και να υπογραφεί, είναι υποχρεωτικά η στρατηγική μελέτη περιβαλλοντικών επιπτώσεων και διά μέσου αυτής και η διαβούλευση για να ληφθούν υπ’ όψιν όλες οι απόψεις και τελικός κριτής είναι ο ελέγχων, που είναι το Συμβούλιο Επικρατείας. Είναι η μεγίστη –ξαναλέω- θεσμικά δέσμευση, αλλά και κατοχύρωση από πλευράς των όποιων συμφερόντων-σκοπιμοτήτων.

Έρχομαι στο άρθρο 17, «Εναρμόνιση υποκείμενου σχεδιασμού». Υπάρχουν περιπτώσεις όπου έχει εκδοθεί μια άδεια, η άδεια, όπως ξέρετε, ισχύει τέσσερα χρόνια -αυτός είναι κατά κανόνα ο χρόνος ισχύος- και αν μέσα στον χρόνο αυτό δεν έχει κατασκευαστεί κατ’ ελάχιστον ο σκελετός του κτηρίου, τότε η άδεια λήγει και μετά η όποια διαδικασία αφορά νέα άδεια. Αν μέσα στον χρόνο υπάρξει οποιαδήποτε εξέλιξη, μιλάμε για αναθεώρηση. Αυτό που κάνουμε με αυτή τη διάταξη είναι εκεί που έχει κατασκευαστεί ο σκελετός, ο φέρων οργανισμός, να επιτρέπεται για αυτό το οποίο εξελίσσεται, έστω και αν στην πορεία -γιατί όλα κινούνται δυναμικά- έχει αλλάξει χρήση από υπερκείμενο σχεδιασμό από το Γενικό Πολεοδομικό Σχέδιο, να εξελιχθεί για να ολοκληρωθεί, να μην μείνουν κουφάρια και προσθέσουμε και άλλα. Έχουμε ήδη πολλά για τα οποία εξελίσσουμε διαδικασίες και παρεμβάσεις. Και αυτά πρέπει ή να τα αποκαταστήσουμε ή να τα γκρεμίσουμε, αλλά το να διατηρείται μια εικόνα, την οποία παρατηρούμε παντού, νομίζω δεν περιποιεί τιμή για κανέναν μας.

Η άλλη διάταξη του άρθρου 19, «Σημειακή τροποποίηση γενικών πολεοδομικών σχεδίων και ΣΧΟΟΑΠ». Όλοι αυτοί είναι σχεδιασμοί που είναι πριν από τα τοπικά και ειδικά πολεοδομικά σχέδια στα οποία αναφέρθηκα στην αρχή. Μέσα σε πέντε χρόνια από την έγκρισή τους δεν επιτρέπεται τροποποίηση. Όμως, μπορεί για κάποιον ισχυρό λόγο και με ισχυρή τεκμηρίωση -γιατί τίποτα δεν είναι αλάθητο, δεν σημαίνει επειδή το τελειώσαμε ότι τα κάναμε όλα τέλεια και για πέντε χρόνια στο ψυγείο- να δώσουμε τη δυνατότητα, εφόσον συντρέχουν συγκεκριμένες περιπτώσεις και ισχυρή τεκμηρίωση, της σημειακής τροποποίησης. Και μάλιστα, επειδή τα παλιά σχέδια δεν είχαν όλα μελέτη περιβαλλοντικών επιπτώσεων, στρατηγική μελέτη, αν δεν υπήρχε, ανάλογα με το τι και αν υπήρχε, προβλέπουμε και την υποχρέωση του να λαμβάνεται υπ’ όψιν η περιβαλλοντική εκτίμηση και οι επιπτώσεις από αυτή την αλλαγή.

Θέματα αρτιότητας οικοπέδων εντός οικισμού κάτω των δύο χιλιάδων κατοίκων: Με το διάταγμα του 1985 κατά κανόνα το ελάχιστο εμβαδόν ήταν τουλάχιστον πεντακόσια τετραγωνικά. Μπορεί και αλλού, ή στην ίδια περιοχή σε διαφορετική ζώνη να ήταν ένα στρέμμα ή και περισσότερο ως εντός οικισμού. Υπάρχουν περιπτώσεις που οι δήμοι αναγκαστικά θέλουν να βελτιώσουν, να διανοίξουν έναν δημοτικό δρόμο με απαλλοτρίωση. Τι λέμε εδώ; Εάν το απομένον οικόπεδο είναι τουλάχιστον το 70% -σε αυτή την περίπτωση το ελάχιστο απομένον θα είναι πάνω από τριακόσια πενήντα τετραγωνικά- να εξακολουθεί να έχει την αρτιότητα και κατ’ επέκταση οικοδομησιμότητα. Διαφορετικά, να υποχρεούται στη συνολική αποζημίωση-απαλλοτρίωση και όχι να απομένει χώρος που είναι ανεκμετάλλευτος, όχι με υπαιτιότητα του ιδιοκτήτη, αλλά υπαιτιότητα αυτού ο οποίος δημιουργεί τη διάνοιξη του δρόμου.

**ΘΕΟΦΙΛΟΣ ΞΑΝΘΟΠΟΥΛΟΣ:** Ποιο άρθρο είναι αυτό, κύριε Υπουργέ;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αυτό το άρθρο είναι το άρθρο 20.

Έρχομαι τώρα στο άρθρο 21 «Αλλαγή επιβλέποντος μηχανικού». Κι εγώ μηχανικός είμαι. Σε όλες τις διαδικασίες που έχουν εξελιχθεί έχουν παρουσιαστεί στην πράξη προβλήματα λόγω της άρνησης παραίτησης του μηχανικού, είτε γιατί δεν συντάσσει την απαραίτητη έκθεση στο στάδιο εργασιών που βρίσκεται το έργο, είτε γιατί φορολογικά ή από πλευράς ασφαλιστικών εισφορών δημιουργείται εμπλοκή σε κάθε περίπτωση, σταματάει το έργο και δεν μπορεί να εξελιχθεί.

**ΔΙΑΜΑΝΤΩ ΜΑΝΩΛΑΚΟΥ:** Μπορεί να πεθάνει.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως.

Έχουμε όλες τις περιπτώσεις. Και επειδή αναδεικνύονται, γιατί υπάρχουν κενά ακόμα, πάμε να καλύψουμε με ασφαλή και ολοκληρωμένο τρόπο, για να μην υπάρχουν καθυστερήσεις. Μέσα σε αυτά τα πλαίσια, λοιπόν, είναι και το άρθρο 21, με τον τίτλο «Αλλαγή επιβλέποντος μηχανικού».

Η ανασύσταση φακέλου οικοδομικών αδειών τέθηκε από πολλούς συναδέλφους εδώ.

Θα αναφερθώ στα παλιά, γιατί από τότε που ο τρόπος έκδοσης οικοδομικών αδειών έγινε ηλεκτρονικά, όλα τα στοιχεία τα έχουμε, δεν μας λείπει τίποτε. Πριν, όμως, όλα αυτά ήταν έγχαρτα στοιχεία και αρχεία σε φακέλους, σε αποθήκες και σε υπόγεια. Μάλιστα, όσο πιο παλιά πάμε προς τα πίσω τόσο λιγότερα υπάρχουν, γιατί έχουν καταστραφεί για διάφορους λόγους. Και υπάρχουν φάκελοι που έχουν χαθεί. Θα πρέπει, λοιπόν, να τους ανασυστήσουμε κατ’ ελάχιστο με τέτοια στοιχεία που είναι απαραίτητα για την εξέλιξη και για τη γνώση όλων αυτών που είναι απαραίτητο να γνωρίζουμε για κάθε έργο το οποίο υπάρχει.

Άρα, μιλάω για έργα που έχουν γίνει και για παλαιότερες εποχές, ειδικά πριν από τον ν.1337 του 1983 του αείμνηστου Τρίτση, που ήταν μια σημαντικότατη τομή στον πολεοδομικό ειδικά σχεδιασμό και την ένταξη περιοχών σε σχέδιο πόλης.

Με αυτή την έννοια, λοιπόν, αν δεν υπάρχουν τα σχέδια -μπορεί να τα έχει στο σπίτι του ο μηχανικός ή ο ιδιοκτήτης τα εγκεκριμένα ή ακριβή αντίγραφα-, βάζουμε να είναι ένα από τα στοιχεία που θα λαμβάνονται υπ’ όψιν, για να συσταθεί και να συμπληρωθεί ο φάκελος. Ή παλιά στις αντιπαροχές, όταν γινόντουσαν οι οριζόντιες ιδιοκτησίες και οι μεταβιβάσεις, κατά κανόνα υπήρχαν συνημμένα στον τίτλο, στο συμβόλαιο, τα σχέδια ή οι κατόψεις κυρίαρχα και το τοπογραφικό και ο πίνακας κατανομής χιλιοστών, για να έχουμε όποιο στοιχείο απαραίτητο κατ’ ελάχιστο χρειάζεται, ώστε να μπορούμε να έχουμε βάση πάνω στην οποία θα χτίσουμε τις όποιες μελλοντικές εξελίξεις.

Πάω στο άρθρο 25 «Ανακαίνιση υφιστάμενων εγκαταστάσεων "Σπίτι του Στίβου” και “Σπίτι του Βόλεϊ”». Είναι περίπου εκατόν οκτώ στρέμματα έκταση. Βάζουμε κανόνες και περιγράφουμε αναλυτικά, για να μπορούν να αξιοποιηθούν και να δοθούν στην κοινωνία και να υπηρετήσουν τον σκοπό για τον οποίο υπάρχουν οι εγκαταστάσεις αυτές. Βάζουμε ακριβή, συγκεκριμένο και αναλυτικό κανονισμό για το τι χρειάζεται και πώς αυτά τα κτήρια να ανακαινιστούν και να αποδοθούν στην κοινωνία και να αποδώσουν τον στόχο για τον οποίο υπάρχουν και να μην είναι εγκαταλελειμμένα, όπως είπα και πριν.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, είναι 63 άρθρα…

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Δεν θα αναφερθώ σε όλα.

**ΠΡΟΕΔΡΕΥΩΝ (Ιωάννης Πλακιωτάκης):** Γιατί δεν μας φτάνει το βράδυ…

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Είναι στα άρθρα αρμοδιότητάς μου και θα προσπαθήσω στην πορεία να τα πω πιο γρήγορα.

**ΠΡΟΕΔΡΕΥΩΝ (Ιωάννης Πλακιωτάκης):** Έχετε λίγο χρόνο ακόμα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τελειώνω, κύριε Πρόεδρε. Δεν θα σας καθυστερήσω. Ξέρω ότι είχε ταλαιπωρία σήμερα.

Αναφέρομαι στις απολήξεις κλιμακοστασίων. Μέχρι σήμερα ως έχει το θεσμικό πλαίσιο, πάνω από το μέγιστο επιτρεπόμενο ύψος των κτηρίων επιτρέπονται φωτοβολταϊκά στις ταράτσες, τα δώματα. Στις ταράτσες όχι οριζόντια και με κλίση, εντός του ιδεατού στερεού, όμως. Επιτρέπονται επιπλέον φωτοβολταϊκά και πάνω στις πέργκολες που είναι επί του δώματος, οριζόντια εκεί.

Αυτό που προσθέτουμε τώρα είναι να επιτρέπεται και στις απολήξεις κλιμακοστασίων -όλα αυτά εντός ιδεατού στερεού-, στην περίπτωση, όμως, την τελευταία και στις πέργκολες -αυτές είναι οι προσθήκες στο άρθρο αυτό- με δικαίωμα και δυνατότητα κλίσης μέχρι 2%, απλά για την απορροή των νερών. Αυτή είναι η παρέμβαση στο άρθρο 26, που αναφέρθηκα πριν.

Για το φυσικό αέριο -φαίνεται και στην νομοτεχνική που καταθέσαμε-, ακριβώς επειδή θέλουμε -κάναμε βελτιώσεις σε αυτό- να δώσουμε γραπτά και επίσημα αυτό το οποίο λέγαμε, δεν θέλουμε να υποχρεώσουμε την επιλογή του ιδιοκτήτη στο ποιο καύσιμο, ποιο εργαλείο θα χρησιμοποιήσει. Αλλά, θέλουμε το φυσικό αέριο, που είναι ορυκτό, που είναι μεταβατικό καύσιμο, να μην το κάνουμε υποχρεωτικό.

Αναφέρεται, λοιπόν, ρητά ότι αν κάποιος θέλει, έχει το δικαίωμα και μπορεί να κάνει και μελέτη, να κάνει και κατασκευή. Και υποχρεωτικά να κάνει τη μελέτη πριν την κατασκευή. Απλώς, αυτό το οποίο βγάλαμε είναι η υποχρεωτικότητα της εγκατάστασης. Και βάλαμε προαιρετικά την επιλογή του ιδιοκτήτη ή των ιδιοκτητών, το να επιλέξουν. Αυτό είναι το μήνυμα του φυσικού αερίου.

Σχετικά με την παράταση προθεσμίας, υπάρχουν γενικά πολεοδομικά σχέδια και ΣΧΟΟΑ που η προθεσμία για την ολοκλήρωσή τους έληξε στις 30 Ιουνίου, όμως είναι σε εξέλιξη για να ολοκληρωθούν αυτά που είναι κοντά στο τέλος. Δίνουμε μια τελευταία παράταση μέχρι τις 30 Μαρτίου του 2024 για να ολοκληρωθούν. Και γιατί μέχρι τότε; Διότι ήδη έχει ξεκινήσει και δεν επιτρέπεται και από πλευράς ασφάλειας χρηματοδότησης των καινούργιων σχεδιασμών να εξελίσσονται και παλιοί σχεδιασμοί. Άρα, παρέχουμε άλλη μια δυνατότητα να ολοκληρωθούν τα παλιά σχέδια.

Σε ό,τι αφορά τη συγκρότηση ΚΕΣΥΠΟΘΑ και ΚΕΣΥΧΩΘΑ, αυτό το οποίο κάνουμε στη συγκρότηση των συμβουλίων είναι να προσθέσουμε μέλη κυρίαρχα, για να μπει μέσα και ο προϊστάμενος της διεύθυνσης περιβαλλοντικής αδειοδότησης.

Και αυτό γιατί; Διότι κατά κανόνα -όχι μόνο στα σημαντικά- η περιβαλλοντική αδειοδότηση είναι κρίσιμο κομμάτι. Και επειδή αυτό εξελίσσεται μετά, θέλουμε να συμμετέχει και εκπρόσωπος, ο γενικός διευθυντής ή ο αναπληρωτής του, για να μπορεί στη φάση που εξελίσσεται η πρόταση, η επένδυση, ο σχεδιασμός -είναι κρίσιμες οι συνεδριάσεις του Κεντρικού Συμβουλίου Πολεοδομικών Θεμάτων και Αμφισβητήσεων και του Κεντρικού Συμβουλίου Χωροταξικών Θεμάτων και Αμφισβητήσεων- να συμμετέχει για να διαμορφώνει, όχι στο τέλος, αλλά στην εξέλιξη της επένδυσης και του σχεδιασμού, τους όρους και τους κανόνες. Αυτό βοηθάει και στην ταχύτητα της όποιας απόφασης, αλλά και στο να προλαβαίνουμε πράγματα και να μην πηγαίνουμε εκ των υστέρων να καταργούμε και να απαγορεύουμε.

Για το Πράσινο Ταμείο θα πω δύο λέξεις. Επειδή υπάρχουν δημοσιολογιστικά πρότυπα που είναι διαφορετικά στο Πράσινο Ταμείο και διαφορετικά σε άλλους φορείς, στα πανεπιστήμια για παράδειγμα -δεν το λέω τυχαία-, στόχο έχουμε να δώσουμε τη δυνατότητα να ξεκαθαρίσουμε τα πράγματα, γιατί υπάρχουν πολλές διαδικασίες που η μία εμπλέκεται με την άλλη -όχι για να φωτογραφίσουμε κάτι- και να μπορέσει το Πράσινο Ταμείο -ποιος είναι ο ρόλος του; Είναι γνωστός σε όλους- να υπηρετήσει αυτό τον ρόλο. Οι διατάξεις αυτές αυτό το νόημα έχουν.

Σας λέω ένα παράδειγμα. Υπάρχει ο Κώδικας Πολεοδομικής Νομοθεσίας, ο οποίος είναι στην ουσία έτοιμος και ευελπιστούμε το πρώτο τρίμηνο του 2024 να έρθει εδώ στην Βουλή για να ψηφιστεί. Είναι είκοσι τέσσερα χρόνια μετά. Η προηγούμενη κωδικοποίηση ήταν το 1999. Υπηρετεί και αυτό τον στόχο, για να πληρωθούν τα μέλη της επιτροπής για την κωδικοποίηση της πολεοδομικής νομοθεσίας.

Όλα αυτά είναι εργαλεία που βάζουν τάξη στους κανόνες και τις ρυθμίσεις, γιατί διαχρονικά προσθέτουμε ρυθμίσεις αποσπασματικά, σημειακά. Όλα αυτά έχουν δημιουργήσει και μια ανασφάλεια δικαίου και απόρροια ερμηνευτικών διατάξεων. Γι’ αυτό όσον αφορά την κωδικοποίηση πολεοδομικής νομοθεσίας, που είναι ένα μείζον κομμάτι στην ασφάλεια δικαίου, ερχόμαστε μετά από είκοσι τέσσερα χρόνια και μαζεύουμε τελικά σήμερα επικαιροποιημένα το τι ισχύει για κάθε περίπτωση από πλευράς ρύθμισης του χώρου και το τι επιτρέπεται και τι απαγορεύεται παντού.

Σε ό,τι αφορά το θέμα που αναφέρεται στην τροπολογία, εγώ θα αναφερθώ στα άρθρα 3 και 4. Στα άρθρα 1 και 2 αναφέρθηκε ο Υπουργός.

Σε ό,τι αφορά το άρθρο 3, είναι μία διάταξη που αφορά στο να μπει ένας συντονιστής για τα έργα του Μητροπολιτικού Πόλου του Ελληνικού. Είναι εγκαταστάσεις και έργα πρωτόγνωρα.

Οι ιδιαιτερότητες είναι πολλές, πάσης φύσεως, και από πλευράς οικοδομικού κανονισμού και από πλευράς ασφάλειας και από πλευράς ρυμοτομίας. Έχει πάρα πολλές ιδιαιτερότητες που και για μας είναι, αν θέλετε, μια εμπειρία τεράστια. Πέρα από το ύψος της επένδυσης, πέρα από την έκταση της επένδυσης, έχει ιδιαιτερότητες και κατασκευαστικές και νομοθετικά.

Αυτό το οποίο θα κάνει ο Γενικός Γραμματέας Χωρικού Σχεδιασμού και Αστικού Περιβάλλοντος δεν είναι να αποφασίσει -οι αποφάσεις όπως ορίζονταν, ορίζονται και έτσι θα εξακολουθούν- είναι να συντονίσει όλα τα Υπουργεία για ό,τι προκύπτει, να βοηθήσει στον συντονισμό ανάμεσα σε όλα τα Υπουργεία αν χρειάζεται κάτι, τι χρειάζεται. Το πώς, όμως, θα περάσει με τη διαδικασία που περνάει μέχρι σήμερα. Το τονίζω γιατί αναφέρθηκε ότι μεταφέρουμε αρμοδιότητες ή άλλες εξουσίες στον Γενικό Γραμματέα. Αυτός και μόνο είναι ο ρόλος και αυτό τον στόχο έχει να υπηρετήσει το άρθρο.

Τέλος, σε ό,τι αφορά το άρθρο 4. Αφορά σε ένα προεδρικό διάταγμα που αφορά τη Σύρο στο τέταρτο άρθρο της τροπολογίας, όπου εκεί υπάρχει μια διάταξη, μια ερμηνευτικού χαρακτήρα προσθήκη. Αναφέρεται ότι επιτρέπονται εγκαταστάσεις κοινής ωφελείας δημόσιες ή δημοτικές. Θέλει να κάνει αθλητικές εγκαταστάσεις και επειδή υπήρξε θέμα ερμηνείας αν οι αθλητικές εγκαταστάσεις εμπίπτουν στις διατάξεις αυτές, προσθέσαμε τις λέξεις «αθλητικές εγκαταστάσεις» και μόνο αυτές τις δύο λέξεις στην υπάρχουσα διάταξη και αναφέρεται συγκεκριμένα το προεδρικό διάταγμα αυτό στη Σύρο.

Κλείνοντας, σε ό,τι αφορά τις νομοτεχνικές ρυθμίσεις -σε μία αναφέρθηκα για την κ. Μανωλάκου και χαίρομαι, ήταν επιθυμία της, έτυχε, δεν πρόλαβα να το κάνω τώρα, αλλά ήταν κάτι που εξελίσσετο γι’ αυτό και αναφέρθηκα, γιατί είπαμε ακούσαμε ό,τι μπορούσαμε- νομίζω η κ. Παπαϊωάννου το είχε προσθέσει για μια αύξηση 20% στις θέσεις στάθμευσης για τα data centers. Αυτό είναι στην περίπτωση α΄ η νομοτεχνική βελτίωση. Σε ό,τι αφορά την ανασύσταση φακέλου αναφέρθηκα ήδη σε αυτά που είπα πριν και αναγράφονται μέσα, όπως επίσης και στην εγκατάσταση φυσικού αερίου.

Τα υπόλοιπα είναι νομοτεχνικού χαρακτήρα, λέξεις που δεν επηρεάζουν την ουσία. Να σας ευχαριστήσω, κύριε Πρόεδρε, για την ανοχή σας και να ζητήσω συγγνώμη και από τους συναδέλφους. Μπορεί να σας κούρασα λίγο, όμως θεώρησα υποχρέωσή μου να αναφερθώ όσο μπορούσα σε περισσότερα πράγματα και όσο μπορούσα κατανοητά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Eυχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθητές και μαθήτριες και τέσσερις εκπαιδευτικοί συνοδοί τους από το 6ο Δημοτικό Σχολείο Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εξήντα δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις και άλλες επείγουσες ρυθμίσεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 60 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 61 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Υπ. τροπ. 32/1 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Υπ. τροπ. 33/2 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το σχέδιο νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου, λοιπές περιβαλλοντικές και ενεργειακές διατάξεις και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 361α)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, είναι προς διανομή -και μπορείτε να τα αναζητείτε στο Τμήμα Εκδόσεων Πρακτικών, καθώς και στο Τμήμα Εντύπων- τα Πρακτικά της Πέμπτης 21 Σεπτεμβρίου 2023, της Παρασκευής 22 Σεπτεμβρίου 2023, της Δευτέρας 25 Σεπτεμβρίου 2023, της Τρίτης 26 Σεπτεμβρίου 2023, της Τετάρτης 27 Σεπτεμβρίου 2023, της Παρασκευής 29 Σεπτεμβρίου 2023, της Δευτέρας 2 Οκτωβρίου 2023 και της Τρίτης 3 Οκτωβρίου 2023 και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς τα Πρακτικάτης Πέμπτης 21 Σεπτεμβρίου 2023, της Παρασκευής 22 Σεπτεμβρίου 2023, της Δευτέρας 25 Σεπτεμβρίου 2023, της Τρίτης 26 Σεπτεμβρίου 2023, της Τετάρτης 27 Σεπτεμβρίου 2023, της Παρασκευής 29 Σεπτεμβρίου 2023, της Δευτέρας 2 Οκτωβρίου 2023 και της Τρίτης 3 Οκτωβρίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 18.21΄ λύεται η συνεδρίαση για αύριο, ημέρα Παρασκευή 24 Νοεμβρίου 2023 και ώρα 9.00΄, με αντικείμενο εργασιών του Σώματος: α) επετειακή αναφορά στην ημέρα εορτασμού της Εθνικής Αντίστασης και β) κοινοβουλευτικό έλεγχο, συζήτηση και λήψη απόφασης για τη σύσταση ειδικής κοινοβουλευτικής επιτροπής προς διενέργεια προκαταρκτικής εξέτασης, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**